@i
bauddha-saṃskṛta-granthāvalī-23
Buddhist Sanskrit Texts-No.23
@ii
Buddhist Sanskrit Texts-No.23
AVADANA-KALPALATA
OF
KSEMENDRA
(Volume II)
First Edition Edited by 
Dr. P.L. VAIDYA
Second Edition Edited by
Dr. SRIDHAR TRIPATHI
PUBLISHED BY
THE MITHILA INSTITUTE
OF 
Post-Graduate Studies and Research in
Sanskrit Learning, Darbhanga
1989
@iii
bauddha-saṃskṛta-granthāvalī-23
kāśmīrikakavi-kṣemendraviracitā
avadāna-kalpalatā |
dvitīya: khaṇḍa: |
prathamasaṃskaraṇam mithilāvidyāpīṭhapradhānena
vaidyopāhvaśrīparaśurāmaśarmaṇā
sampāditam
dvitīya saṃskaraṇam
ḍā.c^ śrīdharatripāṭhinā
sampāditam
mithilāvidyāpīṭhapradhānena prakāśitā |
śakābda: 1910
saṃvat 2045
aiśavīyābda: 1989
@iv
Copies of the two Volumes of this work not sold separately may be had,
postage paid, from your usual Book-seller or from the Director,
Mithila Institute, Darbhanga, on pre-payment either in
cash, Postal Order or M. O. of Rs. 65.00 per Volume
Printed by R. P. Pandya at the Tara Printing Works, Varanasi
and Published by Dr. S. Tripathi, Director,
Mithila Institute, Darbhanga, Bihar,
@v
The Government of Bihar established the Mithila
Institute of Post-Graduate Studies and Research in Sanskrit
Learning at Darbhanga with the object, inter alia, to promote
advanced studies and research in Sanskrit Learning to bring
together the traditional Pandits with their profound
learning and the modern scholars with their technique of
research and investigation and to publish works of permanent
value to scholars. This Institute is one of the six Research
Institutes being run by Government of the Bihar as a token
of their homage to the tradition of learning and scholarship
for which Bihar was noted. The five others are : (i)
Research Institute of Prakrit, Jainology and Ahimsa at
Vaishali; (ii) Kashi Prasad Jayasawal Research Institute for
research in ancient, medieval and modern Indian History at
Patna; (iii) Bihar Rastrabhasa Parishad for Research and
Advanced Studies in Hindi at Patna; (iv) Nava Nalanda
Mahavihara for Research and Post-Graduate Studies in
Buddhist Learning and Pali at Nalanda; and (v) Institute of
Post-Graduate Studies and Research in Arabic and Persian
Learning at Patna.
As part of this programme of rehabilitating and
reorientating ancient learning and scholarship, the editing
and publication of this volume has been undertaken with
the co-operation of scholars of Bihar and outside. The
Government of Bihar hope to continue to sponsor such
projects and trust that this humble service to the world of
scholarship and learning would bear fruit in the fullness of
time.
@vi
PREFACE TO THE SECOND EDITION
This is a reprint of the Avadana-Kalpalata I & II first
published by the Mithila Institute of Post-Graduate Studies
and Research in Sanskrit Learning, Darbhanga in 1959.
The objective here has all along been the reintegration of
the Buddhist Culture in the light of modern knowledge and
the resuscitation of its fundamental values in their pristine
vigour. I cannot but be grateful for the greater demand
for the book which seems to prove that the book still meets
a real need. 
SHRIDHAR TRIPATHI
@i
bodhisattvāvadānakalpalatā |
dvitīya: khaṇḍa: |
anukramaṇikā |
49 ṣaḍdantāvadānam (nopalabhyate) ... 305
50 daśakarmaplutyavadānam ... 305
51 rukmavatyavadānam ... 316
52 adīnapuṇyāvadānam ... 320
53 subhāṣitagaveṣyavadānam ... 326
54 sattvauṣadhāvadānam ... 332
55 sarvadadāvadānam ... 334
56 gopālanāgadamanāvadānam ... 338
57 stūpāvadānam ... 341
58 puṇyabalāvadānam ... 343
59 kuṇālāvadānam ... 346
60 nāgakumārāvadānam ... 368
61 karṣakāvadānam ... 371
62 yaśodāvadānam ... 373
63 mahākāśyapāvadānam ... 381
64 sudhanakinnaryavadānam ... 386
65 ekaśṛṅgāvadānam ... 411
66 kavikumārāvadānam ... 421
67 saṃgharakṣitāvadānam ... 428
68 padmāvatyavadānam ... 434
69 dharmarājikāpratiṣṭhāvadānam ... 443
70 mādhyantikāvadānam ... 446
71 śāṇavāsyavadānam ... 447
72 upaguptāvadānam ... 449
73 nāgadūtapreṣaṇāvadānam ... 454
74 pṛthivīpradānāvadānam ... 457
75 pratītyasamutpādāvadānam ... 458
76 vidurāvadānam ... 459
77 kaineyakāvadānam ... 461
78 śakracyavanāvadānam ... 463
@ii
79 mahendrasenāvadānam ... 465
80 subhadrāvadānam ... 470
81 hetuttamāvadānam ... 477
82 mārapūrvikāvadānam ... 479
83 rāhulakarmaplutyavadānam ... 482
84 madhurasvarāvadānam ... 485
85 hitaiṣyavadānam ... 489
86 kapiṃjalāvadānam ... 492
87 padmakāvadānam ... 494
88 cittahastiśayyātiputrāvadānam ... 497
89 dharmarucyavadānam ... 503
90 dhanikāvadānam ... 516
91 śibisubhāṣitāvadānam ... 518
92 maitrakanyakāvadānam ... 521
93 sumāgadhāvadānam ... 526
94 yaśomitrāvadānam ... 535
95 vyāghryavadānam ... 537
96hastyavadānam ... 539
97kacchapāvadānam ... 540
98 tāpasāvadānam ... 543
99 padmakāvadānam ... 544
100 puṇyaprabhāsāvadānam ... 545
101 śyāmākāvadānam ... 547
102 siṃhāvadānam ... 552
103 priyapiṇḍāvadānam ... 554
104 śaśakāvadānam ... 556
105 raivatāvadānam ... 558
106 kanakavarmāvadānam ... 561
107 śuddhodanāvadānam ... 563
108 jīmūtavāhanāvadānam ... 565
praṇidhānam ... 590
viśeṣanāmasūcī ... 591
@iii
avadāna-kalpalatā |
dvitīya: khaṇḍa: |
@305
namo ratnatrayāya
[49 ekonapañcāśattamo nopalabhyate]
50 {1. Volume II of Bibliotheca Indica edition begins here.}daśakarmaplutyavadānam |
ye helocchalitaprabhāvalaharījātādbhutaśreṇaya:
sattvotsāhabhuva: svabhāvavimalajñānaprakāśāśayā: |
ājñālekhyalipiṃ vidhātṛnṛpate: saṃsaktakarmāvalīṃ
citraṃ te’pi na laṅghayanti kuṭilāṃ velāmivāmbhodhaya: ||1||
śrāvastyāṃ preritāstadvaddurvṛttaistīrthikāṅganā: |
kīrtibhaṅgodyatā: śāstu sadehā narake’patan ||2||
tata: puṇyanadīsaṃghaparikṣiptāmalāmbhasi |
sarasyanavataptākhye ratnasopānasaṃcaye ||3||
hemābjapuñjakiñjalkapiñjarīkṛtaṣaṭpade |
padmāsanastho bhagavān bhikṣubhi: parivārita: ||4||
sarvajña: karmatantrasya darśayannavilaṅghyatām |
svakarmaplutivaicitryaṃ vaktuṃ samupacakrame ||5||
karmākhyānakṣaṇe tasmin bhagavān bhaktavatsala: |
śāriputrasamāhvāne maudgalyānamādiśat ||6||
sūcyā sūtreṇa saṃghāṭīṃ kurvāṇaṃ racanācitām |
sa śāriputramāsādya gṛdhrakūṭācalāśrame ||7||
aṅgulīpañcakenaiva sūcīkarma prabhāvavān |
vilambabhītyā kṛtvāsya tamabhāṣata satvara: ||8||
ehyehi tūrṇaṃ bhagavān sarasyanavataptake |
karmopadeśaṃ bhikṣuṇāṃ sarvajña: kartumudyata: ||9||
karmavyagratayā kṣipra vilambaṃ vidadhāsi cet |
tanmahaddhryā nayāmi tvāṃ vipulaṃ paśya me balam ||10||
iti tasya vaca: śrutvā śāriputrastamabravīt |
acalaṃ naya me tāvattato jānāmi te balam ||11||
ityuktvā gṛdhrakūṭādriśikhare sa babandha tat |
maudgalyāyanakṛṣṭe ca tasmin girirakampat ||12||
giripātabhayānmerau śāriputro babandha tat |
tena kṛṣṭe tata’pyasmin vicacāla surālaya: ||13||
@306
śāsturāsanahemābjanāle maṇimaye tata: |
śāriputreṇa baddhaṃ tat parasyāśakyatāṃ yayau ||14||
ṛddhikrameṇa maudgalya: śāriputreṇa nirjita: |
tasmin pūrvataraṃ prāpte yayau bhagavato’ntikam ||15||
tayormaharddhivikṣobhānnāgau nandopanandakau |
pātālādutthitau bhītyā bhagavantaṃ praṇematu: ||16||
jayina: śāriputrasya prabhāvamatha bhikṣubhi: |
pṛṣṭo babhāṣe bhagavān prāgvṛttaṃ jñānalocana: ||17||
abhūtāṃ śaṅkhalikhitau vārāṇasyāmṛṣī purā |
varṣāvarṣavivādena saṃgharṣo’bhūttayormitha: ||18||
kadācidatha śaṅkhena padbhyāṃ spṛṣṭajaṭa: krudhā |
likhita: prāha taṃ mūrdhabheda: sūryodaye’stu te ||19||
śaṅkho’vadanmadvacasā nodeṣyati divākara: |
ityukte tena suciraṃ sāndhakāramabhūjjagat ||20||
kalpitaṃ likhitenāsya kṛpayā mṛṇmayaṃ śira: |
sūryodaye’tha sahasā śatadhā vasudhāṃ yayau ||21||
janmāntare sa śaṅkho’dya maudgalyāyanatāṃ gata: |
likhita: śāriputro’pi tadvijetā tadāpyabhūt ||22||
sarvajñeneti kathite vṛttānte prāktane tayo: |
tatkarmatantravaicitryaṃ papracchurmunaya: puna: ||23||
bhagavān karmaṇāṃ keṣāmadbhuto’yaṃ sphuṭodgama: |
tava jñānamayasyāpi yena saṃspṛśyate vapu: ||24||
pādāṅguṣṭha: kṣata: kasmāttava pāṣāṇadhārayā |
viddha: khadirasūcyāyaṃ savraṇaścaraṇaśca kim ||25||
śūnyapātra: kimaprāpya bhikṣāmadyāgato bhavān |
mithyākṣipto’si sundaryā kiṃ pravrājikayā tayā ||26||
vañcā māṇavikā kiṃ te sāpavādābhavanmṛṣā |
bhuktā: kiṃ kodravayavā vairaṃ teṣu tvayā purā ||27||
varṣāṇi ṣaḍ bhagavata: kimabhūdduṣkarakriyā |
praskandivyādhinā spṛṣṭaṃ kasmācca bhavato vapu: ||28||
śirortirabhavatkiṃ te tasmin śākyakulakṣaye |
vāyunā spṛṣṭa: khedo’bhūtkasmāddivyatanostava ||29||
@307
iti tairbhagavān pṛṣṭastānabhāṣata sasmita: |
śrūyatāmanavacchinnaṃ vaicitryaṃ karmas aṃtate: ||30||
gacchanti gacchata: paścāt purastiṣṭhanti tiṣṭhata: |
sadbhṛtyā iva saṃnaddhā: karmabandhā: śarīriṇām ||31||
gāhante gahanāni dikṣuṃ vicarantyullaṅghayantyambudhim
ārohanti girīśvarānabhisarantyākramya śakrālayam |
pātālaṃ praviśantyalokaviṣayaṃ karmāṇi kālormivat
nāstyeṣāmaniśaṃ janānusaraṇe mārgāvarodha: kvacit ||32||
dīrghā karmalatā naveva satataṃ vyāptā purāṇai: phalai:
sāścaryā sahacāriṇī tanubhṛtāṃ tatrāpyalaṃ niścalā |
yākṛṣṭā pariveṣṭitā vighaṭitā protpāṭitā moṭitā
nirghṛṣṭā kaṇaśa: kṛtāpi kuśalairnaiva prayāti kṣayam ||33||
kānta: kāye vahati malinaṃ doṣabinduṃ yadindu:
krūrākāra: kiraṇajaṭilaṃ yanmaṇiṃ kṛṣṇasarpa: |
nānārūpai: śabalacaritaṃ dehināṃ darśayantī
seyaṃ citrakramapariṇatā karmanirmāṇalekhā ||34||
[1] abhūdgṛhapati: pūrva karpaṭe kharvaṭābhidha: |
aprameyadhanotpattirbahuputrakalatravān ||35||
avibhaktadhanastasya bhrātā vaimātṛka: śiśu: |
mugdhanāmā gṛhe tasthau vātsalyāttena pālita: ||36||
kadācittaṃ gṛhapatiṃ kālikā nāma vallabhā |
uvāca kuṭilā svairaṃ gṛhacintākathāntare ||37||
āryaputra tvayā gehe saralena pramādinā |
mohādasodaro bhrātā viṣavṛkṣo vivardhita: ||38||
eko’pi bahuputrasya vyayinastava nirvyaya: |
avibhaktadhanādardhaṃ nyāyenaiṣa hariṣyati ||39||
asya vyādherivaitasya vadha evādyamauṣadham |
bandhucchedādapi nṛṇāṃ dhanacchedo hi du:saha: ||40||
gambhīrāya vyayārambhasaṃsārocitajanmanām |
vipannipāto mahatāṃ dvipendrapatanopama: ||41||
iti tasyā vaca: śrutvā krūramutkampitāśaya: |
sa tāmuvāca praṇayātsnehapāśavaśīkṛta: ||42||
@308
hitamuktaṃ tvayā tāvatkiṃ tvetadatipātakam |
sahajaṃ kaśchinatyaṅgaṃ bahiraṅgadhanāptaye ||43||
na yuktamarthaśaktānāmarthārthaṃ pāpacintanam |
kṣaṇenāyānti vittāni rakṣitānyapi saṃkṣayam ||44||
muhu: karmormisaṃrambhasaṃbhavakṣobhavibhramā: |
gacchantya: kena vāryante śailakulyā iva śriya: ||45||
tasmānna me mana: subhru bhrātṛdrohe pravartate |
vittabhraṃśe’sti me vṛttirvṛttabhraṃśe tu kā gati: ||46||
iti tasya bruvāṇasya nānāyuktinidarśanai: |
śanai: sā vidadhe patyu: pātakābhimukhaṃ mana: ||47||
vardhitān bahubhi: snehai: sahajān mūrdhajāniva |
chitvā haranti sahasā kṣuradhārākharā: striya:||48||
vakrā paraṃ krūratarakriyāsu
pravartanāyaiva dṛḍhābhiyogā |
pāpā nipātāya bhavatyavaśyaṃ
mohāhatānāṃ yuvatirmatiśca ||49||
bandhumitraviraktānāṃ svasukhakṣīvacetasām |
śrīyutānāmiva nati: strījitānāṃ mati: kuta: ||50||
atha bhrātaramāhūya nītvā puṣpoccayāya sa: |
nyavadhīdaśrutākrandamaśmanā vijane vane ||51||
ahameva sa tatpāpaṃ bhuktvā pūrveṣu janmasu |
vahāmyadyāpi śeṣāṃśamaṅguṣṭhakṣatalakṣaṇam ||52||
[2] sārthavāho’rthadattākhya: pūrṇapravahaṇa: purā |
pavanasyānukūlyena ratnadvīpātsamāyayau ||53||
dvitīya: sārthavāho’tha naṣṭārthastaṃ samāśrita: |
dveṣātpravahaṇe chidraṃ pracchannaṃ kartumudyayau ||54||
atha dṛṣṭo’rthadattena vāryamāṇa: puna: puna: |
prāptaprayatno dveṣāndha: kṣaṇaṃ na virarāma sa: ||55||
tata: sārthapati: kopāttaṃ mātsaryavimohitam |
tīvraśaktiprahāreṇa cakāra gatajīvitam ||56||
ahaṃ sa tadvadhātpāpaphalaṃ bhuktvānyajanmasu |
vahāmyadyāpi śeṣāṃśaṃ caraṇe khadiravraṇam ||57||
@309
[3] pratyekabuddha: piṇḍāya pātrapāṇirdayārdradhī: |
viveśa kāmanagarīmupāriṣṭābhidha: purā ||58||
saṃpūrṇapātramalokya tasya vidveṣadūṣita: |
yuvā capalako nāma pāṇināpātayadbhuvi ||59||
ahaṃ sa pāpaṃ tadbhaktacchedotthaṃ bahujanmasu |
bhuktvāpi phalaśeṣeṇa prayāta: śūnyapātratām ||60||
[4] vasiṣṭhākhya: purārhattvaṃ prāptaścittaprasādavān |
uvāsa praśamārāme vihāre paurakalpite ||61||
bhrātā pravrajitastasya bharadvāja: sadoditam |
vilokya janasatkāraṃ yayau dveṣāgnitaptatām ||62||
guṇināṃ mānamālokya prayatnaṃ tadvināśane |
jana: karoti na tvātmaguṇādhānasamudyame ||63||
mahārhavastrayugalaṃ bhrātre bhaktajanārpitam |
tasmai vasiṣṭha: pradadau prītyā saralamānasa: ||64||
tadādāya guṇadveṣī na vairādvirarāma sa: |
nopakārairna vā prītyā nijatāṃ yāti durjana: ||65||
ekānte sa samāhūya vihāraparicārikām |
datvāsyai vastrayugalaṃ jagāda kṛtasatkṛti: ||66||
idaṃ tvayā vastrayugaṃ paridhāya sumadhyame |
vasiṣṭhenārpitamiti praśne vācya: śanairjana: ||67||
iti svīkṛtya tenoktā tadādiṣṭaṃ cakāra sā |
yenābhavadvasiṣṭhasya jano viplavaśaṅkita: ||68||
śīlavaikalyavādena so’tha paurairapūjita: |
dūraṃ yayau mahānto hi satkārabhraṃśabhīrava: ||69||
so’hamāryāpavādena bharadvājo’nyajanmasu |
bhuktvāpyapuṇyaṃ taccheṣātsundaryādya mṛṣārdita: ||70||
brāhmaṇenerṣyayā pūrvaṃ vārārāṇasyāṃ mayā mune: |
durvādena hatā kīrti: pañcābhijñasya dhīmata: ||71||
[5] vārāṇasyāmabhūtpūrvaṃ bhadrā nāma varānanā |
veśyā yaśa:patākeva kāntā kusumadhanvana: ||72||
tāṃ kadācinmṛṇālākhyau viṭa: kuṭilaceṣṭita: |
dṛṣṭvā tasyai dadau rātribhogāyāṃśukabhūṣaṇam ||73||
@310
tatastaralarāgāyā: saṃdhyāyā: saṃgamonmukhe |
gaganāṅgaṇaparyante lambamāne divākare ||74||
gatvā svabhavanaṃ bhadrā puṣpāṃśukavibhūṣaṇai: |
lāvaṇyābharaṇā cakre punaruktaṃ prasādhanam ||75||
alaktake pādatalāvasakte
kaṇṭhāvalambinyapi tārahāre |
kāryārthinī darpaṇasaṃmukhī sā
cakāra veśyācaritaṃ yathārtham ||76||
kaṇṭhe'nyadanyadvadane’nyadoṣṭhe
babhāra tanvī hṛdaye tathānyat |
sā bhūṣaṇaṃ lobhanameva puṃsāṃ
mūrtaṃ svakartavyamivāticitram ||77||
kalitataruṇarāgā sāṅgarāgā babhau sā
timiraśabalasaṃdhyevollasaddhūpadhūmai: |
manasijajayakīrti mūrtimādyāmivendo-
ralakatilakalekhāṃ līlayā sūtrayantī ||78||
tata: praviśya tvaritā dāsī makarikābhidhā |
tāmūce kṣaṇasaṃgārthī bahirāste yuvā nava: ||79||
kārṣāpaṇānāṃ tṛṇavadvitīrya śatapañcakam |
praviśyeva viniryāti so’yaṃ te nidhirāgata: ||80||
prabhūtadraviṇatyāgī vyagratvādacirasthiti: |
channakāma: kṣamī kāmī subhage labhyate kuta: ||81||
iti tasyā vaca: śrutvā bhadrā provāca sasmitā |
kṣaṇaṃ dolāyamāneva madhye dākṣiṇyalobhayo: ||82||
kathaṃ rathyāṅganevāhamanyasmādāttavetanā |
gacchāmi prārthitānyasya tatkṣaṇottānapāṇitām ||83||
prapāṇāmiva sarvasya svādhīnānāmapi kṣaṇam |
pūrvasevā vṛtā yena sa svāmī veśayoṣitām ||84||
ekaivevaṃ mṛṇālena krītā rātri: kimucyate |
para: prāta: samāyātu navārambhā: sadā vayam ||85||
ityuktā bhadrayā kṣudrā madhulubdheva sā param |
saktā navanavāsvāde kupitā tāmabhāṣata ||86||
@311
na gata: prātarāgantā prāpta: saṃtyajyate yadi |
bhāgyairbhavati veśyānāṃ vaṇijāṃ ca bahukraya: ||87||
ita: kiṃcidita: kiṃciccinvantīnāṃ divāniśam |
veśyānāṃ pauruṣo lobha: kusumāvacayopama: ||88||
na dharmāya na kāmāya dhanāyaiva prasādhyate |
veśyā yācakavidyeva bahupraṇayinī sadā ||89||
nāyātyaśucitāṃ yeśyā vratamasyā na lupyate |
bhajate bahusaṅgena pratyutābhyarthanīyatām ||90||
niryāntyanye viśantyanye pratīkṣante bahi: pare |
yasyā: sā śobhate veśyā sabhā bhūmipateriva ||91||
daurbhāgyaṃ paṇyakāminyā: kimanyannāstyato’dhikam |
tuleva kṣīṇā vaṇija: śūnyā: sīdanti yadgṛhe ||92||
abhāgyairgrāhakābhāve gaṇikā śūnyaśāyinī |
mithyā varṇayati prāta: kāmukairdvārabhañjanam ||93||
sadya:krayaparityāgā dūravartipratīkṣayā |
mālā ivāśu śuṣyanti veśyā: paṇyaprasārake ||94||
eṣa kautukamātrārthī kāryavyagro bahuprada: |
praviśyaiva vinirthāti kā kṣatirgṛhyatāṃ dhanam ||95||
śrutvaitatsvahitaṃ bhadrā tatheti pratyapadyata |
lobha: svabhāvo veśyānāmaucityaṃ janarañjanam ||96||
kṣamyatāṃ kṣaṇamatraiva nāhaṃ sajjaprasādhanā |
[visasarja mṛṇālāya dāsīṃ saṃdeśavādinīm ||97||
kṣaṇaṃ sundarakākhyena bahudānena kāminā |
sā padminī gajeneva bhuktā vyālolatāṃ yayau ||98||
tatastasmin gate dantacchedocchiṣṭaradacchadā |
nirdayāliṅganaistena nītā nirmālyatāṃ kṣaṇāt] ||99||
visasarja mṛṇālāya punarāttaprasādhanā |
sā sakhīṃ gūḍhavidveṣāṃ tūrṇamāgamyatāmiti ||100||
jñātvā mṛṇālastadvṛttaṃ paiśunyātkathitaṃ tayā |
ihaivāyātu bhadreti gūḍhakopa: samabhyadhāt ||101||
tata: sā prāptasaṃdeśā saurabhākṛṣṭaṣaṭpadā |
mṛṇālajuṣṭamudyānaṃ prayayau phullapādapam ||102||
@312
tāṃ dṛṣṭaiva samāyātāṃ rāgadveṣaviṣotkaṭa: |
saṃsāra iva sākāra: savikāro babhūva sa: ||103||
so’cintayaccapalayā madarthamupakalpitam |
kṛtamanyopabhogena lobhaluptaṃ prasādhanam ||104||
nakhollekhairvakrai: kuṭilacaritaṃ hantalikhitaṃ
vahantī pratyagraṃ nijamiva samagraṃ stanataṭe |
viṭocchiṣṭakliṣṭādharadalaruci: kṣāmavadanā
bhujaṃgī sarvāṅgaṃ viṣamaviṣameṣā diśati me ||105||
kṣaṇaṃ vicintyeti pṛthuprakopa: 
kṛśānudhūmodgamavibhrameṇa |
bhruvorvikāreṇa sa kālavaktra:
provāca tāṃ sādhvasasaṃniruddhām ||106||
kṣaṇena veśyā bahusaṃgatā yā
gṛhṇāti sā kiṃ paravittamādau |
madarthamevāhita eṣa veśa:
kṛtastvayāsvedakaṇāvaśeṣa: ||107||
iti bruvāṇa: sutano prakampa-
vilolakāñcyāstaralasvanena |
prasīda bālāmabalāmavadhyāṃ
rakṣeti dainyādiva yācyamāna: ||108||
latābhirapyākulabhṛṅgamālā-
virāviṇībhirdayayeva dūrāt |
nivāryamāṇa: praṇatānanābhi:
samantata: pallavapāṇikampai: ||109||
ghorākṛtirvyāghra ivāghṛṇo’sau
trāsāvasannāṅgalatāṃ kuraṅgīm |
hatvā nṛśaṃsastaralāyatākṣīṃ 
raktāktaśastra: prayayau javena ||110||
teṣāmakāryaṃ kimivāsti yeṣāṃ
krodhāndharuddhāni vilocanāni |
dayādaridrāṇi manāṃsi nityaṃ 
nairghṛṇyaghorāṇi ca ceṣṭitāni ||111||
@313
pāpena bhadrā vijane hateti
kolahale tatra kṛte’tha dāsyā |
janābhisāre surucerviveśa
pratyekabuddhasya sa kānanāntam ||112||
dhṛtvā tadagre rudhirārdraśastraṃ
tasmin praviṣṭe janatāntarālam | 
paurairapāpo’pi gṛhītacihnai:
pratyekabuddha: sahasā gṛhīta: ||113||
nīte’tha tasmin nṛpaśāsanena 
krūrāparādhocitavadhyabhūmim |
jātānutāpa: prasabhaṃ mṛṇāla:
pāpaṃ mayaitatkṛtamityuvāca ||114||
mukte tatastadvacasā vicārya
pratyekabuddhe prakṣipatya rājñā |
rasajñatāṃ du:sahaśāsanasya 
nīto mṛṇāla: kukṛtocitasya ||115||
ahaṃ sa pāpaṃ bahujanmalakṣai-
rbhuktvā tadugraṃ narakāntareṣu |
adyāpi tatkarmaphalāvaśeṣāt
mithyaiva tīrthāṅganayābhiyukta: ||116||
[6] bandhumatyāṃ puri purā vipaśyī bhagavān jina: |
bhogairabhyarcita: pauraistasthau bhikṣugaṇairvṛta: ||117||
pūjyamānaṃ tāmālokya Brahmaṇo maṭharābhidha: |
uvāca paurān viśikhā bhogayogyā na bhikṣava: ||118||
purāṇai: kodravayavairbhojyameṣāṃ vidhīyatām |
na muṇḍakānāṃ vikaṭaṃ divyāhārārhamānanam ||119||
iti vākyātsa vipro’haṃ tatpāpaṃ bahujanmasu |
bhuktvādya kodravayavāhāra: śeṣeṇa karmaṇa: ||120||
[7] yadāhamabhavaṃ pūrvamuttaro nāma māṇava: |
puṃgalasyāpavādena mayāptamaśubhaṃ tadā ||121||
@314
ṣaḍvarṣāṇyadhunā tena karmaṇā duṣkarakriyā |
caritaṃ na kṣaṇādbodherna prāptaṃ tvadhikaṃ tata: ||122||
[8] purābhavadgṛhapatirdhanavānnāma karvaṭe |
śrīmānnāma sutastasya babhūvāsvasthavigraha: ||123||
vaidyastiktamukho nāma taṃ bahudraviṇāśayā |
svāsthyaṃ nināya tatpitrā dattaṃ cāsmai na kiṃcana ||124||
kālenāturatāṃ yāta: svāsthyaṃ tena puna: puna: |
sa nītastatpitu: kiṃcitprāptaṃ na tvārtibhāṣitam ||125||
amarṣajvarasaṃtaptastṛṣṇātaralita: śvasan |
so’cintayādbhiṣagdu:khādātureṇāpi laṅghita: ||126||
aho tavāhaṃ dhūrtena vāhita: saralāśaya: |
kiṃ karomyadhunā hastādgato me nidhirātura: ||127||
kaṭukauṣadhavadvaidya: pūrvamārtasya saṃmata: |
cikitsitātura: paścātsmṛto’pi mukhakūṇanam ||128||
siddhārthasyeva dhanavān uttīrṇasyeva nāvika: |
ni:śeṣavyādhimuktasya vaidya: kasyopayujyate ||129||
sapādapadanairmānairārtairārādhyate param |
paścātsa kīrtite nāmni svasthai: phūtkriyate bhiṣak ||130||
bandhāllubdhasya hariṇaścauro rājñaśca nirgata: |
puṇyai: svasthaśca vaidyasya puna: patati gocare ||131||
iti cintayatastasya satataṃ pariśuṣyata: |
sa vaidyamiva sākopaṃ punarvyādhimavāptavān ||132||
pracchannamanyustasyātha vaidya: sadyovināśanam |
dadau viruddhasaṃyogādantraśātanamauṣadham ||133||
tasyāntrāṇi vyaśīryanta taddattāpathyapāyina: |
kiṃ na kurvanti lobhāndhā: pātakaśvabhrapātina: ||134||
vaidyo’hameva tatpāpaṃ bhuktvā janmaśatāyutai: |
adyāpi karmaśeṣeṇa praskandivyādhileśavān ||135||
[9] purā matsyau mahākāyāvākṛṣṭau matsyajīvibhi: |
jaharṣa chidyamānāṅgaud ṛṣṭvā kaivartadāraka: ||136||
@315
so’haṃ tatparitoṣāptaṃ pāpaṃ bhuktvānyajanmasu |
tasmin vināśe śākyānāṃ kṣaṇaṃ spṛṣṭa: śirorujā ||137||
[10] purā jānapado malla: prītimallaṃ balābhidham |
nipātya yuddhe vyājena pṛṣṭhamasya dvidhākarot ||138||
so’haṃ tatpātakaṃ bhuktvā vipulaṃ bahujanmasu |
adyāpi vātaśūlena pṛṣṭhe kṛtapada: kṣaṇam ||139||
iti saṃbuddhabodherme nirdoṣasyāpi vigrahe |
karmapaṅkāvaśeṣāṅkā nipetu: kleśavipluṣa: ||140||
janmotsaveṣu nidhaneṣu ca saṃnibaddhā
māleva karmasaraṇi: śabalā śarīre |
puṃsāmiyaṃ praṇayinī sukhadu:khasīmni
bhuktojjhitāpi vidadhātyadhivāsaśeṣam ||141||
iti śrutvā bhagavatā kathitaṃ sarvabhikṣava: |
menire karmavṛttānāmanatikramaṇīyatām ||142||
iti kṣemendraviracitāyāṃ bodhisattvāvadānakalpalatāyāṃ
daśakarmaplutyavadānaṃ nāma pañcāśattama: pallava: ||
@316
51. rukmavatyavadānam |
ārtatrāṇadhiyāṃ dayāpraṇayināṃ prāṇapravāhotsave
śastraistīkṣṇatarai:kṣatāni pulakālaṃkāralīlājuṣām |
lolākṣīśravaṇotpalāhatitulāṃ yeṣāṃ labhante tanau 
teṣāṃ kairvacanairudāracaritaṃ bālyocitairucyate ||1||
guhyakaivartadaradau vinīya bhagavān purā |
deśādantarhitastasmājjagāmānyattapovanam ||2||
tatra sevāsamāyātastasya deva: śacīpati: |
smitacandrodayaṃ vaktre dṛṣṭvā papraccha kāraṇam ||3||
kautukapraṇayāttena saṃpṛṣṭa: smitakāraṇam |
tamuvāca vanānte’smin pūrvavṛttaṃ smṛtaṃ mayā ||4||
smaraṇānubhavādetatsmitaṃ me na tvakāraṇam |
ityuktvā bhagavān pūrvavṛttaṃ vaktuṃ pracakrame ||5||
nagaryāmutpalāvatyāṃ dānaśīladayānvitā |
khyātā rukmavatī nāma pauramukhyāṅganābhavat ||6||
sā kadācitkṣudhākrāntāṃ prasūtāṃ durgatāṅganām |
yātudhānīmivāpaśyadbālakaṃ bhoktumutsukām ||7||
tāṃ dṛṣṭvā karuṇākrāntā sā kṣaṇaṃ samacintayat |
aho svadehasnehena mati: pāpe pravartate ||8||
asyā bhojanamāhartuṃ vrajāmi svagṛhaṃ yadi |
tadiyaṃ kṣutparikṣāmā bhakṣayatyeva dārakam ||9||
athavā śiśumādāya yadi gacchāmi mandiram |
tadeṣā kṛśatāṃ yātā sadyastyajati jīvitam ||10||
iti saṃcitya dayayā tasminnubhayasaṃśaye |
jagatsaṃtāraṇāyaiva praṇidhānaṃ vidhāya sā ||11||
chittvā tayopanītena śitaśasterṇa niścalā |
nijaṃ stanayugaṃ tasyai dadau jīvitadhāraṇam ||12||
trailokyaspṛśI sāścarye tasyā yaśasi viśrute |
viprarūpeṇa śakreṇa tata: pṛṣṭā sametya sā ||13||
api te stanadānena mano vikṛtimāyayau |
iti pṛṣṭā satī satyavādinī taṃ jagāda sā ||14||
@317
yadi me nābhavatkaścidvikārāṃśa: stanārpaṇe |
tena satyena sahasā strītvaṃ tāvannivartatām ||15||
ityuktamātre strīrūpaṃ sā tyaktvā satyaśālinī |
sarvalakṣaṇasaṃpannaṃ puruṣatvaṃ samāyayau ||16||
nagaryāmutpalāvatyāmasminnavasare nṛpa: |
utpalākṣa: samāptāyurvyādhiyogād vyapadyata ||17||
lakṣaṇajñairathābhyetya pravarairvṛddhamantribhi: |
sadya: saṃprāptapuṃstvo’sau rukmavānabhyaṣicyata ||18||
sa rājyaṃ rājamānaśrī: kṛtvā dharmadhanaściram |
tanuṃ tatyāja kālena sthāyino na hi dehina: ||19||
tatraiva śreṣṭhina: sūnu: so’bhūtsattvavarābhidha: |
nirvyājorjitadāneṣu janmābhyasteṣu sādara: ||20||
sarvabhūtārticintāsu sa sadā nyastamānasa: |
du:sahaṃ pakṣiṇāmeva kṣuddu:khaṃ samacintayat ||21||
sa śmaśānavanaṃ gatvā kṣureṇollikhya vigraham |
uttānaśāyī pradadau tanuṃ kravyādapakṣiṇām ||22||
uccairgativihaṃgo’sya pakṣiṇaṃ nayanaṃ śanai: |
utpāṭyotpāṭhya tuṇḍena protsasarja puna: puna: ||23||
dhairyaniścalasarvāṅga: sa dṛṣṭvā vismitaṃ khagam |
uvāca bhuṅkṣva ni:śaṅkaṃ naiva tvāṃ vārayāmyaham ||24||
ni:sāravirasa: kāya: sāpāyo’yaṃ kṣaṇakṣayī |
paropakāraleśena yāti saṃsārasāratām ||25||
kledasyandini nindite pratipadaṃ śvāsakṣaṇasyandini
sneha: ko’yamapāyadhāmni maline mithyāśarīre nṛṇām |
ekaiva spṛhaṇīyatāsya yadidaṃ puṇyai: kvacitkasyacit
kiṃcidvīkṣya kadācidārtisamaye trāṇāya saṃnahyati ||26||
iti tasya bruvāṇasya kṣutkṣāmai: pakṣibhi: kṣaṇāt |
bhakṣyamāṇasya vikṣipya nīta: kāyo’sthiśeṣatām ||27||
mahāśālakulasyātha brāhmaṇasya sa putratām |
yāta: satyavrato nāma babhūva janasaṃmata: ||28||
avāptākhilavidyasya karuṇāsaktacetasa: |
tasya śāntiratasyābhūdvivāhavimukhaṃ mana: ||29||
@318
kule janma guṇāvāptirvivekālaṃkṛtā mati: |
sarvabhūtadayā maitrī lakṣaṇaṃ puṇyakarmaṇām ||30||
vairāgyābhiratirgatvā sa yuvaiva tapovanam |
dattavrato maharṣibhyāṃ bheje viśrāntimāśrame ||31||
tata: kālena saṃprāptavimalajñānalocana: |
āsannaprasavāṃ vyāghrīṃ sad ṛṣṭvā samacintayat ||32||
prasavo’syā: kṣudhārtāyā: saptāhena bhaviṣyati |
spṛhā cotpatsyate tīvrā nijapotakabhakṣaṇe ||33||
iti saṃcitya taddu:khaṃ munibhyāṃ vinivedya sa: |
cakāra tatpratīkāre kāruṇyena manoratham ||34||
tata: prayāte saptāhe vyāghrī garbhabharālasā |
bahūpavāsasaṃtaptā kṛcchreṇāsūta potakān ||35||
nijaśoṇitagandhena jātatīvrataraspṛhām |
satyavratastāmālokya dayārdra: samacintayat ||36||
iyaṃ varākī kṣuddu:khādudyatā potabhakṣaṇe |
aho batāsyā: svārthena putrasneho’pi vismṛta: ||37||
sarva: svadu:khasaṃtapta: parasaṃtāpaśītala: |
viśeṣārta: parasyārtau viralo jāyate jana: ||38||
datvā śarīraṃ rakṣāmi vyāghrīmetāṃ saśāvakām |
na sahe du:khameteṣāṃ paryāptaṃ prāṇasaṃśaye ||39||
paraprāṇatrāṇe tṛṇakalanayā tyaktavapuṣāṃ
yaśa:kāya: sthāyī bhavati pṛthupuṇyodayamaya: |
prasaktāpāyo’yaṃ prasaradanilālolanalinī-
dalotsaṅgatvaṅgajjalalavasuhṛjjīvitakaṇa: ||40||
dhyātveti nyapatad vyāghryā: sa pura: karuṇānidhi: |
galadraktaṃ gale kṛtvā kṣataṃ veṇuśalākayā ||41||
āpannatrāṇasarasaṃ na hi nāma mahātmanām |
sahate parasaṃtāpaṃ karuṇākomalaṃ mana: ||42||
raktābhilāṣaniśitā nipapāta tasya
vyāghrī tata: pratatavakṣasi niścalasya |
āścaryamāryacaritasya jagatsu jāta-
harṣasmitairiva nakhāṃśubhirullikhantī ||43||
@319
maitrīva skhalitaṃ kṣameva kukṛtaṃ prajñeva cintācayaṃ
du:khaṃ du:sahaviplavaṃ dhṛtiriva kleśaṃ tapa:śrīriva |
tasya vyāghravadhūnipātaviṣamakrūrābhighātolbaṇaṃ
sehe mūrtiracañcalaiva dayayā sā sattvabhūmirbharam ||44||
vyāghrīnakhāvalivilāsavilupyamānā
vakṣa:sthalī kṣaṇamalakṣata vikṣatāsya |
romāñcacarcitatanostuhināṃśuśubhra-
sattvaprakāśakiraṇāṅkurapūriteva ||45||
tasyāmiṣāharaṇaśoṇitapānamattāṃ
vyāghrīṃ saharṣamavalokayataścakāra |
dīrghapravāsasamayākulitā muhūrtaṃ
kaṇṭhāvalambanadhṛtiṃ nijajīvavṛtti: ||46||
tṛptā pradakṣiṇavilāsagatāgatena
lajjāvaśādiva bhṛśaṃ vinatānanaiva |
tasyākarodapi vivāhaparāṅgmukhasya
pāṇigrahapraṇayinī hṛdayotsavaṃ sā ||47||
maitrīpavitramavikāramudārasattvaṃ
saujanyapuṇyataṭinī bhuvaneṣu kīrti: |
bhavyātmanāṃ bhavati bhūtahitasvabhāvaṃ
svādhīnadīnakaruṇābharaṇaṃ ca ceta: ||48||
tattasya sattvamatulaṃ caturamburāśi-
velāvilāsarasanā vasudhāpuraṃdhrī |
vyāghrīnakhāgradalitasya vilokya sadya:
prāṇakṣayakṣaṇabhiyeva ciraṃ cakampe ||49||
satyavrata: sa karuṇānirato’hameva 
smṛtvā svavṛttamiha saṃprati jātahāsa: |
śrutveti pūrvacaritaṃ kathitaṃ jinena 
śakra: savismayamanā: stimitānano’bhūt ||50||
iti kṣemendraviracitāyāṃ bodhisattvāvadānakalpalatāyāṃ
rukmavatyavadānaṃ nāma ekapañcāśattama: pallava: ||
@320
52. adīnapuṇyāvadānam |
arthināṃ vanagato’pi valkalī
ya: karotyavirataṃ kṛtārthatām |
kairna cārucaritasya rucyate
tasya candanatarośca satkṛti: ||1||
viharantamathānyasmin bhagavantaṃ tapovane |
papraccha sasmitaṃ śakro vismita: smitakāraṇam ||2||
pṛṣṭa: praṇayinā tena sarvajñastamabhāṣata |
asmin deśe sahasrākṣa pūrvavṛttaṃ smṛtaṃ mayā ||3||
madhūdakākhye nagare purā surapuropame |
adīnapuṇyanāmābhūdbhūpatibhūṣaṇaṃ bhuva: ||4||
karuṇāmuditopekṣāmaitrīsaṃsaktacetasa: |
uvāserṣyāvatīva śrīryasyārthijanaveśmasu ||5||
kadāciccaritaṃ tasya śrutvā jagati viśrutam |
tamāyayau brahmadatta: kṣmāpatirvijigīṣayā ||6||
tata: karighaṭābandhairandhīkṛtadigantara: |
cakāra nagarābandhamanubandhāya tasya sa: ||7||
sattvānukampī nṛpatirna śatrukṣayamicchati |
dhyātveti niryayuryoddhumanuktvaivāsya mantriṇa: ||8||
vartamāne raṇe tasmin gajavājirathakṣaye |
adīnapuṇya: kāruṇyavivigna: samacintayat ||9||
viṣaya: kṣatradharmo’yamadharmaśatasaṃmita: |
yasmin prāṇivadhakraurya dharma ityabhidhīyate ||10||
dhigdharmaṃ rudhirādigdhaṃ kṣatriyāṇāṃ malīmasam |
kṛte yasya prayatno’yaṃ tajjīvitamaśāśvatam ||11||
sāpāyasya vyasanasaraṇau śīryamāṇasya nityaṃ
du:khocchvāsai: pratihatadhṛte: smaryamāṇasya paścāt |
so’yaṃ sadya: sukhalavadhiyā kleśapākasya puṃsā
bhogasyārthe bata bata paraprāṇahiṃsāprayatna: ||12||
tasmādidaṃ parityajya hiṃsāpāpaniketanam |
adharmabahulaṃ rājyaṃ gacchāmyeṣa tapovanam ||13||
@321
rājñāmajñānamūḍhānāṃ vadhabandhaśatārjitām |
kāla: kavalayatyeva lakṣmīmakṣīṇakilbiṣām ||14||
acintya: saṃsāre bahulataramohāhatadhiyāṃ
sthirairāśābandhairviṣayasukhajālaṃ kalayatām |
akāle kalpāntaṃ pratipuruṣameṣa pratidiśan
balī kāla: puṃsāṃ kila vilasitaṃ saṃkalayati ||15||
iti saṃcintya nṛpatihiṃsāpāpaparāṅmukha: |
daṇḍavalkalamādāya yayau niśi tapovanam ||16||
tatastadgamanaṃ śrutvā loke pracchādya mantriṇa: |
yudhyamānā: śarodagraṃ ripuṃ garjantamūcire ||17||
gahane mattamātaṅga mā kṛthā galagarjitam |
ghanaśabdakṛtākṣāntirniviśatyatra kesarī ||18||
iti bruvāṇā: samara dhīrā yuyudhire param |
te ghanasvāmisaṃmānasaṃnāhacchannavigrahā: ||19||
atrāntare kosaleṣu brāhmaṇa: kapilābhidha: |
hiraṇyavarmaṇā rājñā dhanadaṇḍena pīḍita: ||20||
bandhanāgāravinyastasamastasutabāndhava: |
dattāśeṣadhano bhūri dāridryāddātumakṣama: ||21||
acintayatpratīkāraṃ bandhubandhanadu:khita: |
saṃsaktapāśasaciva: sāraṅga iva aniścala: ||22||
pitā mātā svasā bhrātā duhitā tanayaśca me |
ruddhā: kārāgṛhe muktiṃ nāyānti draviṇaṃ vinā ||23||
lobha: pravartate yatra dharmadveṣeṇa bhūpate: |
tasyārdrakleśadeśasya parityāgena jīvyate ||24||
athavā kathamutsraṣṭuṃ deśa: kṛcchre’pi śakyate |
jantubhi: satatābaddherbandhubandhanarajjubhi: ||25||
draviṇopārjanaṃ tasmādasmin kleśamaye hitam |
nāsti tad vyasanaṃ loke tīryate na dhanena yat ||26||
prārthyamānā: palāyante svayamāyāntyanarthitā: |
veśyā iva vikāriṇya: kuṭilā dhanasaṃpada: ||27||
virasā jīrṇavallīva dīrghaśoṣānubandhinī |
kvacitkadācitkṛcchreṇa sevā phalati naiva vā ||28||
@322
lajjāraja:paricitā yāñcā sajjanavarjitā |
avamānaśatocchiṣṭā saphalāpyaphalāyate ||29||
pura: satkārāṃśa: prathamasamayopāgamarasāt 
tato mānamlānirdraviṇakaṇayāñcāparicayāt |
vimṛśyāntastasmāttaralitamatirmārgaṇagaṇa: 
kṣaṇādāśābandhaṃ vipulayati saṃkocayati ca ||30||
lobhasvabhāve loke’smin ko gṛhṇāti dhanairguṇān |
sarvopāyavihīnasya tasmānnāstyeva me gati: ||31||
kiṃ karomi kva gacchāmi chāyārthīva maro: pathi |
nāsādayati viśrāntiṃ nirālambo manoratha: ||32||
atyantasaṃkulatare janakānane’smin 
na prāpyate vipadi ko’pi sa sādhuvṛkṣa: |
ya: saṃtatārthijanasarvaphalārpaṇe’pi 
no kampate na ca jahāti matiṃ kadācit ||33||
adīnapuṇya: sarvārthikalpavṛkṣa: kṣitīśvara: |
śrūyate sattvadugdhābdhirāpannārtihara: param ||34||
iti saṃcintya sa nṛpaṃ pratasthe draṣṭumutsuka: |
āśābandhopadiṣṭena pathā harṣapura:sara: ||35||
tata: sa śanakai: prāpya puropāntatapovanam |
dadarśādhvapariśrānta: saṃvītaṃ valkalairnṛpam ||36||
naranātho’pi taṃ dṛṣṭvā kṣutpipāsāśramāturam |
papraccha karuṇāsindhurdūrāgamanakāraṇam ||37||
sa tasmai nijavṛttāntamuṣṇaniśvāsasūcitam |
nivedya bandhusaṃrodhadukhārta: punarabravīt ||38||
āyāto’haṃ hiraṇyārthī bandhubandhanamuktaye |
adīnapuṇyaṃ nṛpatiṃ draṣṭumarthisuradrumam ||39||
lokanātha: sa me śrīmān karuṇāpūrṇamānasa: |
sadya: saṃdarśanenaiva saṃkalpaṃ pūrayiṣyati ||40||
amlānaṃ kleśasaṃtāpairavamānairadūṣitam |
aparyuṣitakālaṃ ca phalaṃ sūte mahājana: ||41||
@323
dāridryatīvratimirāpahara: prajānāṃ
kīrtiprakāśavibhavai: paripūritāśa: |
abhyullasadvimalamānasaharṣabandhu-
stāpaṃ hariṣyati sa me vasudhāsudhāṃsu:||42||
śrutveti tena kathitaṃ vyathita: pṛthivīpati: |
saṃkrāntaniṣpratikārasaṃtāpa: samacintayat ||43||
aho nu tyaktarājyo’hamakāle’smin dvijanmanā |
cintita: kṣutparītena śuṣkavṛkṣa ivādhvani ||44||
dūrādhvaśramavaiphalyasaṃtāpapradamarthinām |
saṃmohajananaṃ dhiṅmāṃ mṛgatṛṣṇājalopamam ||45||
mukhāśmapātatulyena mūrcchitānāmivārthinām |
āśābhaṅgena gurutāṃ prayātyadhvapariśrama: ||46||
ahaṃ sa rājā saṃtyaktarājya: kānanamāśrita:|
iti śrutvaiva vipro’yaṃ sadyastyajati jīvitam ||47||
jātaiva cintāmatulāṃ prasūte
nidrāpahāraṃ taruṇī karoti |
kanyeva vṛddhā vidadhāti śokaṃ 
naṣṭā dahatyāśu śarīramāśā ||48||
rājadhānīmito gatvā māmaprāpya vicintitam |
kiṃ kariṣyati saṃtāpādayaṃ bhagnamanoratha: ||49||
jīvatyeka: kila sa kuśalī kleśakāle narāṇāṃ
ślāghyaścite sphurati sahasā ya: paritrāṇabandhu: |
pratyākhyānānmalinavadanastaptaniśvāsaśuṣya-
tsaṃkalpālpīkṛtanatatanuryāti yasmānna cārthī ||50||
dhigjanma kṣārasindho: pathikajanapṛthūcchvāsanirdagdhavṛddhe-
stāpaṃ yo’rthiprajānāṃ harati n aviṣamaṃ tīvratṛṣṇāsamuttham |
jātāsvādo’pyagastyodarakuharaluṭhajjāṭharāgnipratāpa-
vyāpāravyāpyamānakvathanaparicita: svapramāthavyathānām ||51||
iti saṃcitya nṛpati: kṛtātithya: phalāmbunā |
tamuvācāpriyākhyānabhītibhīta iva kṣaṇam ||52||
brahmannadīnapuṇyo’haṃ rājā śatruvadhodyame |
hiṃsāvirakta: saṃtyajya rājyaṃ vijanamāśrita: ||53||
@324 
hiṃsāphalaṃ mahīpālā bhogaṃ bhrūbhaṅgabhaṅguram |
pratyagrarudhirādigdhaṃ kravyāda iva bhuñjate ||54||
kiṃ karomyapadastho’hamakāle tvamupāgata: |
yattu śakyaṃ mayā kiṃcittadayantritamucyatām ||55||
iti rājavaca: śrutvā vajreṇeva samāhata: |
bandhumokṣaṇanairāśyātsa papāta mahītale ||56||
mūrcchitaṃ patitaṃ bhūmau taṃ dṛṣṭvā sāśrulocana: |
priyābhirvāgbhirāśvasya rājā punaracintayat ||57||
aho nu mandapuṇyo’haṃ yasminnāśālatāṅkura: |
marumārgopame jāta: sahasā śoṣamarthina: ||58||
arthārthī prathamaṃ vicintya saphalāmasthānayācñāṃ kṣaṇāt 
āśātūlikayābhilikhya nikhilaṃ śākhāsahasrai: sukham |
aprāpyāmramivātha śuṣkakhadirānmūḍhecchayā vāñchitaṃ
sadyaśchinnamanoratha: pṛthutarārambhakṣayānmūrcchati ||59||
asmai yadi prayacchāmi yācitāvāptamalpakam |
tatkiṃ tena karotyeṣa bhikṣitvāpi bubhukṣita: ||60||
tasminneva gṛhe jarattṛṇakaṭacchanne yadi sthīyate
cullīsuptabiḍālabālasadayāstā eva yadyaṅganā: |
pādābhyāmavagamyate yadi punastenaiva sevādhunā
tatko nāma guṇa: kṣaṇaṃ kṣitibhujā dṛṣṭena pṛṣṭena vā ||61||
iti dhyātvā dharādhīśa: kṛpāvasudhayā dhiyā |
tadyācñāsiddhisaṃnaddha: pratibodhya tamabhyadhāt ||62||
uttiṣṭha vatsa saṃprāptastvatsamīhitasiddhaye |
avilambiphalāvāptirupāya: paramo mayā ||63||
chittvā mama śirastāvadbrahmadattāya bhūbhuje |
gatvā prayaccha tatprītyā sa te vittaṃ pradāsyati ||64||
tasyārthicandanataro: śrutvaitadvacanaṃ dvija: |
uvāca taptasūcyeva viddha: karṇapraviṣṭayā ||65||
tava trailokyasārasya jagatpuṇyāptajanmana: |
śastraṃ kaṇṭhe śaṭhenāsmin kena pāpena pātyate ||66||
lobhalubdhamati: ko nu cintayedahitaṃ tava |
aṅgārakāraṇaṃ krauryaṃ sahakāre karoti ka: ||67||
@325
iti bruvāṇaṃ nṛpatirbrāhmaṇaṃ pratyuvāca tam |
jīvantaṃ naya baddhvā vā tasya māmantikaṃ ripo: ||68||
yatnenābhyarthito rājñā sa taṃ baddhvā mahīpate: |
nināya brahmadattasya samīpaṃ śatruśaṅkina: ||69||
tenānītaṃ tamādāya brahmadatta: kṣitīśvaram |
dhanaṃ dhaneśatulyo’smai vāñchitābhyadhikaṃ dadau ||70||
sattvāścaryamadīnapuṇyanṛpaterākarṇya viproditaṃ
tyaktvā vairavikāradu:sahataraṃ krauryābhidhānaṃ viṣam |
dhṛtvā maulimivonnate jinapade taṃ brahmadatta: svayaṃ
cakre taccaraṇāmbujapraṇayiṇomuṣṇīṣamālāṃ kṣaṇāt ||71||
tasmin gate nijapuraṃ vinayaprapanne
saṃprāpya rājyamarihīnamadīnapuṇya: |
dharmeṇa kīrtidhavalāmbudhiphenamālā-
velladdukūlalalitāṃ pṛthivīṃ śaśāsa ||72||
yo’bhūdvibhurbhuvanasāramadīnapuṇya: 
so’haṃ smṛtaṃ caritamatra mayādya tasya |
kālena yatra bahusaṃghapadābhirāmā
bhūmirbhaviṣyati nṛṇāṃ bhavamuktihetu: ||73||
sattvojjvalaṃ bhagavataścaritaṃ niśamya
pūrvāvadānakathitoditavismayena |
harṣaspṛśa: kimapi nākapaterbabhūva
romāñcapatraracanāruciraṃ śarīram ||74||
iti kṣemendraviracitāyāṃ bodhisattvāvadānakalpalatāyāṃ 
adīnapuṇyāvadānaṃ nāma dvipañcāśattama: pallava: ||
@326
53. subhāṣitagaveṣyavadānam |
sūkti: kaṇṭhavivartinī gurunatirmaulau śrutaṃ śrotrayo: 
satyaṃ nityamanāmayaṃ ca vadane vidvatpriyaṃ bhūṣaṇam |
ratnodārasutārahāraracanācitreṇa dhattetarāṃ
saṃtoṣaṃ saviśeṣaveṣavanitāveśena śeṣo jana: ||1||
śakreṇānyatra bhagavān sasmita: smitakāraṇam |
pṛṣṭastadāśayajñena sarvajña: punarabravīt ||2||
subhāṣitagaveṣīti vārāṇasyāmabhūnnṛpa: |
yasya jātyuṃjjvalā kīrtirmāleva vibabhau śriya: ||3||
suvṛtte guṇasaṃyukte hṛdi sakte vivekinām |
abhūdbhūṣaṇa evārthī ya: sūkte na tu mauktike ||4||
nityamarthiṣu muktāpi koṣaśrīryasya niścalā |
kīrtirguṇanibaddhāpi dūrāddūrataraṃ gatā ||5||
sa rājahaṃsa: sarasairvṛta: kavivarai: sadā |
vidvatsabhākamalinībhogasaubhāgyavānabhūt ||6||
upadeśapravṛttasya saguṇāstasya sūktaya: |
janasya mohatimiraṃ jahurdīpaśikhā iva ||7||
sa kadācitsabhāsīna: subhāṣitakathāntare |
sumati: sumatiṃ nāma pradhānāmātyamabravīt ||8||
sādhuśabdapadārūḍhairguṇālaṃkāraśālibhi: |
sabhā bhavadbhirbhātyeṣā bhāratīva subhāṣitai: ||9||
apyanviṣṭāni satpākarasavanti navāni ca |
subhāṣitāni bhavatāṃ kusumānīva kānicit ||10||
sūktīnāṃ pratibhāṇāṃ ca mañjarīṇāṃ ca jambhitam |
navameva manohāri nārīṇāmiva yauvanam ||11||
sarasamapi vihāya vyāyataṃ puṣpasārthaṃ
paricitaparihārī dūradūrānusārī |
bhramati satatasaktāsvādamandādaratvāt
navanavamadhulubdha: ṣaṭpada: kānaneṣu ||12||
asmin sadasi yakiṃcitsūktaratnaṃ vicāryate |
tatparīkṣāsamutīrṇaṃ sarvatrāyātyanarghyatām ||13||
@327
pāṇḍityena vināśitadhiyāṃ vyarthaṃ nṛṇāṃ jīvitaṃ 
pāṇḍityaṃ śukapāṭhaṣaṇḍhamasamollāsaṃ kavitvaṃ vinā |
kāvyaṃ cārutaraṃ vinā sahṛdayaistattvāntarālocanā-
śūnyaṃ nirjanakūpadīpakalanāmanta: samālambate ||14||
tasmādasminnavasare nūtanaṃ kiṃciducyatām |
caitra: pikarutasyeva sūktasyāvasara: suhṛt ||15||
camatkāro vācāṃ jayati jitajātīparimala:
kṣaṇaṃ cettattvajñā: praguṇamavadhānaṃ vidadhati |
udagrā sāmagrī tadapi viphalaiṣā sphuritakṛt
na yāvatpāṭhena svajana iva labdho hyavasara: ||16||
ityuktaṃ naranāthena hṛdayasparśI dhīmatām |
vaca: śrutvā mahāmātya: pratyabhāṣata bhūpatim ||17||
rājannabhinavaślokastavaiva bhuvanatraye |
gīyate vibudhādhīśa kimanyai: sūktavistarai: ||18||
tvayi vidyāvinode’smin vadānyavara sādare |
vidyādharapuraṃ sarvaṃ jātametanmahītalam ||19||
kalākamalinīkānte mitre guṇavatāṃ tvayi |
udite yāti sāloka: sanmārgeṇākhilo jana: ||20||
sā sā kalā sa sa vilāsaviśeṣaleśa-
stet e guṇā: sa sa janaścaritaṃ ca tattat |
loke priyatvamadhirohati yatra yatra
rājā karoti sarasa: kṣaṇamādarāṃśam ||21||
bhūpāle viduṣi spṛśatyatiśayaṃ vidyāvilāsotsavaṃ
śūre saṅgararaṅgasaṃgamarucirgṛhṇāti vīravratam |
mūḍhe muhyati cañcale vicalati krūre nṛśaṃsāyate 
yadyadbhūmipati: karoti kurute tattatsamasto jana: ||22||
sarasa: sādhupuṣpāṇāṃ vasanta: kusumākara: |
prajāpuṇyairbhavatyeva svayaṃ vidvān mahīpati: ||23||
jana: suvṛttirmatimānamātya:
satyābhilāṣī nṛpatirmanīṣī |
etāni kālasya śubhodayasya
pratyakṣalakṣyāṇi sulakṣaṇāni ||24||
@328
yannṛtyanti pade pade matimatāṃ kāvyārthatattve dhiyo
yatkarṇābharaṇībhavanti vibhave bhavyātmanāṃ sūktaya: |
yatsārasvata eṣa kīrṇamahimā mudrādaridro nidhi-
rvidyānāṃ nṛpati: svayaṃvaravidhau so’yaṃ vivāhotsava: ||25||
rājamānena mahatā rājamāne guṇe satām |
lubdhakā: sūktivaicitrye lubdhakā: kānaneṣvapi ||26||
lubdhaka: krūrako nāma pratyante’sti vanecara: |
sadā navanavaṃ tasmātsūktaratnamavāpyate ||27||
dṛpyaddvipārinakharāghātabhinnebhamauktikai: |
satataṃ kavisārthebhya: sa gṛhṇāti subhāṣitam ||28||
śrutvetyamātyasya vaca: kṣitīśa: 
sabhāṃ samutsṛjya visṛjya sabhyān |
anta:puraṃ guptamupetya rūpaṃ 
cakāra sāmānyajanānurūpam ||29||
parasparāṃśupratibaddhatāraṃ
visphāratārānikarābhirāmam |
hāraṃ samādāya subhāṣitārthī
chāyādvitīya: sa yayau vanāntam ||30||
sa tatra bālānilakīrṇapuṣpai:
vṛkṣai: kṛtātithya ivāvanamrai: |
anviṣya yatnānmṛgayāprasaktaṃ
girestaṭe lubdhakamāsasāda ||31||
vāmena vāmaṃ kariṇīsukhānāṃ
vaidhavyadīkṣārasikaṃ mṛgīṇām |
cakrakramaṃ krūrataraṃ kareṇa
cāpaṃ svacittopamamudvahantam ||32||
vadhaikadakṣeṇa ca dakṣiṇena 
vanaukasāṃ nityamadakṣiṇena |
hastena vinyastasamastahasti-
vargāpavargaṃ viśikhaṃ dadhānam ||33||
māyūrapakṣairanilāvahelā-
taraṅgitāgrairvihitottarīyam |
@329
netrairmṛgīṇāṃ patijīvarakṣāṃ
saṃtrāsalolairiva yācyamānam ||34||
sa taṃ girā pūjyamivābhipūjya
guru: prajānāṃ guruvatpraṇamya |
uvāca śoṇādharakāntibhinnāṃ
dantadyutiṃ pallavitāṃ dadhāna:||35||
mayā śruta: sādhusubhāṣitānāṃ 
tavāniśaṃ saṃgrahaṇe prayatna: |
mārgopadeśāya janasya dīptaṃ 
prayaccha kiṃcinnavasūktaratnam ||36||
ayaṃ ca te tatpratipaṇyarūpo
lāvaṇyalīlādalitendudarpa: |
hāra: prahārastimirotkarāṇāṃ
lakṣmīvilāse smitakelikāra: ||37||
uktveti hāraṃ karapūritāśa-
madarśayadbhūmipuraṃdaro’smai |
taṃ lubdhaka: svapnamanoratheṣu
duṣprāpamālokya śanai: pradadhyau ||38||
datvāpyadhīmānimamapradeyaṃ
paścādayaṃ tāpamupaiti nūnam |
asminnatīte paralokabhūmiṃ
hāra: kathaṃ me nijatāmupaiti ||39||
kṣaṇaṃ vicintyeti sa taṃ babhāṣe
dadāmi sādho samayena sūktam |
śṛṅgādigarerasya yadi svadehaṃ
saṃprāptasūkta: kṣipasi prasahya ||40||
krauryocitaṃ lubdhakavākyameta-
dacintayadbhūmipatirniśamya |
aho nu saṃskāravato’sya kāmaṃ
niṣiddhakāryācaraṇābhiyoga: ||41||
dūre guṇāropaṇaviśrutānāṃ pratyakṣasaṃlakṣitaduṣkṛtānām |
bhavatyatulya: kuṭilāśayānāmanya: pravādaścaritaṃ tathānyata ||42||
@330
kva kṣudrataiṣā kva vanāntavāsa:
kva sattvasiṃhā kva guṇābhiyoga: |
kva sūktacarcā kva ca niṣkṛpatva-
maho vimohāhatamasya vṛttam ||43||
gāyatyasaktaṃ madhuraṃ purastāt
vanyavratai: śānta ivāvabhāti |
lubdhasya lubdhasya kimucyate vā
prāṇāpahārī guṇasaṃgrahairya: ||44||
vidyāviśeṣe’pi kṛtaprayatna:
khalo bhavatyeva svarasvabhāva: |
vyālā: phaṇāratnaruciṃ dadhānā:
krūraṃ tama: krodhamayaṃ vahanti ||45||
śāstropadeśai: parimṛjyamāna:
prasannatāṃ yāti na nāma jālma: |
karpūrapūrai: paripūrito’pi
nodvātyasahyaṃ laśuna: svagandham ||46||
ciraṃ vicāryeti sa sadguṇārthī
navopadeśaśravaṇābhilāṣāt |
prayaccha sūktaṃ kṣitibhṛttaṭāgrāt
tyakṣyāmi paścāttanumityuvāca ||47||
śrutvā vaca: satyadhanasya tasya
hāraṃ samādāya rucāṃ vihāram |
pragṛhyatāmityabhidhāya sūktaṃ
pracakrame vaktumayuktasakta: ||48||
pāpaṃ śāpaṃ svasukhaśaraṇe na spṛśettīvratāpaṃ
śīlottālaṃ kuśalasadanaṃ puṇyapadmaṃ bhajeta |
cittaṃ caitaccapalaviṣayāsvādasaṃvādalubdhaṃ
kuryādvītaspṛhamabhimatānantasaṃtoṣatṛptam ||49||
idaṃ sugataśāsanaṃ praśamarājyasiṃhāsanaṃ
nṛṇāṃ vyasanavāraṇaṃ kuśaladhāma sādhāraṇam |
manobhavavisarjanaṃ bhavavikārasaṃtarjanaṃ
manomukuramārjanaṃ sukṛtasaṃcayopārjanam ||50||
@331
saṃprāpyeti subhāṣitaṃ bhṛgaripostattvānusārī nṛpa: 
sūktārthaṃ hṛdaye nidhāya vimalaṃ taṃ cātmasaṃśodhanam |
āruhyādriśira: samunnatataraṃ dehaṃ samutsṛṣṭavā-
niṣṭaṃ satyamatīva puṇyamanasāṃ nedaṃ vapuścañcalam ||51||
saṃtāraṇāya jagatāṃ praṇidhānamanta-
rdhṛtvā sa śailaśikharānnipapāta yāvat |
tāvadgiristhitijuṣā vijayābhidhena
yakṣeṇa rakṣitatanu: kṣitimāsasāda ||52||
tadvīryavismayavaśādiva ghūrṇamāne
lokatraye kusumavarṣiṇi cāntarīkṣe |
saṃpūjyamānacaritastridaśavrajena
rājā jagāma śanakairnijarājadhānīm ||53||
tatropadeśaviṣayeṇa subhāṣitena
tenāniśaṃ janamaśeṣamatha kṣitīśa: |
cakre bhavābhibhavaśarmaṇi dharmanitye
satkarmaṇi praṇihitaṃ hitasaṃpravṛtta: ||54||
atrāntare vipaṇivartmani lubdhako’sau
hārasya vikrayadhiyā parivartamāna: |
cauro’yamityasamasāhasakampamāna:
kṣmābhṛtsabhāṃ nagararakṣijanena nīta: ||55||
dūrādeva sphuṭatarakarāsaktavisphārahāraṃ
prāṇāpātairvihitasamayaṃ taṃ parijñāya rājā |
ācāryo’yaṃ mama śamaguṇavyaktasūktopadeṣṭā
pūjārho’sāviti kṛtanatirmānayitvātyajattam ||56||
ityāsītsa subhāṣitākhyanṛpati: satyavrata: satyavān
samyagbodhinidhānalabdhamahimā kālena so’haṃ puna: |
śrutvaitatkathitaṃ nijaṃ bhagavatā vṛttaṃ surāṇāṃ pati-
rbheje harṣavibuddhalocanavana: padmākarasya śriyam ||57||
iti kṣemendraviracitāyāṃ bodhisattvāvadānakalpalatāyāṃ
subhāṣitagaveṣyavadānaṃ nāma tripañcāśattama: pallava: ||
@332
54. sattvauṣadhāvadānam |
śrlāghya: śaśāṅkarucira: pṛthukīrtibhājāṃ
śaṅkha: śikhāmaṇirakhinnaparopakāra: |
ya: sādhuśabdavasatirgatajīvito’pi
lokasya maṅgalanidhi: kuśalaṃ tanoti ||1||
bhagavān puṣpilāṃ nāma vinīya kṣaṇadācarīm |
vijahāra harivrātani:śaṅkahariṇe vane ||2||
tatrānuyāyinā pṛṣṭa: puna: śakreṇa sasmita: |
sa pūrvacaritaṃ smṛtvā smitakāraṇamabhyadhāt ||3||
dvāsaptatisahasrābdadīrghāyuṣi jane purā |
abhūnmahendravatyākhyā jitasvargotsavā purī ||4||
mahendrasena ityāsīttasyāṃ vasumatīpati: |
yaścakre kīrtikarpūravartyā vitimirā diśa: ||5||
ripudarpajvarahara: kṛcchrahṛddurdaśājuṣām |
vyadhāttṛṣṇāpaha: svasthā ya: sadvaidya iva prajā: ||6||
tasyābhūtpuṇyasaṃbhāra iva sākāratāṃ gata: |
putra: sattvauṣadho nāma sarvasattvahitodyata: ||7||
sa bhādrakalpiko bodhisattva: sattvavibhūṣita: |
karuṇāmuditopekṣāmaitrīṇāṃ vallabho’bhavat ||8||
puragrāmavanāntebhyo digdvīpebhyaśca sarvaśa: |
rogiṇo’bhyetya satataṃ tatsparśātsvāsthyamāyayu: ||9||
sa ko’pyasmin janavane sujanaścandanāyate |
paropakāramatanuṃ tanuryasya tanotyalam ||10||
sa dīrghavyādhidagdhānāṃ vidadhe sahasā sukham |
durjanāyāsataptānāmiva sādhusamāgama: ||11||
roge sparśena śārīre mānase draviṇena ca |
hate tenārthināṃ dikṣu nārto’bhūnna ca yācaka: ||12||
tata: kālavilāsena sarvāścaryāpahāriṇā |
sa yayau nidhanaṃ śrīmān janapuṇyaparikṣayāt ||13||
sudhāṃśurnetrāṇāṃ katipayadināsvādyamahimā
kṣaṇasthāyī varga: surabhiguṇasarga: sumanasām |
@333
akāle kālecchā priyatarasamucchedacaturā
vidhatte kasyaiṣā kimapi na mana:śalyakalanām ||14||
yatpeśalaṃ vipulapuṇyapaṇairavāptaṃ
sarvārtibheṣajamayatnasukhaṃ kṣaṇena |
tattadvilokya kila kālabalāvalīḍhaṃ
mūḍhā: spṛśanti na vivekalavaṃ kadācit ||15||
atha tasmin yaśa:śeṣe tyaktvā tadvirahodbhavam |
du:khaṃ svadu:khamevādau bheje rogabhayājjana: ||16||
lakṣaṇajñai: kumārasya śarīraṃ mantribhistata: |
nyastaṃ hitāya lokānāṃ vanopānte surakṣitam ||17||
tasmin puṣkariṇīramye deśe phullalatākule |
aparyuṣitamevāsīttasya puṇyopamaṃ vapu: ||18||
āśāgatā digantebhya: sarvarogigaṇā: puna: |
tasya saṃsparśamātreṇa sahasā svasthatāṃ yayu: ||19||
tatspṛṣṭamārutavighaṭṭitapadmakhaṇḍa-
ḍiṇḍīramaṇḍanajalāsu sarojinīṣu |
snātā vimuktasakalāmayanirvyapāyā:
pītāmṛtāṃ iva babhu: sahasaiva martyā: ||20||
sattvauṣadhakumāro ya: so’hameva tadābhavam |
yasya saṃkīrtanenaiva yāsyanti vyādhaya: kṣayam ||21||
smariṣyati smṛtisudhāṃ mamaitāṃ ya: kathāmapi |
ādhivyādhimayaṃ du:khaṃ tasya śāntimupaiṣyati ||22||
aśoko nāma deśe’smin kālenotpatsyate nṛpa: |
caityaṃ hitāya lokasya ya: pratiṣṭhāpayiṣyati ||23||
iti sugatoditamekadhiyā śrutvaivāmararāja: |
harṣavilāsavikāśitayā vadanarucā virarāja ||24||
iti kṣemendraviracitāyāṃ bodhisattvāvadānakalpalatāyāṃ
sattvauṣadhāvadānaṃ nāma catu:pañcāśattama: pallava: ||
@334
55. sarvadadāvadānam |
cintāmaṇi: kila vicintitavastudātā
kalpadrumaśca parikalpitameva sūte |
tasya stutau samucitāni padāni kāni
dehapradānasamaye svayamudyato ya: ||1||
ghāṭopaghāṭakau śāstā viniyonmadaguhyakau |
keśinīkānanādanyadvanamantarhito yayau ||2||
prāgvṛttasmaraṇasmeravadana: smitakāraṇam |
sa tatra pṛṣṭa: śakreṇa praṇayātpunarabravīt ||3||
abhūtsarvāvatī nāma vasati: sarvasaṃpadām |
nagarī gaganālagnamaṇiharmyāṃśuhāsinī ||4||
āsītyasarvadadastasyāṃ rājenduramaladyuti: |
yasya tribhuvanajyotsnā babhau kīrtirdivāniśam ||5||
śobhājuṣa: sukṛtasāradaśāviśeṣai-
rlabdhasthitervinayavartmani bhadramūrte: |
yasyāyayau vijayamaṇḍanaḍiṇḍimatvaṃ
dānena kuñjarapateriva sādhuvādā ||6||
sa kadācitprajākāryadarśanānugrahonmukha: |
bheje bāhyāṅgaṇāsthānabhuvaṃ bhūmiśatakratu: ||7||
sa tatrānantasāmantamauliratneṣu bimbita: |
śuśrāva pṛthivīkāryamasaṃkhyairiva vigrahai: ||8||
candrakāntamaye tasya saṃkrāntā: praṇatā: pura: |
pādapīṭhe punaścintātāpaṃ tajyajurarthina: ||9||
atrāntare paribhraṣṭa: pluṣṭapakṣa ivāgati: |
pārāvata: kṣitipaterūrumūlamaśiśriyat ||10||
taṃ kātaratarodbhrāntanetraṃ saṃkocitāṅgakam |
dṛṣṭvā dayāvidheyo’bhūtsahasā pṛthivīpati: ||11||
sa samutphullakamalālīlākamalinītviṣā |
kuto’sya bhayamityāśā dṛśā kṣipraṃ vyalokayat ||12||
tasminnavasare sattvaṃ jijñāsu: pākaśāsana: |
māyayā lubdhakākāra: samabhyetyābravīnnṛpam ||13||
deva muñca cirāvāptaṃ bhakṣyaṃ mama vihaṃgamam |
iyaṃ na: sahajā vṛttiranivṛttirayācitā ||14||
@335
nisargasiddhametanme bhojanaṃ jagatīpate |
tyajato jīvitaṃ nāsti prāṇā hyaśanadhāraṇā: ||15||
kṣaṇesminnaśanacchedānmayi saṃtyaktajīvite |
vinaṃkṣyati viluptāśā saputrā me kuṭumbinī ||16||
ekasaṃrakṣaṇenaiva ya: karoti bahukṣayam |
sa dharmo yatra dharmātmannadharmastatra kīdṛśa: ||17||
mayi pārāvataprītyā na dveṣaṃ kartumarhasi |
na hi kāraṇarāgeṇa pravartante bhavadvidhā: ||18||
yathaivāyaṃ tathaivāhaṃ ko viśeṣastavāvayo: |
sarvabhūtasamā: santa: kṛpāṃ naikatra kurvate ||19||
ityukte tena nṛpatirlīnaṃ kaṅkaṇarāviṇā |
na bhetavyamitīvāhakhagaṃ pracchādya pāṇinā ||20||
sa tata: snigdhajīmūtaghoṣagambhīrayā girā |
uvāca sarvasattvārtiparitrāṇakṛtakṣaṇa: ||21||
mā kṛthā: kṣaṇatṛptyarthī viṣamaṃ prāṇivaiśasam |
tulyavyathāvikāro’yaṃ prāṇasneha: śarīriṇām ||22||
paraprāṇāpahāreṇa yā vṛtti: parikalpyate |
nivṛtti: śreyasāṃ sā hi pāpatāpaṃ prayacchati ||23||
adhunaivāparicchinnanijecchāsaṃmatādaram |
gṛhyatāmaśanaṃ yadyanmadarthamupakalpitam ||24||
śrutveti rājavacanaṃ parimlānānana: śvasan |
varopabhogavimanā: pratyabhāṣata lubdhaka: ||25||
na vayaṃ rājabhogānāṃ rasajñā vanavāsina: |
na hi śaṣpāśanābhyāsā modante modakairmṛgā: ||26||
alabdhvā niṣpatrāṃ maruparicitāṃ kaṇṭakalatāṃ
vane snigdhaśyāme kimapi karabha: śuṣyati śucā |
na kāka: satpākaṃ kavalayati cūtaṃ viṣamiva
svabhāvānāṃ bhedaducitamiha sarvasya sukhadam ||27||
rājārhabhogaṃ bhutvādya prātarbhoktāsmi kiṃ puna: |
tadbhuktaṃ sukhamādhatte yadanyedyurna durlabham ||28||
rasodārāhārairna hi paricito’śnāti virasaṃ
na tiṣṭhatyekākī bahuparijanārambhapatita: |
@336
rathārūḍha: padbhyāṃ gamanasamaye śocatitarā-
mavāttārthabhraṃśa: kaṣati viṣamakleśaparuṣa: ||29||
deva tvaddṛṣṭidṛṣṭānāṃ satataṃ naiva durlabham |
rājārhabhojanaṃ kiṃ tu janmāpūrvaṃ na me priyam ||30||
mṛgayābhihataṃ māṃsamasmākaṃ jīvitāyate |
tatsvadehasamutkṛttaṃ khagadviguṇamarpyatām ||31||
cintāviṣaṇṇa: śrutvaitadvacanaṃ sahasā nṛpa: |
praharṣotphullanayanāmbhoruhastamabhāṣata ||32||
khagasya tava ca prāṇarakṣāyai tulyasaṃśaye |
mamopadiṣṭa: spaṣṭo’yamupāya: sudhiyā tvayā ||33||
ubhayaprāṇasaṃdehadolārohaṇavihvalam |
tvayaiva dhṛtimānītaṃ vayasyeneva me mana: ||34||
tvaddṛṣṭipāśabaddho’yaṃ vihaga: pravimucyatām |
manmāṃsai: kriyatāṃ tāvatsaṃprati prāṇadhāraṇam ||35||
rājñā satyapratijñena kāruṇyādityudīrite |
amātyā mumuhurviddhā viṣadigdhai: śarairiva ||36||
na dānāvasare vācyaṃ sacivairme hitāhitam |
ityabhūtsamayastasya śarīratyāganiścaya: ||37||
athābravīnnarapatistasmai vittaṃ prayacchata |
tulāmāropayati me māṃsamutkṛtya yastano: ||38||
hiraṇyavarṣiṇā rājñā samāhūtāstato janā: |
kukarmakūṇitadhiya: pidhāya śravaṇau yayu: ||39||
ekastu dāruṇamatirnāmnā kapilapiṅgala: |
abhūtkanakamādāya saṃnaddha: krūrakarmaṇi ||40||
saralacchedadakṣāṇāṃ vakrāṇāṃ ca nisargata: |
krakacānāmiva krauryātkimakṛtyaṃ durātmanām ||41||
na śastrai: śakyaṃ yadvidalayati tatkelivacasā
na śakyaṃ yaduktaṃ kimapi kurute tacca sahasā |
na śakyaṃ kartuṃ yattadapi kalayatyeva manasā
khala: sarvāścaryaṃ kirati caritairapratihata: ||42||
sa pārāvatamāropya tulāmatha mahīpate: |
dakṣiṇorusamutkṛttaṃ māsaṃ tattulyamādadhe ||43||
@337
prathamairatha bhūbhartu: spṛṣṭā rudhirabindubhi: |
vighūrṇamānā suciraṃ vihvaṃlevābhavanmahī ||44||
pārāvate’tha gurutāṃ māṃse ca laghutāṃ gate |
dīyatāmanyadutkṛtya māṃsamityāha bhūpati: ||45||
kṛttorubhujamāṃse’pi na prāpte khagatulyatām |
trailokyasaṃśayatulāmāruroha tulāṃ nṛpa: ||46||
nṛpatau svayamārūḍhe snāyuśeṣatanau tulām |
tattyāgadurgrahodvignā yayau kīrtirdigantaram ||47||
tasmin kṣaṇe kṣitipateraparikṣatena
dhairyeṇa vismayamayastridaśāṅganānām |
dhammillamālyaparipūritapāṇipadma: 
pūjādara: kimapi taccarite babhūva ||48||
nirvikāraṃ samālokya tulārūḍhaṃ mahīpatim |
krūrakārī sa papraccha puruṣastaṃ sasādhvasa: ||49||
anena dehadānena na jāne kiṃ tavetsitam |
sarvalābhasamārambhā: śarīrārthā hi dehinām ||50||
satyaṃ brūhi tanutyāge cittaṃ yadi na khaṇḍitam |
iti bruvāṇaṃ taṃ rājā babhāṣe sasmitānana: ||51||
na prāpyamasti me kiṃcilloke’smin kiṃ tvanuttarām |
hitāya sarvajagatāṃ samyaksaṃbodhimarthaye ||52||
akhaṇḍitamidaṃ cittaṃ yadi satyena tena me |
astu prakṛtimāpannaṃ śarīramaparikṣatam ||53||
ityudīritamātreṇa satyaśīlasya bhūpate: |
aklībacandraruciraṃ rūḍhavraṇamabhūdvapu: ||54||
tata: pārāvate yāte lubdhake ca mahotsava: |
bhūpālo bhāsvadudaye prakāśavibhavo’bhavat ||55||
sarvadada: kṣitipati: kila yo babhūva
so’haṃ piśaṅgapuruṣa: sa ca devadatta: |
tadvṛttasaṃsmaraṇata: prasṛtasmito’haṃ
śrutveti śāsturamarādhipatirnananda ||56||
iti kṣemendraviracitāyāṃ bodhisattvāvadānakalpatāyāṃ
sarvadadāvadānaṃ nāma pañcapañcāśattama: pallava: ||
@338
56. gopālanāgadamanāvadānam |
saṃdarśanena yeṣāṃ dveṣaviṣoṣmā praśāntimupayāti |
amṛtarasaśītalāste kasya na sujanendavo vandyā: ||1||
dhārāmukhasya yakṣasya sthānādantarhitastata: |
kṣaṇādavāpa bhagavānnagaraṃ hiṅgumardanam ||2||
vinayātpūjitastatra brahmadattena bhūbhujā |
tatsaṃsadi kṣaṇaṃ cakre dhanyānāmanuśāsanam ||3||
tatra paurā: samabhyetya bhagavantaṃ vyajijñapu: |
sarvāpadvinipāteṣu trātāraṃ sarvadehinām ||4||
bhagavannasti nagarasyānte pāṣāṇaparvata: |
tatra gopālako nāga: krūro vasati du:saha: ||5||
sa paśūnāṃ janānāṃ ca śasyānāṃ ca mahāśani: |
saṃpannānāmabhāvāya na vighna: kena nirmita:||6||
adāntadamanasyāsminnaśāntaśamanasya te |
upasarge kṛpāsmākaṃ śaraṇaṃ śaraṇaiṣiṇām ||7||
ityuktvā teṣu yāteṣu bhagavān karuṇānidhi: |
antarhita: sabhāmadhyādyayau pāṣāṇabhūdharam ||8||
taṭe visaṃkaṭe tasya bhavanaṃ bhīmabhogina: |
sa dadarśa viṣaśvāsairiva śyāmīkṛtodakam ||9||
valanniṣkośanistriṃśaviṣamormivanākule | 
tattīre bhagavān buddha: paryaṅkaṃ samupāviśat ||10||
prasannālokanasudhābandhunā snigdhacakṣuṣā |
sa nināyaśu saviṣaṃ viṣaṃ nirviṣatāmiva ||11||
nīlāmbubimbitatanu: sa babhau kanakadyuti: |
ravirmarakatacchāyaṃ gāhamāna ivāmbaram ||12||
timiraṃ nāgabhavane tatprakāśavisūcitam |
palāyamānavyālolavyālajālatulāṃ yayau ||13||
nāgarājastamālokya rudhirāruṇalocana: |
sahasākāśamāviśya cakre meghamayaṃ jagat ||14||
krodhāgnidhūmanivahairiva tasya ghanodgamai: |
vidyujjihvairakampanta diśa: saṃtrāsitā iva ||15||
@339
garjitairmattameghānāṃ pralayārambhaśaṃsibhi: |
guhāgehānyabhajyanta hṛdayānīva bhūbhṛtām ||16||
tata: piṣṭadrumā vṛṣṭi: kliṣṭādriśakalāvalī |
papāta pātitadhūti: sthūlopalakulākulā ||17||
sā duṣṭabhujagotsṛṣṭā vṛṣṭirdṛṣṭyaiva tāyina: |
yayau bālānilollāsalasatkusumavarṣatām ||18||
dṛṣṭvā prakāśaviśadānyanupaplavāni
bhṛṅgopagītakusumāni vanāni tatra |
harṣasmitaprasaranirjitatārahārā:
krūraṃ phaṇīndramavadan vanadevatāstam ||19||
bho kālamegha vikṛtiṃ parimuñca kiṃ ca
niṣkampa eva kanakrācala eṣa yasya |
yuṣmadvidhā: pralayamārutabhajyamānā
līlānitambakuharaṃ śaraṇaṃ prayānti ||20||
tata: sadya: parikṣīṇamada: saṃtyaktavikriya: |
nāga: śāstāramabhyetya praṇanāma kṛtāñjali: ||21||
tasya yātasya śaraṇaṃ bhagavān karuṇānidhi: |
śikṣāpadapradaścakre kuśalāgramanugraham ||22||
praṇayādarthitastena caraṇālīnamaulinā |
satataṃ tasya bhavane saṃnidhiṃ vidadhe jina: ||23||
tasminnavasare tatra prasaṅgāptasya śāntaye |
yakṣasya cakre bhagavān vajrapāṇeranugraham ||24||
lokopatāpamasamaṃ vinivārya śāstā
vistāritastutipadatridaśārcyamāna: |
bheje vanāni viharannatha pūrvabuddha-
pādāmbujapraṇayapūtaśilātalāni ||25||
tatra saṃdarśanāptena surarājena sasmita: |
smitasya kāraṇaṃ pṛṣṭa: sarvajñastamabhāṣata ||26||
eteṣu puṇyasalilāmalanirjhareṣu
nirvairasattvasubhageṣu tapovaneṣu |
dharmādhivāsamunimānasamārjaneṣu
śānte: padeṣu nu mayaiva kṛto vihāra: ||27||
@340
krakucchanda: śrīmān kanakamuniratraiva sugata:
sa samyaksaṃbuddha: śamavimaladhī: kāśyapamuni: |
vivikte’smin siṃhīstanatalavaladbālahariṇe
vane cakru: śakra sthitimakhilalokārtibhiṣaja: ||28||
iti bruvāṇa samupāgatasya
sa puṇyapākādatha lubdhakasya |
saṃdarśanaireva śamaṃ dideśa
śikṣāpadārhaṃ śaraṇaṃ gatasya ||29||
bhāgyavān bhagavato hyanugrahā-
llubdhaka: kuśalalubdhamānasa: |
tatpradiṣṭanakhakeśalāñchanaṃ
tatra caityamakaronmṛgādhipam ||30||
iti kṣemendraviracitāyāṃ bodhisattvāvadānakalpalatāyāṃ
gopālanāgadamanaṃ nāma ṣaṭpañcāśattama: pallava: ||
@341
57 stūpāvadānam |
dikkāntāśravaṇottaṃsatulāropitasadguṇā: |
te jayanti jagadyeṣāṃ yaśa:stūpairvirājate ||1||
bhagavānatha śakreṇa tatra prāṇāvanārthita: |
pūrvabuddhakṛtastūpe nijastūpamakārayat ||2||
kṛte ratnamaye tasmin devai: sūryaśatatviṣi |
jagāma jagatāṃ kvāpi mahāmohopamaṃ tama: ||3||
tatra kinnaragandharvanaranāgadivaukasām |
dharmopadeśavinayaṃ samādiśya yayau jina: ||4||
pāṣāṇaparvate devairnyaste stūpacatuṣṭaye |
bhagavān pañcamaṃ stūpaṃ pañcastūpairnyaveśayat ||5||
atha bālokṣanāmānaṃ deśaṃ prāptastathāgata: |
śreṣṭhinā suprabuddhena kubereṇeya pūjita: ||6||
dideśa dharmavinayaṃ tasmai yena sa sānuga: |
mohanidrākṣaye prāpa suprabuddha: prabuddhatām ||7||
sa śāsanādbhagavata: puṇyaṃ nijamivonnatam |
bālokṣīyābhidhaṃ stūpaṃ ratnadīptaṃ nyaveśayat ||8||
ḍambaragrāmamāsādya śanairatha tathāgata: |
vinīya ḍambaraṃ nāma yakṣaṃ śikṣāpadaprada: ||9||
caṇḍālagrāmamabhyetya caṇḍālīṃ mallikābhidhām |
sahitāṃ saptabhi: putrairvinayopanatāṃ vyadhāt ||10||
te karmaśeṣasaṃprāptamātaṅgakuladūṣitā: |
padmākara iva prāpurvaimalyaṃ jinadarśanāt ||11||
anyeṣu dūṣitatareṣu jugupsiteṣu
pāpopatāpavipulavyasanātureṣu |
santa: pravṛttakaruṇā: kuvikalpahīnā
dīnāvalambanavaśādadhikaṃ bhavanti ||12||
avāpya pāṭalagrāmaṃ sānuga: sugatastata: |
dharmyāṃ gṛhapateścakre potalākhyasya satkathām ||13||
@342
śikṣāpadāptavaimalya: sugatānugraheṇa sa: |
tatkeśanakhaleśāṅkaṃ ratnastūpamakārayat ||14||
tatra saṃdarśanāyātaṃ bhagavānindramabravīt |
milindro nāma rājāsmin deśe stūpaṃ kariṣyati ||15||
iti bhagavata: sthāne sthāne dayārdravilokana-
dabhavadakhilo loka: śokapramohabhayojjhita: |
abhinavakṛtastūpotsaṅgakvaṇanmaṇikiṅkiṇī-
kulakalakalakrīḍālolā babhūva ca medinā ||16||
iti kṣemendraviracitāyāṃ bodhisattvāvadānakalpalatāyāṃ
stūpāvadānaṃ nāma saptapañcāśattama: pallava: ||
@343
58. puṇyabalāvadānam |
anindyā vandyāste sakalakuśalotpattivasudhāṃ
sudhāṃ siddhāmantardadhati kila ye pūrṇakaruṇā: |
prasannairāpannavyasanaśamanālokanarasai:
kṛtārogyā: puṃsāṃ bhavaparibhavakṣobhabhiṣaja: ||1||
nagaryāṃ puṣkalāvatyāṃ sarigata: smitakāraṇam |
surarājena bhagavān pṛṣṭha: punarabhāṣata ||2||
śrīmān puṇyabalo nāma purābhūtpṛthivīpati: |
yasyāśītisahasrāṇi nagarīṇāṃ parigraha: ||3||
tasya puṇyavatī nāma rājadhānī vyarājata |
sphaṭikāgārarucirā jyotsneva rajanīpate: ||4||
sa kadācinnavodyānayātrāyāṃ rathamāsthita: |
dadarśa pathyavirahātpathi sīdantamāturam ||5||
sa taṃ dṛṣṭvā parimlānaṃ dīrgharogeṇa durgatam |
vivyathe karuṇākrānta: krāntākhiladigantara: ||6||
saṃtaptaṃ paramālokya sadya: saṃkrāntidarpaṇā: |
santa: saṃtāpamāyānti sūryakāntamayā iva ||7||
samastadvārarathyāsu sarveṣu nagareṣu sa: |
rogiṇāṃ bhaktabhaiṣajyaśālāśayyādyakārayat ||8||
ādideśa tatastebhya: kuśalān paricārakān |
prathamaṃ hi cikitsāṅgaṃ vyādhe: satparicāraka: ||9||
karuṇārdra: kṣama: kṣāntaścikitsakamate sthita: |
snehādavicikitsaśca durlabha: paricāraka: ||10||
rājā tata: samāhūya niyatān paricārakān |
avadatkriyatāṃ rogiparicaryā divāniśam ||11||
rājārhaśālāsu kṛtā varaśayyādikalpanā |
rogiṇāṃ ratnasopānā: padminyaścāmalodakā: ||12||
bhiṣagbhaiṣajyasaṃpattirvihitā ca mahīyasī |
adhunā yuṣmadāyattaṃ tatsvāsthyamiti me mati: ||13||
saṃtāpaṃ śamayatyatīva śiśirai: śītaṃ sukhenoṣmaṇā
tṛṣṇāṃ śītajalairmuhurmitahitāhāropacārai: klamam |
@344
svastho’sītyadhṛtiṃ priyeṇa vacasā kelikrameṇāratiṃ
loke’smin paricāraka: sthirabhiṣagdharma: parasminnṛṇām ||14||
tasmādbhavadbhistaptānāṃ rogayogena sīdatām |
kāryā muhurmuhurvākyairiyamāśvāsanasmṛti: ||15||
vaidyo’navadya: sugata: prasādī
dharmopadeśa: paramauṣadhaṃ ca |
saṃsāradīrghajvaraśoṣitānāṃ 
parāyaṇaṃ śāntirasāyanaṃ tat ||16||
ityādiṣṭā nṛpatinā te tena vasuvarṣiṇā |
gatvā yathocitaṃ cakru: svāsthyāya kila rogiṇām ||17||
tata: kuśalavādena tena tadgatamānasān |
vyādhimuktānnarapati: svayaṃ draṣṭuṃ viniryayau ||18||
śakrastvaparaśakrasya tasya puṇyasamujjvalam |
rathaṃ vinirmame yuktaṃ ṣaḍdantai: pāṇḍurairdvipai: ||19||
sukhasparśānilālolahemaratnasaroruhā: |
bhṛṅgāṅganopagītāśca divyā: kamalinī: pathi ||20||
teṣu ratnasarojeṣu sthitā nṛtyakalākulā: |
dūrānnṛpatimāyāntaṃ suranārya: siṣevire ||21||
tasya sattvasudhāsindho: sattvaṃ jñātuṃ marutpati: |
kṛtvāndharūpamātmānamabhyetya tamabhāṣata ||22||
rājannayahīno’haṃ janmālokavivarjita: |
sarvasattvaparitrāṇasaṃnaddhaṃ tvāmupāgata: ||23||
ete tava prabhāveṇa rogiṇa: svāsthyamāgatā: |
tvatkīrtivādamukharāścaranti ruciratviṣa: ||24||
trātumarhasi māṃ deva du:khadīnāndhabāndhava |
dakṣiṇaṃ nayanaṃ mahyaṃ dīyatāṃ yadi śakyate ||25||
ityuktastena nṛpati: prasannavadadadyuti: |
saṃtāraṇāya jagatāṃ samyaksaṃbodhisiddhaye ||26||
praṇidhānaṃ samādhāya śasterṇotpāṭya locanam |
dadau dhairyanidhistasmai puṣpairāpūrita: surai: ||27||
@345
tasyātyadbhutadānena vismayādiva sācalā |
vicacālākhilā pṛthvī vilolārṇavamekhalā ||28||
jātālokaṃ tamālokya netreṇaikena bhūpati: |
atidānarasaprītyā dvitīyaṃ dātumudyayau ||29||
tata: surapatistasya samāsthāya nijaṃ vapu: |
svasthaṃ vidhāya nayanaṃ praśaśaṃsātisattvatām ||30||
dānakṣaṇe svāvayave’pi yasya
na jāyate snehalava: kadācit |
kā nāma tasyorjitasattvasindhī
rdhanābhidhāne rajasi svabuddhi: ||31||
sa bhūpati: puṇyabalo’hameva
tadābhavaṃ dānaramāptabodhi: |
āścaryavṛttasmaraṇena tasya
jātasmitastanmayatāmavāpta: ||32||
iti kṣemendraviracitāyāṃ bodhisattvāvadānakalpalatāyāṃ
puṇyabalāvadhānaṃ nāmāṣṭapañcāśattama: pallava: ||
@346
59. kuṇālāvadānam |
eka: sa eva sukṛtocitacakravartī
suvyaktakīrtitilakā guṇaratnabhūṣā |
amlānadānakusumā kṛtasatyacarcā
yasyāvabhāti śuciśīladukūlinī śrī: ||1||
purottame pāṭaliputranāmni
mahīyuvatyāstilakāyamāne |
yaśonidhi: sauryakulāvataṃsa:
śrīmānaśoka: kṣitipo babhūva ||2||
pūrvaṃ sa kāmopapadena kāmī
caṇḍopacāreṇa tataśca tīkṣṇa: |
dharmapradānena jagāma paścā-
dvivekapāke vayasi prasiddhim ||3||
prasannapuṇyopavanasthalīnā-
mudbhinnaśobhābharaṇāyamāne |
tasminnaśoke kuśalaprarohai-
raśokatāmeva babhāra loka: ||4||
mūrdhni sthitānta:purasundarīṇāṃ
padmāvatī tasya sukhāya devī |
sattvotsavaṃ putramasūta puṇyai-
styāgānugā śrīriva sādhuvādam ||5||
narendrasūnu: kanakāvadāta:
śrīpadminīpadmapalāśanetra: |
himādrihaṃsasya kuṇālanāmna-
stulyekṣaṇo’bhūtsa kuṇālanāmā ||6||
vidyāvadhūnāṃ vimalātmadarśa-
ścaitrotsava: sarvakalālatānām |
sa sarvalokābhimato babhūva
candrodaya: kīrtikumudvatīnām ||7||
@347
tārādhipotsaṅgamṛgopamasya
tasyāyataṃ netrasarojayugmam |
savibhramaṃ bhrūbhramarābhirāmaṃ 
paśyannarendra: prayayau na tṛptim ||8||
nānāguṇālaṃkaraṇāya tasmai
kandarpamuktālatikāyamānā: |
samastadigdvīpadharādhināthā
dhanyābhimānena vapu: svakanyā: ||9||
tasyāyatākṣī dayitā babhūva
candrānanā kāñcanamālikākhyā |
janānurāgodbhavabhavyamūrte-
rjanmāntarasyeva rati: smarasya ||10||
tata: kadācitpiturantikasthaṃ
taṃ vīkṣya saṃghasthavira: kumāram |
sa tena rājña: suyaśovihāre
viviktadeśaṃ śanakairnināya ||11||
sa tasya kālena vināśamakṣṇo-
rjñātvā manīṣī ṣaḍabhijñacarya: |
āgāmidu:khoddharaṇāya yogī
kāruṇyayogī tamuvāca vṛddha: ||12||
idaṃ tavāpātanimittabhūtaṃ
paśyāmi cittaṃ vibhavābhibhūtam |
vaya: sahāyaṃ kusumāyudhasya
vapuśca līlādalitendudarpam ||13||
jātyaiva cakṣuścapalaṃ kimanya-
dasminnanāsthaiva sukhopapatti: |
etena kṛṣṭā: svapathapranaṣṭā:
spṛhābhidhāne kuhare patanti ||14||
idaṃ hi nīlotpalapallavābhaṃ
vilocanaṃ nāma nṛṇāṃ viśālam |
rāgoragacchidrasamudrameva
yenendriyāṇyāśu parisravanti ||15||
@348
dhanyāsta evāsamasattvadhīrā:
śīlaprabhāvānna bhavanti yeṣām |
lāvaṇyapānena viśeṣatṛṣṇā-
vighūrṇamānāni vilocanāni ||16||
ityādi tasya praśamopapanna-
mākarṇya vākyaṃ naranāthasūnu: |
tatheti kṛtvā manasi prapanne
kṛtapraṇāma: svapadaṃ jagāma ||17||
athāyayau bhṛṅgagaṇopagīta:
sindūrapūrāyikiṃśukaśir#: |
manasvinīmānavadhānubandhī
madhu: śaratsaurabhamattanāga: ||18||
udyānavallīnavapallavānāṃ
viyoginītāpavipallavānām |
babhūva vṛddhi: sahasā sahaiva
pratyagrarāgodgamadu:sahaiva ||19||
vāteritaiścampakapatralekhai:
maitrīṃ samāsūtrayata: smareṇa |
sa paprathe dikṣu dhṛtipramāthī
caitrasya jaitra: prathamābhiyoga: ||20||
lasatsu puṣpeṣvapi teṣu teṣu
babhūva bhūmnā madhubāndhavasya |
bhṛṅgasvanairgītayaśa:prakāra:
kṛtopakāra: sahakāra eva ||21||
tasmin vasantotsavavibhrame’pi
vicintayantaṃ sthaviropadeśam |
narendrasūnuṃ vijane dadarśa
taṃ tiṣyarakṣā kṣitipālapatnī ||22||
aklībacandradyutimāyatākṣaṃ
pīnāṃsamājānuvilambabāhum |
abhyetya taṃ sneharasārdracittā
yavīyasī sā jananī jagāda ||23||
@349
kumārapuṣpeṣu navāvatārā
saṃsārasārastava locanaśrī: |
dhṛtiṃ haratyeva na kasya loke
viśeṣata: peśala eṣa veśa: ||24||
uktveti taṃ sā sahasā bhujābhyā-
mutsṛjya lajjāṃ dṛḍhamāliliṅga |
prakampasiñjāmukharairasaktaṃ
nivāryamāṇābharaṇairiva svai: ||25||
parāpyasau me jananī nijeva
vātsalyamāviṣkurute savaiva |
dhyātveti ni:śaṅkamati: sa tasyā:
pādapraṇāmānataśekharo’bhūt ||26||
madoddhatānāṃ ghanamohakāle
prakṣobhitānāṃ makarāṅkapātai: |
taraṅgiṇīnāmiva nāṅganānāṃ
śvabhrāvapāte’sti manāṅ nirodha: ||27||
sā taṃ babhāṣe madanābhibhūtā
pragalbhasaṃrambhaviśṛṅgalena |
pāpāvapāte śucinā kalaṅka-
bhītyeva śīlena vimucyamānā ||28||
priyo’si me tulyavayā: kumāra
mātu: sapatnī tava nāsmi mātā |
idaṃ tvadāliṅganasaṅgayogyā
saubhāgyabhogyaṃ bhañjatā tanurme ||29||
nirlajjataiṣā paramarthanīyā
yadarthayante svayameva nārya: |
prasīda kiṃ vā kriyate tvadaṅga
saṅgaściraṃ me hṛdaye prasanna: ||30||
stanasthalaṃ hāralatābhirāmaṃ
nitambabimbaṃ raśanāsanātham |
strīṇāṃ nakhollekhadaridrameti
nonnidraśobhāsubhagābhimānam ||31||
@350
navābhilāṣātiśayonmukhāni
cittāni vātūlakutūhalāni |
strīṇāṃ svabhāvena bhavanti loke 
lāvaṇyalubdhāni ca locanāni ||32||
uktveti sā kampataraṅgitāṅgī
śvāsābhibhūtādharapallavaśrī: |
svedāmbunaśyattilakādhikāraṃ
smaropadiṣṭaṃ prakaṭaṃ babhāra ||33||
vāṇīṃ viruddhāṃ sa niśamya tasyā-
stāṃ taptasūcīmiva dīrṇakarṇām |
nirīkṣamāṇa: kṣitimakṣilagnaṃ
mumoca tatpāpamivāvanamra: ||34||
tasyā: śaśāṅkopamānanaṃ tat
samunmiṣatpāpamalaṃ kumāra: |
draṣṭuṃ na sehe sahasā viṣāda-
lajjānimīladvadanāravinda: ||35||
analpapāpaśravaṇaprakampā-
dvilolaratnojjvalakuṇḍalottham |
tasya kṣaṇaṃ karṇayugaṃ viśuddhyai
prabhāvanaṃ vahnimivāviveśa ||36||
sa pāṇinā śrotrayugaṃ pidhāya
sasarja vāca daśanāṃśuśubhrām |
prakṣālayaṃstāṃ kṣaṇamaṅgasaṅgāṃ
gaṅgāmivāliṅganadoṣaśāntyai ||37||
mātarna yuktaṃ tava vaktumetat
sadvartmanā gaccha niyaccha vācam |
sadya: parityāgadaśāvilolaṃ
śīlaṃ samāśvāsaya śīryamāṇam ||38||
darpa: pramāda: paravittavāñchā
pāpānubandhī viṣayābhilāṣa: |
etāni jantorvinipātakāle 
dvārāṇyapāyasya nirargalāni ||39||
@351
dhanena kiṃ dānaparāṅmukhāṇāṃ 
śrutena kiṃ dveṣavaśīkṛtānām |
rūpeṇa kiṃ sadguṇavarjitānāṃ 
kulena kiṃ śīlavināśakānām ||40||
mātaścañcalatāṃ vimuñca ruciraṃ rakṣākṣayenduṃ yaśa: 
śīlaṃ pālaya paśya vaṃśamamalaṃ pāpe matiṃ mā kṛthā: |
sphūrjannārakavahnipākavikalapretapralāpotkaṭā: 
pāpānāṃ paralokavartmani kila kleśākulā bhūmaya: ||41||
śrutveti vākyaṃ kṣitipātmajasya 
rāgagrahaṃ sā na mumoca tīvram |
mohāndhakūpasya janasya nānta-
rdharmopadeśārkakarā viśanti ||42||
corīva sā manmathapārthivena 
pramāthinā pravyathitā prasahya |
śvāsaprayāsaskhalitābhidhāna- 
masaṃgatārthaṃ pralalāpa tattat ||43||
svasthopadeśa: kriyate tvayāyaṃ 
smarārditāhaṃ na śṛṇomi kiṃcit |
nāyāti vāgbhi: praśamaṃ viśāla- 
jvālākalāpa: prabala: smarāgni: ||44||
deśe skhalannirjharaśītale’pi 
bhavanti taptāni marusthalāni |
rāgāturāṇāmudaye’pi bhāno-
rghorāndhakārāṇi digantarāṇi ||45||
nāstyeva taptāmabalāṃ dayālo: 
saṃrakṣataste yadi ko’pi dharma: |
tatsādhubhirdarśitagauravasya 
tasyāpyabhāve kathamastyadharma: ||46||
ye śītalā: svasthadhiya: sukhāya 
teṣāṃ pramāṇaṃ sthira eṣa dharma: |
saṃtāpitānāṃ vyasanāturāṇāṃ 
niṣiddhakāryeṣvapi ko vicāra: ||47||
@352
mayaiva pāpaṃ prathamaṃ gṛhītaṃ 
dharmo’sti te matparirakṣaṇena |
sparśena nirvāpaya saṃtatāṃ me 
saṃtāpajārti śaśiśītalena ||48||
saṃtāpaṃ harato vidho: kṣapayatastīvraṃ tamo bhāsvata: 
śītakleśamaharniśaṃ śamayata: pāpaṃ kimagne: phalam |
brūhi jñātasamastaśāstra yadi vā satyaṃ tvameva sphuṭaṃ 
dṛṣṭa: kiṃ vyasanārtarakṣaṇasama: satkarmadharma: kvacit ||49||
rahasyabhedo’tra na kaścidasti 
janojjhita: saṃvṛta eṣa deśa: |
svecchāpravṛttapraṇayopanamrā: 
prauḍhāṅganā bhāgyavatāṃ bhavanti ||50||
kliṣṭādharaṃ klāntakapolapatraṃ 
srastālakaṃ svedalavādrairāgam |
nitambinīnāṃ ratitoṣitānāṃ 
paśyanti dhanyā vadanāravindam ||51||
viśanti kecitkaravālavallī- 
vilolajihvaṃ raṇakālavaktram |
yoṣitkṛte krodhananakracakra- 
karālamanye makarākaraugham ||52||
tīvraiścirakleśaviśeṣaśoṣai- 
rartheṣu puṃsāṃ parama: prayatna: |
dharmārtha evāthaṃ parigraho’yaṃ 
dharmasya kāma phalamagryamāhu: ||53||
iti bruvāṇāṃ bahubhi: parkārai-
stāmabravīdākulitāṃ kumāra: |
mātastrivargasya phalaṃ samūlaṃ 
dharma: pradhānaṃ kuśalasya nābhi: ||54||
na nirjane pāpamupaiti gupti- 
mantarhita: svargigaṇo’tra sākṣī |
chāyā prayātā hi sahāyabhāvaṃ 
jāyeva jānāti janasya sarvam ||55||
@353
raha: kṛtaṃ karma phalatyavaśyaṃ 
na karmaṇāmasti phalapraṇāśa: |
viṣaṃ nipītaṃ vijanāndhakāre 
prāṇeṣu kiṃ na praharatyasahyam ||56||
jātyā striya: pāpanimittabhūtā- 
statrāpi ghora: parade#rasaṅga: |
māteti mohātkalahe'bhiyuktāṃ 
nānte’pi jantu: spṛśati svakāntām ||57||
ityarthanābhaṅgaparāṅmukhī sā 
tiraskṛtā tena nitāntataptā |
harāmyavaśyaṃ tava netradarpa- 
muktveti pāpā svapadaṃ jagāma ||58||
tata: purīṃ takṣaśilābhidhānāṃ 
mahīpate: kuñjarakarṇanāmna: |
senāraja:puñjavinirjitārkaṃ 
jetuṃ kumāraṃ visasarja rājā ||59||
sat āṃ purīṃ prāpya gajāndhakāra- 
grastākhilāśa: parivārya tasthau |
kṣubdhābdhidhīrairbhaṭakuñjarāṇāṃ 
dvidheva kurvan bhuvanaṃ ninādai: ||60||
tata: prasādya praṇipatya mūrdhnā 
nṛpātmajaṃ takṣaśilādhinātha: |
gajāśvaratnairabhipūjya dhīmān 
svarājadhānīṃ svayamānināya ||61||
priyopacārairabhipūjyamāna- 
stenādarāttatra sa rājaputra: |
dineṣu tasthau dhanayauvanārdra- 
samullasanmeghamalīmaseṣu ||62||
atrāntare putramukhāravinda-
saṃdarśanotkaṇṭhitamānasasya |
cintānubandhādiva bhūmibhartu-
rvyādhirbabhūvodarabaddhamūtra: ||63||
@354
vaidyervṛto’nta:puradhāmni nānā-
bhaiṣajyacintāvihitāvadhānai: |
asādhyarogāvagamābhiyoga-
saṃdehasaṃdarśitakhedavaktrai: ||64||
udvegabhītyeva niṣadyamāna- 
kāñcīkalāpena vadhūgaṇena |
citrārpitākāratulāśritena 
niṣpandanetreṇa vilokyamāna: ||65||
āsannakāntākaramandamanda- 
vispandinā cāmarapallavena |
ucchvāsabhājā paripāṇḍureṇa 
śokākuleneva sa vījyamāna: ||66||
śītāmbubhṛṅgāraniviṣṭadṛṣṭi: 
kaṣāyapāne vihitāvamāna: |
nidrāniṣedhapratipannakopa: 
pathyopadeśapraviśadviṣāda: ||67||
nindyāmayodvegajugupsamāna: 
kāye’pi sa dveṣadaśāmavāpta: |
patnīstanotsaṅganiṣaṇṇamūrdhnā 
kṣāmasvara: kṣmāpatirācacakṣe ||68||
vaidyai: kimadyāpi nivṛttavidyai-
rvyathānimittai: kimatathyapathyai: |
aśarmakarmopanipīḍitānāṃ 
dharmopadeśapraṇayaścikitsā ||69||
kāya: prayāto’yamapāyabhūmiṃ 
śalyāyate bhogagaṇo’pyabhogya: |
andhasya lāvaṇyavatīva kāntā 
bhogojjhitā śrīrghana eva śāpa: ||70||
atyantamandāgnirapi prasakta- 
pradīptaśokānaladahyamāna: |
pravṛddhatṛṣṇo’pyanapetajāḍya: 
sukhī gatāsurna tu dīrgharogī ||71||
@355
pracchannamanta:parivartipāpaṃ 
nīcāvamāna: kalahānubandhī |
vyādhi: sthirārambhajugupsitaśca 
dīptāgnitāpena śamaṃ prayāti ||72||
kukarmaṇāmeṣa vicitrarūpa- 
viparyayāyāsamayo vilāsa: |
dāridryakaṣṭaṃ yadarogabhājāṃ 
lakṣmīvatāṃ yacca sadaiva roga: ||73||
vandhyaṃ janma śarīriṇāṃ virahitaṃ buddhyā vicārecchayā 
dhigbuddhirna kṛta: prasādhanavidhiryasyā: śrutenojjvala: |
kiṃ tena śrutavistareṇa na gato nirdainyatāṃ ya: śriyā
kiṃ śrīvibhramajṛmbhitena nitarāmārogyabhogyaṃ na yat ||74||
ānīyatāṃ me tvarayā kumāra: 
prajāpriyastakṣaśilāniyukta: |
paśyāmi tasmin vimale suvṛtte 
saṃkrāntamadyaiva kṛtaṃ svarājyam ||75||
samarpitodagrasitātapatraṃ 
nibaddhamauliṃ praṇayānmayaiva |
paśyantu taṃ puṇyarasāyanena 
māmeva paurāstaruṇatvamāptam ||76||
ityuktamākarṇya nareśvareṇa 
taṃ tiṣyarakṣā nijagāda jāyā |
tulyapravṛttairbhayaśokadainya-
mātsaryamohai: paripūryamāṇā ||77||
ahaṃ mahīpāla nirāmayaṃ tvāṃ 
karomi te paśya viśeṣayuktim | 
yāntu svaśikṣārthakadarthitārthā 
janakṣayāvadyajuṣa: kuvaidyā: ||78||
mithovivādai: śrutagarvavādai-
stajjāpavādairabudhānuvādai: |
nirvidyavaidyā: kṣapayanti nityaṃ 
kṣayodyatā vāsaramāturaṃ ca ||79||
@356
tyājyaṃ na rājyaṃ svasute’pi rājan 
spṛhāṃ parasthaṃ vidadhāti sarvam |
tyaktā ca lakṣmī: kurute kṣaṇena 
vipatsahasrajvalanānutāpam ||80||
sadya: sutāropitaśekharāṇāṃ 
tatkālamīlatprabhugauravāṇām |
rājñāmanamrairavadhīritāni 
tṛṇībhavantyeva hi śāsanāni ||81||
iti kṣitīśasya dhṛtiṃ vidhāya 
nirgatya tasmādbhavanāntarātsā |
anviṣya tattulyagadābhibhūta- 
mābhīramekāntamathānināya ||82||
krūrāśayā krūradhiyaiva dāsyā 
hatvā tamutpāṭitanābhikoṣam |
tasyāntralagnaṃ paruṣaṃ dadarśa 
ghṛṇāvihīnā vikṛtaṃ kṛmiṃ sā ||83||
ūrdhvaṃ pracāreṇa javādadhaśca 
sakṛtsṛjantaṃ tamavekṣya hanta |
sā pippalīhiṅguvihaṅgayuktaṃ 
cikṣepa tasmai parivādivargam ||84||
taistai: sa kīṭa: saviṣaiśca kaiścit 
kṣārairasahyairna mumoca jīvam |
palāṇḍunā khaṇḍitakaṇḍalena 
saṃspṛṣṭamātra: pralayaṃ jagāma ||85||
upāyamāsādya paraprahṛṣṭā
gatā tata: sā nṛpate: samīpam |
palāṇḍunā channatarārpitena 
kṣaṇena taṃ svasthatanuṃ cakāra ||86||
viṣasya yatrāsti na jātu śakti- 
ryatrāśu śastrāṇyapi kuṇṭhitāni |
yatrālasotsāhahato hutāśa-
statrāpyabhagnapraṇayā yuvatya: ||87||
@357
tata: kṛtajña: kṣitivallabho’syai 
premānubandhapratibaddhabuddhi: |
varaṃ dadau jīvitalābhaharṣāt 
tayārthitaṃ sapta dināni rājyam ||88||
saṃprāptarājyā svavaśaiva sarvaṃ 
kartuṃ pravṛttā kṣitipālakāryam |
sā prāhiṇottakṣaśileśvarāya 
lekhaṃ samudraṃ saha cāruratnai: ||89||
lekhaṃ tatastaṃ nṛpaśāsanāṅka- 
mādāya mānyaṃ vinayāvanamra: |
svayaṃ vibhaktākṣaralakṣitārtha- 
mavācayattakṣaśilādhinātha: ||90||
svasti śrīpāṭaliputrādasamasamarasāhasasamāsāditasamastasindhusīmāsamucchalada- 
viralavimalayaśa:kalāpakalitadhavaladukūlavasudhāvadhūdattabhogasaubhāgyagarvakharvīkṛtavipularipu-
pratāpa: śāpa ivārātiramaṇīvilāsānāṃ praṇatipratibimbitānantasāmantavaktraśatapatraika-
pātrīkṛtavimalamaṇipādapīṭha: suhṛtkulakamalavikāsavāsareśvara: sphītasauryamauryamahāvaṃśa- 
vanapañcānana: śrīmadaśokadevastakṣaśilādhipaṃ śrīkuñjarakarṇaṃ saṃbodhayati | yathā-eṣa me 
nirapatrapa: kucaritamaitrīparisrastacāritra: putramukhaśatrurapavitra: śāstravidveṣī pitṛkalatrā- 
bhilāṣaviṣapātrīkṛtanetraśatapatra: pāpānurūparūpayauvanotsāhasāhasa: samutpāṭitalocana- 
maṇirnirvasano nirvāsyatāṃ jananījanabhujaṅga ityasmadabhyarthanāpraṇaya: ||
lekhārthamityugrataraṃ vicārya 
nivāryamāṇa: kṛpayā kṛpālu: |
prītyā kumārasya nṛpasya bhītyā 
dolāyamāno nṛpatirbabhūva ||91||
tatra sthitastaṃ kṣitimīkṣamāṇaṃ 
nirīkṣya bāṣpākulitaṃ kumāra: |
kimetadityāgatasaṃśayārti: 
svayaṃ samādāya dadarśa lekham ||92||
ājñāṃ gurordu:sahadurgrahāṃ tāṃ 
niścitya mithyotthitatīvramanyo: |
tasminnasahyavyasanodaye’pi 
so’cintayanniścaladhairyavṛtti: ||93||
@358
icchā pitustāvadiyaṃ na laṅghyā
rakṣyaśca tatkopabhayānnṛpo’yam |
mithyāparādhātkupito’pi rājā 
prasādamāyāti na śuddhavādai: ||94||
netre parityajya pitu: karomi 
kopāgnitāpapraśamaṃ sukhāya |
asyāpi tacchāsanabhaṅgajanmā 
mahīpatermā vyasanodayo bhūt ||95||
vinaśvare kledamaye śarīre 
cakṣurjalastokavikārarūpam |
kā nāma tasmin kṣaṇikaprakāśe 
tṛṇapradīpapratime guṇāsthā ||96||
loke yadālokanalābhalobhāt 
saṃrakṣyate cakṣuriti prayatnāt 
rūpaṃ tadetattaralendrajāla- 
svapnāvalīmitramabhitticitram ||97||
ciraṃ vicāryeti narendrasūnu- 
stasminnanicchāvimukhe’pi rājñI |
nivāryamāṇo’pi janai: sabāṣpai-
rakārayattatra vighātamakṣṇo: ||98||
hemaprada: krūratareṇa puṃsā 
sa vittalubdhena samuddhṛtākṣa: |
durvāramātaṅgahṛtābjapuñja- 
padmākarākāratulāmavāpa ||99||
jayodyame tatra sahopayātā 
premocitā kāñcanamālikāsya |
taṃ deśamamyetya vinaṣṭanetraṃ 
dṛṣṭvaiva taṃ mohahatā papāta ||100||
avāptasaṃjñāṃ vipulapralāpāṃ 
tāṃ netralāvaṇyavilāsalubdhām |
@359
anityatācintanadṛṣṭasatya: 
srota:phalāptyā sa jagāda dhīra: ||101||
mugdhe dhṛtiṃ saṃśraya viklavatvā- 
nmā mohadainyodayakātarā bhū: |
avaśyabhogyāni bhavanti bhīru 
svakarmaṇāmeva phalāni janto: ||102||
andho’dhunāhaṃ vijanaṃ vrajāmi 
kleśāsahā tvaṃ śraya bandhugeham |
kāryo na śoka: subhagopabhoga- 
viyogasāro hi bhavasvabhāva: ||103||
iti bruvāṇaṃ tamuvāca jāyā 
viyogabhītā parikampitāṅgī |
līnāñjanāsrai: kucayorlikhantī 
du:khasya vikrītamiva svacittam ||104||
tyajāmi na tvāmahamāryaputra 
naitatkulārhaṃ vratamaṅganānām |
yadāpadi svaṃ patimanyarūpaṃ 
vibhūṣaṇaṃ śīlamiva tyajanti ||105||
satīvrataṃ cittavatāṃ priyāya 
yatnena veśyā api darśayanti |
pati: satīnāmadhikaṃ priyastu 
vipadgato’rthīva mahājanānām ||106||
yaṣṭi: prakṛṣṭā nayanāndhakāre 
chāyā vipattāpapariśrameṣu |
padacyutānāṃ viṣameṣu puṃsāṃ 
nāstyeva jāyāsadṛśa: sahāya: ||107||
ityarthita: pādayuge nipatya 
patnyā prayatnādatha rājaputra: |
sahaiva jīrṇāṃśukamātraśeṣa- 
stayā ca dhṛtyā ca śanairjagāma ||108||
vīṇāpravīṇa: sa sugītagīta: 
pūrvaṃ tadā vartmasu vṛttimāpa |
@360
vipatsu paṇyaṃ vibhave vilāsa: 
kalāsamaṃ nāsti dhanaṃ narāṇām ||109||
mattālimālākvaṇitopamena 
vīṇāsvanena śravaṇāmṛtena |
sikta: sa bhikṣāpraṇayī praviśya
geheṣvagāyaddayitāsahāya: ||110||
gurujanakopasamudgamarāhunigīrṇaprabhāvasūryāṇām |
vitathaparivādaviklavakṛṣṇadinakṣapitacaritacandrāṇām ||111||
guṇigaṇadūṣaṇanipatitaguṇavararatnaprabhādaridrāṇām |
bahutaraduṣkṛtapariṇatipavanāhativigalitanetradīpānām ||112||
bhavavipulajaladavidyuttaralataraśrīprāśarahitānām |
puṇyai: prasarati punarapi dharmasmaraṇanavāloka: ||113||
kālaṃ kalāvānativāhya gāyan 
paiṇḍinyavṛtti: sa vivekacakṣu: |
yayau priyāṃ yaṣṭimivāvalambya
pitu: puraṃ pāṭaliputrameva ||114||
taṃ dīrghadu:khādhvadaridradehaṃ 
śītātapāpītamukhābjavarṇam |
kāntāsakhaṃ vīkṣya jana: kumāraṃ 
śāpakṣataṃ manmathameva mene ||115||
śanai: sa rājopavanāvalīnāṃ 
samīpamāpta: kṣaṇaviśramārthī |
udyānapālai: paruṣapralāpai- 
ramaṅgalatvātpratiṣidhyamāna: ||116||
ni:saṃśraya: saṃśrayamīhamāna: 
sa hastiśālāṃ nṛpaterviveśa |
vīṇāvinodādarakautukena 
dattāvakāśa: paripālakena ||117||
tatrāndhamālokya nibaddhasaṃjña- 
staṃ kuñjarendra: parivṛttavaktra: |
tatsvāgatāyeva ghanaṃ jagarja 
krīḍāśikhaṇḍivrajadattanṛtya: ||118||
@361
taṃ niścalaṃ kuñjaragarjitena 
ni:saṃbhramaṃ hastipakā vilokya |
aho nu sattvodadhiraprakampya: 
sukṣatriya: ko’pyayamityavocan ||119||
gajonmukhī kāñcanamālikāpi 
ni:śvasya dīrghaṃ sahasoditāsrā |
ūce smṛtaśrīvibhavābhimānā 
saṃvāhayantī caraṇau priyasya ||120||
nṛtyanti te tava pura: śikhino dhanāśā- 
lolā: paraṃ karipativrajagarjitena |
kaumārabarhikulasaṃbhava eṣa barhī 
garjatkṣaṇe gaṇapaterapi nirvikāra: ||121||
tata: sarāgā capalābhipatya 
doṣonmukhī dveṣavatīva saṃdhyā |
hṛtvā raviṃ locanajīvabhūtaṃ 
vibaddhamāndhyaṃ vidadhe janasya ||122||
lakṣmīviyogaglapitaṃ vilokya 
padmākaraṃ saṃkucitānanābjam |
śokābhibhūtā bhavitavyatāyā 
jagau svabhāvaṃ bhramarāvalīva ||123||
viśvaprakāśaikamaṇipradīpe 
yāte ravau dīpasahasralakṣai: |
nābhūddinālokalavānukāra: 
sarvātiriktaṃ mahatāṃ hi teja: ||124||
sā rājadhānī maṇihemaharmyā 
parkāśamānā timire rarāja |
bhaktyeva bharturvihitopakārā 
kṛcchre ca śīlābharaṇā satīva ||125||
labdhādhikārā timirodgati: sā 
kṛtvā nirālokamaśeṣalokam |
indūdayārambhabhayābhibhūtā 
nilīyamāneva śanairbabhūva ||126||
@362
athāyayau śyāmalalakṣmalekhā- 
saṃdeśalīlālipisaṃniveśa: |
kumudvatīharṣasuhṛtsitāṃśu: 
padmākaraśrīparihāralekha: ||127||
apūrayatkāntisitāṃśukena 
śuci: sudhāṃśuryaśaseva viśvam |
dugdhatviṣā mugdhamṛṇālavallī- 
navāṅkurākāramayūkhalekha: ||128||
tata: kṣapāyāṃ ślathayauvanāyāṃ 
śanai: śaśāṅke divi lambamāne |
klaibyakṣayānnāgabhṛto vinidrā 
nidrāyamānaṃ jagadu: kumāram ||129||
uttiṣṭha gāndharvika kiṃ na vīṇā- 
maṅkaṃ samāropya kalaṃ kvaṇantīm |
kāntāmivaitāṃ nakhaghātalolāṃ 
gītiṃ navīnāṃ vitanoṣi kāṃcit ||130||
iti pralāpai: śramanidrayārta: 
sa tairmadoddhairanubadhyamāna: |
ādāya vīṇāṃ vimalāṃ muhūrta- 
macintayannīcavaca:pratapta: ||131||
jīvatyaho vyāghragaṇairniṣaktai- 
rāghrātaraktairaghṛṇairgṛhīta: |
klībairadhikṣepakaṭupralāpai- 
rābaddhapeṭairna tu rājaceṭai: ||132||
nihanti mānaṃ vidadhāti lajjāṃ 
chinatti śarmāṇi tanoti tāpam |
asahyanirvedavipadvidhāyī 
na nīcasevāsadṛśo’sti śoka: ||133||
muhurvicintyeti sa nīcavākyaṃ 
līnāvamānavyasanāgnitapta: |
ni:śvasya kālakṣapaṇābhikāṅkṣī 
śanairagāyatkalayan vipañcīm ||134||
@363
mānonmāthai: prathitavibhavabhraṃśahelopahāsai- 
rnirmaryādairucitacaritotpāṭanai: sāpavādai: |
marmasparśavyasanaviṣamakleśaśalyāyamānai-
rhā saṃsāra: khalakalanayā narmalīlā: karoti ||135||
vicaladanilodvelladvallīdalāñcalacañcala: 
sthirataramahāmohaṃ puṃsāṃ karoti bhavabhrama: |
adhikataralāstatrāpyetā jalāvilasaṃmila- 
jjanaghanavanaprodyadvidyudvilāsarasā: śriya: ||136||
vibhavaviralakleśaklānta: sukhāntamahāvaṭe 
nayanavikala: paṅgurmūkaścyuto’pi virājate |
sakalavipadāṃ rakṣāratnaṃ parkāśasudhāmayaṃ 
yadi na vimalaṃ śīlaṃ puṃsāṃ manāgapi khaṇḍitam ||137||
yaṣṭyā vedmi jalaṃ sthalaṃ saśakalaṃ sparśena gandhena vā 
buddhyā sarvamavaimi durgamapathaṃ śrutvā vrajāmyanyata: |
ni:śvāsāntarasaktaghoranarakakleśaṃ na jānātyasā- 
vandheneti viḍambyate bahutaraṃ mohāndhamugdho jana: ||138||
ityātmavṛttānukṛtipravṛttaṃ 
gāyatyudāraṃ sa rasena tasmin |
harmyaprasupta: sahasā prabuddha: 
kṣapāvasāne kṣitipa: pradadhyau ||139||
sadaiva du:svapnanirīkṣaṇena 
śaṅkākalaṅkairbhṛśamākulo’ham |
adyāpi me takṣaśilānivāsī
na kiṃ kumāra: prahiṇiti lekham ||140||
kiṃ vismṛto nityamavismṛtasya 
tasyāhamāsannasukhonmukhasya |
cirapravāsena janasya nūnaṃ 
snehānubandhā: śithilībhavanti ||141||
śṛṇomi cemaṃ gamakānubandhaṃ 
mūrcchadvipañcyā madhurasvarāṅkam |
tattulyameva śravaṇānukūlaṃ 
gandharvalokādiva gītaśabdam ||142||
@364
tasyaiva tāvanmṛdugītametad-
gūḍha: sa kasmātkimidaṃ na jāne |
kṣaṇaṃ vicintyeti visṛjya rājā 
mahattaraṃ putramathānināya ||143||
dūrāttamāyāntamudastanetra- 
saroruhaṃ śrīrahitaṃ vilokya |
putraṃ parijñāya vadhūsahāyaṃ 
mahīpatirmohahata: papāta ||144||
sa labdhasaṃjña: śanakairjalena 
himacchaṭāśīkaradantureṇa |
samīpamāptaṃ nṛpati: kumāra- 
mutsaṅgamāropya ciraṃ śuśoca ||145||
hā putra netrotsava jīvaloke 
kasmādimāṃ du:khadaśāṃ śrito’si |
vilobhanaṃ tatsurasundarīṇāṃ 
kva locanāmbhojayugaṃ gataṃ te ||146||
gāmbhīryabhūme guṇaratnakoṣa 
sarasvatīvallabha sattvarāśe |
tvatta: kva sā vibhramabhū: prayātā 
himāhatāmbhojavanādiva śrī: ||147||
rūpaṃ kva tatkvedamasahyamāndhyaṃ 
kva sā vibhūti: kva ca durdaśeyam |
na dīryate me hṛdayaṃ na jāne 
kenāsya datta: kuliśopadeśa: ||148||
kvāsau janastvadvibhavānusārī 
kulānurūpā tava niścalayam |
ekaiva patnī parivāraśeṣa: 
kṛcchre’pi sādhoriva dhairyavṛtti: ||149||
ityaśrusaṃvegaviśīrṇavarṇaṃ 
pralāpinastasya vaco niśamya |
natvā kumārastamuvāca dhīra- 
stūrṇaṃ tadaṅkādavatīrya bhūmim ||150||
@365
vimuñca pṛthvīpuruhūta śokaṃ 
śucābhibhūtā na bhavanti dhīrā: | 
kṣayāya jāgarti natonnatānā- 
meṣa svabhāvo bhavitavyatāyā: ||151||
aiśvaryamāścaryasukhāvataṃsaṃ 
lāvaṇyalakṣmītilakaṃ vapuśca |
kṣaṇena yātyeva kṛtāntanarma 
karmorminirmāṇahṛtaṃ narāṇām ||152||
bhavedabhāvānubhave bhave’smin 
satyasvabhāvo yadi bhāvavarga: |
dhruvaṃ na kuryurmunayastadaite 
saṃtyaktabhogā vijane nivāsam ||153||
iti bruvāṇa: sa vipannimittaṃ 
pṛṣṭa:puna: śokamayena rājñā |
nyavedayallekhanibaddhamasmai 
nijaṃ śanairnetravināśavṛttam ||154||
śrutvaiva tattovranṛśaṃsavṛttaṃ 
nivṛttavṛtteṣvapi na pravṛttam |
kuṭhāradhārāparibhūtamūla: 
papāta śākhīva dharāvamūla: ||155||
sa labdhasaṃjña: kuṭilaṃ vicintya 
taṃ tiṣyarakṣācaritaprayogam |
samudyayau strīvadhapātake’pi 
dharmādareṇaiva vinigrahe’syā: ||156||
krauryaprakāre vipulāpakāre 
tasmin pratīkārasamudyataṃ tam |
avārayaddu:sahadu:khayogaṃ 
svakarmapākena vadan kumāra: ||157||
tamabravīdbhūmipatirvyathārta: 
śokena kopena ca dahyamāna: |
mohātkimetāṃ niśitāmanāryāṃ 
krauryaprasaktāṃ parirakṣasi tvam ||158||
@366
dveṣodyate snehanibandhane vā 
tulyaṃ mano yasya sa kiṃ manuṣya: |
yasyāpakāre’sti na roṣaleśa: 
tasyopakāre’pi kathaṃ prasādaṃ: ||159||
iti śvasantaṃ pralapantamārtaṃ 
dhīra: kumāra: pitaraṃ jagāda |
rājanna me du:khalavo’sti kaścit 
tīvrāpakāre’pi na manyutāpa: ||160||
mana: prasannaṃ yadi me jananyāṃ 
yenoddhṛte ca svakareṇa netre |
tattena satyena mamāstu tāva- 
nnetradvayaṃ prāktanameva sadya: ||161||
ityuktamātre nṛpanandanasya 
prādurbabhūvākṣisarojayugmam |
satyavratapratyayakāri loke 
vilobhanaṃ tatkṣaṇameva lakṣmyā: ||162||
nṛpa: sukhotsāhakaraṃ prajānāṃ 
virājamānaṃ nayanadvayena |
taṃ yauvarājye vimukhaṃ viditvā 
tamātmajaṃ tatpratimaṃ nyayuṅkta ||163||
ghorāpacāre sadṛśaṃ vidhāya 
patnyā: pratīkāramatha kṣitīśa: 
krodhānalaṃ takṣaśilādhipe’pi 
tanmarṣaṇāddu:sahamutsasarja ||164||
tatkautukādbhikṣugaṇena pṛṣṭa: 
provāca saṃghasthavira: sa vidvān |
janmāntare lubdhaka eṣa kāśī- 
pure babhūva kṣitipālaputra: ||165||
guhāpraviṣṭaṃ himavattaṭānte 
labdhvā mṛgāṇāṃ śatapañcakaṃ sa: |
andhaṃ vidhāyākṣivipāṭanena 
yathopayuktaṃ nyavadhītkrameṇa ||166||
@367
athānyajanmanyapi bālako’sau 
mugdhābhidha: śreṣṭhisuta: pramohāt |
cakāra caityapratimājinasya 
śastreṇa nirlocanamānanābjam ||167||
saṃjātasaṃjñaśca navendranīla- 
mayaṃ vyadhādakṣiyugaṃ sa tasya |
tato'nyajanmanyapi śīrṇacaitya- 
saṃskārapūjāṃ sa punaścakāra ||168||
netrāpahāreṇa vane mṛgāṇāṃ 
bālye ca caityapratimākṣilopāt |
avāptavāneṣa vināśamakṣṇo-
rjanmāntareṣvadya ca rājaputra: ||169||
sa ratnanetrāṃ ca pratimāṃ ca kṛtvā 
dṛṣṭiṃ vinaṣṭāṃ punarāsasāda |
viśīrṇacaityapratipūraṇena 
prāsādika: kāntimayaśca jāta: ||170||
srota:prāptiphalapravṛttavimalālokakrameṇāmunā 
vairāgyojjvalasatyadarśanavidhau labdhādhikārasthiti: |
samyakpuṇyavaśādupaiṣyati śanai: kālena saṃbuddhatā- 
mityukta: sthavireṇa bhikṣunivaha: śrutvābhavadvismita: ||171||
iti kṣemendraviracitāyāṃ bodhisattvāvadānakalpalatāyāṃ 
kuṇālāvadānaṃ nāma ekonaṣaṣṭitama: pallava: ||
@368
60 nāgakumārāvadānam |
iha kaṣati śarīraṃ kleśarāśirnarāṇāṃ 
dahati ca paraloke nāraka: krūravahni: |
śaraṇagamanapuṇyaprāptaśikṣāpadānāṃ 
prabhavati na tu dehe du:khadāha: kadācit ||1||
dhananāmā samudrānte nāgo’bhūdbahubāndhava: |
phaṇāratnojjvalālokakalitāpūrvavāsara: ||2||
papātāharniśaṃ tasya bhavane taptavālukā |
yayāṅgeṣu bhujaṃgānāṃ tīvratāvyathābhavat ||3||
kadācitsudhano nāma putra: papraccha taṃ priya: |
sukumāra: prakṛtyaiva vālukāparipīḍita: ||4||
kasmādasmāniyaṃ tāta bādhate taptavālukā |
mantramūlaprayogeṇa keneyamupaśāmyati ||5||
asmadabhyadhikā: kecidasmatpratyavarā: pare |
nāgā: santi samudre’smin du:khārtā vayameva kim ||6||
iti pṛṣṭa: sa putreṇa tamuvāca mahāmati: |
yathānye phaṇina: putra dharmajñā na tathā vayam ||7||
dharmopadeśaśuddhānāṃ śāntānāṃ satyavādinām |
upatāpo bhavatyeva na śārīro na mānasa: ||8||
na tān spṛśati saṃtāpa: puṇyaṃ ratnatrayaṃ budhā: |
ye buddhadhamasaṃghākhyaṃ śaraṇyaṃ śaraṇaṃ gatā: ||9||
śikṣāpadānyavāptāni kleśapraśamanāni yai: |
teṣāmamṛtasiktānāṃ pāpatāpabhayaṃ kuta: ||10||
śrāvastyāmasti bhagavān jino jetavanāśraya: |
loke śākyamuni: sarvakleśapraśamabāndhava: ||11||
upadeśāṃśunivahai: sattvaśubhrairjagattraye |
karuṇākaumudīsūtiramṛtaṃ so’bhivarṣati ||12||
durvinītā na rakṣanti prāpya śikṣāpadāni ye |
tīvratāpamayasteṣāṃ narakeṣvakṣaya: kṣaya: ||13||
@369
iti śrutvā piturvākyaṃ jananyāśca bhujaṃgama: |
ādāya divyapuṣpāṇi puṇyaṃ jetavanaṃ yayau ||14||
sugatāśramamāsādya dharmaśravaṇasaṃgatām |
dadarśa parṣadaṃ tatra sa saṃtoṣasukhonmukhīm ||15||
tatrāpaśyajjinaṃ kāntavadanaṃ dīrghalocanam |
pūrṇendupadmavanayoriva maitrīsukhapradam ||16||
upadeśakṛtā vyaktamadhareṇādharīkṛtām |
tarjayantamivotsiktāṃ rāgivargasya raktatām ||17||
nirābharaṇalāvaṇyakarṇapāśavibhūṣitam |
darśayantamivāsaktāṃ nirāvaraṇaśūnyatām ||18||
dharmadvipakarau bāhū bibhrāṇaṃ dānaśobhitau |
prabhāvabhavanastambhau śātakumbhamayāviva ||19||
diśantaṃ caraṇacchāyāṃ cīrairāvaraṇaṃ bhuva: |
labdhaprabodhairvihitāmiva rājīvajīvitai: ||20||
dehakāntivitānena nayanāmṛtavarṣiṇā |
saṃsāramarusaṃtāpaṃ vārayantaṃ satāmiva ||21||
taṃ vilokyaiva tatyāja saṃtāpaṃ nāganandana: |
sarvārtidoṣaśamanaṃ darśanaṃ hi mahātmanām ||22||
praṇanāma sa taṃ kīrṇasaṃpūrṇakusumāñjali: |
tatpādapadmasparśena sadya: śītalatāṃ gata: ||23||
kṛtī bhagavata: prāpya tata: śikṣāpadāni sa: |
cakre kṛtāñjalistasya yāvajjīvādhivāsanām ||24||
tamābabhāṣe bhagavānekasyaivādhivāsanā |
anugrāhyeṣu sarveṣu yāvajjīvaṃ na yujyate ||25||
ityuktvā praṇayiprītyai bhagavān satatodyata: |
śanai: pratasthe saṃkalpaṃ bhogina: paripūrayan ||26||
krameṇāgacchatastasya bhikṣusaṃghāgrayāyina: |
prabhāvādvidadhe nāga: svargaśobhāṃ pade pade ||27||
@370
hemaratnāṃśuśabalān divyodyānamanoharān |
bhogopasaṃgrahavyagradāsadāsīgaṇāvṛtān ||28||
karpūracandanodārahāraprālambabhūṣitān |
sthāne sthāne bhagavata: sa vihārānakārayat ||29||
kalandakanivāsākhyaṃ prāpya veṇuvanaṃ tata: |
sa sarvabhogasaṃbhārairbhagavantamapūjayat ||30||
tena māsatrayīṃ tatra sasaṃgha: sugato’rcita: |
ūce vismitamānandaṃ hāraratnāṃśukairvṛta: ||31||
eṣa kalpaśatamacyuta: phaṇī 
sarvabhogasukhabhāgbhaviṣyati |
bodhimapyaparajanmani sphuṭāṃ 
kiṃ ca supraṇihita: kariṣyati ||32||
iti kṣemendraviracitāyāṃ bodhisattvāvadānakalpalatāyāṃ 
nāgakumārāvadānaṃ nāma ṣaṣṭitama: pallava: ||
@371
61. karṣakāvadānam |
mūḍhasya hastapatito’pi nidhi: prayāti 
lakṣmī: svayaṃ bhavanameti viśuddhabuddhe: |
dāridryatīvratimirāpahara: prakāmaṃ 
puṃsā vibhūṣaṇamaṇirmanasa: prasāda: ||1||
śrāvastyāṃ svatiko nāma brāhmaṇo nirdhana: purā |
aśiśriyatkṛsaphalāmagatyā kṛṣijīvikām ||2||
sa kṣetrakarmanirata: śītavātātapakṣata: |
cakāra halakuddālabhāravāho gatāgatam ||3||
sa kadācitsamāyāntaṃ śrāvakai: sahitaṃ pathi |
jinaṃ jāyāsakho dṛṣṭvā prasādaṃ sahasā yayau ||4||
prasannavadanāṃ patnīṃ sa jagāda vicintayan |
dāridryadu:khamasamaṃ dānapuṇyaparikṣayāt ||5||
āvābhyāmeṣa bhagavān piṇḍakenāpi nārcita: |
kuta: puṇyapaṇaprāpyā dhanasaṃpattirāvayo: ||6||
jīvatyavabhato loke naṣṭakīrtirvipadyate |
na sa jīvo na nirjīva: śobhate nirdhano jana: ||7||
dhanaṃ jātirdhanaṃ vidyā dhanaṃ dharmo dhanaṃ yaśa: |
kiṃ  dhanena vihīnānāṃ yāñcānirjīvitairguṇai: ||8||
paropakaraṇībhūtai: kiṃ daridrasya sadguṇai: |
kleśārthairbhārikasyeva maṇikāñcanabhūṣaṇai: ||9||
daridro dāridryaṃ praviśati punardānavirahā- 
ddaridra: pāpātmā bhavati dhanalipsāparavaśa: |
daridra: socchvāso mṛta iti na cātrāsti vimati- 
rdaridrasyaivaitā nijajanavihīnā daśa diśa: ||10||
abhyarcayāva: sugataṃ tasmātkṛpaṇavatsalam | 
anārādhitabuddhānāṃ mugdhānāṃ kuśalaṃ kuta: ||11||
eṣa padmapalāśākṣa: kṣipatyāpannabāndhava: |
yatra yatra dṛśaṃ jāne tatra tatrāśaya: śriya: ||12||
@372
iti patyurvaca: śrutvā brāhmaṇī sādarā gṛhe |
śuci praṇītaṃ vidadhe bhojyaṃ bhagavata: kṛte ||13||
bhagavānapi sarvajñastayorjñātvā samīhitam |
prāṇayārthanayā cakre tasya pūjāpratigraham ||14||
vyaktadāridryadu:khasya bhūyānme vibhavodbhava: |
cakāra jinapūjānte praṇidhānamiti dvija: ||15||
atha gatvā nijaṃ kṣetraṃ vipra: śasyayavāṅkurān |
sarvānapaśyatsauvarṇān sahasā tyaktadurgati: ||16||
tasya puṇyasamudbhūtaṃ dṛṣṭvā hema mahīpati: |
tatyāja vismita: prītyā rājabhāgaṃ prasenajit ||17||
tena hemnā sumahatā labdhaiśvaryanidhirdvija: |
sa buddhapramukhaṃ saṃghaṃ sarvabhogairapūjayat ||18||
dharmadeśanayā śāstu: srota:prāptiphalodayāt |
dṛṣṭasatya: sa kālena pravrajyāṃ samupādade ||19||
sarvakleśaprahāṇena tasminnarhattvamāgate |
tatkarma bhikṣubhi: pṛṣṭo bhagavānabhyabhāṣata ||20||
anyajanmani vipro’yaṃ kāśyapasya mahātmana: |
brahmacaryaṃ bhagavata: śāsanena purācarat ||21||
samādiṣṭāsya tenaiva janmanyasmin mahīyasī |
matsakāśādiyaṃ siddhi: sendropendrasurārcitā ||22||
śrutveti tasya sukṛtaṃ kathitaṃ jinena 
sarve savismayadhiya: kuśalādareṇa |
harṣākulā: sucaritaṃ praśaśaṃsuranta:- 
saṃkrāntatadguṇamayā iva bhikṣavaste ||23||
iti kṣemendraviracitāyāṃ bodhisattvāvadānakalpalatāyāṃ 
karṣakāvadānaṃ nāma ekaṣaṣṭitama: pallava: ||
@373
62 yaśodāvadānam |
ūrṇāyupūrṇajanakānanasaṃniveśe 
jātaścamatkṛtimaya: puruṣa: sa eka: |
yasyārthayauvanasukhocitacāruveśe 
vairāgyamādiśati śāntisitaṃ viveka: ||1||
nyagrodharucirārāmavihāriṇi jine purā |
vārāṇasyāṃ gṛhapati: suprabuddhābhidho’bhavat ||2||
tyāgopabhogasaṃbhārabhūṣitadhanodaya: |
aiśvaryaṃ ya: kuberasya kośalīnaṃ nyavedayat ||3||
sa sarvasukhasaṃpattau niṣputra: putracintayā |
paraṃ saṃtāpamāpede ni:śalyā: kasya saṃpada: ||4||
taṃ śokaśikhisaṃtaptaṃ bāndhavā bandhuvatsalam |
ūcire cirasaṃkrāntataccintākrāntamānasā: ||5||
klībocitāṃ gṛhapate na cintāṃ kartumarhasi |
dhīrāṇāṃ pṛthusattvānāṃ nāsti lokeṣu durlabham ||6||
ya eṣa viśruto dikṣu deśe’smin paurapūjita: |
nyagrodhapādapastasya pūjayā sarvamāpyate ||7||
aputrā: putriṇa: kecit nirdhanā dhanina: pare |
rogiṇo’pyarujaścānye dṛṣṭāstadupayācitai: ||8||
satyayācanacaityākhya: so’yaṃ nyagrodhapādapa: |
phalaṃ putrābhidhaṃ tubhyaṃ dāsyatyucitamarthita: ||9||
iti teṣāṃ vaca: śrutvā tānuvāca sa sasmita: |
aho nu mohātsnehādvā yūyaṃ mūrkhatvamāgatā: ||10||
svakarmaparatantre’smin loke niyatiniścale |
sthitiṃ karoti puṣṇāti harate hanta kasya ka: ||11||
svakarmopanataṃ prāpya tuṣyatyanyasya mugdhadhī: |
svalālālavamāsvādya śveva śuṣkasya carmaṇa: ||12||
vṛkṣa: putrārthada: puṃsāmityetanmūrkhabhāṣitam | 
dātuṃ śakta: sa nākāle patramātramapi svayam ||13||
@374
tadadhiṣṭhātṛdevaścetpūjālubdha: karoti tat |
pūrṇopahārapūjāṃ kiṃ svayaṃ sṛjati nātmana: ||14||
prāptavyaṃ prāpya yadi vā ghuṇākṣarapadopamam | 
kākatālīyasaṃvādāttaddattaṃ manyate jana: ||15||
prāptavyaṃ yatphalapariṇatau karmaṇāṃ prāpyate tat 
nānāyatnapraṇayapatanairlabhyate na tvalabhyam |
yadyenaiva svayamupacitaṃ bhogabhāgī sa tasmin
etainaitatkṛtamiti mudhā manyate mugdhabuddhi: ||16||
iti bruvāṇa: sasnehairanubandhena bāndhavai: |
prerita: sa yayau mūḍha ekākī pādapāntikam ||17||
sa kuṭhāraṃ samādāya nyagrodhatarumabhyadhāt |
pūjāyāṃ mūlaghāte vā sajjo’haṃ tvāmupāgata: ||18||
putrapradātu: pūjāṃ te kariṣyāmyakṛtāṃ parai: |
nadyāṃ tvamanyathā chittvā dagdhvā piṣṭvā kṣipāmyaham ||19||
iti tadvacanaṃ śrutvā devatā vṛkṣavāsinī |
sahasaiva bhayodvignā kampamānā vyacintayat ||20|| 
na mayā kasyacitsūnurvittaṃ vā dattamicchayā |
jana: svakarmasaṃprāptaṃ maddattamiti manyate ||21||
idaṃ tvapūrvamāyātaṃ putrārthī yadayaṃ balāt |
karmayogādasaṃprāptau daivataṃ chettumāgata: ||22||
sthitimātramidaṃ pūjya: pūjyate yatphalārthibhi: |
kamabaddhaphalālābhe kva deva: kena dāpita: ||23||
cikitsāyāmasiddhāyāṃ vyādhau puṃsa: svakarmaṇā |
gṛhyante naiva gaṇakā na vaidyā na ca mantriṇa: ||24||
vṛkṣacchedavikalpo’sti na cāsyā kāryakāriṇa: |
anyāyābhiniviṣṭānāṃ kimakāryaṃ pramādinām ||25||
vṛkṣacchede na śaknomi sthātumanyatra ni:sukhā |
saṅgādābhyāsikī prītirmunīnāmapi dustyajā ||26||
iti saṃcitya tūrṇaṃ sā gatvā śakrasya mandiram |
tamarthaṃ vinivedyāsmai paritrastāvadatpura: ||27||
@375
janena pūjyamānāpi vṛkṣe tasminnahaṃ sadā |
nānārthārthibhiratyarthaṃ sopavāsai: kadarthitā ||28||
labhante sukṛtātkecitkecidgacchantyadhomukhā: |
tatraivānye pralīyante haṭhamūrkhā: khalavratai: ||29||
gatānugatikatvena prasiddhiśaraṇo jana: |
sarvārtiparihārāya maurkhyānmāmeva dhāvati ||30||
udvejitāpyahaṃ tīvraṃ janenākṛtabuddhinā |
taruṃ tyaktuṃ na śaknoti tadguṇāvarjitāśayā ||31||
bandhakleśaṃ viśati madhupa: paṅkajaṃ gandhalubdha: 
paṅkātaṅkaṃ gaṇayati bias#svādane naiva haṃsa: |
śītārtaśca tyajati na jana: pāvakaṃ dhūmadhūmra: 
tasmin doṣaṃ sa kila sahate yasya yenopayoga: ||32||
tasmādvṛkṣaviyogārtāṃ trātumarhasi māṃ vibho |
śarīratyāgasadṛśa: sthānatyāgo hi dehinām ||33||  
arthita: praṇayeneti paulomīramaṇastayā |
putralābhaṃ gṛhapate: karmāyattamacintayat ||34||
atrāntare vṛtraśatrurdevaputraṃ triviṣṭape |
sumatiṃ nāma saṃprāptacyutikālaṃ vyalokayat ||35||
mālā mlānimupāyayau khalanatikliṣṭeva kīrtistadā 
chāyā prādurabhūttama:paricitā yāñceva dainyodaye |
sveda: puṇyaparikṣaye nava ivāpāyaścakārāspadaṃ 
tasyābhūdaratirnipātapiśunā sadveṣadoṣeva dhī: ||36||
guṇina: suprabuddhasya pṛthivyāṃ prathitaśriya: |
summate putratāmehi tamityāha sureśvara: ||37||
so’bravīttatra māṃ kāle śāstu: śākyamune: pura: |
śakrasyānuttarodāradharmacakrapravartane ||38||
pravrajyāsādanāya tvaṃ yadi saṃbodhayiṣyasi |
tadahaṃ suprabuddhasya vrajāmi bhuvi putratām ||39||
ityukte devaputreṇa śakreṇokte tatheti ca |
cyuta: sa tasmādājñaptastatpatnyā: kukṣimāviśat ||40||
@376
devatā svapadaṃ gatvā suprabuddhamabhāṣata |
pravrajyābhirata: sādho bhaviṣyati sutastava ||41||
iti śrutvā gṛhapati: prahṛṣṭa: prayayau gṛham |
pravrajyāṃ vārayiṣyāmi putrasyeti vicintayan ||42||
tata: kālena tatpatnī lalitā nāma bālakam |
sarvāṅgalakṣaṇopetamasūta kanakadyutim ||43||
sarvaṃ ratnamayaṃ tasya jātasyeva vyajāyata | 
chatraṃ mūrtamivāścaryamuttaṃsaṃ sukṛtaśriya: ||44||
sa yaśodābhidhāno’bhūdyaśovṛddhyā pitu: param |
vidyākalāvibhūtīnāṃ samāgamagṛhopama: ||45||
devatāvacanaṃ smṛtvā pravrajyāśaṅkita: pitā |
tasya cakre gṛhapuradvāragopurarakṣaṇam ||46||
athābhyetya sa śakreṇa smārita: pūrvasaṃvidā |
babhūva śamasaṃsikta: pravrajyābhimukhādara: ||47||
sa kadācinnijodyāne rathārūḍha: śanairbrajan |
dadarśa jinamāyāntaṃ bhagavantaṃ yadṛcchayā ||48||
hṛdaye sukhasaṃsparśaṃ varṣantaṃ praśamāmṛtam | 
taṃ vilokyaiva sahasā rathādavatatāra sa: ||49||
taṃ tri: pradakṣiṇīkṛtya tatpādanalinadvayam |
sa vavande prasādārdradṛśā tenāvalokita: ||50||
bhagavantaṃ praṇamyātha prasannaṃ tadanujñayā |
jagāma nijamudyānaṃ sa tameva vicintayan ||51||
bhikṣumaśvajitaṃ prāha bhagavānatha sasmita: | 
eṣo’ntike’dya me rātrau kumāra: pravrajiṣyati ||52||
ityuktvā svapadaṃ yāte sugate saha bhikṣubhi: |
śakranirmitamadrākṣītkumāra: strīkalevaram ||53||
pūyaparyuṣitakledasīdatkṛmikulākulam |
sad ṛṣṭvā śavamudyāne sodvega: samacintayat ||54||
vikārā eva tāruṇyarūpalāvaṇyakāntaya: |
carmamāṃsasamūhānāmiyaṃ sā prakṛtirnṛṇām ||55||
@377
lolallocanamunmiṣatkucayugaṃ koṣaṃ śaśāṅkatviṣā-
metattannavayauvanodayalasallāvaṇyagaṇyaṃ vapu: |
yātaṃ pūtivasāvasekavikalaṃ tāmyatkṛmivyākulaṃ 
klinnaklomayakṛdvikīrṇasakalaplīhāntraniryantratām ||56||
asmin rāgavimovahāritadṛśa: sarvāṅgasaṅgotsahe 
saṃlīnā: stanamaṇḍale hatadhiya: prāpu: parāṃ nirvṛtim |
yasmādeṣa gataspṛha: kavalane vaimukhyavakrānana: 
kledotsādaviṣādakūṇitamatirdūraṃ gato jambuka: ||57||
iti saṃcintya saṃjātagāḍhavairāgyavāsana: |
jagāmodyānavimukha: sa śanairnijamandiram ||58||
atrāntare dinamlānikhinno’bhūtpraśamonmukha: |
virasaṃ lokavṛttāntaṃ vilokyeva divākara: ||59||
aśeṣāśāparityāgayogyaṃ praśamamīyuṣa: | 
saṃdhyāraktāmbarajuṣa: pravrajyeva raverabhūt ||60||
lokottarapadaṃ yāte bhānau bhuvanacakṣuṣi |
vāsaro’pi parityajya lokaṃ tadanugo’bhavat ||61||
tata: pratyagratimirodvegayogaṃ jagajjuṣām |
pradīpamaṇḍalāloka: kṛpayeva nyavārayat ||62||
asminnavasare śāstā yaśodadayayā svayam |
puranadyā: paraṃ pāraṃ tatprāptyai samupāyayau ||63||
yaśodo’pi dināpāyatulayā kalayan muhu: |
saṃsārāsāratāmeva śayyābhavanamāviśat ||64||
veṇuvīṇāmṛdaṅgādivinodairmadanirbharā: |
tatrāpaśyatsvalalanā: śramanidrānimīlitā: ||65||
vīṇāvinyastavadanā mṛdaṅgārpitadorlatā: |
kṣaṇikatvātsukhasyeva du:khadhyānamupāgatā: ||66||
vilokya srastavasanāstā mṛtā iv aniścalā: |
saṃjātādhikavairāgya: sa ciraṃ samacintayat ||67||
aho batāsmin viṣaye paryantavirase param |
evaṃvidhe badhūnāmni mugdhānāṃ bhṛśamādara: ||68||
@378
vidyudvilasitānyāsāmasatsukhaghanodaye |
sputānāṃ ca mṛtānāṃ ca kva smitaṃ kva ca vibhramā:||69||
śete kācidadhomukhī vivalitā pṛṣṭhe cyutāsyāparā 
yātānyāpi vikāśitāsyavivarā sarvāṅgamuttānatām |
aṃsāsaktavibhaktamuktakabarī kākairvṛtevāparā
citraṃ me bhavanaṃ vilīnanayanastraiṇaṃ śmaśānāyate ||70||
ahamadyaiva niṣkramya pravrajyārthī purāntarāt |
bhagavantaṃ vrajāmyeva draṣṭuṃ mohanivṛttaye ||71||
vicintyeti samādāya mahārhe ratnapāduke |
śakraprabhāvātsa yayāvajñāta: purarakṣibhi: ||72||
abhiniṣkramya nagarādvārāṃ prāpya saridvarām |
saṃsāramarusaṃkrāntaṃ tāpaṃ tyaktumivodyata: ||73||
tamāyāntaṃ vilokyaiva bhagavān bhūtabhāvana: |
prītyā saṃtaraṇe tasya yayau sotkaṇṭhatāmiva ||74||
sa hemavarṇamudyamya dakṣiṇaṃ dakṣiṇaṃ bhujam |
dehaprabhāprakāśena tama: pariharan diśām ||75||
ehyehi prāpnuhi padaṃ nirapāyamanāmayam |
abhyadhāditi taṃ dūrānmeghaghoṣaghanasvana: ||76||
śrutvā bhagavata: śabdamamṛteneva pūrita: |
yaśodastyaktasaṃtāpa: sadya: śītalatāṃ yayau ||77||
tyaktvā sa saritastīre mahārhe ratnapāduke |
dattāvagāhāmuttīrya tāṃ paraṃ pāramāptavān ||78||
bhagavantaṃ sa saṃprāpya tāpacandanapādapam |
praṇanāma prasādārhaṃ caraṇālīnaśekhara: ||79||
tatastasyāsamotkarṣaśālinīṃ dharmadeśanām |
cakāra śāstā lebhe’sau yayā vigatarāgatām ||80||
svākhyāte dharmavinaye brahmacaryāya suvrata: |
sa niyukto bhagavatā prayayau pūrṇakāmatām ||81||
suprabuddha: prabuddho'tha śrutvā niṣkrāntamātmajam |
tadviyogāgnisaṃtaptastamanveṣṭuṃ viniryayau ||82||
@379
sa śokasahitasnehamohena mahatārdita: |
vrajan dadarśa vārāyāstaṭānte ratnapāduke ||83||
sa samuttīrya saritaṃ bhagavantaṃ vyalokayat |
tatprabhāvapraticchannaṃ na tu putraṃ pura:sthitam ||84||
tata: kṛtapramāṇasya tasyāpi bhagavān pura: |
dharmyayā kathayā moha tviṣā tama ivāharata ||85||
vītamohastata: putraṃ sa dṛṣṭvā vimaladyutim | 
śāstuścakārānumata: praṇayādadhivāsanām ||86||
bhagavānatha tadgehe kṛtvā pūjāpratigraham | 
taṃ patnīsahitaṃ cakre śuddhaśikṣāpadojjvalam ||87||
tato yaśodasacivāścatvāra: śrīmatāṃ varā: |
vimalākhya: subāhuśca pūrṇako’tha gavāṃpati: ||88||
yaśa:parkāśitadiśaṃ yaśodaṃ bhagavatpura: |
brahmacaryavratāsaktaṃ śrutvā taṃ deśamāyayu: ||89||
teṣāṃ kuśalapākena prāptānāṃ bhagavān puna: |
vidadhe dharmavinaye śāsanaṃ śuddhaśāsana: ||90||
yaśodaste ca catvāro bhikṣava: pañca cāpare |
arhatpadaṃ daśa prāpustadā bhagavato’ntike ||91||
śrutvā yaśodavṛttāntaṃ dhanyāstatsacivā: pare |
pañcāśadantikaṃ śāsturgatvā tattulyatāṃ yayu: ||92||
śatapañcakamanyacca tadvṛttāntoditādaram |
tattulyaṃ dharmavinayaṃ lebhe bhagavato’ntike ||93||
tata: kadācidbhagavān kautukātsarvabhikṣubhi: |
pṛṣṭa: puṇyaṃ yaśodasya sarvajñastānabhāṣata ||94||
purā pratyekasaṃbuddha: purātsaṃprāptapiṇḍaka: |
vārātaṭānte bhagavān śikhī kṣaṇamupāviśat ||95||
vartmanā vrajatastena brahmadattasya bhūpate: |
anuga: suprabho nāma viśrāntaṃ taṃ vyalokayat ||96||
sasvedaṃ tīvratāpena pracaṇḍakiraṇe ravau |
taṃ dṛṣṭvā chatramādāya cchāyāṃ tasya cakāra sa: ||97||
@380
tasyāntike brahmacaryaṃ samādāya saśāsanam |
babhūva cittavaimalyātkuśalapraṇidhānavān ||98||
tata: pratyekasaṃbuddhastamuvāca prasannadhī: |
bhaviṣyata: śākyamunerantike bodhimāpsyasi ||99||
ityuktastena niyataṃ kālena tyaktavigraha: |
so'bhavatsumatirnāma devaputraściraṃ divi ||100||
sa eṣa puṇyavānadya: yaśoda: śreyaṣāṃ nidhi: |
suhṛdāmapi saṃprāpta: kīrtyā kuśalasetuttām ||101||
kṛkirnāma śitipati: kāśyapasyākarotpurā |
śāstu: śarīre nirvāṇe ratnastūpamudāradhī: ||102||
yaśasvī nāma tanayastṛtīyastasya bhūpate: |
bhaktyā tasmin maṇistūpe ratnacchatraṃ nyaveśayat ||103||
tenāpi pūrvapuṇyena janmanyasmin mahāyaśā: |
jāto yaśodaśchatreṇa ratnadīptena bhūṣita: ||104||
ityanyajanmasukṛtodayabaddhamūla: 
sonmeṣa eṣa śaśiśubhrayaśoṃśupuṣpa: | 
dharmadruma: pṛthutara: phalito’sya sādho: 
śrutveti vismayamavāpa sa bhikṣusaṃgha: ||105||
iti kṣemendraviracitāyāṃ bodhisattvāvadānakalpalatāyāṃ 
yaśodāvadānaṃ nāma dviṣaṣṭitama: pallava: ||
@381
63 mahākāśyapāvadānam |
śakravāyuvaruṇādaya: surā 
vikriyāṃ munivarāśca yatkṛte |
yānti tatsmarasukhaṃ tṛṇāyate 
yasya kasya na sa vismayāspadam ||1||
dvijanmā māgadhagrāme viśrutaśrīrmahāsthale |
nyagrodhakalpanāmābhūnmahāśālakulodbhava: ||2||
tasya bhāryā surūpākhyā gṛhodyānavihāriṇī |
asūta sutamarkābhaṃ pippalasya taroradha: ||3||
jātamātre sute tasmin dīptajāmbūnadadyutau |
divyāṃśukaṃ yaśa:śubhraṃ tasmātprādurabhūtaro: ||4||
sa pippalāyano nāma bāla: kamalalocana: |
vidyākalākalitadhīrvyavardhata saha śriyā ||5||
sa pitrā prārthyamāno’pi vivāhavimukha: sadā |
babhūva viṣayadveṣī vivekaviśadāśaya: ||6||
vaṃśacchedabhayātpitrā sa puna: punararthita: |
tamūce rocate mahyaṃ na pāṇigrahabandhanam ||7|| 
na tāta kāmakāmo’haṃ brahmacarye matirmama |
śamasvācchandyamutsṛjya kasyeṣṭaṃ bhavabandhanam ||8||
bāṣpasyādyā satatapatane homadhūmai: pravṛtti: 
satyagranthirvyasanasaraṇau tulyahastārpaṇena |
saṃsārājñāsamayacalane bandhanaṃ mālyadāmnā 
mohārohopahatamanasāṃ harṣaheturvivāha: ||9||
yairnṛtyānilalolabālalalanāvallīvilāsānugā 
vīṇāṃvaṃśaravā vivāhasamaye protsāhitairna śrutā: |
hā putreti vadhūpralāpakalanaklībā na teṣāṃ śritā: 
śrūyante gurubāṣpagadgadagaladgāḍhābhiyogā gira: ||10||
ityuktvā tīvranirbandhaṃ pitaraṃ jananīṃ ca sa: |
hemakanyāṃ samādāya kuśalai: śilpibhi: kṛtām ||11||
saṃjātāṃ kāntisiktasya kautukasyeva kandalīm |
kulavicchedacintārtaṃ dhīra: punaruvāca tam ||12||
@382
tulyalāvaṇyavarṇāsyā labhyate yadi kanyakā |
karomitvadgirā tāta tadahaṃ dārasaṃgraham ||13||
iti putravaca: śrutvā tattulyāṃ divi durlabhām |
brāhmaṇa: kanyakāṃ matvā nirāśo’bhūdadhomukha: ||14||
vigatānandanispandaṃ suhṛccaturakābhidha: |
taṃ vipra: śrutavṛttānta: śokaklāntamabhāṣata ||15||
prayatnamātrasādhye’rthe na śokaṃ kartumarhasi |
eṣa vrajāmyahaṃ draṣṭuṃ kanyakāṃ kanakaprabhām ||16||
iti snigdhasya suhṛda: sa kṛtvā dhairyamagraja: |
ādāya hemapratimāṃ yayau dhīmān digantaram ||17||
devatālāñchanacchatraṃ samālyāṃśukabhūṣaṇam |
gṛhītvā dikṣu babhrāma kanyāpūjyamudāharan ||18||
tatpūjopagatā: kanyā nagaragrāmavartmasu |
vilokayan sa satataṃ na tattulyāmavāptavān ||19||
tata: kadācidvaiśālyāṃ kapilasyāgrajanmana: |
kanyāmapaśyadbhadrākhyāṃ hemakanyādhikaprabhām ||20|| 
vivāhavimukhīṃ kāntāṃ tāṃ vairāgyavivekinīm |
sa hemaśulkāṃ kapilaṃ yayāce kathitānvaya: ||21||
taṃ kanyājanaka: prāha satkulaṃ kulaviśrutam |
loke nyagrodhakalpasya gotre jātasya kāśyape ||22||
kiṃ tu kanyā prayatnena dhanamanviṣya dīyate |
daridrocchvāsinī sā hi piturdahati mānasam ||23||
patnī kalahasaṃsaktā kanyakā nirdhanārpitā |
vyasanopahata: sūnustaptāścetasi sūcaya: ||24||
datvā śriyaṃ jalanidhi: puruṣottamāya 
jñātvātha vāmanataraṃ baliyāñcayā tam |
adyāpi saktavaḍavānalarūpaśoka: 
socchvāsa eva na vimuñcati tīvratāpam ||25||
tasmādvittaṃ samanviṣya jñātvā tadvibhavonnatim |
dāsyāma: satkule kanyā dhanādhīnā hi sadguṇā: ||26||
iti kanyāpitu: śrutvā tatputrīṇāṃ ca bhāṣitam |
tathetyuktvā dvija: prāyātkumārajanakāntikam ||27||
@383
suvarṇavarṇalāvaṇyā prāptā kanyeti tadvaca: |
nyagrodhakalpa: śrutveva babhūvānandanirbhara: ||28||
brahmacaryaiṣiṇīṃ śrutvā kanyakāṃ pippalāyana: |
svayamevārthiveṣeṇa prayayau tadgṛhaṃ śanai: ||29||
saṃprāptātithisatkāra: sad ṛṣṭvā tatra tāṃ kṛtī |
brahmacaryārthinīṃ jñātvā prāha pūrṇamanoratha: ||30||
kalyāṇi brahmacaryārthī vipro’haṃ pippalāyana: |
yatkṛte tena vipreṇa tvaṃ prayatnena yācitā ||31||
ahaṃ vivāhavimukha: pitrā cātyarthamarthita: |
tvamapyevaṃvidhā bhadre diṣṭyā tulya: samāgama: ||32||
iti tasya vaca: śrutvā prahṛṣṭā tamuvāca sā |
āvayoraviruddho’yaṃ vivāha: śamasaṃyamāt ||33||
tata: samucitāvāptapraharṣotsāhapūrita: |
nijaṃ gatvā sa bhavanaṃ piturvākyamamanyata ||34||
kapilo’pi samanviṣya tamanantadhanodayam |
pradadau tanayāṃ tasmai vararatnairalaṃkṛtām ||35||
tayormahārhavibhavairvṛtte pariṇayotsave |
aluptabrahmacaryorunirvikāra: samāgama: ||36||
rūpayauvanasaṃbhāre tayo: saṃyamaśīlayo: |
babhūva vibhavaglānirājñābhaṅgānmanobhuva: ||37||
paryāyeṇaikanidrāyāṃ jāgartyeka: samutthita: |
iti tau sparśarakṣāyai cakratu: śayanasthitim ||38||
kadācidatha śayyānte kālavyālaṃ vyalokayat |
nidrāmudritanetrāyāṃ bhadrāyāṃ pippalāyana: ||39||
tata: sa tadbhayāttasyā dorlatāṃ pārśvalambinīm |
sadayaścāmarāntena rarakṣotkṣipya vāsasā ||40||
sahasā bāhucalanatrastā hariṇalocanā |
sā sakampakucālolahārā patimabhāṣata ||41||
āryaputra kathaṃ nāma samaya: satyavādina: |
vismṛtastava saṃjāto yadayaṃ cittaviplava: ||42||
lajjāvahā vikārasya keyamāpatitā tava |
tyajanti dhṛtimaryādāṃ bhūdharā na tu sādhava: ||43||
@384
iti tasyā: vaca: śrutvā tāmuvāca sa sasmita: |
bhadre nāstyeva manasa: svapne’pi mama viplava: ||44||
kiṃ tveṣa kṛṣṇasarpo’tra bhīṣaṇa: parivartate |
bāhuste śayanālambī bhītyā saṃrakṣito mayā ||45||
etatpatyurvaca: śrutvā tyaktaśaṅkā jagāda sā |
diṣṭyā te satyaśīlasya na kāmamalinā mati: ||46||
sarpa: sādhurvarāko’yaṃ bhayaṃ rāgoragātparam |
ekāṃ hanta tanuṃ sarpa: kāma: kāyaśatāntakṛt ||47||
rakṣyastasmādvikāro’yamityuktvā virarāma sā |
tīvraṃ ca praśaśaṃsāsyā: saṃyamaṃ pippalāyana: ||48||
nyagrodhakalpe kālena sabhārye tridivaṃ gate |
prabhūtagṛhasaṃbhāracintābhāramuvāha sa: ||49||
kadācittailapānāya vṛṣāṇāṃ tilapīḍane |
tena bhadrā sakādiṣṭā nyayuṅkta paricārikā ||50||
tā: pīḍitatilāstailakumbheṣu kṛmisaṃcayam |
cyutaṃ vilokya sīdantamūcu:sakaruṇā mitha: ||51||
aho nu pāpamasmākaṃ bahuprāṇiparikṣayāt |
bhadrāyā: sarvametadvā pātakaṃ yadgirā kṛtam ||52||
tacchrutvāntargṛhagatā bhadrā vairāgyamāyayau |
tasminneva kṣaṇe bhartā praviśyovāca tāṃ raha: ||53||
bhadre gṛhamahābhāraśrānto’haṃ na sahe sadā |
kṛṣikleśārditavṛṣaprāṇahiṃsānuśāsanam ||54||
imā: paryantavirasā ni:sārā: sukhasaṃdapa: |
āsvādyamānā: kurvanti naḍaśākhā iva vyathām ||55||
kleśaśaivālajāleṣu pāpapaṅkeṣu veśmina: |
avasanna gṛheṣveva paṅkeṣviva jaradgavā: ||56||
tasmādgṛhasamārambhastyāgayogyo’yamāvayo: |
ityuktvānumata: patnyā śāntyai niścayamādadhe ||57||
sa datvā dhanamarthibhyo gṛhaṃ ca saparicchadam |
niścakrāma samunmuktasarvāśāpāśabandhana: ||58||
@385
so’tha kāśyapagotratvānmahākāśyapatāṃ gata: |
tatkālasamyaksaṃbuddhaṃ kāśyapaṃ samupāyayau ||59||
bahuputrākhyacaityasya mūle sthitamupetya tam |
taddattadharmavinaya: śuddhāṃ bodhimavāptavān ||60||
bhadrāpi labdhavinayā vairāgyāviṣṭavartmanā |
prākpuṇyapariṇāmena lebhe kuśalamujjvalam ||61||
mahākāśyapamālokya saṃprāptaṃ suravandyatām |
tatpuṇyaṃ bhikṣubhi: pṛṣṭhastānuvāca tathāgata: ||62||
praviratanikhilānnaśasyakāle 
viṣamatare vinivṛttapiṇḍapātre |
kṛśadhanapuruṣeṇa kāśipuryāṃ 
tagaraśikhī mahita: svabhojanena ||63||
kṛkinarapatinā kṛte’pi caitye
vararuciratnacite tadātmajaśca |
maṇikanakavicitramātapatraṃ 
vyadhita mahatkuśalāya puṇyaśīla: ||64||
janmadvayopacitapuṇyamahodayena 
so’yaṃ mahopapadakāśyapatāmavāpa |
labdhonnati: kanakatāla iva prabhāva-
marhatpadaṃ kuśalamūlaphalaṃ bibharti ||65||
iti kṣemendraviracitāyāṃ bodhisattvāvadānakalpalatāyāṃ 
mahākāśyapāvadānaṃ nāma triṣaṣṭitama: pallava: ||
@386
64. sudhanakinnaryavadānam |
abhinavakisalayakomalamanasāmapi kuliśakaṭhinadhairyāṇām |
mahatāṃ maṇivimalānāmapi bhavati na rāgasaṃkrānti: ||1||
śākyālaye darśanameva pitrā 
sarvānukampī bhṛśamarthyamāna: |
yadā yadānandasudhārasendu-
rviveśa śāstā nijarājadhānīm ||2||
tadā tadā harmyagatā mṛgākṣī 
karṇāvataṃsīkṛtanetrakānti: |
kāntyā diśāṃ vismayamullikhantaṃ 
yaśodharā taṃ dayitaṃ vilokya ||3||
tatsaṃgamāliṅganayornirāśā 
bhrāntākhilāśā viṣamūrcchiteva |
dhṛtiṃ vayasyāmiva vārayantīṃ 
nirasya saudhāttanumutsasarja ||4||
yadā yadā pallavapeśalāṅgī 
dehaṃ samutsṛṣṭavatī satī sā |
tadā tadā manmathamohitāṃ tāṃ 
dayārdracakṣurbhagavān rarakṣa ||5||
tata: kadācidbhagavān vanānte 
tatkautukādbhikṣugaṇena pṛṣṭa: |
jagāda dantadyuticandrikābhi-
rnivārayan rāgamivādharasya ||6||
yaśodharā madviraheṇa nityaṃ 
karoti yatsāhasametadārtā |
haranti dhairyaṃ vitaranti moha- 
meṣa svabhāva: smaravibhramāṇām ||7||
mayāpi tasyā viraheṇa pūrvaṃ 
janmāntare māravimohitena |
@387
saṃsaktasaṃtāpanimittabhūta: 
kheda: prabhūtavyasano’nubhūta:{1. WI has the following additional Sloka :-
svayambhvarcanamāhātmyamathaṃ vakṣyāmi he jinā: |
yadarcanātsudhano’sau strīratnādikamāptavān ||} ||8||
purā jitāmarapure satpure hastināpure | 
rājā dhanābhidhāno'bhūnnidhānaṃ guṇasaṃpadām ||9||
bhujenāliṅgitā bhūmi: kṛtā kaṇṭhe sarasvatī |
lakṣmī: prasādhitā yena kīrtireva pravāsitā ||10||
rāmāyāṃ tasya jāyāyāṃ tanaya: sudhanābhidha: |
abhavatsahasaṃjātanidhānaśataviśruta: ||11||
sarvavidyākumudinīvikāsarasika: sadā |
kalāvānnirmalarucirya: pūrṇendurivābabhau ||12||
babhūva sasya bhūbharturbhūpatirbhūmyanantara: |
mānī mahendrasenākhya: prakhyātapṛthuvikrama: ||13||
tena du:sahadaṇḍena sarvasarvasvahāriṇā |
akālakālakalpena pīḍitā: śuśucu: prajā: ||14||
tasyādharmapravṛttasya nivṛttasukṛtotsave |
tīvropatāpasaṃtapte pure na vavṛṣurghanā: ||15||
pratikūle mahīpāle tatra durbhikṣaviplava: |
babhūva vyasaneṣveva bhavanti vyasanodayā: ||16||
tata: kleśaviśeṣārtā: sarve puranivāsina: |
kupativyasanodvegādekībhūtā vyacintayan ||17||
rājñā doṣākareṇeyaṃ jaḍena janatā param |
pratyagrakarapātena nalinīva nimīlitā ||18||
eṣa durvyasanī nityamasatyāmātyasaṃmata: |
asmānnipīḍya puṣṇāti viṭaceṭakagāyanān ||19||
kaṣṭā tatrāpyanāvṛṣṭi: pāpaśāpena bhūpate: |
durbhikṣajananī jātā janasaṃkṣayasākṣiṇī ||20||
sutīkṣṇa: kṣmāpāla: kharamukharamūrkha: parijana: 
kadarthāścāmātyā: kaṭukapaṭakauṭilyapaṭava: |
padasthā: kāyasthā viṣamamukharogā: prakupitā: 
kathaṃ so’yaṃ sahya: kṛpaṇadalano dāruṇagaṇa: ||21||
@388
dhana: śrīmān kṣitipati: śrūyate rāṣṭravardhana: |
gacchāmastatpuraṃ so’smān vatsala: pālayiṣyati ||22||
apatyamiva rāṣṭraṃ ya: sadā paśyati bhūpati: |
viṣaye jīvyate tasya janakasyeva veśmani ||23||
iti niścayamādhāya yayuste hastināpuram |
tyājya: kāyo’pi sāpāya: kiṃ punardeśasaṃśraya: ||24||
jñātvā mahendraseno’pi svapuraṃ nirjanaṃ nṛpa: |
tīvrānutāpa: sāmarṣaṃ mahāmātyānabhāṣata ||25||
dhanasya dhanino rājña: puraṃ matpuravāsina: |
prayātā iti naścārai: kathitaṃ gūḍhacāribhi: ||26||
durbhikṣakhinnā yadi te yātā mama ripo: puram |
tatsarvatra bhavantyeva paryāyairdevaviplavā: ||27||
athavā rājadoṣeṇa gatāste sukhavāñchayā |
viśiṣṭadaṇḍakaronmukta: kasya rājña: pure jana: ||28||
prāya: paricitadveṣātsadā navanavaiṣiṇa: |
dūrastha eva sarvasya sarvo bhavati vallabha: ||29||
asmadabhyadhika: ko’sau tasya bhūmipaterguṇa: |
pareṣāṃ harate yena mugdhā jāyā iva prajā: ||30||
upāyaścintyatāṃ tāvattasya darpapraśāntaye |
samṛddhikāraṇaṃ yacca tadvighāto vidhīyatām ||31||
iti rājavaca: śrutvā mahāmātyā babhāṣire |
śrūyatāṃ deva yenāsau rājā dhanajanorjita: ||32||
viṣaye nāgarājo’sti citron āma bahūdaka: |
tasya kṣitipatermūrta: puṇyabaddha ivodaya: ||33||
akāle śasyaniṣpattistatprabhāveṇa jāyate |
kṛṣisaṃpattimūlāśca bhūbhujāṃ sarvasaṃpada: ||34||
tasmādvidyābalānnāga: saṃhartuṃ yadi śakyate |
tadā yānti svayaṃ tasya prajāstvāmeva saṃśrayam ||35||
dīptamantrabalaṃ kaṃcittasmādanviṣya sādhakam |
nāgarājasya haraṇe kriyatāṃ tūrṇamudyama: ||36||
ityamātyavaca: śrutvā tathetyāha mahīpati: |
svaguṇādhānavikalā: paradoṣodyatā: khalā: ||37||
@389
tata: prabhūtakanakapradānapaṇaghoṣaṇām |
kṛtvā te mantriṇa: prāpurnāgabandhanamantriṇam ||38||
sa tairvidyādharo nāma suvarṇārpaṇasaṃvidā |
prārthitaścitramānetuṃ prayayau hastināpuram ||39||
tatra kānanaparyante snigdhaśyāmalapādape |
bhavanaṃ bhogināṃ bhartu: sa dadarśa nabha:prabham ||40||
baladbakulamālāyā vilasattilakaśriya: |
vanalakṣmyā ivāsannamaṇḍanā maṇidarpaṇam ||41||
tadvilokyāmalajalaṃ spṛhāmalinamānasa: |
mantrānudhyānasaṃnaddha: siddhyai digbandhamādadhe ||42||
digbandhe vihite tena vratenātyugratejasā |
śirovyadhā nāgapaterabhūttaptaphaṇāmaṇe: ||43||
athādṛśya: samutthāya taṃ dṛṣṭvā mantrasādhakam |
kampamāna: phaṇipatirbandhatrāsādacintayat ||44||
babhrūbhrūśmaśruśabalastaḍitkapilalocana: |
akālakālasaṃkāśa: kulaṃ hantuṃ samāgata: ||45||
vane saṃprati digbandha: kṛto’nena durātmanā |
badhnātyeṣa nay āvanmāṃ tāvadyuktikrama: kṣama: ||46||
tīropānte vasatyasmin maharṣirvalkalāyana: |
jāne so’pi na me sādhu: paritrāṇe pragalbhate ||47||
tasyāśramapade yo’sau paricaryāpara: sadā |
lubdhaka: padmako nāma sa me saṃrakṣaṇakṣama: ||48||
iti niścitya manasā gatvā sa lubdhakāntikam |
svavṛttāntaṃ nivedyāsmai bandharakṣāmayācata ||49||
sādhakasya vadhāyaiva nāgarājena so’rthita: |
dhanvī taṃ deśamabhyetya mantradhīraṃ vyalokayat ||50||
asminnavasare mantrā sa prakopī hutānala: |
ākṛṣṭiṃ nāgarājasya vidadhe bandhanotsuka: ||51||
mantrākṛṣṭe phaṇipatau kṣaṇaṃ tadbhavanodakam |
saviṣādaṃ rurodeva prodyadbudbudaśabditam ||52||
@390
saṃtrāsavihvalabhujaṃgavadhūviṣāda- 
ni:śvāsavegavihitojjvalaphenamālam |
rakṣārthanāmiva cakāra taraṅgahasta- 
saktāñjalibalakampavilolamambha: ||53||
ātte vidyābalāttena nāge garuḍatejasā |
saṃkocitabilābhoge kṣpte ca jalabhājane ||54||
taṃ hemalubdhaṃ bāṇena trāsasaṃdigdhalocanam |
vivyādha dhanurākṛṣya viṣadigdhena lubdhaka: ||55||
bhagnabāṇaṃ tamabhetya bhūyastyaktabhujaṃgamam |
karālakaravālena tviḍvilakṣyaṃ cakāra sa: ||56||
sā vidyā bandhakī tasya lobhādanyopayoginī |
abhūtsiddhāpi mugdhasya svavināśāya kevalam ||57||  
muktā: paropatāpāya vidyāvibhavaśaktaya: |
sahasaiva vimūḍhānāṃ vinaśyanti sahāsubhi: ||58||
tata: praharṣasaṃpūrṇa: kṛtajña: phaṇināyaka: |
taṃ nināya svabhavanaṃ lubdhakaṃ snehalubdhaka: ||59||
tatra ratnatalodyānavimānamaṇiveśmasu |
abhyarcyamānaścitreṇa kaṃcitkālamuvāsa sa: ||60||
kadācidatha nāgena pūjyamāna: savismaya: |
vidyuddāmopamaṃ pāśamamoghākhyaṃ dadarśa sa: ||61||
taṃ dṛṣṭvā tatprabhāvaṃ ca śrutvā nāganiveditam |
yatnāttadarthanāṃ cakre lubdhako lubdhamānasa: ||62||
ajayyaṃ samarodyoge surāṇāmapi bandhanam |
taṃ jīvitādhikaṃ tasmai dadau prītyā phaṇīśvara: ||63||
tatastaṃ pāśamādāya citramāmantrya lubdhaka: |
uttīrya nāgabhavanāllabdhārtha: svapadaṃ yayau ||64||
nāgaprabhāvasaṃprāptāṃ ciraṃ bhuktvā sa saṃpadam |
putrāyotpalakākhyāya pāśaṃ datvā vyapadyata ||65||
pālayan piturācāraṃ so’pi lubdhakumāraka: |
munestasya kulasthityā paricaryāparo’bhavat ||66||
tata: kadācitsa munerviśrāntasya sthita: pura: |
śuśrāva kākalīgītaṃ kīrṇaṃ karṇarasāyanam ||67||
@391
gītaśravaṇanispandanilīnahariṇaṃ vanam |
citranyastamivālokya so’pṛcchadvismito munim ||68||
kamalābandhasaṃruddhamadhupadhvanisodara: |
kuto’yaṃ kokilālāpalalita: śrūyate svana: ||69||
iti lubdhakaputreṇa pṛṣṭastaṃ munirabravīt |
gāyanti madhurālāpametā: kinnarakanyakā: ||70||
drumasya kinnarapate: kanyā kanyāśatairvṛtā |
pañcabhirnāgabhavane krīḍatyeṣā manoharā ||71||
śrutvaitatkautukākrānta: sa punarmunimabhyadhāt |
api śaknoti puruṣa: prāptuṃ kinnarakanyakām ||72||
tamuvāca muniryasya bhavetpāśa: karāgraga: |
amoghākhya: sa śaknoti hartuṃ kinnarakāminīm ||73||
sa tadākarṇya sotsāhastaṃ praṇamyātha lubdhaka: |
prayayau pāśamādāya bhogīndrabhavanāntikam ||74||
tatra kelivilāsāṅgaṃ so’paśyatkinnarīgaṇam |
bibhrāṇamanilālolahemavallīvanaśriyam ||75||
madhye snānotthitāṃ tāsāṃ sa dadarśa manoharām |
smarasyeva trinetrāgninirvāṇajaladevatām ||76||
anaṅgavibhramārambhanirbharormiṇi yauvane |
majjata: śaiśavasyeva kurvāṇāmavalambanam ||77||
mekhalābandhasaṃnaddhadivyāmbaramanoramām |
jalakelikalāsiktasphuratphenāvalīmiva ||78||
lāvaṇyaprasṛteneva pravāheṇa mahīyasā |
harantīṃ tārahāreṇa śaśiśubhraniśāśriyam: ||79||
kalayantīṃ jalollīḍhāṃ līlāpatralatāṃ puna: |
karṇābharaṇaratnāṃśukarṇotpalakapolayo: ||80||
kastūrīlekhayā sakhyā likhyamānalalāṭikām |
kalaṅkakalanāklaibyaṃ śamayantīṃ himatviṣa: ||81||
tāṃ dṛṣṭvā vismayāveśapāśenākṛṣṭamānasa: |
cakre pāśamoghākhyaṃ sajjaṃ sapadi lubdhaka: ||82||
tata: saṃtrāsataralā: sahasā hariṇekṣaṇā: |
kinnaryo divamutpetu: pāśahastaṃ vilokya tam ||83||
@392
laghuhastatayā kṣiptvā pāśaṃ cakitalocanām |
manoharāṃ sa jagrāha hariṇīmiva lubdhaka: ||84||
sā pāśavivaśā tena kṛṣṭā kaṣṭadaśāṃ śritā |
kimetaditi nājñāsītkṣaṇaṃ mūrcchānimīlitā ||85||
yūthabhraṣṭeva kariṇī svajanālokanāśayā |
nirīkṣamāṇā kakubha: sā saṃbhrāntā tamabhyadhāt ||86||
muñca muñca dṛḍhākṣiptāṃ mā sprākṣī: parirakṣa mām |
krūrā api bhavantyeva śokārtiṣu kṛpālava: ||87||
lobhādanuttamapadaprayuktā divyakanyakā |
sadya: pradīptā vidyeva nirdahatyeva sādhakam ||88||
māṃ vicārya dhiyā dhīmannucitāya prayacchata: |
bhaviṣyati tavāvaśyaṃ mahān dharmadhanāgama: ||89||
pīḍāṃ pāśakṛtāmetāṃ na sahe muñca bandhanam |
svayaṃ vrajāmyahaṃ tatra yatra te’bhimatā gati: ||90||
divamutpadya gacchāmi na tvahaṃ muktabandhanā |
yadvaśānme gatirvyomni cūḍāratnaṃ gṛhāṇa tat ||91||
ityukta: sa tayā sāsraṃ prayāta: karuṇārdratām |
cūḍāmaṇiṃ samādāya pāśaṃ muktvā jagāda tām ||92||
samāśvasihi kalyāṇi na śokaṃ kartumarhasi |
na nāmānucitāya tvāṃ prayacchāmi nijecchayā ||93||
astir ājasuta: śrīmān guṇaratnamahodadhi: |
pūritā: kakubha: sarvā yena kṛrtyamṛtormibhi: ||94||
sa vidyābandhanādarśa: kalākelivibhūṣaṇa: |
suvṛtta: sudhano nāma nijavaṃśaviśeṣaka: ||95||
sa te samucita: subhru vibhramābharaṇaṃ bhuva: |
tyāgopabhogasubhaga: sukhotsava iva śriya: ||96||
surakinnaragandharvavidyādharavilāsinām |
ya: kharvīkurute garvamurvarāśarvarīpati: ||97||
iti tena kṛtāśvāsā bandhuvargaviyoginī |
kurarīvātikaruṇaṃ vilalāpa manoharā ||98||
atrāntare vindhyataṭīṃ mṛgayākelikautukī |
prasthita: sudhano dhanvī śanaistaṃ deśamāyayau ||99||
@393
rathanemisvanaistasya pranṛtyacchikhimaṇḍalī |
vanalakṣmyā: kṣaṇaṃ lebhe lolanīladukūlatām ||100||
sa kapolapraṇayibhirbabhau svedodabindubhi: | 
saṃkrāntai: kuṇḍalaprāntakāntamuktāphalairiva ||101||
syandanāśvakhuroddhūtaṃ dantadīdhitibhi: pura: |
haranniva raja:puñjaṃ vyajahāra sa sārathim ||102||
aho manoratheneva rathenānilaraṃhasā |
dūrojjhitā svasainyena kiyatī laṅghitā kṣiti: ||103||
etā bālānilollāsalolapippalapallavā: |
haranti haritacchāyāṃ hariṇābharaṇā bhuva: ||104||
etā bālapravāloṣṭhā: stabakastanabandhurā: |
sotkaṇṭhā iva jṛmbhante mañjarya: śvasanākulā: ||105||
imā marakataśyāmaśaṣpasaṃcayakañcukā: |
rājante kausumarajorañjitā vanarājaya: ||106||
etā vivalitagrīvā hariṇyastrāsavidrutā: |
nīlotpalavanānīva sṛjanti taralekṣitai: ||107||
ete niśākarakarāṅkurakāntadantā: 
pallīpatipraṇayinīstanatulyakumbhā: |
paśyanti dantiśiśava: parito rathaṃ me 
nemisvanāpahṛtacāpalalīnakarṇā: ||108||
ete nirmalanarmadāparisaravyājṛmbhivallīvala-
tpuṣpoddāmamadhūtsavapraṇayina: kṣībā ivāghūrṇitā: |
saṃnaddhā: śabarīnitambavilasanmāyūrapatrāvalī- 
līlāndolananarmavibhramakalābandheṣu vindhyānilā: ||109||
iti bruvāṇa: kalayan vanalakṣmīṃ nṛpātmaja: |
śuśrāva nirjanākīrṇaṃ kinnaryā: karuṇasvanam ||110||
śrutvaiva kautukākṛṣṭastatsamīpaṃ kṛpānidhi: |
so’bhyetya sadguṇādarśastāṃ dadarśa mṛgīdṛśam ||111||
yācamānāṃ paritrāṇaṃ lubdhakaṃ sāśrulocanām |
vanecarabhayodvignāmiva kānanadevatām ||112||
anveṣṭuṃ lubdhakākṛṣṭaṃ svamaṅkamṛgamāgatām |
khinnāmiva vanabhrāntyā lakṣmīṃ hariṇalakṣmaṇa: ||113||
@394
tāṃ vilokya sa sāścaryarūpātiśayavismita: |
abhilāṣapaṭe kṣipraṃ citranyasta ivābhavat ||114||
so’cintayadaho ramyanirmāṇābhyāsakāriṇa: |
asmin mukhasamullekhe rekhāpariṇatirvidhe ||115||
durlabhā bhogibhavane martyaloke kathaiva kā |
manye lāvaṇyamudreyaṃ svarge’pyabhinavoditā ||116||
tāruṇyena nipītaśaiśavatayā sānaṅgaśṛṅgāriṇī 
tanvaṅgyā: sakalāṅgasaṃgamasakhībhaṅgirnavāṅgīkṛtā |
ni:saṃrambhaparākrama: pṛthutarārambhābhiyogaṃ vinā 
sāmrājye jagatāṃ yayā vijayate devo vilāsāyudha: ||117||
iti vismayagarbheṇa sābhilāṣeṇa cakṣuṣā |
tāṃ pibantamivābhyetya praṇamya prāha lubdhaka: ||118||
kulakalpadrumasyeyaṃ drumasya dayitā sutā |
deva kinnararājasya pāśenāpahṛtā mayā ||119||
anītā tvatkṛte divyakanyaiṣā pratigṛhyatām |
tvamevāsyā guṇodāra bhartā bhuva ivocita: ||120||
asyāścūḍāmaṇirayaṃ mayā svecchāgatiprada: |
gṛhītastadvirahitā neyaṃ yāti vihāyasā ||121||
rakṣyo maṇirayaṃ nāsti datte’smin saṃgamo’nayā |
ityuktvāsmai dadau kanyāratnaṃ ratnaṃ ca lubdhaka: ||122||
gṛhītā rājaputreṇa sā mahīmṛgalakṣmaṇā |
sudhāsikteva tatyāja svadeśavirahānalam ||123||
utkaṇṭhālokanālolāṃ tāṃ bālahariṇīmiva |
babandha lubdhakatyaktāṃ rāgavāgurayā smara: ||124||
kinnarīṃ rathamāropya ratnairāpūrya lubdhakam |
harṣapūrṇa: svanagaraṃ pratasthe pārthivātmaja: ||125||
sa hastināpuraṃ prāpya nivedya svakathāṃ pitu: |
harṣādvismayinā tena vivāhe vihitotsava: ||126||
sukṛtairbhogyatāṃ yātāṃ mūrtāmiva śaśiśriyam |
anta:purapraṇayinīṃ cakre kinnarakanyakām ||127||
dadhatā madhupeneva tenādharamadhuspṛhām | 
spṛṣṭā natamukhāmbhojā cakampe nalinīva sā ||128||
@395
maune’pi kathitotkaṇṭhā muhu: kampe’pi niścalā |
vailakṣye’pi sphuṭallakṣmīstasya prītiṃ tatāna sā ||129||
sa śanairadharāsvāde datvā dantavibhīṣikām |
nimīlitadṛśastasyā maunamudrāmavārayat ||130||
nīvomokṣe niṣedhe ca dampatyo: pāṇipadmayo: |
vivāda iva sotkampa kaṅkaṇasvanayorabhūt ||131||
sa rāgapallavastasya vilāsasmitapuṣpita: |
kāntākucaphalāṅko’bhūdbhogya: saṃbhogapādapa: ||132||
atrāntare dākṣiṇātyau viprau kapilapuṣkarau |
ājagmaturvṛttikāmau dhanasya nṛpate: sabhām ||133||
tau vidyātiśayaślādhyau paurohityamavāpatu: | 
kapila: kṣitipālasya rājaputrasya cāpara: ||134||
tayo: sparśānubandhena sadā vivadamānayo: |
ekadravyābhilāṣeṇa vidveṣa: samajāyata ||135||
dveṣadoṣeṇa mātaṅgayogyanirghātayostayo: |
vidadhe madalekheva vidyā malinatāṃ mukhe ||136||
yeṣāṃ vastuvivekināṃ guṇasakhī lokaprakāśonmukhī 
vidyādīpaśikhā karoti viṣamaṃ dveṣāndhakāraṃ pura: |
te mohopahatā vicārarahitā: saujanyajanyāhitā 
dagdhāścandanacandrakāntakamalasyandodgatenāgninā ||137||
śrutismṛtivivādeṣu puṣkareṇa pade pade |
nigṛhyamāṇa: kapila: kopatāpādacintayat ||138||
mandābhyāsaṃ dṛḍhābhyāsastīkṣṇastīvramadoddhata: |
sadā saṃsadi māmeva nayatyeṣa vilakṣatām ||139||
prajñāvañcakavṛttāya śrutaṃ darpajvarāya ca |
dhanaṃ dharmaniṣedhāya bhavatyadhamacetasām ||140||
dṛpta: paribhavatyeṣa rājaputrāśrayeṇa mām | 
tasmādāśrayamevāsya śrīmūlaṃ praharāmyaham ||141||
nidhane rājaputrasya yuktyupāyena kenacit |
yukta: kartuṃ prayatno me mānamlāniṃ kathaṃ sahe ||142||
ityugrapāpasaṃkalpastasya dveṣātsamudyayau |
nāsti tatpātakaṃ loke yanna kurvanti matsarā: ||143||
@396
kathaṃ paśyati saddharmaṃ samado vyathitāśraya: |
dattaṃ nayanayoryena tīvrāmarṣaviṣāñjanam ||144||
rāga: pāpaṃ paramamadhikaṃ darpapāpaṃ tato’pi 
krodhātpāpaṃ jagati na paraṃ du:sahaṃ lobhapāpam |
yāvāneṣa vyasanini jane gaṇyate pāpavarga: 
pāpāṃśasya spṛśati na tulāṃ so’pi vidveṣasūte: ||145||
tata: kadācinmeghākhyaṃ krūraṃ karvaṭavāsinam |
visṛṣṭasainyahantāraṃ sāmantamapakāriṇam ||146||
śrutvā narapati: kopāccaturthopāyaniścaye |
amātyānāmanumate kumāramidamabravīt ||147||
kumāragamyatāṃ tūrṇamucchettuṃ tarasā ripum |
kramopapannaṃ sāmrājyaṃ ni:śalyamidamastu te ||148||
ayaṃ te samarārambhe prabhāvābharaṇo bhuja: |
ālānastambhatāṃ yātu jagadvijayadantina: ||149||
meghe bhūbhṛtkulākrāntasaṃrambhābhyadhikodaye |
hate tava pratāpasya nirvighnāvaraṇā diśa: ||150||
durbalai: kiṃ hatairanyai: sāmantairantavāsibhi: |
dṛpta: sa eva hantavyastadvadhe sarvasiddhaya: ||151||
kiṃ kaututaṃ yadi hari: karicakravāla-
māhanti daivavihitaṃ nijameva bhojyam |
pañcānanaṃ yadi bhinatti nakhāṭṭahāsaṃ 
tattasya pauruṣakathāpathameti śauryam ||152||
iti pitrā samādiṣṭa: samīhitaraṇotsava: |
kinnarīvirahālola: so’bhūddolākula: kṣaṇam ||153||
acirāgamanākhyānairyatnenāśvāsya vallabhām |
jananīṃ svairamabhyetya praṇipatya jagāda sa: ||154||
duhitā śakrakalpasya kinnarendrasya māninī |
pālyā virahaśokārtā madvātsalyadhiyā tvayā ||155||
asyāścūḍāmaṇirayaṃ rakṣya: svecchāgatiprada: |
dātavya: sarvathā mātarnānyatra prāṇasaṃśayāt ||156||
ityuktvā jananīhaste kāntaṃ kāntāśikhāmaṇim |
nikṣipya sa yayau tūrṇaṃ sainyācchāditadiṅmukha: ||157||
@397
tasya vājivrajoddhūtaraja:puñjaghanodaya: |
prayayau rājahaṃsānāṃ saṃtrāsāyāsahetutām ||158||
dūraṃ prayāte dayite viraheṇa manoharā |
babhūva bālanalinīpalāśaśayanāśrayā ||159||
sotkaṇṭhāyā divasagaṇanārambhanityābhiyoge 
saṃkhyālekhāsaraṇimavanau kampalolaṃ likhantyā: |
tasyā: pāṇau nipatitaraṇatkaṅkaṇe tānavena 
kṣipraṃ muktāvalayakalanāmaśrudhārā cakāra ||160||
dveṣa: puṣpaśare sukhe vimukhatā dehe'pi ni:snehatā 
patyau dhyānaparāyaṇamaniśaṃ tannāmamantre japa: |
śayyā bhūmitale tathāpi sutanostāpakṣatirnābhavat 
nūnaṃ niścalalīnarāgamanasāṃ muktirna tīvravratai: ||161||
nīlaṃ sphaṭikaparyaṅke haricandanapāṇḍurā |
candralekheva sā tanvī jyotsnāmadhyagatā babhau ||162||
kadācidatha bhūpāla: svapnadarśanaśaṅkita: |
purohitaṃ samāhūya papraccha kapilaṃ raha: ||163||
dṛṣṭamadya mayā svapne niruddhaṃ śatrubhi: puram |
pāṭitodarakṛṣṭaiśca mamāntrai: pariveṣṭitam ||164||
svapnasyāsya vipākārhaṃ phalaṃ brūhi mahāmate |
vicintaya śubhodarkāmucitāṃ ca pratikriyām ||165||
iti pṛṣṭa: kṣītīśena kṣaṇamanta: purohita: |
bhaktidambhadhṛtadhyāna: samīhitamacintayat ||166||
upāyo'yaṃ mayā diṣṭyā prāpta: suciracintita: |
puṣkarasyāśrayocchittyai rājaputrāvanāśane ||167||
priyā manoharā jyeṣṭhaṃ jīvitaṃ tasya kinnarī |
abhāve niyataṃ tasyā na sa jīvati du:khita: ||168||
iti saṃcintya śanakairmithyākhedaviṣādavān |
abhyadhādvasudhādhīśamahitaiṣī purohita: ||169||
du:khasvapno'yaṃ tvayā deva hṛdayākampana: param |
dṛṣṭa: spaṣṭaphalaṃ tasya du:sahaṃ kathamucyate ||170||
prabhubhaktivratasthānāṃ doṣeṣvavihitātmanām |
na karṇakaṭukaṃ vaktuṃ niṣedho’sti hitaiṣiṇām ||171||
@398
rājyādbhraṃśa: śarīrādvā svapnasyāsya phalaṃ sphuṭam |
śaṅkāvirahitai: kārya: pratīkāro’tra bhūtaye ||172||
puṣkariṇyāṃ kratukṣetre pūrṇāyāṃ paśuśoṇitai: |
snātastvaṃ mārjito viprairbhūriratnasuvarṇada: ||173||
kinnarīmedasā vahniṃ hutvā kuśalamāpsyasi |
anta:pure snuṣā te’sti kinnarī na tu durlabhā ||174||
iti tasya vaca: śrutvā krūrapātakakūṇita: |
nṛśaṃsavṛttasaṃtrastastamabhāṣata bhūpati: ||175||
nijajīvitarakṣāyai kathaṃ strīvadhamutsahe |
kinnarīvirahe’vaśyaṃ na ca jīvati me suta: ||176||
iti bhūmibhujā tasya pratyākhyāte samīhite |
taṃ pāpābhiniveśena puna: prāha purohita: ||177||
aho rājanna jānīṣe dhīmānapi janasthitim |
trivargasādhanaṃ tyājyaṃ na rājyaṃ na ca jīvitam ||178||
arthā iva svajanamitrakalatraputrā 
naṣṭā: sthitasya puruṣasya punarbhavanti |
ucchvāsamātravirahe gatajīvitasya 
tatkālasaṃnihitamapyasadeva sarvam ||179||
tyajyante jīvitasyārthe nijadeśapriyātmajā: |
jīvitādaparaṃ rājan jīvaloke’sti na priyam ||180||
iti jīvitalobhāya tena nānānidarśanai: |
śanai: pratārita: pāpe rājā yuktamamanyata ||181||
tata: susaṃbhṛtārambhe pravṛte yajñakarmaṇi |
kṛtāyāṃ puṣkariṇyāṃ ca pūrṇāyāṃ paśuśoṇitai: ||182||
rājñā kathitavṛttāntā nijapatnī svayaṃ raha: |
putrapravāsaśokārtā pāpatrastā vyacintayat ||183||
aho mūrkhataro rājā mohāndhena purodhasā |
snuṣāvadhavidhāne’smin prerita: pṛthupātakai: ||184||
yatnaiparihārye’pi nibaddhe nidhanāvadhau ||
paraprāṇāpahāreṇa mūḍhā vāñchanti jīvitam ||185||
yadi jīvitalubdhena mugdhā mṛgavadhūriva |
snuṣāpi hanyate rājñā tatkiṃ vakṣyāmyahaṃ sutam ||186||
@399
mātastvayeyaṃ vātsalyātpālyā mama manoharā |
ityuktvā sudhana: sūnurgato nikṣipya me vadhūm ||187||
tasmāccūḍāmaṇiṃ matta: prāpya vyomnā prayātu sā |
bhaviṣyati tayā patyurjīvantyā saṃgama: puna: ||188||
iti saṃcintya sā gatvā sāśrunetrā snuṣāntikam |
rājavṛttaṃ vivedyāsyai sotkampā punarabravīt ||189||
vatse cūḍāmaṇiṃ baddhvā gaccha tūrṇaṃ vihāyasā |
nṛpa: pāpapravṛtto’yaṃ na sadācāramīkṣate ||190||
yajñabhūmiṃ tvayā gatvā gantavyaṃ vyomavartmanā |
anyathā tvāmasau vetti gūḍhanyastāṃ mayā kvacit ||191||
iti bhartṛpravāsārtā vaca: śrutvā manoharā |
tatsaṃgamāya rakṣantī yatnātpriyataraṃ vapu: ||192||
śvaśrvā dattaṃ samādāya baddhvā mūrdhni śikhāmaṇim |
nṛpāhṛtā kratukṣetraṃ gatvā vyoma vyagāhata ||193||
rājannaitattava samucitaṃ yatpriyasyāpi sūno- 
rvadhyā patnī nijapadamiyaṃ svasti tubhyaṃ gatāham |
rakṣyaścāsau pratihatadhṛtirmadviyoge kumāra: 
tatretyuktvā tanutarataḍidvibhramai: sā jagāma ||194||
tasyāṃ gatāyāṃ nṛpatiryajñavighnena śaṅkita: |
purohitastamavadaddeva mā saṃśayaṃ kṛthā: ||195||
mantrairmayā samākṛṣṭa: krūrākhyo brahmarākṣasa: |
nirvighnaste kratu: siddha: sā hatā tena kinnarī ||196||
iti mithyāvacastasya rājā satyamamanyata |
nartyante kuṭilairmugdhā yantraputrakalīlayā ||197||
piturbhavanamabhyetya kīrṇaharṣā manoharā |
nyavedayatsvavṛttāntaṃ vahantī vallabhaṃ hṛdi ||198||
sā pitu: śāsanānmartyasaṅgasaurabhaśāntaye |
hemakumbhaśatai: snānaṃ pañcabhi: pratyahaṃ vyadhāt ||199||
martyāmoda: pratanutāṃ kṣālitāyā: śanairyayau |
sudhanasnehasaṃyogī na tu rāgo mṛgīdṛśa: ||200||
divyodyānopabhogeṣu na sā nirvṛtimāyayau |
anyatra baddharāgāṇāṃ ratirnānyatra dehinām ||201||
@400
sā kāntavirahaklāntā kadācid vyomagāminī | 
tāṃ nāgabhavanopāntavanāntavasudhāṃ yayau ||202|| 
tatrāśramasthalīsaktaṃ maharṣiṃ valkalāyanam | 
avadatsā samabhyetya praṇāmavinamanmukhī ||203|| 
lubdhakasyopadiśatā bhavatā mama bandhanam | 
tvameva brūhi bhagavan yadi yuktamidaṃ kṛtam ||204|| 
iti tasyā vaca: śrutvā kiṃcillajjānatānana: | 
tāmuvāca munirmugdhe tavaiṣā bhavitavyatā ||205|| 
amoghapāśastasyāstītyajñātvā kathitaṃ mayā | 
upalabhya kathāṃ dhūrtastvāṃ babandha sa lubdhaka: ||206|| 
duṣṭātmanāṃ na jānīma: kauṭilyaṃ krūracetasām | 
satyapravādamukharā: sadbhāvasaralā vayam ||207|| 
ityuktvā muninā tanvī praṇayāttamabhāṣata | 
bhagavan kṣamyatāmetadbālāvacanacāpalam ||208|| 
idaṃ tu bhavatāmagre yanmayā kiṃciducyate | 
lalanāsubhaga: so’yaṃ sadācāravyatikrama: ||209|| 
{1 Tibetan translation of this verse is not available.} 
kathātithitvamāyānti cāpalye guravo’pi yat | 
sā viyogāgnitāpasya jvālāyogāsahiṣṇutā ||210|| 
du:khoddharaṇasaṃnaddhā: saṃtaptānāṃ dayālava: | 
kāryāntaraṅgā: prāyeṇa bhavantyanuciteṣvapi ||211|| 
pāśabandhādviyuktāhaṃ lubdhakena pralāpinī | 
nibaddhā rājaputreṇa snehapāśena hāriṇā ||212|| 
subhaga: sudhanākhyo’sau madviyogānalākula: | 
amunā yadi mārgeṇa sameṣyati tavāntikam ||213|| 
tadidaṃ bhavatā vācyaṃ kāruṇyādvacasā mama | 
sthitā tvadvirahāyāsani:sukhāhaṃ gṛhe pitu: ||214|| 
utkaṇṭhāmanukampāṃ vā sahajāṃ vā kṛtajñatām | 
dākṣiṇyaṃ vā puraskṛtya tūrṇamāgamyatāmiti ||215|| 
durgama: kinnarapure mārga: kleśaśatāśraya: | 
abhūmireva martyānāmalpavīryabalaujasām ||216|| 
@401
dīptā tapovanānte’smin sudhā nāma mahauṣadhi: |
dṛśyate haviṣā paktvā pātavyā sā svayaṃ tvayā ||217||
tatprabhāvātsamuttīrya kleśaṃ sattvasahāyavān |
kailāsahāsaśubhreṇa pathā matpurameṣyasi ||218||
idaṃ ca tasmai dātavyaṃ madabhijñāṅgulīyakam |
ityuktvā viṣamaṃ mārgaṃ kathayitvā krameṇa sā ||219||
vighnapratikriyopāyān saṃdiśyāścaryayuktibhi: |
āśābandhadhṛtaprāṇā yayau datvāṅgulīyakam ||220||
tayā kathitamākarṇya dūrādhvataraṇādbhutam |
aṅgulīyakamādāya tadevācintayanmuni: ||221||
atrāntare rājasūnurjitvā meghaṃ mahīpatim |
āyayau kośamādāya dayitādarśanotsuka: ||222||
sa viveśa svanagarīṃ sāmantacchatramaṇḍalai: |
phullaphenasmitasyābdhe: kurvāṇa: saṃnibhaṃ nabha: ||223||
snuṣāvaiśasavṛttāntakathanakleśakampitam |
athānta:puramabhyetya janakaṃ praṇanāma sa: ||224||
adhomukhākhilajanaṃ śokaśalyahatotsavam |
pituranta:puraṃ dṛṣṭvā sa vipriyamaśaṅkata ||225||
api jīvati sā tanvī virahārtā manoharā |
iti bruvāṇaṃ na yadā tamūce kaścidapriyam ||226||
tadā jagāda jananī putra jīvati te priyā |
gatā cūḍāmaṇiṃ prāpya kiṃ tu jīvitasaṃśaye ||227||
iti śrutvaiva sahasā sa papāta mahītale |
kīrṇahāralatāṃ kurvan sāśrudhārāmiva kṣitim ||228||
tuṣāraśīkarasmeraharicandanavāribhi: |
sa labdhasaṃjña: śanakairvilalāpāśrugadgada: ||229||
anākāśaśaśāṅkaśrīramanthāmṛtavāhinī |
ayatnaratnavalabhī kva sā kusumadhanvana: ||230||
guruśāsanayantritena dūraṃ 
vrajatā bāṣpaniruddhalocanāyā: |
vihitā na dhṛtirmayā mṛgākṣyā-
stadayaṃ me patita: smarābhiśāpa: ||231||
@402
dehi prativaca: subhru kva gatāsi manohare |
mayā pramādamūḍhena hariṇākṣī na rakṣitā ||232||
tatsamāgamasaubhāgyaślāghyasya surasaṃsadi |
mamaiva martyalokasya tvadviyuktasya kā dyuti: ||233||
iti bruvāṇa: śanakai: kāntāsaṃbhogasākṣiṣu |
udyāneṣu priyatamāṃ vicetuṃ svayamāyayau ||234||
vañcayitvā parijanaṃ sa rajanyāmalakṣita: |
gatvā vanāntaṃ babhrāma sameṣu viṣameṣu ca ||235||
tīvrarāgapiśācena mahatā sa vimohita: |
unmatta iva papraccha cetanācetanānapi ||236||
brūhi sakhe śukaśāvaka sakhyu: 
prāṇasakhīṃ nikhilendumukhīṃ tām |
taddaśanacchadarāgavibhāge
bimbaphale’stu sadā tava bhoga: ||237||
haṃho haṃsa sitāṃsa śaṃsa nalinīlīlāvataṃsadyute
dṛṣṭā saurabhasadmapadmavadanā kiṃ kāntikallolinī |
yasyā: pīnapayodharāgraviluṭhanmuktākalāpasya sā
haṃsasyeva vibhāti romalatikā śaivālavallīcyutā ||238||
tasyeti tīvravyasanānubandhāt
pralāpina: praskhalata: same’pi |
diśan prakāśaṃ dayayaiva mārge
śanairjagāhe gaganaṃ sitāṃśu: ||239||
śyāmāpatermanmathabāndhavasya
kāntaṃ sa dṛṣṭvāmbaracumbi bimbam |
saṃdarśitaṃ sasmitamindumukhyā
mene mukhaṃ vyomavimānaśṛṅgāt ||240||
mūkaṃ kalaṅkāṅkamavāptadoṣa-
mavibhramaṃ hāsavilāsahīnam |
cireṇa niścitya śaśāṅkameva 
papraccha gacchannaranāthasūnu: ||240 a ||
@403
api tvayā kāntisakhī sakhe khe
tulyekṣaṇā lakṣmamṛgasya dṛṣṭā |
tavoditā yadvadanopamāna-
saṃbandhalabdhā jagati prasiddhi: ||241||
kathaṃ na kiṃcitkathayatyayaṃ me 
gatasya kāntākathanārthibhāvam |
parārthasaṃpādanaśītalena
kalāvatā kasya kṛto’nurodha: ||242||
api tvayā snigdhataḍitprakāśā
ghanastanī kvāpi mayūra dṛṣṭā |
tvadvarhabhārasya suhṛtsa yasyā
vicitramālya: kabarīkalāpa: ||243||
bhujaṃga kācidbhavatā bhujaṃgī
dṛṣṭā kvacitsā vararatnacūḍā |
viṣacchaṭā: paśya yayā visṛṣṭā
māṃ du:sahe’smin virahe dahanti ||244||
sāraṅga sāraṅgavilāsinī kiṃ
dṛṣṭā tvayā manmathapārthivasya |
yasyā: kaṭākṣotpalasaṃvibhāgai-
rvibhānti manye gahane hariṇya: ||245||
api tvayā vibhramajanmabhūmi-
rvanaspate pallavapeśaloṣṭhī |
līlāvilolā lalanā vanānte
lateva dṛṣṭā stabakāvanamrā ||246||
anena nūnaṃ vanakuñjareṇa 
sā rājarambhā parirambhalaulyāt |
ākṛṣya nītā ghanasaṃnibhena 
saṃchāditā vā śaśina: kaleva ||247||
iti kānanakuñjeṣu tasyonmādapralāpina: |
śokādiva vivarṇenduvadanā rajanī yayau ||248||
sa nāgabhavanāsannatoropāntaṃ tapovanam |
śanai: praviśya papraccha maharṣi valkalāyanam ||249||
@404
iha virahavicintāśokaniśvāsamūrccha-
nmadanadahanadhūmaśyāmasaktaikaveṇī |
api śamitaśaśāṅkoddāmasaundaryadarpā
munivara hariṇākṣī kinnarī kāpi dṛṣṭā ||250||
iti kāntāviyuktasya prāptasyonmādinīṃ daśām |
muni: śrutvā vacastasya parijñāya tamabravīt ||251||
samāśvasihi viśrāmya saṃtāpastyajyatāmayam |
dṛṣṭā sā tava kalyāṇī mayā mānasacandrikā ||252||
yūthabhraṣṭeva kariṇī nirapekṣāpi jīvite |
pāśākṛṣṭeva hariṇī dhāryate sā tvadāśayā ||253||
pāṇau śete vadanakamalaṃ prastare pallavānāṃ 
tāpaklāntā taralavacanasraṃsinī gātralekhā |
āśābandhe dhṛtiriva matistvadviyogākulāyā-
stasyā naiva kvacidapi mana: kiṃ tu viśrāntimeti ||254||
drumasya kinnarapate: sthitāhaṃ bhavane pitu: |
āgantavyaṃ tvayā tūrṇamiti tvāṃ saṃdideśa sā ||255||
vīryasattvabalopāyadhairyātsāhavatāmapi |
agamye kinnarapure kramādvartma śaśaṃsa ca ||256||
idaṃ ca tvatkṛte dattaṃ tayā ratnāṅgulīyakam |
yasya snigdhaprabhābhyaṅgairdiśo yānti piśaṅgatām ||257||
ityānandasudhāsiktamuktvā dhairyāvalambanam |
aṅgulīyaṃ dadau tasmai mārgaṃ cākathayanmuni: ||258||
pathā tadupadiṣṭena sopāyena nṛpātmaja: |
dhīra: pracakrame gantuṃ dhanadādhyuṣitāṃ diśam ||259||
sa siddhāṃ ghṛtapākena sudhāṃ pītvā mahauṣadhim |
labdharddhibalamāhātmya: sāyudha: prayayau śanai: ||260||
ṛddhyā saṃnihitaṃ tasya sarvopakaraṇaṃ pathi |
abhūtsattvasahāyānāṃ svādhīnā: sarvasaṃpada: ||261||
atha vidyādharavadhūvilāsahasitadyutim |
himavantamatikramya kukūlādrimavāpa sa: ||262||
phalopahārai: svīkṛtya tatra vānarayūthapam |
vāyuvegākhyamāruhya sa taṃ śailamalaṅghayat ||263||
@405
athājapathanāmānamaticakrāma bhūdharam |
nihatyājagaraṃ ghoraṃ vighnasaṃghamiveṣuṇā ||264||
vīṇāsvanairvaśīkṛtya rākṣasīṃ kāmarūpiṇīm |
kāmarūpādrimullaṅghya prayayau kinnarīpriya: ||265||
balavān mudgarāghātanikhātai: śastraśaṅkubhi: |
ekadhāraṃ tata: śailamārurohātisāhasa: ||266||
athogrataralāruhya vajrakākhyaṃ sa parvatam |
gṛdhrarūpāṃ samālokya rākṣasīṃ piśitaiṣiṇīm ||267||
parivṛttena saṃchanna: samāṃsamṛgacarmaṇā |
sa pādamūle tasyādrestasthau niścalavigraha: ||268||
māṃsalubdhā tamutkṣipya gṛdhrarūpā niśācarī |
nidadhe śikharasyāgre bhoktuṃ bhīṣaṇavigrahā ||269||
mṛgacarma samutsṛjya tāṃ nihatya sa vīryavān |
nīrandhrakhadirākīrṇaṃ prāpa khādirabhūdharam ||270||
praviśya tadguhāṃ lebhe śilāṃ vyasya mahauṣadhim |
śītātapatama:sarparākṣasādibhayāpahām ||271||
sa yantraparvatau prāpya saṃghaṭṭai: prāṇahāriṇam |
yantrakīlaṃ śarāgreṇa chittvā cakre viniścalau ||272||
yantrakīlasamucchedairyantradvāraṃ vidārya sa: |
chedanaṃ yantracakrasya yantrayuktau tathāyasau ||273||
tīvraprahārau puruṣau yantrameṣau ca du:sahau |
yantrogradantaniṣpeṣau tathā makararākṣasau ||274||
ghorāndhakāragambhīraṃ guhākūpaṃ vilaṅghya ca |
tuṅgāṃ saritamuttīrya hatvā tatkūlarākṣasān ||275||
āśīviṣāvṛtajalāṃ pataṅgākhyāṃ ca nimnagām |
rodinīṃ ca nadīṃ tīre tasyā: kinnaraceṭikā: ||276||
kurvanti rodanaravairvighnaṃ tadgatacetasām |
tadvidhāṃ hāsinīṃ nāma hāsāpahṛtacetasām ||277||
diśanti puline yasyā vyasanaṃ kinnarāṅganā: |
laṅghayitvāpagāścānyā vetrāṃ prāpya nadīṃ tata: ||278||
kūlavetralatālambī tasyāmatha titīrṣayā |
pavanapreritāṃ pāravetravallomavāpa sa: ||279||
@406
tayā prāpa paraṃ pāramāśayevātidīrghayā |
dadarśa kinnarapuraṃ sphārasphaṭikamandiram ||280||
praviśya sa śanai: prāpya kāntāṃ kanakapadminīm |
tattīratarumāruhya tasthau ratnalatāvṛta: ||281||
sa dadarśāmbujaraja:puñjai: surabhipiñjaram |
hemakumbhairjalaṃ tatra nayantī: kinnarāṅganā: ||282||
kumbhotkṣepe śramārtāyāstatraikasyā: sametya sa: |
hastālambena sāhāyyaṃ kṛtvā papraccha tāṃ śanai: ||283||
māta: kasya kṛte toyamidaṃ yatnena nīyate |
yadbhaktyā gaṇyate nāyaṃ bhavatībhi: pariśrama: ||284||
iti tena priyagirā sā pṛṣṭā tamabhāṣata |
mādhuryadhuryasaundarye pakṣapātavatī kṣaṇāt ||285||
martyāmodāpanodāya sadā surabhivāribhi: |
pitu: kinnararājasya girā snāti manoharā ||286||
tayeti kathitaṃ śrutvā sudhāsikta iva kṣaṇāt |
sa hemakumbhe cikṣepa tadabhijñāṅgulīyakam ||287||
snāntyāstatastadabhihāri manoharāyā: 
kumbhātpapāta kucakumbhayuge’ṅgulīyam |
yasyāṃśumatpratimaratnamayūkhalekhā: 
kṣipraṃ nakhakṣatavilāsatulāmavāpu: ||288||
mūrtaṃ tata: svamanurāgamivākalayya
ratnāṅgulīyakamanaṅgakathāntaraṅgam |
sā kāntamāgatamavetya kutastvayedaṃ 
saṃprāptamityavadaducchvasiteva dāsīm ||289||
tatastāmavadaddāsī devi puṣkariṇītaṭe |
sthita: ko’pi yuvā kānta: pratyakṣa iva manmatha: ||290||
nikṣiptaṃ hemakumbhe’sminnidaṃ tenāṅgulīyakam |
bhajate yatprabhāgarbhaṃ paya: kuṅkumakāntatām ||291||
iti tadvacanaṃ tanvī priyaṃ śrutvā manoharā |
niścitya dayitaṃ prāptamānināya tayaiva tam ||292||
tayā guptatare nyastaṃ kāntamudyānamandire |
kumudvatīva śaśinaṃ gatvāpaśyanmanoharā ||293||
@407
parasparālokanavibhrameṇa
viyogasaṃtāpanivedanena |
tayo: praharṣānubhavena lebhe
śobhāmaśeṣāṅgavatīmanaṅga: ||294||
yadyatkiṃcidvirahasamaye cintayābhyastamanta-
ryadyatprauḍhapramadasuhṛdā manmathenopadiṣṭam |
yadyatpremṇa: sadṛśamucitaṃ yadyadautsukyarāśe-
stattatsarvaṃ praṇayasubhagaṃ dampatī cakratustau ||295||
tata: pracchannavṛttāntaṃ lajjamānā manoharā |
nivedyādarśayatpitro: patiṃ bhūmimanobhavam ||296||
tata: kinnararājastāṃ kopaprasphuritādhara: |
uvāca darśanapathaṃ parihṛtyātmajāpate: ||297||
aho pramādapatitā daivādanucite jane |
na vimuñcasi durvṛtte kṣālyamānāpi raktatām ||298||
yauvanotpattilāvaṇyaṃ spṛhaṇīyaṃ divaukasām |
bata prayātametatte martyasnehena śocyatām ||299||
udagragotraprabhavā ghanayauvananirbharā |
nimnage śobhavibhraṣṭā yātāsi sutarāmadha: ||300||
vidvadudvegajananī kulavailakṣyakāriṇī |
malinā khalavidyeva saṃmatāsi na kasyacit ||301||
rūpamātreṇa dṛṣṭā tvaṃ yadi martyavaśaṃ gatā |
tatkiṃ na ramase hemanirmāṇapuruṣatviṣā ||302||
prabhāvaguṇahīnasya puṃsaścārutarākṛte: |
ālekhya puruṣasyeva saundaryaṃ bhittirañjanam ||303||
vadhyo me tvatpati: pāpe hīnasaṃbandhalajjayā |
mukhaṃ draṣṭuṃ na śaknomi tvadyāñcāptadivaukasām ||304||
satyamutsāhayuktasya kulasyonnatiśālina: |
jareva kila kāyasya kanyā saṃkocakāriṇī ||305||
iti sā bhartisatā pitrā tamuvāca natānanā |
asūtrahāraṃ kurvāṇā kucayorbāṣpabindubhi: ||306||
kopādanucitaṃ tāta naitanmāṃ vaktumarhasi |
na śrūyante prabhāveṇa kiṃ narā: kinnarādhikā: ||307||
@408
garuḍasyāpi durlaṅghyāmimāmullaṅghya ya: kṣitim |
prabhāvabhūmirāyāti manuṣya: sa kathaṃ bhavet ||308||
guṇasaṃvādinī mūrtirbhavatyeva śarīriṇām |
karotyānandasaṃvādaṃ dyutireva himatviṣa: ||309||
jātyā kiṃ kriyate tāta svabhāvānuguṇā guṇā: |
pūrṇenduramṛtasyandī kālakūṭasya sodara: ||310||
bhavatyantarguṇā: kecicchannadoṣāstathāpare |
aparīkṣya na kartavyā maṇīnāṃ mūlyalaṅghanā ||311||
śrutvaitatkinnarapatistattatheti vicintya ca |
jāmātaraṃ samāhūya guṇajijñāsayābravīt ||312||
tvayā kāntyā jitāstāvadete kinnaradārakā: |
saṃdarśitaprabhāvastu divyasaṃbandhamarhasi ||313||
atyāyataṃ śaravaṇaṃ kṛtvoddhṛtaśaraṃ kṣaṇāt |
vyuptamanyūnamuccitya punardehi tilāḍhakam ||314||
saṃdarśaya dhanurvede dṛḍhalakṣyādikauśalam |
tata: kīrtipatākeyaṃ tavāyattā manoharā ||315||
ityaśakye’pi kauṭilyātpreritastena karmaṇi |
sarvaṃ kāntānurāgeṇa kumāra: kartumudyayau ||316||
mithyāśramakleśaphale pravṛttaṃ śarapāṭane |
taṃ vijñāya sahasrākṣa: pakṣapātādacintayat ||317||
kiṃ bhādrakalpiko bodhisattvo’yaṃ pārthivātmaja: |
niyukta: kinnarendreṇa niṣphale kleśakarmaṇi ||318||
asyāsmin samayāyāse kāryaṃ sāhāyyakaṃ mayā |
iti saṃcintya śakro’sya karmaniṣpattimādadhe ||319||
śatakratusamādiṣṭairyakṣai: sūkararūpibhi: |
utpāṭite śaravaṇe same vyuptaṃ tilāḍhakam ||320||
ekīkṛtaṃ samuccitya śakrasṛṣṭai: pipīlakai: |
kumāra: kinnarendrāya vismitāya nyavedayat ||321||
sa sapta kanakastambhān sapta tālān balorjita: |
sūkarīcakrasaṃyuktān viddhvā niśitapatriṇā ||322||
@409
śastrāstravikramakalāśilpaśaktimadarśayat |
yayāsya peturmukuṭe divyā: kusumavṛṣṭaya: ||323||
vismito’pi prabhāveṇa tasya kinnarabhūpati: |
punastadvañcanāyaiva tāṃ tāṃ yuktimacintayat ||324||
dadhati vipulāścarye maunaṃ hasanti satāṃ stutau
malinavadanā: kīrtyutkarṣe vrajanti vivāditām |
api guṇaśatairnārādhyante viruddhadhiya: paraṃ 
paraparibhavakṣobhārambhasthirābhiniveśina: ||325||
sa tamūce prabhāvo’yaṃ divya: prakraṭitastvayā |
prajñāprakarṣamadhunā saṃdarśayiturmahasi ||326||
abhinnavarṇarūpāṇāṃ tulyābharaṇavāsasām |
kinnarīṇāṃ sthitāṃ madhye gṛhāṇa nijavallabhām ||327||
ityukta: sa punastena kinnarīśatapañcakam |
tulyavarṇavayoveṣaṃ dadarśa vyagramagrata: ||328||
tāsāṃ madhye parijñāya sa jagrāha manoharām |
vallarīvanasaṃchannāṃ bhṛṅgaścūtalatāmiva ||329||
devo’yamiti niścitya tatastaṃ kinnareśvara: |
tuṣṭastasmai dadau divyaratnai: saha manoharām ||330||
ślāghyopabhogavibhavai: pūjitastena sādaram |
jāyāsakhastamāmantrya kumāra: svapuraṃ yayau ||331||
manoharāgragaṃ putraṃ prāptamālokya bhūpati: |
rākendudarśanodbhūta: sudhāmbudhirivābabhau ||332||
putraṃ tataścaritacandrasitātapatre 
rājye’bhiṣicya paritāpaharaṃ prajānām |
saṃtoṣaśītalavivekasukhābhirāmāṃ 
chāyāmasevata nṛpa: praśamadrumasya ||333||
prāptābhiṣekaṃ sudhanaṃ prabhāte 
taṃ saptaratnāni pṛthupratāpam | 
navaprabhāvaprabhubhāvabhītyā
sevānivāsārthamivopajagmu: ||334||
@410
sa bodhisattva: sudhano’hameva
yaśodharā sāpi manoharābhūt |
tadviprayogavyasanānalārti:
kāmānubandhādiyatī mayāptā ||335||
tasmātkāma: kamalavadanānetraparyantavāsī
varjya: sadbhi: śamamṛgavadhūbandhakelīkirāta: |
sphūrjatpuṣpaprasarajaraja:puñjahālāhalograi-
rloka: śokavyasanaviśikhairmohanairyena viddha: ||336||
iti bhikṣugaṇa: svayaṃ jinena 
svakathāṃ tāṃ viniveditāṃ niśamya |
sarasaṃ pṛthumūlameva mene 
śataśākhasya manobhavaṃ bhavasya ||337||
iti kṣemendraviracitāyāṃ bodhisattvāvadānakalpalatāyāṃ 
sudhanakinnaryaṃvadānaṃ nāma catu:ṣaṣṭitama: pallava: ||
@411
65 ekaśṛṅgāvadānam |
prāgjanmābhyāsalīnādatisarasalasadvāsanāmūlaśeṣāt
ni:śaṅkasyāpi janto: kamalakalanayā jāyate mānase’smin |
rāga: saṃbhogalīlāparimalapaṭalākṛṣṭasarvendriyāṇā-
mekatraivātimātraṃ sarasamadhulihāṃ bandhanaṃ ya: karoti ||1||
nyagrodhārāmanirataṃ purā śakyāpure jinam |
bhagavantaṃ samāpannā: papracchurbhikṣava: puna: ||2||
pravṛttaśāntiṃ parivṛttaveṣaṃ 
nivṛttasaṃsāravikāravṛttam |
anta:puraṃ tvāṃ nṛpaterviśantaṃ 
yaśodharā vīkṣya vimuhyatīva ||3||
tvaddarśane niṣṭhati sarvathaiva 
vibhūṣitā kampataraṅgitāṅgī |
bhojyādhivāse bhavata: karoti 
vilobhanaṃ modakapātrahastā ||4||
nādyāpi śāntiṃ samupaiti tasyā
manovikāra: sa bahuprakāra: |
tvadānanendudyutiviprayuktā
sīdatyalaṃ sā hi kumudbatīva ||5||
iti smayādbhikṣugaṇena pṛṣṭa: 
kiṃcitsmitenādharapallavasya |
pratyuptamuktāphalavidrumābhāṃ 
niveśya śobhāṃ bhagavān babhāṣe ||6||
yaśodharādyaiva vikārayuktāṃ 
bibharti naitāmabhilāṣalīlām |
janmāntare’pi smaravibhramairme
sā modakairlobhanameva cakre ||7||
kāśya: purā kāśipure narendra-
ścandrāvadātadyutikīrtirāsīt |
apyaṅkuśa: śatrumadadvipānā-
matīkṣṇavṛtta: saralasvabhāva: ||8||
@412
putrārthinastasya tapa:prayatnai-
rekaiva kanyā nalinī babhūva |
prāya: prajāpālanasāvalepā:
svalpānvayā eva bhavanti bhūpā: ||9||
anta:pure tāṃ parivardhamānāṃ 
citte ca cintāṃ nṛpatirvicintya |
āhūya vidvatpramukhānamātyān 
prajāgaragrastaratirjagāda ||10||
vistīrṇaśākhaṃ sthirabaddhamūla-
mabhyunnataṃ sarvajanopajīvyam |
avaimi tulyaprasavāvahīnaṃ 
ghuṇakṣataṃ vṛkṣamivādhipatyam ||11||
ekaiva kanyā nalinī mamāsti 
vaya: pradānocitamāśrayantī |
tasyāṃ prayatnena varrārpitāyā-
mapatyatā tatpraṇayo’pi dūre ||12||
pāṇau pradīptāmiva dīpavartiṃ 
dhartuṃ na śaknoti jana: svakanyām |
nyāsārthatulyā hi parārpaṇīyā-
ścintāphalā eva kulasya kanyā: ||13||
na bhṛtyadeyā na ca paurayogyā
dūrocitā eva narendrakanyā: |
ajñātanityācaritasya dūraṃ 
mṛtasya jātasya ca ko viśeṣa: ||14||
tasmātprayatnena mayā sa kaści-
jjāmātṛbhāve guṇavānniyojya: |
svadeśamutsṛjya mamaiva deśe
bibharti ya: putra ivādhipatyam ||15||
śrutaṃ mayā jahnasutāpravāha-
puṇyāvadāte pulinopakaṇṭhe |
sāhañjanīnāmni tapovanānte 
rājarṣirāste kila kāśyapākhya: ||16||
@413
tasya srutaṃ prasravaṇena vīryaṃ
daivodayādaśmani saṃnatāgre |
toyaspṛhārtā hariṇī nipīya
suvarṇavarṇaṃ suṣuve kumāram ||17||
vane mṛgīstanyavivardhito’sau
pitrā gṛhīto vihitavrataśca |
nāmnā prasiddha: śiśurekaśṛṅga:
sa lakṣyamāṇāṅgulamātraśṛṅga: ||18||
yuvā caturdhyānaparāyaṇaśca
sa brahmacārī vimalasvabhāva: |
ni:saṅgavāsādviṣayānabhijña-
statrākaṭhorārkaruciścakāsti ||19||
sa cennalinyā: patitāmupaiti
tadeṣa vaṃśa: praśamaṃ na yāti |
tejonidherānayane tu tasya 
vicintyatāṃ kāpyanapāyayukti: ||20||
śrutveti vākyaṃ nṛpateramātyā
vicārya sarve sucirāttamūcu: |
tadāśramopāntavane vihartuṃ 
visṛjyatāṃ saṃpratiṃ rājaputrī ||21||
tadvākyalubdhānumatena rājñā 
samīhitārthaṃ vinivedya sarvam |
yayau visṛṣṭā nalinī vihartuṃ 
hartuṃ pragalbheva mune: kumāram ||22||
kāntā vanāntaṃ śanakairavāpya 
līlābhirāmā vijahāra tanvī |
bālānilenākalitā lateva
saṃcāriṇī cāruvilocanā sā ||23||
vilāsapuṣpāvacayena tasya
bhṛṅgottaraṅgaṃ vicalatkuraṅgam |
vanaṃ vilokya svatapovanāntāt 
samāyayau kautukavān kumāra: ||24||
@414
sa saṃnatāṅgīmamanuṣyasaṅga-
staraṅgitāṃ yauvanavibhrameṇa |
dadarśa tāṃ vismayanirnimeṣa:
phullotpalākṣīṃ kamalāyatākṣa: ||25||
vilokya kāntāṃ mṛgalocanāntāṃ 
rāmānabhijño’pi munirjaharṣa |
na vāsanābhyāsavilīnamanta-
rjahāti janturviṣayābhilāṣam ||26||
susnigdhamugdhāṃ viniveśya dṛṣṭiṃ 
mṛgīsutastadvadanāravinde |
vidyādharaṃ vā muniputrakaṃ vā
vijñāya tāṃ prītirasādvavande ||27||
pratipraṇāmāvanatānanāyā-
stasyā: pravāladyutinādhareṇa |
ācchādyamānoṃ'śuvanena rāgaṃ
jagrāha hāro’pyamalasvabhāva: ||28||
tāṃ svedasīdattilakālakāntā-
mutkampitāṅgīmavadatkumāra: |
sakhyeva kāñcyā madhurasvareṇa
smaropacāreṣu kṛtopadeśām ||29||
bho: svāgataṃ te muniputra kaccit 
tapovanānte kuśalaṃ mṛgāṇām |
sadā tadālokananiścalānāṃ 
sthalīṣu yeṣāṃ virala: pracāra: ||30||
idaṃ vilokyādya tavānavadyaṃ 
divyavratasyāmṛtavarṣi rūpam |
vapurjaṭāvalkalināṃ munīnāṃ 
śuṣkadrumāṇāmiva tarkayāmi ||31||
ayaṃ tava snigdhajaṭākalāpa: 
kṛtopacāra: kusumairlatābhi: |
navābhrasaṃbhāravijṛmbhamāṇa-
mayūrabarhapratimāṃ bibharti ||32||
@415
idaṃ tava śrīphalayugmaśobhi
vakṣo vinikṣiptasitākṣasūtram |
āsūtrayadvālakuraṅganetra-
vaicitryamaitrīṃ manasaścakāsti ||33||
homāgnilagnasphuṭavisphuliṅgāṃ 
mauñjīṃ dadhānā navapallavāṅkām |

kutūhalaṃ bālalateva tanvī
tanustaveyaṃ na tanoti kasya ||34||
brūhi prasannaṃ kva tapovanaṃ te 
tvatpādavinyāsavikāsinībhi: |
yatra prabhābhi: satataṃ vibhāti 
saṃcāriṇī paṅkajiṃnī sthaleṣu ||35||
iti bruvāṇaṃ lalanānabhijñaṃ 
mṛgasvabhāvaṃ tamavetya bālā |
utsṛjya lajjāmaviśaṅkamānā 
niryantralīlābharaṇā babhūva ||36||
tatastamānandarasārdracittaṃ
śanairbabhāṣe mṛdubhaṣiṇī sā |
tapovanasyāsya samīpavartī
mamāśrama: svāduphalaprasūna: ||37||
uktveti khaṇḍasmitamodakai: sā
tasyātha karpūraparāgagarbhai: |
cakāra mādhuryacamatkriyārhai-
rvilobhanaṃ satkavisūktitulyai: ||38||
tairmodakai: sā rasanānukūlai-
ścittotsavai: premamayairvilāsai: |
karṇāmṛtaiśca praṇayoktibandhai-
staṃ vāgurevāryamṛgaṃ jahāra ||39||
tapovanaṃ darśaya me mahārha-
mityullapantaṃ bhujavallarībhyām |
gāḍhaṃ pariṣvajya nimīlitākṣa-
mehīti taṃ rājasutā jagāda ||40||
@416
taṃ prasthitaṃ sā katicitpadāni
gatvā purastadgamanāya sajjam |
rathaṃ samāruhya visārya pāṇi-
mārohaṇāyaiva girā nyayuṅkta ||41||
rathe turaṅgān sa vilokya yuktān
matvā kuraṅgān vigaladviśeṣa: |
mṛgīsuto’haṃ na mṛgāgrametaṃ 
spṛśāmi padbhyāmiti tāmuvāca ||42||
rathena gatvātha manojavena 
munīndrasūnuṃ manasā vahantī |
narendrakanyā svapurīmavāpya
nyavedayattaccaritaṃ nṛpāya ||43||
rājāpi tasyāgamane prayatnā-
dacintayanmantribhirabhyupāyam |
haṭhaprayuktyā haraṇābhiyoge
bhīta: kṛśānupratimānmaharṣe: ||44||
tata: kumārāharaṇe punastāṃ
vilāsavallīṃ visasarja rājā |
naubhirghaṭābandhakṛtāśramābhi-
rmandākinīkūlatapovanāntam ||45||
atrāntare tyaktasamastakṛtyaṃ 
nṛpātmajādhyānanibaddhamaunam |
navābhilāṣavratamākalayya 
putraṃ munirvismayaniścalo’bhūt ||46||
pṛṣṭo’tha pitrā muniputrakastaṃ 
provāca ni:śvāsaparaṃparābhi: |
samīpasaktāśramamañjarīṇāṃ 
diśan muhu: pallavalāsyalīlām ||47||
tapovane tāta mayādya dṛṣṭa: 
pramṛṣṭacandrapratibimbavaktra: |
maharṣisūnurnayanaprabhābhi-
rdarpāhārī hariṇāṅganānām ||48||
@417
vakṣa:kaṭīpāṇigalāvasakta-
vicitrasūtrāṇi vibhānti tasya |
indrāyudhāpatyanibhāni santi
mamāpi kiṃ tāta na tadvidhāni ||49||
adyāpi me’ntardadhatīva tasya
vāṇī śatāṃśapratimāpi yasyā: |
śrutā mayā cūtavane kadācit 
na kolikānāṃ na ca ṣaṭpadānām ||50||
mandākinīmajjanalīnaphena-
samānabhāsā navavalkalena |
tanīyasī tasya tanurvibhāti 
nedaṃ priyaṃ valkalakaṃ mamādya ||51||
niveśya vaktraṃ vadanāravinde
nipīḍya dorbhyāṃ suciraṃ vapurme |
cakre japaprasphuritādharo’sau
harṣāmṛtasparśaviśeṣadīkṣām ||52||
na me kṣamā kāntavilakṣaṇena 
naivaṃ kṣaṇaṃ tena vinā vane’smin |
karoti me yadvrataśāsanena
dṛśo: padaṃ mohasakhī na nidrā ||53||
dṛṣṭistadālokanamohate me
śrutirvinā tadvacanaṃ na cāste |
taccintayā tāmyati dhīrnitāntaṃ
mantraṃ na jānāti tanuvyathāyā: ||54||
śrutveti kāntāhṛtamānasasya 
saṃtāpacintāpiśunaṃ maharṣi: |
putrasya vākyaṃ tapaso’ntarāyaṃ 
nipātabhīta: suciraṃ pradadhyau ||55||
kaṣṭaṃ tapasvī mṛgaśāvako’yaṃ 
tīvreṇa mugdha: smaralubdhakena | 
vārāṅganāvāgurayā kaṭākṣa-
kūṭāvapātī sahasā nibaddha: ||56||
kṣaṇaṃ vicintyeti munirmanīṣī
manovikāraṃ tanayasya hartum |
@418
tamabravītkāmabhujaṅgamuktaṃ 
viṣaṃ vahantaṃ viṣayābhilāṣam ||57||
na putra sādhu: sa maharṣisūnu:
sā strī manojanmabhujaṃgabhūmi: |
tatra kṣatastīvratarānurāga-
viṣayavyathāmeva bibharti mūḍha: ||58||
jajā: prasaktāñjanakālakūṭai-
rviddhā: sutīkṣṇaistaruṇīkaṭākṣai: |
śocanti yoṣidbhujapāśabaddhā:
saṃsārakārāsadane sadoṣā: ||59||
ghanasya saṃmohamalīmaśasya 
bhavasya madhye kuṭilā: sphurantya: |
kurvanti kāntātaḍita: kṣaṇāntā: 
puṃsāṃ viyoge bhṛśamandhakāram ||60||
etābhirutsekakuṭumbinībhi-
runmādamūrcchāviṣavallarībhi: |
strībhirmahāmohapiśācikābhi: 
saṃspṛśyamāna: kuśalī na loka: ||61||
svasthāsta ete nivasanti santa:
saṃtoṣakānteṣu tapovaneṣu |
saṃtāpanaṃ strīnayanāntaśalyaṃ 
yeṣāṃ śitaṃ cetasi nāvasannam ||62||
iti prayatnājjanakena taistai-
rvivekavākyai: pratibodhyamāna: |
nābudhyatāsau madanānvitena
lāvaṇyapānena vighūrṇamāna: ||63||
athāparedyurvihitasvakṛtye
munau phaledhmāharaṇe prayāte |
līlāvatī lobhayituṃ kumāraṃ 
narendrakanyā punarājagāma ||64||
dāsīgaṇenānugatā latānāṃ 
puṣpasmitānāṃ śriyamāśrayanto |
sāṅgaṃ navānaṅgamivaikaśṛṅga-
māsādya hṛṣṭā vibabhau natāṅgī ||65||
@419
divyocitaṃ kalpalatāgralambi-
phalābhirāmaṃ rucirāśramaṃ me |
draṣṭuṃ tvamehītyabhidhāya sā taṃ 
nināya tīraṃ tridaśāpagāyā: ||66||
sa tatra ratnojjvalacitrapatra-
suvarṇavallīphalapuṣparamyam |
naubhirdhṛtaṃ kṛtrimamākalayya
sukhāśramaṃ harṣanivāruroha ||67||
saṃsāratulyena hṛta: sa tena 
saritpravāhe kapaṭāśrameṇa |
ajñātatattvo’pyanuraktavṛtti-
rvārāṇasīṃ prītimivāsasāda ||68||
avāpya kāśyasya sa rājadhānīṃ
mahīmahendrasya mahārharatnām |
mene munīndrai: kathitaṃ kathāsu
svargāṅgaṇaṃ dṛṣṭipathaṃ prayātam ||69||
tata: pramodākulita: kṣitīśa-
stasmai mṛgākṣīṃ vidhinā vidhijña: |
pradakṣiṇāvartavilolahārāṃ
dadau sutāṃ pūrṇamanorathaśrī: ||70||
narendrakanyākarasaktapāṇi-
rvivāhahavyāvahitaṃ hutāśam |
amanyatānanyamati: kumāra-
statrāgnihotrasya paraṃ prakāram ||71||
mahotsavotsāharasākulena
saṃpūjyamāna: praṇayena rājñā |
sthitvā tapa:saṃyata eva tatra
jāyāsakha: svaṃ prayayau vanāntam ||72||
jāyādvitīyaṃ vijane bhramantaṃ 
dṛṣṭvā mṛgī taṃ jananī prahṛṣṭā |
muniprasādāptamanuṣyavācā 
kutastaveyaṃ lalanetyuvāca ||73||
@420
sa tāṃ praṇamya praṇayādvabhāṣe 
mātarmamāyaṃ dyutimān vayasya: |
prāpta: prayatnātspṛhaṇīyarūpa: 
sakhyena dīptānalasākṣikeṇa ||74||
iti bruvāṇaṃ tamavetya mugdhaṃ 
mṛgī vivāhādikathānabhijñam |
pativratānāmatha tāpasīnāṃ 
tapovanaṃ sā śanakairnināya ||75||
dharmānugā te sahacāriṇīyaṃ 
patnī tvamasyā: patirityaśeṣam |
vivāhavṛttaṃ kathitaṃ sa tābhi: 
śrutvā priyāmeva viveda jāyām ||76||
pitrā praharṣādapi kāśyapena 
vivāhadharme vihitopadeśa: |
praṇamya taṃ tadvacasā jagāma 
purīṃ sabhārya: śvaśurasya rājña: ||77||
vṛddhena tena svapade'bhiṣikta:
sattvojjvalaṃ śāntipadaṃ śritena |
śaśāsa sāmantakirīṭakoṭi-
viśrāntapāda: sa mahīmaśeṣām ||78||
aiśvaryamohānabhibhūtabuddhi-
rdharmasvabhāvātsa lasadviveka: |
jarānvito’bhūdbahuputrapautra: 
pravrajyayā śāntipathābhikāma: ||79||
yo’bhūtkumāro munirekaśṛṅga: 
so’haṃ nalinyeva yaśodharā sā |
adyāpi janmāntaravāsanāsyā
vilolanāyaiva mamābhiyuktā ||80||
nijajanmāntarakathāṃ jinenetyupavarṇitām |
ākarṇya bhikṣava: sarve babhūvuste savismayā: ||81||
iti kṣemendraviracitāyāṃ bodhisattvāvadānakalpalatāyāṃ 
ekaśṛṅgāvadānaṃ nāma pañcaṣaṣṭitama: pallava: ||
@421
66. kavikumārāvadānam |
nāyāti kāyaparivṛttiśatairvirāmaṃ 
vicchedameti na javena palāyitasya |
laṅghyā na nāma vapuṣa: sahacāriṇīyaṃ 
chāyeva karmasaraṇi: puruṣasya loke ||1||
devadattaśilāpātapādāṅguṣṭhakṣatāsṛja: |
kāraṇaṃ bhagavān pṛṣṭo bhikṣubhistānabhāṣata ||2||
śrūyatāṃ yena durvāravairasmaraṇajanmanā |
mama karmavipākena pādāṅguṣṭha: parikṣata: ||3||
pañcāleṣu mahīpāla: kāmpilye nagare purā |
abhūtsatyarato nāma saṃśrayo dharmakarmayo: ||4||
babhūva lakṣaṇā nāma patnī tasya sulakṣaṇā |
prajāsaṃrakṣaṇārhasya yajanasyeva dakṣiṇā ||5||
daivāttasyāmaputrāyāṃ putrārthī pṛthivīpati: |
sudharmāṃ nāma vaidehīmupayeme tayārthita: ||6||
patyau kṛtavivāhe’tha lakṣaṇāsūta dārakam |
mithyāsapatnīlābhena paścāttāpamuvāha ca ||7||
so’bhūdalolamantrākhya: kumāra: piturīpsita: |
vidyāvinayasaṃpanna: kalāśāstrārthapāraga: ||8||
sudharmāyāṃ sagarbhāyāmatha rājā vyapadyata |
sarvārambhasthirāśānāṃ dehināṃ no sthirā tanu: ||9||
amātyairabhiṣikto’tha tasyānte lakṣaṇāsuta: |
navāṅkuśa ivābhūdyastīkṣṇa: sāmantadantinām ||10||
goviṣāṇābhidhastasya mahāmātya: priyo’bhavat |
gośṛṅgakuṭilā yasya nītirna jñāyate parai: ||11||
pratyāsanne sudharmāyā: kālena prasavāvadhau |
garbhaṃ nṛpāntakaṃ prāha nimittajña: purohita: ||12||
atha mantrigirā rājā janmakṣaṇavadhe śiśo: |
tadanta:purarakṣārhānādideśodyatāyudhān ||13||
tadvijñāya sudharmāpi saṃtrastā śaraṇaṃ yayau |
mahāmātyaṃ vidhātāramiva svacchandakāriṇam ||14||
@422
prabhubhāryeti sā tena nirdiṣṭatanayābhidhā |
saṃjātaṃ sutamatyākṣītkaivartānāṃ niketane ||15||
tata eva samānītāṃ tayā kanyāṃ pradarśitām |
jñātvā naimittikavaca: satyaṃ mene na bhūpati: ||16||
dhīmān kavikumārākhya: sa kaivartagṛhe śiśu: |
lebhe yatastatastāstā vidyāśilpānvitā: kalā: ||17||
sa tatra bālakai: sārdhaṃ krīḍānagarakṛtpathi |
rājakelīparicayairvijahāra mahābhuja: ||18||
yadṛcchayāgatastatra naimittikapurohita: |
taṃ dṛṣṭvā nṛpamabhyetya babhāṣe bhaktisaṃmata: ||19||
deva kaivartasadane mayā dṛṣṭa: kumāraka: |
ya eva kathita: pūrvaṃ rājyaprāṇāpahastava ||20||
śrutveti nṛpati: kopānnirbhartsyāparamātaram |
goviṣāṇaṃ samāhūya mahāmātyamabhāṣata ||21||
aho batāvalepena bhavatā mama saṃśaye |
rājyābdhikarṇadhāreṇa nauriva śrīrupekṣitā ||22||
tvanmatinyastacittasya sukhaṃ nidrābhavanmama |
saivādya prāṇasaṃdehajvaratandrīpadaṃ śritā ||23||
gūḍhagarbhaṃ parityajya kaivarteṣu madantakam |
prahṛṣṭāparamātā me gaṇayatyeva vāsarān ||24||
adyāpi tadvadhopāye tvayā yatno vidhīyatām |
nakhacchedye kuṭhāro’pi kālenāyāti kuṇṭhatām ||25||
rakṣati svāmirāṣṭrārthaṃ durgamitrabalodayam |
amātyaprakṛtistasmātprakṛtibhyo garīyasī ||26||
vyasanaśamanadhyānāsaktā: sadā hitajāpina: 
praṇidhiniyatavyaktā: bhaktivratā: kila mantriṇa: |
abhimataphalaprāptyā sadya: pradarśitasiddhaya: 
śuciparicayodārā: puṇyairbhavanti mahībhujām ||27||
tūrṇaṃ gurutarārambhairdārako’sau vidāryatām |
kālahīnaprayatno hi paścāttāpāya kevalam ||28||
iti rājñā samādiṣṭa: pūrvopekṣāvilakṣadhī: |
gajavājirathānīkairamātya: sahito yayau ||29||
@423
atrāntare sudharmāpi gūḍhamāhūya putrakam |
tanmantritaṃ nivedyāsmai gamyatāmityuvāca tam ||30||
datvā cūḍāmaṇiṃ mātrā sa visṛṣṭastvarākula: |
vrajan dūrādamātyena dṛṣṭo ratnavibhūṣita: ||31||
rājaputra: sa evāyaṃ nūnaṃ gūḍhaṃ palāyate |
ityuktvāsya vadhāyogrān sa senāgryānacodayat ||32||
javena dhāvatāṃ teṣāṃ mṛgavega: sa dūraga: |
campakākhyasya nāgasya mamajja bhavanāmbhasi ||33||
dṛṣṭanaṣṭe tatastasmiṃstamanveṣṭuṃ prayatnavān |
padakākhyaṃ mahāmātya: paścāccāraṃ visṛṣṭavān ||34||
cūḍāmaṇiprabhāveṇa saṃstambhitajalaṃ tata: |
nāga: kumāramāśvāsya sthoyatāmityabhāṣata ||35||
vilokya rājaputrārhapādamudrāvatīṃ bhuvam |
sthitaṃ nāgasya bhavane padakastamasūcayat ||36||
atha nāgendrabhavanaṃ parivārya samantata: |
aśrāvayanmahāmātya: pārthivājñāṃ phaṇīśvaram ||37||
pāṃśubhi: pūrayāmyeṣa bhavanaṃ te bhujaṃgama |
jalaṃ sthalaṃ sthalaṃ śvabhraṃ karoti kupita: prabhu: ||38||
bhujaṃgībhogavicchedaṃ na cedicchasi tatsvayam |
ahitaṃ rājarājasya rājaputraṃ parityaja ||39||
iti saṃtarjitastena nāgastūrṇaṃ kṣapākṣaṇe |
tatyājya rājatanayaṃ bhayabhogyā hi jantava: ||40||
pracchannaṃ rājaputro’tha rajakāvasathe sthita: |
caraṇanyāsamudrābhi: padakenopalakṣita: ||41||
tata: prāpte mahāmātye rajakenāpi tadbhayāt |
vastrabhārāntaragata: parityaktastaṭāntare ||42||
gūḍhaṃ tato'pi gatvāsau kumbhakāraniveśane |
tasthau yoddhuṃ samartho’pi kālākāṅkṣī nṛipātmaja: ||43||
tatrāpi goviṣāṇena pādamudrānusāriṇā |
mahatā balacakreṇa saṃniruddheṣu vartmasu ||44||
vastrairācchādita: puṣpamālāṅka: kṣitipātmaja: |
tyakta: kulālai: sākrandai: śavavyājena nirjane ||45||
@424
javena vrajatastasya vijane padapaṅkibhi: |
gatiṃ matvā mahāmātyastūrṇa caścātsamāyayau ||46||
asaṃtyakta: sa sarvatra karmaṇevānusāriṇā |
anveṣaṇaśramārtena dṛṣṭa: kruddhena mantriṇā ||47||
vegādagaṇitaśvabhra: sa papāta mahāvaṭe |
lagnacūḍāmaṇi: śuṣkalatāviṭapasaṃkaṭe ||48||
taṃ dṛṣṭvā patitaṃ mantrī viṣame śvabhrakoṭare |
cūḍāmaṇiṃ samādāya gatvā rājñe nyavedayat ||49||
kumāro’pyañjanākhyena yakṣeṇa śvabhravāsinā |
rakṣita: kṣitimāsādya pakṣivanna vyapadyata ||50||
sudharmā patitaṃ śrutvā putraṃ svaṃ nidhanaiṣiṇī |
sutaste jīvatītyuktvā rakṣitā divyayoṣitā ||51||
kumāro’pi kharavyāghrakhurakṣuṇṇaśilātalam |
gajāsṛṅmattaśārdūladrāruṇaṃ vanamāviśat ||52||
tatra piṅgalakākhyena lubdhakena niveditam |
mārgamāsādya puruṣaṃ kṛttagātraṃ vyalokayat ||53||
vilokya jātakaruṇastaṃ papraccha nṛpātmaja: |
kenemāṃ vaiśasāvasthāṃ nīto’si vijane vane ||54||
so'bravīnnātidūre’tra caṇḍālaścaṇḍaceṣṭita: |
nivasatyantaka: puṃsāṃ sudāso nāma du:saha: ||55||
tasya śaṅkhamukho nāma sārameyo’sti bhīṣaṇa: |
pānthāsthiśakalākīrṇā yenaitā vihitā diśa: ||56||
tadgocaracyutasyeyamaṅgacchedasamudbhavā |
muhūrtaśeṣajīvasya vyathā me marmaśātinī ||57||
kruddhaśaṅkhamukhotkṛttakaṇṭhānāṃ sārthagāminām |
madhyāhnataptaścaṇḍāla: sadā pibati śoṇitam ||58||
iti tasya vaca: śrutvā rājaputro nirāyudha: |
kiṃ karomīti kṛpayā pradadhyau viddhamānasa: ||59||
athājagāma caṇḍālaścaṇḍakodaṇḍamaṇḍala: |
dikṣu kṣipanniva dṛśā vārāharudhiracchaṭā: ||60||
tatpārśve krakacakrūradaśana: śvāpyadṛśyata |
pratyagraśoṇitāsaktanakhakoṭikṣatāvani: ||61||
@425
aṅgabhaṅga: kuraṅgāṇāṃ camarāṇāṃ galagraha: |
śṛgālānāṃ kulavyādhi: sūkarāṇāṃ kṣayajvara: ||62||
mātaṅgapakṣapātena vidhinā vanavartmani |
krauryadarpa: sa siṃhānāmāyāsa iva nirmita: ||63||
tasyādhvanyavadhūnavyavaidhavyavidhivedhasa: |
hūṃkāraghargharārāvairdudruvu: khaṅgidhenava: ||64||
tamabhidrutamatyugracaṇḍālakṣobhasaṃjñayā |
dṛṣṭvāruroha bhūpālasūnurāmalakadrumam ||65||
taṃ vīkṣya pādapārūḍhamākarṇākṛṣṭasāyaka: |
kruddha: śaṅkhamukhaṃ cakre caṇḍālastadvadhonmukham ||66||
śaraśvadaṃṣṭratīkṣṇābhirvāgbhiruddhatavādinā |
viddha: krūradṛśā tena rājasunuracintayat ||67||
aho nirāyudhasyāyaṃ vedhasā mama nirmita: |
rājarājaraṇotsāhayogyasya vapuṣa: kṣaya: ||68||
na snehena na dānena na mānena guṇena vā |
ayaṃ niṣkāraṇaripurjijatāmeti durjana: ||69||
narakaṃ niyatāvāsamasya sajjīkṛtaṃ pura: |
narakaṅkālamālinyo vadanti vanabhūmaya: ||70||
kva janma rāmacandrasya vaṃśe kṣatraśiromaṇe: |
śunaścaṇḍālaputrādvā ni:śastrasya vadha: kva me ||71||
sarvathā niścalāyaiva janmaparyantaśāline |
puruṣārthaviruddhāya nama: prāktanakarmaṇe ||72||
na cchidrālī na ca guṇatatirgaṇyate jālmajāle 
sarvonnatyā svakulaśaśinastasya janmaiva mā bhūt |
doṣaṃ doṣapracayavasatirdarśayatyeva dūrāt 
yasyāṅgulyā tanutaramativyaktamālokya loka: ||73||
iti cintayatastasya viṣame prāṇasaṃśaye |
abhūnmānakṣayādeva na śarīrakṣayādbhayam ||74||
atrāntare divyadṛśā jñātvā vidyādharo muni: |
māṭhara: kṛpayā tasya tīvrakleśavatīṃ daśām ||75||
vyomamārgeṇa niṣkośakhaḍgapāṇi: samāyayau |
nabhonistriśayormaitrīmekarūpāṃ pradarśayan ||76||
so’bhyetya bhīṣaṇatanu: krodhakrūratarekṣaṇa: |
caṇḍālasūnościccheda śira: śaṅkhamukhasya ca ||77||
@426
atha svamāśramaṃ nītvā tamāśvāsya nṛpātmajam |
sa tasmai pradadau māyāvidyā: saha maharddhibhi: ||78||
tatastaṃ munimāmantrya mānī śatrujigīṣayā |
rājyakāma: śanai: prāyātkāmpilyaṃ pārthivātmaja: ||79||
sa tatra nartakīrūpaṃ kṛtvā ratimanoramam |
lalitābhinayaistaistai: pauralokamatoṣayat ||80||
śrutvā narapatistasya kauśalaṃ nṛtyavādyayo: |
svayaṃ draṣṭuṃ sahāmātyai: prayayau nāṭyamaṇḍapam ||81||
sa tatra kaiśikīlīlālalitaṃ taṃ vyalokayat |
amṛtāharaṇāyātaṃ kāntārūpamivācyutam ||82||
tasyābhinavasaundaryaṃ vicārya dharaṇīdhara: |
śṛṅgārāsvādanakṣība: pradhānāmātyamabravīt ||83||
aho saṃpūrṇalāvaṇyā dhanyā varatanostanu: |
iyaṃ harati naścetaścitrābhinayaśālinī ||84||
iyaṃ sā menakā nūnaṃ svargaraṅgavilāsinī |
anyathā navanepathyā kuta: kānteyamākṛti: ||85||
bhāvā bhavyatarasvabhāvaracanā vaicitryacārukramai:
āsvādyasya rasasya saṃgatatayā niṣpādanāyodyatā: |
niṣpannasya muhu: prasādhanavidhirmadhye dhruvā{1.dhruvo in printed edition againts Mss.} gītibhi: 
saṃmūrcchanmurajoparañjitamaho nāṭyaṃ mana: karṣati ||86||
vāṇī pāṭhyaparigrahe parilasadvīṇāsvanāmodinī
sattvavyaktivibhaktikampataralā tālonmukhī mekhalā |
āhāryaṃ racayatyahāryaruciraṃ saundaryarekhāsakhī
tanvyā lāsyavilāsaśiṣyakalanāṃ bhrūyugmamāsevate ||87||
iti tadvadanāmbhojanyastanetrasya bhūpate: |
udyayau vadanasvedasikto madanapādapa: ||88||
dinānte ratnasaṃpūrṇaṃ datvāsyai pāritoṣikam |
anta:purodaraṃ gatvā tāmevācintayannṛpa: ||89||
asatyarūpā tasyāntarviśrāntā kūṭakāminī |
cakre saṃsāramāyeva vāmā mohaṃ mahīpate: ||90||
ānināya sa tāṃ svairaṃ sadanaṃ madanātura: |
pariṇāmavirodhīni spṛhayanti mumūrṣava: ||91||
@427
yaśa:puṣpaprakārāṇāṃ trivargaphalaśālinām |
paraśurnṛpavṛkṣāṇāmindriyāṇāmanigraha: ||92||
naivāvaṭe patati pātini yūthanātha: |
saṃpūrṇadānaparipūritabhṛṅgasārtha: |
sā bandhakī yadi karoti na kuñjarasya 
gāḍhānurāgavivaśasya vimohadīkṣām ||93||
tata: svairaṃ gṛhaṃ rājñaśceṭakai: kūṭakāminī |
chandānuvṛttibhirmūḍhairvināśāya praveśitā ||94||
vivikte tyaktadhairyasya tasya gāḍhābhilāṣiṇa: |
babhūva kāntārūpeṇa kāla: kaṇṭhagrahonmukha: ||95||
tatastaṃ dīrghanidrāyai śayyāmārūḍhamādarāt |
vihāya nartakīrūpaṃ kumāra: sahasābravīt ||96||
bhogalubdhena bhavatā bhrātṛsnehānapekṣiṇā |
sahabhogyamidaṃ rājyaṃ kathamekena bhujyate ||97||
nirdoṣa: kleśajaladhau kṣipto’haṃ viṣame tvayā |
svakarmayogāduttīrṇastatpratīkāracintaka: ||98||
uktveti baddhvā nṛpatiṃ prāptaṃ rājyamavāpya sa: |
lubdhapraśamanaṃ cakre janatāśvasanena sa: ||99||
sa saṃprāptapadastīvraṃ cintayan svaparābhavam |
śilāṃ prabhāte cikṣepa nṛpatermanyuniṣkṛpa: ||100||
tāṃ bhrātṛvadhasaṃsaktaraktasiktāmiva śriyam |
bhuktvā kavikumāro’pi dehānte narakaṃ yayau ||101||
so’haṃ varṣasahasrāṇi bhuktvā tatkarmapātakam |
prakṣīṇakilbiṣo’pyadya pādāṅguṣṭhe parikṣata: ||102||
janmāvartakramaparicayai: saṃtatai: pacyamānaṃ 
paścādyātaṃ sthalajalatarugrāvagarbhāntare’pi |
taistairnānārasaparikarai: kāyapātre svabhuktaṃ 
kalpāpāyairapi na puruṣa: karmaśeṣaṃ jahāti ||103||
ityanyajanmacaritaṃ śrutvā bhagavatoditam |
alaṅghyāṃ menire sarve bhikṣava: karmasaṃtatim ||104||
iti kṣemendraviracitāyāṃ bodhisattvāvadānakalpalatāyāṃ
kavikumārāvadānaṃ ṣaṭṣaṣṭitama: pallava: ||
@428
67 saṃgharakṣihāvadānam |
dhanyāste paripūrṇapuṇyanidhaya: saddharmasaṃbodhina: |
jñānodagragurūpadeśamahimaprāptaprabhāvodaya: |
gehaprāṅgaṇalīlayā bahutarakleśograsaṃyāpakṛt 
yai: saṃsāravisārimāravamahāmārga: samullaṅghyate ||1||
purābhavadgṛhapati: śrāvastyāṃ buddharakṣita: |
arthisārthopakaraṇagurvyo yasya gṛhaśriya: ||2||
ya: prasannamanovṛtti: kuśalāya prasādinā |
kṛta: śikṣāpadotsṛṣṭa: śāriputreṇa bhikṣuṇā ||3||
saṃgharakṣitanāmābhūtsaṃpūrṇaguṇalakṣaṇa: |
putrastasya sadācāra: sarvavidyāvicakṣaṇa: ||4||
taṃ kadācidgṛhāyāte śāriputre pitābravīt |
tvamupasthāyaka: putro garbhastho’sya pratiśruta: ||5||
tasmāttadadhunā satyaṃ kartumarhasi me vaca: |
puṇyairbhavanti satputrā: piturānṛṇyakāriṇa: ||6||
iti pitrā samādiṣṭa: prahṛṣṭa: saṃgharakṣita: |
anuga: śāriputrasya paricaryāparo’bhavat ||7||
tata: pravrājitastena samudācāraśikṣayā |
adhyāpita: sa nikhilaṃ dharmāgamacatuṣṭayam ||8||
tata: kadācidvaṇijāṃ mitrāṇāṃ tulyajanmanām |
śatai: pañcabhirambhodhigamanena sahārthita: ||9||
āruroha pravahaṇaṃ teṣāṃ kuśalacintaka: |
bhayeṣu dhairyajananaṃ gṛhītvā śāsanaṃ guro: ||10||
athābdhimadhye saṃruddhe tasmin pravahaṇe kṣaṇam |
sākrande vaṇijāṃ sārthe proccacāra vaco’mbhasa: ||11||
yadi pravahaṇasyāsya muktiryuṣmākamīpsitā |
tadeṣa śipyatāṃ kṣipraṃ  salile saṃgharakṣita: ||12||
śrutvaitatprāṇasaṃdehe teṣāmekābhavanmati: |
varaṃ nidhanamevāstu na tu sādhusuhṛdvadha: ||13||
viṣame saṃśaye teṣāṃ kṛpayā rakṣaṇodyata: |
cikṣepa svayamātmānaṃ kṣubdhābdhau saṃgharakṣita: ||14||
@429
sa nāganilayaṃ prāptastatra nāgairathānvita: |
vidhāya pūrvasaṃbuddhavṛddhacaityābhinandanam ||15||
dṛṣṭiścāsaradasparśaviṣāṇāṃ cintayā kṛśa: |
sucirābhimatāṃ teṣāṃ vidadhe dharmadeśanām ||16||
tīvrāratisamudvignā: svadeśagamanotsuka: |
sa nāgairvaṇijāmeva nyasta: pravahaṇe kṣaṇāt ||17||
te prahṛṣṭā: samāsādya paralokādivāgatam |
pratyāvṛttapravahaṇāstīraṃ prāpurmahodadhe: ||18||
svagṛhotkaṇṭhayā teṣāṃ vrajatāmatisatvaram |
nidrālurvālukākūle vismṛta: saṃgharakṣita: ||19||
gate sārthe prabuddho’tha prabhāte vijanā diśa: |
paśyan suhṛdvirahita: pradadhyau sa viṣaṇṇadhī: ||20||
aho dṛṣṭāśca naṣṭāśca gandharvanagaropamā: |
vimohayanti virahe suhṛdbandhusamāgamā: ||21||
taruṇaśapharotphālālolā: parapriyasaṃgamā 
vidadhati nṛṇāmāsthāṃ mithyāsthirasthitibandhanīm |
svajanarahita: śete garbhe tathaiva vipadyate
vicarati sahāsaktairjantu: śubhāśubhakarmabhi: ||22||
iti dhyātvā dhiyā dhīra: sa vrajan viṣamādhvanā |
janacintāmivānantāṃ prāpa śālāṭavīṃ śanai: ||23||
tatastatra samudbhūtaratnaprāsādamandiram |
mahāvihāramadrākṣītsa mūrtamiva kautukam ||24||
svāstīrṇāsanaparyaṅke tasmin ruciracīvaram |
dadarśa saṃghaṃ bhikṣūṇāmakṣuṇṇaśamalakṣaṇam ||25||
tatastairvihitātithya: sa tatrālaṃkṛtāsana: |
labdhabhojanasatkāra: kṣaṇaṃ viśrāntimāptavān ||26||
bhikṣūṇāmatha saṃprāpte bhojanāvasare pura: |
sajjīkṛtāni pātrāṇi sthūlamudgaratāṃ yayu: ||27||
vihāre’ntarhite tasmiṃste mahāmudgarāyudhā: |
mitha: śirāṃsi nirbhidya cakru: kṣmāṃ śoṇitokṣitām ||28||
āhārakāle’tikrānte vihāre’bhyudite pura: |
svasthāste bhikṣavastasthustathaiva praśamānvitā: ||29||
@430
sa tadāścaryamālokya tān papraccha savismaya: |
bhaktakāle kali: kasmādyuṣmākamayamudgata: ||30||
tamavocata te’smābhirvihāre pūrvajanmani |
bhaktakāle kṛtaṃ yuddhaṃ tasyaitatkarmaṇa: phalam ||31||
te tān babhāṣire mohādāgantūnāṃ durātmabhi: |
bhaktavighna: kṛto’smābhirbhikṣūṇāṃ bhikṣubhi: purā ||32||
etadākarṇya sa tato jñātvāpaśyannavaṃ puna: |
tṛtīyaṃ rucirāvāsaṃ vihāraṃ bhikṣubhirvṛtam ||33||
bhikṣubhaktakṣaṇe taṃ ca nirdagdhaṃ punarutthitam |
dṛṣṭvā taṃ vismita: saṃghamapṛcchaddāhakāraṇam ||34||
te tamūcu: purāsmābhi: bhikṣubhirbhikṣumatsarāt |
ādīpita: krauryaratairvihāra: pūrvajanmani ||35||
śrutvaitatsa tato gatvā dadarśānyatra niścalān |
stambhakuśahalākārān mārjanīrajjusaṃnibhān ||36||
khaṭvādyulūkhalasthūlāṃstantuśeṣān dvidhāgatān |
sattvān sattvavatāmagryān suptacaitanyani:sukhān ||37||
sa tān dṛṣṭvā vrajanneva puṇyaṃ prāpa tapovanam |
sevitaṃ tīvratapasāṃ munīnāṃ pañcabhi: śatai: ||38||
te taṃ dūrātsamālokya cakrire niścayaṃ mitha: |
asya dātavyamasmābhirna sthānaṃ na priyaṃ vaca: ||39||
śākyaśiṣyo na saṃbhāṣyo bahujalpa: svabhāvata: |
iti saṃvidamādhāya te tasthurmaunina: param ||40||
tairadattāśrayastatra sa babhrāma dinakṣaye |
baddhakośairvinaṣṭāśa: paṅkajairiva ṣaṭpada: ||41||
munirekastu vāsāya tasya śūnyāṃ kuṭīṃ dadau |
tvayā maunavatā rātrau sthānavyamiti saṃvidā ||42||
tatra tairakṛtātithyaṃ taṃ kṣapākṣayakāriṇam |
ūce śayānamabhyetya śarairāśramadevatā ||43||
uttiṣṭha sādho saujanyātkuru me dharmadeśanām |
saddharmavādināṃ loke prathamo hyasi me mata: ||44||
ityarthitastayā maunī sa tāṃ prāha laghusvana: |
mātarniṣkāsanāyaiva tvaṃ me kenāpi nirmitā ||45||
@431
asmin me muninā maunasamaya: saṃśraya: kṛta: |
niṣkāsayati māmeṣa tadvyatikramakāriṇam ||46||
iti bruvāṇa: praṇayādbahuśa: sa tayārthita: |
brāhmaṇānumataṃ dharmaṃ vaktuṃ samupacakrame ||47||
naiva vratāni tanuśodhanasādhanāni 
no pāvanāni vijanāni tapovanāni |
puṃsāṃ jaṭājinaparigrahadurgrahāṇāṃ
ceta: spṛhāparicitaṃ pariśodhayanti ||48||
ete vane phalabhuja: kapayo na muktā
vṛkṣā: savalkalapalāśajaṭāsaṭāśca
antarjalapraṇayinastimayaśca tīrthe
mithyā tapa:parikara: praśamojjhitānām ||49||
na bhūtidhavalairibhai: pavanapāyibhi: pannagai:
vanavyasanibhirmṛgai: salalakai: sthalīśāyibhi: |
phalapraṇayibhi: śukairapi nirambarairlubdhakai: 
amuktaviṣayaspṛhairadhigatā praśānti: kvacit ||50||
iti tadvacanaṃ śrutvā munayo’pi savismayā: |
tasmādaronmukhā: sarve parivāryāvatasthire ||51||
so’cintayadiyaṃ parṣatsaṃsāraparivartinī |
mithyaiva vratasaṃtāpasaṃtatakleśamaśnute ||52||
nṛṇāmavidyā saṃskārā vijñānaṃ nāmarūpatā |
ṣaḍāyatanasaṃsparśo vedanā saha tṛṣṇayā ||53||
upādānaṃ bhavo jātirjarāmaraṇadurgati: |
eṣa du:khamaya: skandha: sumahān parivardhate ||54||
avidyādikrameṇaiva praśāntānāṃ manīṣiṇām |
ekaikasya nirodhena layaṃ yāti para: para: ||55||
iti niścitya manasā sa teṣāṃ tadvidhāṃ pura: |
saddharmadeśanāṃ kṛtvā punastānidamabravīt ||56||
teṣāmaśocyaṃ spṛhaṇīyameva 
janmapraśāmocitamunnatānām |
maitrīpavitrāṇi manāṃsi yeṣāṃ 
saddharmaśuddhāni ca jīvitāni ||57||
@432
yāvanto’syāṃ bhuvi nabhasi bhogināmālaye vā
sattvā: santi praṇayavacasā tān suhṛtprārthaye’ham |
maitrīpātraṃ kuruta hṛdayaṃ dharmabuddhiṃ bhajadhvaṃ 
dharmādanyastamasi viṣame dehināṃ nāsti dīpa: ||58||
ityuktvā pādapatale kṛtaparyaṅkabandhana: |
ṛjuprakāśamarhattvaṃ tatra sākṣāccakāra sa: ||59||
te tamūcurbhadantāsmānnaya śākyamune: padam |
svākhyāte dharmavinaye pravrajyāmarthayāmahe ||60||
iti tairarthita: so’tha cīvaraprāntalambina: |
tānādāya yayau vyomnā maharddhi: saṃgharakṣita: ||61||
sa śāstu: padamāsādya tatpādanalinadvayam |
mūrdhnābhivandya sānandastasmai sarvaṃ nyavedayat ||62||
bhagavān praṇayiprītyā munīnāmatha tadgirā |
mana:prasādajananīṃ cakre saddharmadeśanām ||63||
te tatprasādasaṃjātavimalapraśamodayā: |
sarvakleśaprahāṇārhaṃ pūjyamarhattvamāyayu: ||64||
teṣu yāteṣu śāstāramapṛcchatsaṃgharakṣita: |
bhagavan stambhakuḍyādirūpā: puṣpaphalopamā: ||65||
rajjvābhāstantuśeṣāśca dṛṣṭā: sattvā mayā pathi |
tatteṣāṃ karmaṇa: kasya phalaṃ mohānuvartinām ||66||
iti tenādarātpṛṣṭa: sarvajñastamabhāṣata |
babhūvu: kāśyapākhyasya te śāstu: śrāvakā: purā ||67||
stambhakuḍyeṣu tai: śleṣma prakṣiptaṃ saṃghamandire |
bhuktāni saṃghavṛkṣebhya: phalapuṣpāṇi cāparai: ||68||
bhikṣubhojanapāneṣu dveṣādvighna: kṛto’parai: |
saṃghalābhaparāvṛttirbhikṣūṇāmaparai: kṛtā ||69||
te tatkarmavipākena tattadākāratāṃ gatā: |
ityākhyānaṃ bhagavatā śrutvā so’bhūtsavismaya: ||70||
prāptamarhatpadaṃ dṛṣṭvā bhikṣava: saṃgharakṣitam |
jinaṃ tatkarma papracchu: pṛṣṭa: sa ca jagāda tān ||71||
@433 
eṣa prabrajita: śāstu: kāśyapākhyasya śāsane |
purā vihāre saṃghasya vaiyāpṛtyakaro’bhavat ||72||
pañca cāsya śatānyāsan saṅgatāni vihāriṇām |
praṇidhānaṃ śarīrānte kuśalāya cakāra sa: ||73||
tenāsmiñjanmani prāpadarhatvaṃ saṃgharakṣita: |
tadaitatsaṃgataṃ cāsya munīnāṃ śatapañcakam ||74||
raktai: śuklairasitaśabalairdehināṃ karmasūtrai-
ścitrākāraṃ bhavati bahuśa: prāvṛtaṃ janmavastram |
tyakte tasmiñjaraṭhabhujagamlānanirmokayuktyā 
tatkaivalyaṃ viśati kuśalī yanna śītaṃ na coṣṇam ||75||
iti tasya niśamya sādarā:
kathitaṃ tena tathāgatena te |
praśaśaṃsurananyamānasā: 
caritaṃ saccaritasya bhikṣava: ||76||
iti kṣemendraviracitāyāṃ bodhisattvāvadānakalpalatāyāṃ 
saṃgharakṣitāvadānaṃ saptaṣaṣṭitama: pallava: ||
@434
68. padmāvatyavadānam |
karmāṇi pūrvavihitāni hitāhitāni
śliṣṭāni bhogasamayairativāhitāni |
gacchanti jantuṣu lasatkusumopamāni 
līnaṃ tileṣviva nidhāya nijādhivāsam ||1||
vajrāsane vajrasamādhibandhā-
dathotthite buddhasudhāmayūkhe |
saṃvatsarai: ṣaḍbhiravāptadīpta-
jñānodaye bhikṣugaṇastamūce ||2||
tvadviyogāgnisaṃtaptā bhagavan kukṣikoṭare |
nilīnaṃ suṣuve garbhaṃ ṣaḍbhirvarṣairyaśodharā ||3||
tasmin rāhulakābhikhye jāte tvatsadṛśe śiśau |
jāta: kuto’yamityāha rājā śuddhodana: krudhā ||4||
sā vadhyavasudhāṃ nītā śāsanena mahīpate: |
satī tavaiva lekhena prabhāveṇaiva rakṣitā ||5||
tvadvyāyāmaśilotsaṅge nikṣipte’tha tayā śiśau |
tatsatyayācanenāsau salile pupluve śilā ||6||
sādhvīvratapavitrāyāstasyā: śvaśurakopaja: |
du:khāvamānasaṃtāpa: sa pākātkasya karmaṇa: ||7||
iti bhikṣuvaca: śrutvā bhagavān pratyabhāṣata |
śrūyatāṃ karmaṇā yena du:khaṃ lebhe yaśodharā ||8||
kāmpilye nagare rājā brahmadatta: purābhavat |
bhūtalākhaṇḍala: śrīmān kāminīkusumāyudha: ||9||
khaṅgadhārādhareṇājau bhujena janita: para: |
prajajvāla pratāpāgniryasyārātitama:prada: ||10||
sa kadācidvanaṃ dhanvī mṛgayākelikautukī |
viveśa dūramekākī hṛto’śvenātiraṃhasā ||11||
tasyārkakiraṇodbhinnā: kapole svedabindava: |
cakru: kuṇḍalamuktānāṃ pratibimbaviḍambanam ||12||
mārgāgatena sa muhurmṛgaśāvakena
ramyāvalokanakutūhalaniścalena |
hārāgraratnaśakalapratibimbitena 
prāpa kṣaṇaṃ sadṛśarūpapadaṃ sudhāṃśo: ||13||
@435
tasyānuraktahariṇīkariṇīprasakta-
vyāmīlitekṣaṇamṛgadvipasevyamānā: |
jahnu: śramāmbuśabarīkabarīkalāpa-
puṣpaspṛśa: surabhimattavanāntavātā: ||14||
asminnavasare kanyāṃ śāṇḍilyasya mahāmune: |
prasrāvapānasaṃprāptagarbhamugdhamṛgīsutām ||15||
salilāharaṇāyātāṃ lāvaṇyāmṛtavāhinīm |
sa dadarśāśramasarittīre taralalocanām ||16||
kamalāṃ kamalāvāsaprītyeva kamalākaram |
sṛjantī caraṇanyāsajātai: kamalamaṇḍalai: ||17||
apūrvakautukavatīṃ tāṃ dṛṣṭvā manujeśvara: |
amaratvamiva prāpa nirmimeṣekṣaṇa: kṣaṇam ||18||
so’cintayadaho kāpi kānteyaṃ munikanyakā |
hariṇīva haratyeva snigdhamugdhairvilokitai: ||19||
sevāsīmni viśeśitā kamalinī saṃvāhane pādayo:
pūrṇendurvadanasya lakṣmalikhitaṃ dāsatvamāpādita: |
prārabdhe svayameva viśvavijaye bhrūvibhramai: subhruva: 
kāmaṃ nirmamakāmakārmulatā nairguṇyamālambate ||20||
kirati vadanabimbaṃ harṣapīyūṣamasyā 
lalitasitamayūkhollekhalekhākrameṇa |
iyamatiśayamaitrī netrayo: śrotramūle 
navakuvalayalīlottuṅgakāntiṃ tanoti ||21||
iti saṃcintya sa śanairavaruhya turaṃgamāt |
tāmuvāca samabhyetya kautukālokanonmukhīm ||22||
amlānasukṛtodārasurakaṇṭhagrahocitā |
vijane maṇimāleva kā tvaṃ kuvalayekṣaṇe ||23||
śyāmānandasaṃdohasyandinī lalitā tava |
na kasya kurute kānti: kautukākuñcitaṃ mana: ||24||
brūhi kasya tvayā prāṃśu: śaraccandrāvadātayā |
kāmamuktālate vaṃśa: saṃbhavena vibhūṣita: ||25||
iti tenādarātpṛṣṭā jñātvā taṃ muniputrakam |
ajñātakāmavṛttāpi sābhilāṣā jagāda sā ||26||
@436
ahaṃ padmāvatī nāma pādodyatpadmamālikā |
mṛgīgarbhasamudbhūtā śāṇḍilyasya sutā mune: ||27||
svāgataṃ te munisuta priyaṃ me tava darśanam |
manoharataraṃ citraṃ vatkalaṃ kimidaṃ vratam ||28||
vibhūṣito’yaṃ māyūrai: śikhaṇḍairiva pañcabhi: |
surārcākīrṇakusuma: śobhate te jaṭābhara: ||29||
ayamāmalakasthūlaprāleyaphalakojjvala: |
dīrghākṣasūtramālābhi: kaṇṭhe bahuguṇastava ||30||
āsūtrayati te pāṇiścitrai: kuśapavitrakai: |
kuṭile veṇudaṇḍe’smin bālapallavamālikām ||31||
ramaṇīyavratavata: kathyatāṃ kva tavāśrama: |
manomṛgājinaṃ śrāntaṃ tatra viśrāntimeti me ||32||
iti mugdhāvaca: svādu sudhārdraṃ vasudhādhipa: |
āsvādya datvā pātheyamodakaṃ tāmabhāṣata ||33||
naivāsminnucitaṃ subhru darbhasūcīcayācite |
sukumāraṃ tava vapu: śuṣyattarutṛṇe vane ||34||
ita: saṃbhogayogyaśrīrnātidūre mamāśrama: |
evaṃvidhā viśīryante yasmin phalaparaṃparā: ||35||
nivāsa: kriyatāṃ tatra caryatāṃ mānmathaṃ tapa: |
saṃbhogaparicaryāsu jano’yaṃ viniyujyatām ||36||
agnyutsaṅgapataṃgatāṃ gatavatastryakṣaprakopakṣaṇe
jīvotpādanametadeva vidhinā manye navaṃ nirmitam |
kāntaṃ te vasudhāsudhākarakalākośānukāraṃ vapu: 
lāvaṇyāvanipuṇyapaṇyamasamaṃ nānyanmanojanmana: ||37||
iti śrutvā vidagdhasya mugdhā bhūmipatervaca: |
candrāvadātamāsvādya modakaṃ tamabhāṣata ||38||
tvadvratānuvrataivāhaṃ nivasāmi tavāśrame |
pratīkṣasva kṣaṇaṃ yāvadgatvājñāmarthaye guro: ||39||
iti saṃvidamādhāya sā gatvā nijamāśramam |
navābhilāṣavivaśā śvasantī munimabhyadhāt ||40||
dṛṣṭastāta vane ko’pi mayā munikumāraka: |
prasannasalilacchāyacitraparyantavalkala: ||41||
@437
divyaṃ tadāśramodbhūtaṃ phalamāsvāditaṃ mayā |
yenānyaphalasaṃbhāre niyama: parikalpita: ||42||
gacchāmi tvadanujñātā kāntaṃ tasya tapovanam |
tatsaujanyaprasaktā me nānyatra ramate mati: ||43||
iti tadvacanaṃ śrutvā vismita: smarasūcakam |
tāmuvāca munirmugdhāṃ yauvanonmādaśaṅkita: ||44||
dṛṣṭastvayā bhujaṃgo’sau manye ratnavibhūṣita: |
bhavanti munaya: putri na dvijihvā na bhogina: ||45||
sasnehairgurubhi: paraṃ pariṇatau du:khapradairmodakai-
rāpāte viṣayairivātimadhurai: prītiṃ vṛthā mā kṛthā: |
mugdhe kāmakalānibhāni sarasānyāyāsasiktānyalaṃ 
yeṣāmeva viṣopamena janatā svādena saṃmūrcchati ||46||
ehi darśaya me dūrātkastāvatsa mune: suta: |
ityuktvā taṭinītīraṃ tayā saha yayau muni: ||47||
sa vilokya sarittīre brahmadattaṃ mahīpatim |
yogyaṃ guṇagaṇodāraṃ jāmātaramamanyata ||48||
nṛpo’pi munimālokya vailakṣyavinatānana: |
dviguṇena praṇāmena nināyaiva prasannatām ||49||
nijocitena vidhinā muninā pratipāditām |
tatastāṃ harṣapīyūṣalaharīmagrahīnnṛpa: ||50||
nāsyā: kadācitkartavyo manyu: paragirā tvayā |
mugdhā pālyeyamityuktvā muni: prāyātsvamāśramam ||51||
atha harṣamivāruhya hayaṃ jāyāsakha: kṣaṇāt |
rājadhānīṃ samāsādya nṛpaścakre mahotsavam ||52||
sarvānta:puravargasya mūrdhni nyastā mahībhujā |
sā yayau śiṣyatāṃ patyu: kalākauśalakeliṣu ||53||
pādanyāsai: kamalakalikāṃ bhūmimālokya tasyā 
devīśabdaṃ nṛpaparijanastatra mene yathārham |
divyotkarṣa: sukṛtasaciva: sūcyate ketubhūta: 
sphītāścaryairatiśayamayairlakṣaṇai: puṇyabhājām ||54||
anta:purapurandhrīṣu vimukheva mahībhujā | 
lebhe saubhāgyaśobhāṃ sā ramamāṇā ghanastanī ||55||
@438
atha kālena sā garbhamādhatta vasudhāpate: |
cintāśalyaṃ ca saṃsaktamanta:puravadhūjana: ||56||
āsannaprasavāṃ mugdhāṃ tatastāmetya mandire |
kauṭilyakrūramātsaryādūce rājāṅganājana: ||57||
prasavasya vidhiṃ mugdhe na jānīṣe nṛpocitam |
jananī hi sutaṃ sūte paṭṭena pihitekṣaṇā ||58||
ityuktā sā sapatnībhi: prauḍhagarbhabharārditā |
ucitaṃ bhavatībhirme kriyātāmityuvāca tā: ||59||
tatastābhirniruddhākṣī dṛḍhabandhena vāsasā |
sāsūta bālayugalaṃ prataptakanakaprabham ||60||
dhṛtvā tau vastrapihite mañjūṣe gūḍhamudrite |
gaṅgājale niṣkaruṇā: kumārau cikṣipu: striya: ||61||
kṛtvā raktāktavadanāmūcu: padmāvatīṃ ca tā: |
śakaladvayamaspandaṃ jātaṃ te kṣiptamambhasi ||62||
vipulotsavasaṃnaddha: kiṃ jātamiti bhūpati: |
apṛcchadānta:purikān putrasaṃdarśanotsuka: ||63||
te taṃ babhāṣire deva sadṛśaṃ te sutadvayam |
saṃjātaṃ bhakṣitaṃ devyā piśācyeva kimucyate ||64||
trasta: śrutveti nṛpatirgatvānta:puramandiram |
raktāktavadanāṃ devīṃ dṛṣṭvā satyamamanyata ||65||
vadhāya bahirutsṛṣṭā sā kruddhena mahībhujā |
guptaṃ dhṛtā mantrivarai: sapatnīdoṣaśaṅkibhi: ||66||
atha vyomnā samabhyetya śāṇḍilyāśramadevatā |
antarhitā janasyāgre jagāda jagatīpatim ||67||
nirdoṣāṃ durdaśāṃ yātāṃ vadhāyotsṛjatastava |
nirvicārapravādena manye nirmūlitaṃ yaśa: ||68||
padmāvatī sapatnībhirmugdhā vanamṛgīsutā |
vañcitā svasukhāyeti na jānīṣe viśāṃpate ||69||
nibhavograpiśācena nityādhiṣṭhitacetasām |
evaṃvidhaiva prāyeṇa bhavatyunmādinī mati: ||70||
@439
bhogāndhā: prabhava: svabhāvacapalā: śrīvibhramocchṛṅkhalā:
satyavyatyayabhūmayo yuvataya: puṇyābhicārakriyā: |
svacchandādbhutavādinaśca piśunā: khe citrakarmodyatā 
yatraikatra vasanti tatra sarala: sādhu: kathaṃ jīvati ||71||

antarhitatanordevyā: śrutveti vacanaṃ nṛpa: |
kupitastatra vṛttāntaṃ papracchānta: purāṅganā: ||72||
krodhākrāntasya nṛpatestīvraśāsanaśaṅkitā: |
tā nivedya yathāvṛttaṃ babhūvurbhayavihvalā: ||73||
nirdoṣāṃ dayitāṃ jñātvā sapatnīvañcitāṃ nṛpa: |
vadhyabhūmisamutsṛṣṭāṃ śuśocānuśayākula: ||74||
rāgakrodhakṛpālajjāśokaistulyabalodayai: |
mumoha mohasacivairbhāgīkṛta ivābhavat ||75||
hā priye hīnapuṇyasya kva puna: saṃgamastvayā |
mametyuktvā narapatirnipapāta mahītale ||76||
atha gaṅgāpravāhāptaṃ mañjūṣaṃ jālajīvina: |
ādāya rājamudrāṅkamāyayurdhīvarā: sabhām ||77||
tairnyaste puratastasmin sahasoddhārite nṛpa: |
dadarśa bālayugalaṃ pratyagrakanakojjvalam ||78||
tulyarūpau nṛpasyemau sahasrāṃśorivāśvinau |
kumārau lakṣaṇodārau jātāviti janasvana: ||79||
tata: sabāṣpastanayau gṛhītvāṅke mahīpati: |
priyāvirahaśokārta: saṃtāpamadhikaṃ yayau ||80||
atha dīrghamatirnāma mahāmātyastamabravīt |
deva jīvati te patnī sapatnījanavañcitā ||81||
śrutvaitatsahasā rājā labdhajīva ivotthita: |
hṛṣṭa: saṃdarśayetyuktvā prayayau mantrimandiram ||82||
tatra tāṃ du:sthitāṃ dṛṣṭvā manyuvismṛtasaṃbhrām |
avamānasamudvignāṃ jagāda jagatīpati: ||83||
yaireṣa viṣama: kleśa: priye tava vinirmita: |
ehi paśyādhunā teṣāṃ vicitravadhavaiśasam ||84||
prasīda tyaja saṃtāpaṃ mā maunābhimukhī bhava |
ityuktvā nipapātāsyā: pādayo: pṛthivīpati: ||85||
@440
sāvadadvāṣpadhārābhi: sicyamānonnatastanī |
narendra mā kṛthā: kopaṃ jane tīvrāpakāriṇi ||86||
satyaṃ vipriyakāriṇīṣu nṛpate manyurna me vidyate 
vairaṃ hi kṣamayaiva yātyupaśamaṃ vaireṇa tadvardhate |
śatrurnaiva vibhu: parābhavavidhau naivopakāre suhṛt 
sarvaṃ prāktanakarmanirmitamidaṃ du:khādikaṃ dehinām ||87||
kṛtāpakāre’pi parābhavodyamaṃ 
na nāma kuryādavicārya buddhimān |
krudhā parakrodhaviṣaṃ vivardhate 
na śāntimeti jvalito’gniragninā ||88||
du:khasaṃtāpitā tāvattātasyaiva tapovanam |
gacchāmi tadvaca: pūrvaṃ kāminyā na kṛtaṃ mayā ||89||
vāritāpi paraṃ tena mama kāmaphalaspṛhā |
yauvanonmādadoṣeṇa na nirvṛttā karomi kim ||90||
ityuktvā ni:śvasantī sā vilikhantī padā bhuvam |
babhūvānamravadanā kṣaṇaṃ maunāvalambinī ||91||
praṇāmenāpi nṛpaterna sā prāpa prasannatām |
premṇi śalyatulāṃ dhatte mithyādoṣaparigraha: ||92||
sā dhāturaktavasanā jagāma piturāśramam |
bhujaṃgakuṭilo manyurmāninīnāṃ hi du:saha: ||93||
āliṅgyamāneva latāsakhībhi-
rbhṛṅgasvanai: svāgatavādinībhi: |
premṇā mṛgībhi: parivāryamāṇā 
tapovanaṃ sā piturāsasāda ||94||
yāte munau puṇyanidhau prasannaṃ 
tapoviśeṣārjitameva lokam |
dṛṣṭvāśramaṃ śūnyamadhīravṛtti:
padmāvatī mohahatā babhūva ||95||
vātsalyamājanmanilīnamanta: 
svacchaprabhāvasya pitu: smarantī |
śūnyāṃ trilokīmiva manyamānā 
viṣārditevāhihateva sābhūt ||96||
@441
tadeva tasyā muninā vihīnaṃ 
vanaṃ jagāma priyamapriyatvam |
kālena ni:śeṣanipītasārā 
bhavanti bhāvā virasasvabhāvā: ||97||
teṣveva deśeṣu manohareṣu
teṣveva puṣpākaravāsareṣu |
ekena kenāpi vinā janasya 
sarvaṃ viṣādāspadatāmupaiti ||98||
veṣaṃ tata: pravrajitānurūpaṃ 
vidhāya sā bhūtalacandrarekhā |
sukhojjhitā dikṣu paribhramantī 
vārāṇasīṃ śāntimivāsasāda ||99||
tatrātha rājñā kṛkiṇā mṛgākṣī 
sā prārthyamānāpyabhilāṣabhājā |
tata:pradīptāgniśikheva tasya
saṃsparśayogyā na kathaṃcidāsīt ||100||
sā rājapatnībhiratiprayatnā-
dabhyarcyamānā tridaśāṅganeva |
tatra svavṛttāni vicintayantī
pativratā kālamuvāsa kaṃcit ||101||
tāṃ brahmadatto’pi viśiṣṭacāra-
statra sthitāṃ bhūmipatirniśamya |
viyogadu:khānaladahyamāna:
samāyayau brāhmaṇakūṭaveṣa: ||102||
atha vratācchāditacāruveṣāṃ 
vilokya tāṃ śīlayaśa:patākām |
prasādanāya praṇayābhisārī 
nṛpa: svarūpaṃ prakaṭīcakāra ||103||
tīvrāparādho’hamiti bruvrāṇe
mahīpatau sā suciraṃ ruroda |
manasvinīnāmavamānamanyu-
rudīraṇenāpi navatvameti ||104||
@442
ghanāśrudhārāparihārakārī
smarendurekhāphalīkṛtāśa: |
kāntāṃ śaratkāla iva prasādya
nināya rājā nijarājadhānīm ||105||
pādāmbujanyāsasarojapālī 
viyogakāle praśamaṃ prayātā |
prādurbabhūva priyasaṃgame’syā: 
saṃbhogalakṣmīriva gāḍharāgā ||106||
janmāntare sā kila kanyakaiva
pratyekabuddhāya vilāsapadmam |
datvāpi lobhātpunarādade tad
vicārya śobhāṃ pradadau punaśca ||107||
padmapradānena babhūburasyā: 
pādāvatāreṣu saroruhāṇi |
ādānadoṣādviratāni kāle
puna:pradānātpunarudgatāni ||108||
tenaiva dattā haraṇodbhavena 
svakarmapākena malīmasena |
padmāvatī vadhyapadaṃ visṛṣṭā
saivādya kālena yaśodharā ca ||109||
śrutveti sarve kathitāṃ jinena 
tāṃ citritāṃ karmaphalodayasya |
babhūvurāścaryaparigraheṇa
citrābhilīnā iva bhikṣavaste ||110||
iti kṣemendraviracitāyāṃ bodhisattvāvadānakalpalatāyāṃ
padmāvatyavadānamaṣṭaṣaṣṭitama: pallava: ||
@443
69 dharmarājikāpratiṣṭhāvadānam |
teṣāmaśeṣakuśalapraṇidhānadhāmnāṃ
śuddha: sukhasthitirayaṃ ca paraśca loka: |
yeṣāṃ viśeṣaracitonnatalakṣaṇānāṃ 
caityāṅkitā vasumatī sukṛtaṃ bravīti ||1||
pure pāṭaliputre’bhūdaśoka: pṛthivīpati: |
yenāśoka: kṛto loka: samyakpālanalālita: ||2||
vidhāya bodhisnapanaṃ yena kāñcanavarṣiṇā |
tricīvarācchādanena bhikṣusaṃgho’bhipūjita: ||3||
mānyasyānumate śrīmān yaśasa: sthavirasya ya: |
atītabuddhaśārīradhātūnāṃ dīptatejasām ||4||
anarghyāṇāṃ ca ratnānāṃ kṛtvā saṃgrahamādarāt |
vidadhe mauktikacchandacārucaityāṅkitāṃ mahīm ||5||
nāgalokaṃ svayaṃ gatvā saugataṃ dhātusaṃcayam |
sa nāgāhṛtamādāya ratnastūpāvalīrvyadhāt ||6||
tasyāśītisahasrāṇi catvāri ca mahītale |
dharmarājikayuktānāṃ stūpānāṃ nirmitirbabhau ||7||
ekakṣaṇapratiṣṭhāsu pṛthivyāṃ sthavirastadā |
khamutpatyārkamācchādya chāyāsaṃjñāmakalpayat ||8||
nityapravṛtte yasyātha vitate saṃghabhojane |
śanai: pravrajita: kaścijjarājīrṇa: samāyayau ||9||
rājārhamaśanaṃ tatra preṣitaṃ sa mahībhujā |
bhuñjāna: paramāṃ prītimāsasāda sudhāmiva ||10||
taṃ prāhānyatamo bhikṣurapi jānāsi bhūbhujā |
kimarthaṃ svocitaṃ tubhyamidaṃ bhojyamupāhṛtam ||11||
ativṛddhatarāttvatta: saddharmaṃ śrotumutsuka: |
tvāmarcayati bhūpāla: satkāreṇa mahīyasā ||12||
iti smitamukhenokto bhikṣuṇā maurkhyalajjita: |
śalyaviddha iva kṣipraṃ vṛddhabhikṣuracintayat ||13||
lajjāyai kimidaṃ bhuktaṃ du:khāntamaśanaṃ mayā |
api gāthācaturbhāgaṃ na jānāmi nirakṣara: ||14||
@444
kiṃ karomi satāṃ madhye yadi pṛcchenmahīpati: |
tatkiṃ vakṣyati māmeṣa mūkaṃ hāsyaratirjana: ||15||
kīṭai: koṭarakāribhirvighaṭitaskandhaprabandha: śanai-
ratna:suptakṛśānudhūmamalina: śvabhre’pi dhanyastaru: |
mūrkha: paṇḍitakhaṇḍitānanarucirvailakṣyalīnasthiti: 
mūkāndhapratima: pramādavasatirmā māstu mādṛgjana: ||16||
iti cintāparicitaṃ taptani:śvāsani:sukham |
buddhaprasādinī devī samabhyetya jagāda tam ||17||
prakṣyati tvāṃ yadā rājā vaktavyaṃ bhavatā tadā |
vistīrṇataradharmasya saṃkṣepa: śrūyatāmiti ||18||
kiṃcinmātraṃ dhanamupakṛtau kṛtyamabhyarthyameva |
prāṇādhāraṃ tanutaramapi svādanirmuktamannam |
nidrāmudrā kṣaṇamapi dṛśorityaśaktopayuktaṃ 
śeṣaṃ tyaktvā vrajati vipulārambhabhogaṃ śarīrī ||19||
iti devyā samādiṣṭo vṛddha: spaṣṭatarasvara: |
śrotuṃ prāptasya bhūbharturvidadhe dharmadeśanām ||20||
rājā hṛdayasaṃvādi śrutvā tasya subhāṣitam |
acintayadaho satyamidamuktaṃ manīṣiṇā ||21||
māmaivaitatsamuddiśya hitamāha mahāmati: |
tattvasaṃvādasāsvādā: puṇyaprāpyā: satāṃ gira: ||22||
yatkośeṣu nidhīyate dhanavanaṃ tṛṣṇānalasyendhanaṃ 
kṛtyaṃ yacca catu:samudrarasanāṃ vyāpnoti viśvaṃbharām |
āhāro’pi vicitratāparicayī nidrāpi me bhūyasī
sarvaṃ mohasukhāya nāntasamaye kiṃcitkvacid dṛśyate ||23||
iti saṃcintya nṛpatistasmai kāñcanacarcitam |
praṇamya pradadau cāruruci saccīvarāṃśukam ||24||
vrajantamatha taṃ mārge rājapūjāvirājitam |
dhyānādhyayanayogāya devatā samacodayat ||25||
tatastadupadeśena nikhilakleśasaṃkṣayāt |
sākṣādvihitamarhattvaṃ tena dhyānāvadhāninā ||26||
@445
kadācidatha bhūbharturvipule saṃghabhojane |
nava: samāyayau bhikṣurdivyasaurabhacīvara: ||27||
apūrvagandhalubdhālimālāvalayitaṃ nṛpa: 
tamapṛcchatkutastāvadayaṃ te saurabhodbhava: ||28||
so’vadaddevaloke’haṃ pārijātatarostale |
uṣito vārṣikaṃ kālaṃ tatpuṣpairadhivāsita: ||29||
etadākarṇya nṛpatistatprabhāvādhikādara: |
ratnatrayārcanāsakta: puṇyārāmarato’bhavat ||30||
dharmasthitipraṇayinī yadi saiva vṛtti: 
satyopabhogasubhagā yadi saiva vāṇī |
paryantacintanaratā yadi saiva buddhi-
rdānakriyopakaraṇaṃ yadi saiva lakṣmī: ||31||
iti kṣemendraviracitāyāṃ bodhisattvāvadānakalpalatāyāṃ 
dharmarājikāpratiṣṭhāvadānamūnasaptatitama: pallava: ||
@446
70. mādhyantikāvadānam |
bhaktipravartitajinoditavāsanānāṃ 
teṣāṃ jayatyabhimata: sukṛtābhiyoga: |
yatkortilakṣaṇaviśeṣaniveśanena
puṇyāpi puṇyataratāmupayāti pṛthvī ||1||
mādhyantikābhidho bhikṣurānandasya gurorgirā |
buddhaśāsanamādhātuṃ yayau kāśmīramaṇḍalam ||2||
tannāgādhiṣṭhitaṃ jñātvā dhīrasattva: samādhinā |
sa saṃkṣobhaṃ praṇidadhe nāgānāṃ kampitāvani: ||3||
śastrāgnivṛṣṭirutsṛṣṭā tairamarṣavikāribhi: |
prabhāveṇābhavattasya mūrdhni padmotpalāvalī ||4||
tatastaṃ jagadurnāgāstadvīryotkarṣavismitā: |
yāvān paryaṅkabandho’tra deśastāvān vaśe tava ||5||
uktveti tasmai paryaṅkabandhatulyaṃ pramāṇata: |
navadroṇamukhāyāmaṃ pradadu: śūnyamaṇḍalam ||6||
sa tatra nagaragrāmasaṃniveśaviśeṣakṛt |
sthitiṃ babandha sahita: śatai: pañcabhirarhatām ||7||
tatrākṣayaṃ bhagavata: sa niveśya dharmaṃ 
kṛtvā vihārarucirābharaṇāṃ dharitrīm |
tāṃ gandhamādanataṭoddhṛtalabdhasārai-
rvyāptāṃ cakāra navakuṅkumakandavṛndai: ||8||
iti kṣemendraviracitāyāṃ bodhisattvāvadānakalpalatāyāṃ 
mādhyantikāvadānaṃ nāma saptatitama: pallava: ||
@447
71 śāṇavāsyavadānam |
śāntispṛśāṃ vimalaśīladukūlalīlā-
śobhājuṣāṃ viṣayaveṣaparāṅmukhānām |
cīnāṃśukairmalinaśīrṇapaṭaccarairvā
naivābhimānakalanā na ca dainyavṛtti: ||1||
śāṇavāsī purā bhikṣurguṇavān guruśāsanāt |
jinaśāsanamādhātuṃ mathurāṃ prasthita: purīm ||2||
sa vrajan pathi śuśrāva mallayorvadatormitha: |
prasaṅgopagatāmetāmāryāmāryasvabhāvayo: ||3||
ye vimalaśīlanilayā: śrutaviśrutacakṣuṣa: kṣamāvanta: |
tāneva śāṇavāsī kathayati bhikṣurbhuvi śramaṇān ||4||
etaduktvātha tenāpi tadevoktaṃ niśamya tau |
tamūcatustvamevāsau śāṇavāsī na saṃśaya: ||5||
kasmāttvaṃ śāṇavāsīti sumate dikṣu viśruta: |
gāthā gāyanti munayastava saddharmavādina: ||6||
sa jagāda mayānyasmiñjanmanyāmayapīḍita: |
pratyekasugata: svāsthyaṃ nīto vaidyacikitsayā ||7||
śāṇaṃ śīrṇataraṃ vāsastasya dṛṣṭvā mayālpakam |
upanītaṃ praṇayinā rājārhaṃ rucirāmbaram ||8||
so’bravīnna sakhe mahyaṃ rocate rucirāṃśukam |
labhyate praśamaślāghyā śobhā śāṇena vāsasā ||9||
ityahaṃ tadvaca: śrutvā śīrṇaśāṇāṃśukotsuka: |
satsaṅgamāptavairāgya: sadvastravimukho’bhavam ||10||
kālena tasya dehānte rucirārcāvidhāyinā |
mayā tattulyabhāvāptyai praṇidhānamati: kṛtā ||11||
tenāhaṃ praṇidhānena tatsamabhyarcanena ca |
saśāṇavastra: saṃjāta: śāṇavāsīti viśruta: ||12||
@448
ityukvā sa śanairgacchannavāpya mathurāpurīm |
urumuṇḍābhidhaṃ śailamāruroha mahodyama: ||13||
tatropaviśya paryaṅkabandhenākampitakṣiti: |
vilīya viṣasaṃnaddhau nāgau tumulavarṣmiṇau ||14||
mathurāvāsinau śreṣṭhisutau naṭabhaṭābhidhau |
ādāya sahakṛtyāya sa vihāraṃ vinirmame ||15||
ratnojjvala: sphaṭikakāñcanaramyaharmya: 
paryaṅkapīṭharacanāśayanābhirāma: |
svargopama: subhagabhoganidhirvihāra:
puṇyasthitirnaṭabhaṭābhidha eva so’bhūt ||16||
iti kṣemendraviracitāyāṃ bodhisattvāvadānakalpalatāyāṃ 
śāṇavāsyavadānamekasaptatitama: pallava: ||
@449
72 upaguptāvadānam |
yaireva yāti viṣayairabhilāṣabhūmiṃ 
sarvo jana: smararaja:paribhūtadṛṣṭi: |
taireva puṇyaparimārjanaśuddhibhājāṃ 
vairāgyayogamupayāti mana: praśāntim ||1||
abhūdguptābhidhānasya gāndhikasya suta: purā |
mathurāvāsina: śrīmānupagupta iti śruta: ||2||
ajāta: kalpita: pitrā sa bhikṣo: śāṇavāsina: |
anuyāyīti vacanāttadbhaktinirato’bhavat ||3||
vairāgyābhimukhe tasminnavayauvanaśālini |
bhagnavighnagaṇārambhaścitāṃ lebhe manobhava: ||4||
haricandanakastūrīkarpūrāguruvikrayī |
sa kaṃcitkālamakarod vyavahāraṃ piturgirā ||5||
atha vāsavadattākhyā gandhakrayavisṛṣṭayā |
svadāsyā kathitaṃ śrutvā taṃ rūpaguṇaviśrutam ||6||
saṃjātarāgasaṃvegā gaṇikā saṃgamārthinī |
visṛjyābhimatāṃ dūtīṃ bhāvaṃ tasmai nyavedayat ||7||
sa svairamarthito dūtyā sasmitastāmabhāṣata |
ayaṃ nābhimata: kālastasya: saṃdarśane mama ||8||
atha dūtyāṃ prayātāyāṃ sodvegā gaṇikābhavat |
nānurāge virāge vā niyatirveśayoṣitām ||9||
kadācinmandire tasyā: sthite yūni vaṇiksute |
nava: sārthapati: śrīmānājagāmottarāpathāt ||10||
visṛṣṭe rātribhogāya tena hemni sahāṃśukai: |
jananyā sahitā lubdhā gaṇikā samacintayat ||11||
eṣa tāvatsthito gehe vaṇiksūnu: kṛtavyaya: |
arthī mahādhanaścānya: kiṃ karomi na vedmi tat ||12||
vantacitta: puna: kāmī na bhavatyadhikaprada: |
tena paryuṣitenaiva kriyate niṣphalena kim ||13||
navastvabhinavautsukyātsarvaṃ muñcatyayācita: |
apriye’pi priyāsvādaṃ karoti prathamādara: ||14||
tasmātkimasya kriyatāmanta:saktasya śalyavat |
abhogena na yātyeṣa karmabandha ivānuga: ||15||
@450
nāsmākametadvāṇijyaṃ tyajyate yadi vittavān |
na dharmāya na kāmāya vayamarthāya nirmitā: ||16||
iti saṃcintya sā mātu: saṃmate draviṇārthinī |
varāsavena nyavadhītsaviṣeṇa vaṇiksutam ||17||
nikṣipyāvaskaracaye tatastaṃ gatajīvitam |
avāpya vipulaṃ vittaṃ sārthavāhaṃ praveśya sā ||18||
dṛṣṭa: praviṣṭo gaṇikāgṛhaṃ na tu vinirgata: |
iti bandhubhiranviṣya vyasu: prāpto vaṇiksuta: ||19||
tatastadvadhasaṃtaptai: śrāvitastairmahīpati: |
veśyāyāstīvrapāpārhamādideśogranigraham ||20||
sā vadhyavasudhāṃ nītā muttakeśī nirambarā |
nikṛttapāṇicaraṇā chinnaśravaṇanāsikā ||21||
veṣṭayantī vyathākrāntā nijaśoṇitakardame |
nivāryamāṇakravyādā dāsyā cukrośa bandhakī ||22||
upaguptastatastasyā: śrutvā viṣamavaiśasam |
tadvilokanakālo’yamityuktvā tāṃ bhuvaṃ yayau ||23||
dāsyā niveditaṃ dṛṣṭvā tamāyāntaṃ śaśidyutim |
pūrvābhilāṣaśeṣeṇa sā lajjākuṭilābhavat ||24||
anta:praviṣṭa: kenāpi vāsanābhyāsavartmanā |
na kasyāṃcidavasthāyāṃ rāgastyajati dehinām ||25||
jaghanāvaraṇaṃ kṛtvā dāsyā vasanapallavam |
sā stananyastahastā taṃ babhāṣe vinatānanā ||26||
prayatnenāpi mahatā nāyātastvaṃ mayārthita: |
adhunā mandabhāgyāyāstava saṃdarśanena kim ||27||
yadā mamābhavatko’pi bhāgyasaubhāgyavibhrama: |
na darśanasya kālo’yamityuktaṃ bhavatā tadā ||28||
kṛttāṅgī rudhirādigdhā cyutāhaṃ kleśasāgare |
kāla: kamalapatrākṣa kimayaṃ darśanasya me ||29||
iti bruvāṇāṃ bāṣpāmbuplāvyamānāṃśukāñcalām |
śanakairupaguptastāṃ sānutāpamabhāṣata ||30||
kāntiścandrasakhī suvarṇakadalīlāvaṇyacauraṃ vapu-
rvaktraṃ padmanimīlanaṃ kuvalayaklaibyaprade locane |
naitanme dayitaṃ manoharataraṃ kiṃ tu prayatnādahaṃ 
kāmānāṃ prakṛtiṃ vicāravirasāṃ draṣṭuṃ samabhyāgata: ||31||
@451
vibhūṣaṇāṃśukacchanne varasaurabhavāsite |
śobhā tavābhavatkāye svabhāva: punarīdṛśa: ||32||
bata bata nihatāste kīrṇakeśāsthisaṃsthe 
satatamanalatāpotpacyamānākhilāṅge |
kuṇapavati ramante ye jugupsānidhāne 
vyasanagaṇanidhāne kāyanāmni śmaśāne ||33||
visyandini durāmode vikṛtacchidrasaṃkule |
aho mohānmanuṣyāṇāṃ kāye’pi priyabhāvanā ||34||
sāpāya: kāyaparyāyamāyāviṣayasaṃśraya: |
du:khaskandha: kṣayaṃ yāti sugatopāsanādayam ||35||
mohadhvāntadivākarasya sakalakleśāvakāśacchida:
śāstu śāsanasaṃśraye praṇihitaṃ kalyāṇamitrasya yai: |
naiva klinnakalaṅkapaṅkakalite kīrṇāntramālākule
te majjanti vikārabhāji narake kāyābhidhāne puna: ||36||
etadākarṇya gaṇikā du:khodvegavirāgiṇī |
puṇyaṃ ratnatrayaṃ śāntyai śaraṇyaṃ śaraṇaṃ yayau ||37||
upaguptakathāvāptasrota:prāptaphalātha sā |
dharmamārgapraṇayinī dṛṣṭasatyā vyapadyata ||38||
tasyāṃ devanikāye’tha saṃbhūtāyāṃ prabhāmaye |
mathurāvāsina: śrutvā cakrustaddehasatkriyām ||39||
atrāntare śāṇavāsī samabhyetya prasannadhī: |
pravrajyāmupaguptasya prāptakālāmamanyata ||40||
so’tha pravrajitastena prāpyārhatpadamuttamam |
saddharmadeśanārambhaṃ vidadhe puravāsinām ||41||
dharmaṃ pradiśatastasya tasyāṃ parṣadi sāmṛtam |
cakāra māra: pracurāṃ tāṃ tāṃ vighnaughavikriyām ||42||
vavarṣa mauktikaṃ tatra ruciraṃ ca sakāñcanam |
yena vyākṣiptacittānāṃ śrotṝṇāmabhavadbhrama: ||43||
sa kṛtvā hāryasaundaryaṃ lalitaṃ nartakīvapu: |
nanarta sahitastatra gandharvāpsarasāṃ gaṇai: ||44||
kāntānṛtyavilāsena helāpahṛtacetasām |
abhūttatra vineyānāṃ kāmaṃ kāmamayaṃ mana: ||45||
@452
avinītatarasyātha mārasya vinayodyata: |
acintayadvikārārhāmupagupta: pratikriyām ||46||
so’bhyetya māramavadattuṣṭo’haṃ tava kauśalāt |
aho nṛtyamaho gītaṃ divyameva kimucyate ||47||
uktveti mālāvyājena babandhāsya śavatrayam |
mastake sarpakuṇapaṃ karṇe ca śvamanuṣyayo: ||48||
svayaṃ moktumaśakto’sau mārastatkuṇapatrayam |
prayayau śaraṇaṃ devān sendropendracaturmukhān ||49||
teṣu moktumaśakteṣu prerita: padmajanmanā |
bhagnadarpo’tha kandarpastameva śaraṇaṃ yayau ||50||
sa nipatyātivinayādupaguptasya pādayo: |
prasādya madamutsṛjya tamuvāca kṛtāñjali: ||51||
kṛtaṃ kṛtāpakārasya tvayā yaducitaṃ mama |
prasīda tyajyatāṃ manyuradhunāhaṃ tvadāśraya: ||52||
ahaṃ kṛtāparādho’pi sugatena mahātmanā |
avinītatara: sūnurjanakeneva rakṣita: ||53||
bodhimūle mayā tasya vajrāsanajuṣa: purā |
kṛtā nikāranikarā kṣāntameva ca tena me ||54||
nānākāranikārakāriṇi mayi prākāratāṃ bibhratā
tasmin bodhisamādhisiddhabhavane paryaṅkabandhasthitau |
kṣāntikṣālitamanyunā bhagavatā buddhena śuddhātmanā
tena dhyānaparāyaṇena na manāgunmīlitaṃ locanam ||55||
bhavatā tvadya karuṇāmutsṛjyāhaṃ khalīkṛta: |
sāparādhe’pi mahatāṃ na manyumalinaṃ mana: ||56||
muñca me kuṇapābandhaṃ sthito’haṃ tava śāsane |
iti bruvāṇaṃ praṇayādupaguptastamabhyadhāt ||57||
na kariṣyasi cedevaṃ bhikṣūṇāṃ viplavaṃ puna: |
tadetattava muñcāmi dṛḍhaṃ kuṇapabandhanam ||58||
idaṃ ca bhavatā kāryaṃ priyaṃ praṇayino mama |
atītasugatākāraṃ saṃdarśayitumarhasi ||59||
dṛṣṭā tava mayā śaktirnāṭye sarvānukāriṇa: |
saṃdarśane bhagavata: paramutkaṇṭhito hyaham ||60||
@453
dharmakāyo mayā dṛṣṭa: sugatasya śrutātmanā |
rūpakāyastu naivāsau nayanāmṛtanirbhara: ||61||
iti nirmuktakuṇapastenokta: kusumāyudha: |
tamūce saugataṃ rūpaṃ tulyaṃ kartuṃ na śakyate ||62||
tathāpi darśayāmyeṣa tvadājñāvinaye sthita: |
praṇamyena praṇamyo’haṃ na tvayā sugatākṛti: ||63||
ityuktvā sugatākāramavikārasukhapradam |
sa samutsṛṣṭakanakālokakāntamadarśayat ||64||
dīrghadhyānanimīlalocanayugaṃ ni:saṃbhramabhrūlataṃ
nāsāvaṃśaniṣaktakāntakanakacchatropamānālikam |
nirbhūṣāyatakarṇapāśalalitaṃ vyālambibāhudrumaṃ
bauddhaṃ rūpamavekṣya nirvṛtirabhūnniścetanānāmapi ||65||
upaguptastadālokya kāntaṃ bhagavato vapu: |
sabāṣpapulakākīrṇaścakre tatpādavandanam ||66||
na ca nāma praṇamyo'hamiti vādini manmathe |
upaguptastamavadatpraṇamyastvaṃ jinākṛti: ||67||
kṛtrimeṣvapi bimbeṣu vandyā bhagavatastanu: |
na sa mṛtkāṣṭhadhātūnāṃ praṇāma: kriyate budhai: ||68||
ityuktamupaguptena śrutvā māra: prasannadhī: |
vihāya saugataṃ rūpaṃ svaṃ vapu: pratyapadyata ||69||
tenaivātha samāhūtā vinītena hitaiṣiṇā |
upaguptāntikaṃ paurā: saddharmaṃ śrotumāyayu:||70||
tasyopadeśakathayā satyadarśananirvṛtā: |
lakṣāṇyaṣṭādaśa prāpurarhattvaṃ puravāsinām ||71||
iti sakalalokālokakalyāṇakārī
vyathitatimirahārī dharmamārgopadeśa: |
vipulakuśalamūlaprāptapuṇyodayānāṃ
bhavati kila maharddhiryā pareṣāṃ hitāya ||72||
iti kṣemendraviracitāyāṃ bodhisattvāvadānakalpalatāyāṃ
upaguptāvadānaṃ nāma dvāsaptatitama: pallava: ||
@454
73 nāgadūtapreṣaṇāvadānam |
akhaṇḍitaṃ śāsanamāyatā śrī:
yaśastuṣārāṃśuśatāvadātam |
āścaryacaryārucira: prabhāva:
phalāṃśaleśa: sugatārcanasya ||1||
rājā śrīmānaśoko’bhūtpure pāṭaliputrake |
dānārthināmabhūdyasya saṃkhyāśabdadaridratā ||2||
taṃ kadācitsabhāsīnaṃ vaṇijo dvīpagāmina: |
sarvasvanāśaśokārtā: sani:śvāsā vyajijñapu: ||3||
deva dīrghabhujacchāyāviśrāntabhuvanasya  te |
rājye na dṛśyate kaściccintāsaṃtāpitāśaya: ||4||
asmākaṃ tu pravahaṇaṃ bhaṅktvā ratnadhanaṃ hṛtam |
kevalaṃ bhāgyadaurbalyānnāgai: sāgaravāsibhi: ||5||
vayamanyatra jīvāmastadupekṣā tu te vibho |
samudrayātrāvicchedātkośaśeṣavidhāyinī ||6||
iti teṣāṃ vaca: śrutvā rājā saṃkrāntatadvyatha: |
samudrāntargatānnāgān vicintya stimito’bhavat ||7||
taṃ dṛṣṭvā niṣpratīkārakopavyākulamānasam |
indro nāmābravīd bhikṣu: ṣaḍabhijña: sthito’ntike ||8||
nāgānāṃ ratnacaurāṇāṃ tvatpratāpāgnisūcaka: |
tāmrapaṭṭārpito lekha: preṣyatāṃ pṛthivīpate ||9||
iti bhikṣuvaca: śrutvā lekhaṃ rājā visṛṣṭavān |
kṣiptameva tamambhodhau nāgāstīre pracikṣipu: ||10||
nṛpastenāvamānena vicchāyavadanāmbuja: |
cintāsuptamatistasthau śvasannāsārpitāṅguli: ||11||
nidrā parāṅmukhī tasya klībasyevāṅganābhavat |
dīrghā tṛṣṇeva lubdhasya na ca rātri: kṣayaṃ yayau ||12||
@455
taṃ vyomadevatābhyetya padārthodyatamabhyadhāt |
upāye sati bhūpāla na cintāṃ kartumarhasi ||13||
ye pūjayanti jinamañjalirañjitena 
mūrdhnā praṇāmapariṇāmamahārhapuṇyā: |
teṣāṃ surā api suvarṇavicitraśobhā-
mājñāsrajaṃ vijayināṃ śirasā vahanti ||14||
etadākarṇya nṛpati: prāta: snāta: śucivrata: |
siddhau śuddhena manasā dhyātvā buddhaṃ samabhyadhāt ||15||
sattvasmeraṃ sarasakaruṇākaumudīpūritāśaṃ 
śāntyai kāntaṃ sakalatamasāṃ śuklapakṣe niviṣṭam |
nityānandaṃ paramamamṛtaṃ nirvikāraṃ sṛjantaṃ
vande tāpapraśamasuhṛdaṃ buddhapūrṇendubimbam ||16||
cittaṃ sadā viṣayadoṣaparāṅmukhānāṃ 
yeṣāṃ vaśe paramapāramitāśrayāṇām |
te me paraṃ parahitābhinivaśabhāja:
saṃkalpakalpatarava: kuśalaṃ diśantu ||17||
iti bhaktividhānena prāṇidhānena bhūpate: |
sahasrāṇyarhatāṃ ṣaṣṭistūrṇaṃ digbhya: samāyayu: ||18||
athendro bhikṣurākāraṃ haimaṃ ramyamakārayat |
sadṛśaṃ nṛpaterekaṃ nāgarājasya cāparam ||19||
tata: kṣitipatermūrtirvinanāma śanai: śanai: |
unnanāma ca nāgendramūrtirvismayakāriṇī ||20||
yathā yathā nṛpaścakre sadā ratnatrayārcanam |
tathā tathā nāgamūrtirvinanāmodyayau purā ||21||
atha rājā punarlekhe prahite nāgapuṃgavā: |
skandhārpitākhilavaṇigratnabhārā: samāyayu: ||22||
tadaśeṣaṃ narapatirvitīrya vaṇijāṃ dhanam |
visṛjya nāgānabhavajjinaśāsanasādara: ||23||
sa vidhāyārhatāṃ pūjāmupacārairnṛpocitai: |
babhūvānalpasaṃkalpairbuddhasaṃdarśanotsuka: ||24||
@456
durlabhe parinirvāṇanilīnajinadarśane |
upaguptaṃ sa śuśrāva sugatapratimaṃ guṇai: ||25||
vidheyaṃ bhaktiyuktānāṃ nṛpa: praṇayivatsala: |
urumuṇḍasthitaṃ dūtairānināya tamādarāt ||26||
tatsaparyāptaparyantasaddharmakuśalodaya: |
babhūva satataṃ rājā ratnatrayaparāyaṇa: ||27||
iti jinasmaraṇena mahīpati:
prasabhapuṇyamahodayasaṃpadā |
viṣabhṛtāmapi mauliṣu śāsanaṃ
kusumadāmavilāsamavāptavān ||28||
iti kṣemendraviracitāyāṃ bodhisattvāvadānakalpalatāyāṃ
nāgadūtapreṣaṇāvadānaṃ nāma trisaptatitama: pallava: ||
@457
74. pṛthivīpradānam |
puṇyaṃ praṇāmapathameti kathaṃ na teṣāṃ
dānodyatā: sapadi gāmiva līlayaiva |
pūrṇāṅgapuṇyarucirāṃ pṛthumadhyadeśāṃ
ye gāṃ svavatsasahitāṃ pratipādayanti ||1||
athāśoka: kṣitipatirdānābhyāsena bhūyasā |
abhyāgatapraṇayināṃ prayayau: kalpavṛkṣatām ||2||
rājocitai: sa satataṃ bhojanābharaṇāmbarai: |
bhikṣulakṣatrayaṃ gehe bhaktipūjairapūjayat ||3||
hemakoṭiśataṃ dātuṃ sthiro’bhūdyasya niścaya: |
sattvameva sthiratara: kośa: kuśalaśālinām ||4||
sāmrājye bhūrivibhava: ṣaḍiṃvaśadbhi ( ^śatyā) sa vatsarai: |
hemna: ṣaṇṇavatiṃ koṭiṃ dadau saṃghāya sattvadhī: ||5||
tata: kālena nṛpatirvyādhinā glānimāyayau |
sthirāṇi sukṛtānyeva na śarīrāṇi dehinām ||6||
tanumāsannaparyantāṃ niścitya pṛthivīpati: |
bhikṣubhya: kukkuṭārāme draviṇaṃ dātumudyayau ||7||
tatpautra: saṃpadī nāma lobhāndhastasya śāsanam |
dānapuṇyapravṛttasya kośādhyakṣairavārayat ||8||
dāne niṣiddhe pautreṇa saṃghāya pṛthivīpati:|
bhaiṣajyāmalakasyārdhaṃ dadau sarvasvatāṃ gatam ||9||
dhīmata: saṃmatenātha rādhaguptasya mantriṇa: |
dadau saṃghāya nikhilāṃ pṛthivīṃ pṛthivīpati:||10||
gaṅgāmbubhārarucirāṃ caturamburāśi-
velāvilāsavasanāṃ malayāvataṃsām |
datvākhilāṃ vasumatīṃ sa samāsasāda
puṇyaṃ pramāṇakalanārahitaṃ hitāya ||11||
prakhyātaṣaṇṇavatikoṭisuvarṇadāne 
yāte divaṃ narapatāvatha tasya pautra: |
śeṣeṇa mantrivacasā kṣitimājahāra
spaṣṭaṃ krayī kanakakoṭicatuṣṭayena ||12||
iti kṣemendraviracitāyāṃ bodhisattvāvadānakalpalatāyāṃ
pṛthivīpradānaṃ catu:saptatitama: pallava: ||
@458
75 pratītyasamutpādāvadānam |
sarvamavidyāmūlaṃ saṃsārataruprakāravaicitryam |
jñātuṃ vaktuṃ hantuṃ ka: śaknotyanyatra sarvajñāt ||1||
śrāvastyāṃ svastimān pūrvaṃ jino jetavane sthita: |
aśeṣadarśī bhagavān bhikṣusaṃghamabhāṣata ||2||
śṛṇuta śreyase prajñālokanirmalamānasā: |
pratītyasamutpādaṃ va: kathayāmi yathākramam ||3||
avidyāvāsanaiveyaṃ du:khaskandhasya bhūyasa: |
saṃsāraviṣavṛkṣasya mūlabandhavidhāyinī ||4||
tatpratyayāstu saṃskārā: kāyavāṅmānasātmakā: |
saṃskārotthaṃ tu vijñānaṃ mana: ṣaṣṭhendriyātmakam ||5||
tatpratyayaṃ nāmarūpaṃ saṃjñāsaṃdarśanābhidham |
mana: ṣaṣṭhendriyasthānaṃ ṣaḍāyatanamapyata: ||6||
ṣaḍāyatanasaṃśleṣa: sparśa ityabhidhīyate |
ṣaṭsparśānubhavo yaśca vedanā sā prakīrtitā ||7||
tathā viṣayasaṃśleṣarāgāt tṛṣṇā prajāyate |
kāmādiṣu tadudbhūtamupādānaṃ pravartate ||8||
upādānodbhava: kāmarūpārūpyamayo bhava: |
nānoyoniparāvṛttyā jātirbhavasamudbhavā ||9||
jarāmaraṇaśokādisaṃtatirjātisaṃśrayā |
avidyādinirodhena teṣāṃ vyuparamakrama: ||10||
pratītyotpādo’yaṃ bahugatiravidyākṛtapada:
sa cintyo yuṣmābhirvijanavanaviśrāmaśamibhi: |
parijñāta: samyagvrajati kila kālena tanutāṃ
tanutvaṃ saṃprāpta: sukhataranivāryaśca bhavati ||11||
iti kṣemendraviracitāyāṃ bodhisattvāvadānakalpalatāyāṃ
pratītyasamutpādāvadānaṃ pañcasaptatitama: pallava: ||
@459
76 vidurāvadānam |
krodha: saṃnihita: prataptamanasāmīrṣyāvaśātkāmināṃ
krodhāndhā nipatanti tīvratimiraśvabhre matidhvaṃsina: |
tatra krūrataraprakāranarakakleśātpramūrcchājuṣā-
mākalpakṣuratalpakalpaviṣamakṣoṇīkṣatānāṃ kṣaya: ||1||
nadīmajiravatyākhyāṃ śrāvastyāṃ bhagavān jina: |
saṃprāpta: sattvamadrākṣīdāvṛtaṃ vikṛtaṃ janai: ||2||
mahākāyaṃ kṛmikulairbhakṣyamāṇaṃ vraṇodbhavai: |
sūcayantaṃ vyathārāvairnarakasthitivaiśasam ||3||
taṃ dṛṣṭvā jātakaruṇa: sarvajñastaṭinītaṭe |
upāvisatpaurajanairāsane parikalpite ||4||
so’vadadvikṛtākāraṃ jātyandhaṃ mahiṣopamam |
kṛtvā jātismaraṃ sadyastadrūpeṇa samādhinā ||5||
api ko vidura krūrakarmaṇo bhujyate phalam |
api daurjanyajananī sā mati: smaryate tvayā ||6||
śrutvaitatsugatenoktaṃ sa manuṣyagirābravīt |
tīvrapāpasya bhagavan bhujyate vipulaṃ phalam ||7||
iti tasya bruvāṇasya jātisaṃsmaraṇātparam |
kimetaditi papraccha bhikṣusaṃghaṃ mahājana: ||8||
āścaryavṛttaṃ bhagavānānandenātha bhikṣuṇā |
tatkarma kautukātpṛṣṭa: sarvajñastamabhāṣata ||9||
ujjayinyāmabhūtpūrvaṃ viduro nāma bhūpati: |
aśoka iva lolākṣīcaraṇāhatikautukī ||10||
sa kadācidvadhūvṛndairmadhau madhupabāndhave |
vilalāsānilālolalatātālalitakānane ||11||
tā bhūmipālalalanāstatra puṣpoccayākulā: |
vicerurnūpurārāvataraṃgitavihaṃgamā: ||12||
ekānte tatra viśrāntaṃ kāntā: śānterivāśrayam |
pratyekabuddhamarhadbhirdadṛśau: parivāritam ||13||
sthitaṃ paryaṅkabandhena dhyānastimitalocanam |
taṃ dṛṣṭvā sahasaivāsāṃ prasannamabhavanmana: ||14||
@460
dhyānānte tā diśantaṃ taṃ dharmaṃ śuddhamivāmṛtam |
parivāryopaviviśu: kṛtapādābhivandanā: ||15||
nṛpastaṃ deśamabhyetya straiṇaṃ dṛṣṭvā tadunmukham |
śārīraṃ śuddhaśīlānāṃ tāsāṃ nigrahamādiśat ||16||
tena pāpena vipulaṃ kālaṃ narakasaṃkare |
yakṣo’yaṃ vikṛtai: sattvairbhakṣyamāṇo durākṛti: ||17||
apādamastakānekavikārivraṇasaṃbhavai: |
kīrṇaṃ kṛmikulai: kāyaṃ paśyatāsya jugupsitam ||18||
kalpānte narakaṃ bhuktvā caṇḍālatvamupāgata: |
pratyekabuddhaṃ mṛgayāśīlo’yaṃ nihaniṣyati ||19||
punarnarakasaṃkleśaśīryamāṇāyatākṛti: |
saṃkhyātītena kālena prayāsyati manuṣyatām ||20||
śāsturuttarasaṃjñasya tata: kṣapitakilbiṣa: |
dīrghakleśānalodvigna: śāsane pravrajiṣyati ||21||
udyāne kāśirājasya kāntābhi: pūjitastata: |
īrṣyākopena śārīramavāpsyatyugranigraham ||22||
tato’sya tīvradu:khāgneravasānaṃ bhaviṣyati |
iti śāsturvaca: śrutvā sarve vairāgyamāyayu: ||23||
udvignānāmatha bhavabhayakleśacintāturāṇāṃ
śāstu: pūrṇairamṛtavisarairvāṅmayaistatra teṣām |
saktāhlādai: kuśalasalilai: plāvyamānāśayānāṃ 
tāpa: kvāpi praśamakusumārāmabhājāṃ jagāma ||24||
iti kṣemendraviracitāyāṃ bodhisattvāvadānakalpalatāyāṃ
vidurāvadānaṃ ṣaṭsaptatitama: pallava: ||
@461
77 kaineyakāvadānam |
khalotkarṣeṇa sarvasya guṇaglāni: prajāyate |
bhavatyabhyudāyaiva prabhāvastu mahātmanām ||1||
āha māyāvanopānte bhagavān sugata: purā |
sūtāgāraguhāgarbhe tasthau dhyānaparāyaṇa: ||2||
tatra tīvrāśanisphoṭaniṣpiṣṭavṛṣakarṣaka: |
tena dhyānavilīnena ghanaśabdo’pi na śruta: ||3||
dhyānānte’tha pravacanaṃ śāsturmandākinītaṭe |
catvāra: śrotumājagmurmahārājābhidhā: surā: ||4||
dhṛtarāṣṭra-virūḍhākhya-virūpākṣa-dhanādhipā: |
te kīrṇaratnakusumāstasya pādau vavandire ||5||
teṣāṃ tvācāryajātīyau dhṛtarāṣṭravirūḍhakau |
dvāvanyau krūrajātīyau teṣāṃ svocitabhāṣayā ||6||
saddharmadeśanā cakre bhagavān bhūtabhāvana: |
yena śāsanadharmeṣu babhūvuste viśāradā: ||7||
śikṣāpadapraṇayinaste ratnatrayamāśritā: |
natvā bhagavata: pādau vimānaistridivaṃ yayu: ||8||
teṣu yāteṣu bhagavān bhikṣubhirjātavismayai: |
prākpuṇyasacayaṃ teṣāṃ pṛṣṭa: provāca sarvavit ||9||
alpāśvāsamahāśvāsau purā nāgo babhūvatu: |
taddveṣiṇau suparṇau ca cūḍimiṭisvarastathā ||10||
nāgau kāśyapasaṃjñasya śāstu: saṃprāpya śāsanam |
suparṇayorapradhṛṣṭāvabhūtāṃ balaśālinau ||11||
dveṣaspardhābhimānena suparṇāvapi kāśyapāt |
gṛhītvā śāsanaṃ ratnatrayaṃ śaraṇamāpatu: ||12||
tau nāgācāryajātīyau dhṛtarāṣṭraviruḍhakau |
krūrau suparṇau tāvetau virūpākṣadhanādhipau ||13||
jinasyeti bruvāṇasya puṇyaṃ suvacanāmṛtam |
tadvanopāntanilaya: śrutvā kaineyako muni: ||14||
@462
vismitastatprabhāveṇa tameva śaraṇaṃ gata: |
anāgāmiphalāptyābhūtsatyadarśananirvṛta: ||15||
tadbhāgineya: śailo’pi tathaiva vinayāśrita: |
anāgāmiphalodāraṃ satyadarśanamāptavān ||16||
tau sānugau bhagavata: prasannau dharmaśāsane |
pravrajyāṃ samupādāya ślādhyamarhattvamāpatu: ||17||
tatastadavaśiṣṭānāṃ cakru: sugataśāsanāt |
kaphiṇa: śāriputraśca maudgalyaścāpi deśanām ||18||
mana:prasādamālokya paraṃ kaineyaśailayo: |
tatpūrvapuṇyaṃ bhagavān pṛṣṭo bhikṣubhirabhyadhāt ||19||
etau gṛhapati pūrvajanmanyaṅgāṅganābhidhau |
suhṛdau dharmaniratau vārāṇasyāṃ babhūvatu: ||20||
caritabrahmacaryau tau kāśyapasyāntike guro: |
paryantapraṇidhānena prāptāvadya praśāntatām ||21||
kathitamiti tathāgatena puṇyaṃ
munivarayo: praṇidhānajaṃ niśamya |
abhavadavahita: praśāntiyuktyā
bhavabhujagābhibhavāya bhikṣusaṃgha: ||22||
iti kṣemendraviracitāyāṃ bodhisattvāvadānakalpalatāyāṃ
kaineyakāvadānaṃ saptasaptatitama: pallava: ||
@463
78. śakracyavanāvadānam |
uttuṅgaśṛṅgamadhirohati kautukasya
teṣāṃ prabhāvamahimā mahatāṃ mahārha: |
ye pātayantyaśirasaṃ śamanapragalbhāṃ
dṛṣṭiṃ dayāpraṇayinīṃ tridaśeśvare’pi ||1||
samāsīna: purā śakra: tridivacyutilakṣaṇai: |
spṛṣṭa: siṃhāsanotsaṅge na ratiṃ pratyapadyata ||2||
suvarṇarucirā tasya maulau mandāramālikā |
apuṇyotsannatāruṇyā śrīriva mlānatāṃ yayau ||3||
yaśa:śubhre vilopāya tilake tasya cakrire |
apavādā iva navā: padaṃ svedodabindava: ||4||
āsannapatanasyātha cintāsaṃsaktacetasa: |
īrṣyāruṣṭeva prayayau tasya dūrataraṃ dhṛti: ||5||
śuca: paricitaṃ dṛṣṭvā tamūce cakitā śacī |
āsanne’sminnipatane cintyatāmavalambanam ||6||
alaṅghyaṃ nāsti lokeṣu vipadāmiti niścaya: |
tavāpi jagatāṃ patyuryadimā: kleśavipluṣa: ||7||
sarvathā khalavaimukhyādanviṣyānviṣya yatnata: |
mahadbhi: saṅgamicchanti guṇalubdhā ivāpada: ||8||
avatīrya svayaṃ tāvajjambudvīpaṃ tvayā vibho |
mṛgyatāṃ śramaṇa: kaścidvyasane rakṣaṇakṣama: ||9||
prabhāvavipulotkarṣā: śrūyante śramaṇā: kila |
yujyante kuśalaireva yeṣāṃ kuśalagāmina: ||10||
iti priyāvaca: śrutvā tathetyuktvā marutpati:|
kṣitimabhyetya papraccha śramaṇān kleśasaṃkṣayam ||11||
śakrapraṇayamātreṇa te prabhāvābhimānina: |
babhūvurañjalivyagrāstatpraṇāmanatānanā: ||12||
te kurvanti kathaṃ rakṣāṃ māmeva praṇamanti ye |
patirdhyātveti marutāṃ bhagnāśa: svapadaṃ yayau ||13||
tata: sa sugataṃ jñātvā saṃprāptaparamāmṛtam |
pratyāsanne nipatane paritrāṇamamanyata ||14||
indramālaguhāgarbhasthitaṃ so’tha tathāgatam |
tejodhātusamāpannaṃ yayau draṣṭuṃ sahānugai: ||15||
@464
guhāntikamathāsādya sasahāya: śacīpati: |
ūce pañcaśikhaṃ nāma gandharvasutamādarāt ||16||
tejodhātusamāpannaṃ bhagavantaṃ tathāgatam |
svakalākauśalena tvaṃ prabodhayitumarhasi ||17||
upasarpatyakāle ya: praviśatyanivedita: |
anāśayajña: sa satāmavamānasya bhājanam ||18||
ityukta: surarājena dhīmān gandharvadāraka: |
vaidūryadaṇḍāmakarodvīṇāṃ susvarasāraṇām ||19||
svabhāvamadhurodāraramyābhi: stutigītibhi: |
sa vibodhya jinaṃ cakre darśanāvasaraṃ hare: ||20||
tata: praviśya sunataṃ devai: saha śatakratu: |
dadarśa harṣajananaṃ varṣantaṃ praśamāmṛtam ||21||
sa praṇāmānta: śāsturnakhadarpaṇamārjanam |
cakāra maulimandāramakarandena pādayo: ||22||
tatastasya praviṣṭasya prasādaṃ vidadhe jina: |
satyasaṃdarśanādyena dharmacakṣurbabhūva sa: ||23||
paricyuta: sa sahasā svamevāsanamāptavān |
tena puṇyaprabhāveṇa praśāntaścyutilakṣaṇa: ||24||
yāvajjīvaṃ sa sugataṃ śaraṇyaṃ śaraṇaṃ gata: |
atikrānto’hamityuktvā tamāmantrya yayau divam ||25||
lalitāṃ tumburusutāṃ dadau pañcaśikhāya sa: |
ṛṇavatkurute cintāmupakārakaṇa: satām ||26||
śakrasya kuśalāvāptyā pratyayodbhūtavismayai: |
bhikṣubhirbhagavān pṛṣṭa: sarvajñastānabhāṣata ||27||
śobhāvatyāṃ puri purā śobhākhya: pṛthivīpati: |
krakucchandasya śārīraṃ stūpaṃ śāsturakārayat ||28||
tatpūrvapuṇyapraṇidhānayogāt
prāpta: sa rājā tridaśeśvaratvam |
dharmānubaddhāṃ bhagavān vibhūti-
muktveti vāṇīmanayatpraśāntim ||29||
iti kṣemendraviracitāyāṃ bodhisattvāvadānakalpalatāyāṃ
śakracyavanāvadānamaṣṭasaptatitama: pallava: ||
@465
79 mahendrasenāvadānam |
strībhirvimohitamatergṛharākṣasībhi-
rvittapravṛttamanasa: sukhavāñchayaiva |
kleśā: patanti paruṣā: puruṣasya dehe
gacchanti nāma na vinā praśamaṃ śamaṃ ye ||1||
śrāvastyāṃ brāhmaṇa: pūrvaṃ jīvaśarmābhidho’bhavat |
vayaso’rdhaṃ śrutādhyāyī brahmacaryaṃ cacāra sa: ||2||
sa jarāśabalaśmaśru: snehādvandhubhirarthita: |
dharmamārgānurodhena vidadhe dārasaṃgraham ||3||
patnī taralikā nāma taruṇī taralekṣaṇā |
naiva saṃbhogalubdhasya tasyātidayitābhavat ||4||
tasyā jvaro’yametasminnaruci: sutarāmabhūt |
abhaktarakta: saṃsaktaviraktā eva yoṣita: ||5||
sācintayadanarho’yaṃ jarāsāraśiroruha: |
mama yauvanadarpe’sminnapuṇyopanata: pati: ||6||
vṛddhasya taruṇībhoga: śarīrakṣayasūcaka: |
keśagraheṇa jarayā vātsalyeneva vāryate ||7||
kiṃcitsaṃkocakuṭila: prayāti sthavira:śanai: |
hāritaṃ yauvanamaṇiṃ vīkṣamāṇa ivāvanau ||8||
vṛddhena paralokārthamānītā yadi dhīmatā |
parabhogapraṇayinī tattadeva karomyaham ||9||
antargṛhagate tvasminna śakyaṃ caurakāmibhi: |
premanirdayasaṃbhoganirargalasukhaṃ mayā ||10||
iti saṃcintya sābhyetya śanai: patimabhāṣata |
lajjamāneva vinayādābhijātyānukāriṇī ||11||
gṛhasaktena bhavatā nirvyāpārasukhaiṣiṇā |
hastenākṛṣya dāridryamānītaṃ bata du:saham ||12||
udyogadveṣiṇastīvramālasyaṃ yasya vallabham |
bahuvyayapravāhārhaṃ vivāhaṃ sa karoti kim ||13||
yasyālasyādgṛhapatirgṛhakoṇaṃ na muñcati |
dhanārjanāya niryāntu mugdhāstatra kimaṅganā: ||14||
@466
sotsāha: puruṣo yatra vyavahāraratirbahi: |
gṛhavyāpārasaktā strī sarvāstatra susaṃpada: ||15||
abhūṣaṇamanambaraṃ malinakoṇalīnāṅganaṃ
viśīrṇaśayanāsanaṃ sphuṭitavāridhānīghaṭam |
adāsamanupaskaraṃ ciranivṛttamanthasvanaṃ
gṛhaṃ viratakarmaṇāṃ bhavati bhagnabhogotsavam ||16||
ityukta: sa tayā vipra: pratasthe draviṇonmukha:|
patanti viṣayaśvabhre hyapi yoṣidvaśīkṛtā: ||17||
sa sāgarāntāṃ vasudhāṃ bhrāntvā labdhapratigraha: |
kālena svapurīṃ prāpa saṃpūrṇakanakāmbara: ||18||
gṛhotkaṇṭhotkarākrānta: purīparyantakānane |
śarīramātraśeṣo’bhūddasyubhirmuṣito’tha sa: ||19||
anarthopārjito’pyartha: sāmarthyena sukhārthinā |
karotyanicchayā dhāturmaruvārikaṇāyitam ||20||
so’cintayadaho yatnādapi vittaṃ mamārjitam |
abhāgyayogādyātaṃ me svapnadarśanatulyatām ||21||
śūnyapāṇirdhanārthinyā: patnyā: prāpyāhamantikam |
na jīvāmyavamānograviṣai: paruṣabhāṣitai: ||22||
tasmādihaiva me sadya: pāśenodbandhanaṃ hitam |
dāridryopadravakrūraṃ strīśastraṃ na sahe gṛham ||23||
iti saṃcintya sa latāpāśaṃ kaṇṭhe nyaveśayat |
tīvrakleśaviṣāṇānāṃ nidhanaṃ bandhusaṃgama: ||24||
atrāntare kṛpāsindhurbhagavān bhūtabhāvana: |
du:khaṃ jñātvāsya sarvajñastadarthaṃ vanamāyayau ||25||
dayayāśvāsitastena tyaktvā pāśamatha dvija: |
taddattaṃ nidhimādāya taṃ praṇamya yayau gṛham ||26||
tasya bhāryā dhanenāpi na jagāmānukūlatām |
parasaṃsparśarāgiṇyastuṣyantyarthena na striya: ||27||
sa kālena mahārambhabhoge’pyudvignamānasa: |
acintayadaho nāsti saṃsāre tattvata: sukham ||28||
@467
dāridryatulyaṃ kimihāsti du:khaṃ
dhanārjanaṃ du:khataraṃ tato’pi |
dhanopabhoga: sukhaleśadigdha:
pade pade du:khaśatāni sūte ||29||
viraktaścintayitveti sa gatvā jetakānanam |
bhagavantaṃ bhavocchityai śāstāraṃ śaraṇaṃ yayau ||30||
tasyāśayaṃ sānuśayaṃ dhātuṃ jñātvā gatiṃ tathā |
bhagavān dharmabhaiṣajyaṃ bhavarogabhiṣagdadau ||31||
sa dṛṣṭasatya: pravrajyāṃ samādāya prasādinā |
sarvakleśaprahāṇārhamarhattvaṃ samavāptavān ||32||
tasya tāmadbhutāṃ siddhiṃ dṛṣṭvā vipulavismayai: |
bhikṣubhirbhagavān pṛṣṭastadvṛttāntamabhāṣata ||33||
purā mahendrasaṃjño’bhūdvārāṇasyāṃ nareśvara: |
yasyāgryā sarvasattveṣu dayeva dayitābhavat ||34||
yaṃ jana: paradeśebhyastīvraṃ kugatitāpita: |
chāyāvṛkṣamivābhyetya sanmārgasthamaśiśriyat ||35||
kadācitpratisāmantairniruddhanagaro’pi sa: |
akrodha: sarvanidhane na yuddhe vidadhe dhiyam ||36||
taṃ vijñāya nirutsāhaṃ viraktā: sarvamantriṇa: |
lubdhā draviṇamādāya babhūvu: śatrusaṃśrayā: ||37||
atha prāṇivadhodvegatyaktarājya: sa bhūpati: |
alakṣita: kṣamākṣetramekākī kānanaṃ yayau ||38||
prabhubhaktiṃ samutsṛjya sattvaṃ lajjāṃ ca durjanā: |
amātyā: pratisāmantaṃ lobhāndhāścakrire nṛpam ||39||
navasya nṛpate: pārśve navā eva jajṛmbhire |
svasvāmityāgināṃ lagnamanaucityaṃ tu kevalam ||40||
te navasya kṣitipaterdvārasthairvāritāściram |
khedādātmānamuddiśya jagurni:śvasya lajjitā: ||41||
mahendrasenaṃ saṃtyajya peśalaṃ sulabhaṃ prabhum |
paradvāri vayaṃ pāpā: śāpatāpaṃ sahāmahe ||42||
@468
tyakta: śrījanaka: surāsuravaravyākīrṇaratnotkara:
sa svaccha: payasāṃ nidhi: pṛthutara: śūnyāśayena tvayā |
he nīconmukha śaṅkha mūrkha kupaterdvāre’dhunā lambase
tūṣṇīmāssva khale na matkṛtamukhastāraṃ kimākrandasi ||43||
navarājyātape tīvre mantriṇāmiti śocatām |
mahendrasenacandrasya spṛhā saṃdarśane’bhavat ||44||
asminnavasare rājña: śamārāmavanasthite: |
samīpaṃ kauśiko nāma brāhmaṇo’rthī samāyayau ||45||
sa viśrānta: kṛtātithya: phalamūlairmahībhujā |
pṛṣṭa: provāca vinayāttatrāgamanakāraṇam ||46||
sarvārthisārthasaṃkalpakalpavṛkṣamahāphalam |
mahendrasenaṃ gacchāmi dāridryādyācituṃ nṛpam ||47||
etadākarṇya nṛpatistamabhāṣata du:khita: |
āśāgatārthivaimukhyatāpoṣṇaṃ ni:śvasan muhu: ||48||
brahman mahendraseno’haṃ dhiṅmāṃ virahitaṃ śriyā |
vaimukhyādyasya saṃtāpamarthī tvaṃ dātumāgata: ||49||
kiṃ niṣphalena vapuṣā śuṣkavṛkṣopamasya me |
āśābhaṅgaparimlānaṃ mukhaṃ paśyanti ye’rthina: ||50||
iti rājavaca: śrutvā dvijaśchinnamanoratha: |
cireṇa saṃjñāmāsādya śilāhata ivābravīt ||51||
abhāgyaimama bhūpāla bhavān vibhavavarjita: |
sulabhastvadvidho dātā bhuvane labhyate kuta: ||52||
rājyādabhyadhikā śobhā saṃtoṣābharaṇasya te |
apuṇyānyarthināmeva yeṣāmanyo’sti nāśraya: ||53||
tyaktasya cañcalatayā sahasaiva lakṣmyā
ratnākarasya na manāgapi hīnatābhūt |
lakṣmīstu nīcakhalalubdhagṛhāvasannā
nādyāpi satpuruṣasaṃśrayaharṣameti ||54||
@469
ityuktvā nṛpamāmantrya sa nairāśyaviṣātura: |
kalatravṛttivicchedaviṣādānmartumudyayau ||55||
tasya kaṇṭhagataṃ pāśamapanīya sa bhūpati: |
tamūce karuṇāsindhurbandhu: snigdhataro’rthinām ||56||
baddhvā māṃ pratipakṣasya naya bhūmipate: purīm |
madvadhī sa hi te vittaṃ dāsyatyabhimatādhikam ||57||
ityukta: pārthivendreṇa lajjamāna iva dvija: |
tamarthibāndhavaṃ baddhvā nināya dhanatṛṣṇayā ||58||
taṃ dṛṣṭvā pratisāmantastenānītaṃ mahīpatim |
tadvṛttāntaṃ ca vijñāya vismiṃta: praśaśaṃsa tam ||59||
sa viprāya dhanaṃ datvā svapade pṛthivīpatim |
caraṇālīnamukuṭastaṃ prasādya nyavedayat ||60||
manujapatirahaṃ mahendraseno
dhanavirahitastu ya eṣa kauśiko’rthī |
punarapi ca sa eva jīvaśarmā
caritamiti svamudāhṛtaṃ jinena ||61||
iti kṣemendraviracitāyāṃ bodhisattvāvadānakalpalatāyāṃ
mahendrasenāvadānamūnāśītitama: pallava: ||
@470
80 subhadrāvadānam |
nodvegamāyānti kadarthyamānā:
śikhāgraheṇāpi hitaṃ vadanti |
paropakāreṣu haṭhapravṛttā:
santa: sahante bhṛśamātmapīḍā:||1||
purā purandara: śrīmān priyasya priyakāmyayā |
sādhurgandharvarājasya supriyasya guhaṃ yayau ||2||
sa tatra pūjitastena bahumānena bhūyasā |
āttāsanastamavadaddeva: praṇayivatsala: ||3||
ehi supriya gacchāva: pṛthivīṃ pṛthivīpati: |
jāta: śuddhodanākhyasya putra: puṇyamahodadhi: ||4||
prāptaṃ śamāmṛtaṃ tena jagatāṃ kuśalāya sa: |
tatsaṃvibhāgaṃ kurute kariṣyatyāvayorapi ||5||
mayā saṃprati vīṇāyāṃ yojitā gītasāraṇā |
kathaṃ gacchāmi paścānme duṣkaraiṣā bhaviṣyati ||6||
ityuktastena maghavā vimanā: svapadaṃ yayau |
viṣayāsaktacittānāṃ kuśalābhirati: kuta: ||7||
atrāntare martyaloke kuśipuryāṃ sarastaṭe |
udumbaravane tasthau subhadrākhyo yativrata: ||8||
vyāptānnavairmukulitai: sa dṛṣṭvodumbaradrumān |
vismayotphullanayana: suciraṃ samacintayat ||9||
jinajanmani jāyante cakravartyudbhave’pi vā |
asminnudumbaravane nānyathā mukulaśriya: ||10||
mamaiva puṇyairathavā saṃjātamidamadbhutam |
subhadraścintayitveti babhūvānandanirbhara: ||11||
athāmartyapatirgatvā supriyaṃ punarabravīt |
jinakāryādhikodyogā: parakāryeṣu sādhava: ||12||
ehi supriya gacchāva: kṣitiṃ kṣititalendunā |
saddeśanāṃśubhirviśvaṃ sugatena prakāśitam ||13||
taṃ supriyo’vadad deva vīṇāyāṃ gītisāraṇā |
yojiteyaṃ mayā paścātsukarā na bhaviṣyati ||14||
@471
ityākarṇyāmarapatiryayau mlānamanoratha: |
prayatnopanataṃ hīnapuṇya: pibati nāmṛtam ||15||
utphullakusumāmodasaṃpūritadigantaram |
kālenodumbaravanaṃ subhadro’pi vyalokayat ||16||
so’cintayadbhaktyetadvikāśikusumaṃ vanam |
dharmapravartane śāsturjaye vā cakravartina: ||17||
satyapuṇyānāṃ prabhāvādvā nikhilaṃ puṣpitaṃ vanam |
iti cintayatastasya darpaprītirajāyata ||18||
atha cundābhidho’bhyetya śravaṇārhatvamāgata: |
ṛddhyā cakre parājitya taṃ praśāntamadodayam ||19||
jagatkāryaṃ tata: kṛtvā kālena bhagavāñjina: |
kalayan parinirvāṇaṃ paścime śayane sthita: ||20||
pradadhyau vinaye tāvadvinayāviniveśita: |
avaśiṣṭa: subhadro me gandharva: sa ca supriya: ||21||
akleśena subhadrastu vinayaṃ pratipadyate |
kṛcchrānuśāsyo gandharvastāruṇyavibhavonmada: ||22||
iti saṃcintya gandharvapuraṃ gatvā tathāgata: |
gandharvarājamaparaṃ nirmame’bhyadhikadyutim ||23||
sahasratantrīṃ vaidūryadaṇḍāṃ vīṇāmavādayat |
supriyasya madocchedaṃ spardhayā kartumudyayau ||24||
krameṇa tantrīcchede'pi tau sarvasvaramūrchanā: |
darśayantau prabhāveṇa nirviśeṣau babhūvatu: ||25||
chedena sarvatantrīṇāmapi gandharvanāyaka: |
adarśayatpaṇajño’pi na śaśāka ca supriya: ||26||
saṃtyaktamānadarpasya tasyātha bhagavāñjina: |
pratyakṣavigrahaścakre śuddhasaddharmadeśanām ||27||
jñānavajreṇa satkāyadṛṣṭiśaile vidārite |
srota:prāptiphalaṃ sākṣātsa cakāra praśāntaye ||28||
kālenodumbaravane ramya: kusumasaṃcaya: |
saṃbhoga iva vṛddhasya śanakairmlānimāyayau ||29||
glānapuṣpaṃ sadālokya subhadra: śokamudrita: |
acintayadapuṇyānāṃ nūtanodbhavamātmana: ||30||
@472
taccintānalasaṃtaptamudumbaravanaśriyā |
uvāca devatābhyetya viṣādaṃ mā kṛthā vṛthā ||31||
nedaṃ tava prabhāvārdrai: puṇyai: kusumitaṃ vanam |
na ca mlānaṃ tavāpuṇyai: śrūyatāmatra kāraṇam ||32||
puṣpāṇyetāni jāyante sugatasyaiva janmani |
anuttarajñānalābhe vikasanti samantata: ||33||
āsanne parinirvāṇe mlāyanti nipatanti ca |
iha te parinirvāṇaṃ kuśipuryāṃ tathāgata: ||34||
etadākarṇya vacanaṃ subhadra: kānanaśriya: |
dīrghamuṣṇaṃ vini:śvasya suciraṃ samacintayat ||35||
yāsyāmi dharmavinaye śāsturbhājanatāmaham |
ityeṣa hṛdaye nityamāśābandho mamābhavat ||36||
dhanyāste viratakleśā: saṃpūrṇakuśalodbhavā: |
dharmapravacane śāsturyairdṛṣṭaṃ vadanāmbujam ||37||
kasyedānīṃ vadanaśaśina saṃpravṛttā: pravṛddha-
jñānālokaprasararucirā: puṇyapīyūṣadhārā: |
loka: śokapraśamasuhṛdastīvratṛṣṇārtabandho-
rvācastapte bhavamarutaṭe pāsyati śrotrapātrai: ||38||
gacchāmyahaṃ kuśipuraṃ tatrāste bhagavāñjina:|
prāpsyāmi sulabhaṃ tasya paścimaṃ yadi darśanam ||39||
iti saṃcintya sotsāha: so’ntarhitatanu: kṣaṇāt |
mallāśrayāṃ kuśipurīmāsasāda manojava: ||40||
vaineyamarkaśālākhye kusumārāmaśāyina: |
jinasya dvā:sthamānandaṃ sa praveśamayācata ||41||
ānandastaṃ jagādātha mandamandasvana: śanai: |
nivārayan praveśāśāmunnatāṅgulidolayā ||42||
subhadrāvasaro nāyaṃ praśnavyākaraṇe tava |
viśrāmyati pariśrānta: kāyaśāntyai tathāgata: ||43||
na cintayatyavasaraṃ sarvathaiva yathā tathā |
paravyathānabhijño’yaṃ svārthamarthayate jana: ||44||
deśaṃ kālamavijñāya yāti ya: sahasārthitām |
sa samāhitamutsṛjya lajjāmādāya gacchati ||45||
@473
vegaṃ vihāya vinatā: sarita: prayānti
vānti prasahya caturaṃ na tathā samīrā: |
ete’pi naiva tanusaṃśamane jinasya
saṃtaptapallavalatātaravaścalanti ||46||
ānandeneti yatnena vāryamāṇa: puna: puna: |
āśābhaṅgasamudbhrānta: subhadrastamabhāṣata ||47||
jānātyavasaraṃ nārta: prasīda dayayārthina: |
sulabhaṃ darśaya jinaṃ mā maivaṃ bhava niṣṭhura: ||48||
chāyāyāmupaviśya śītalatayā labdhapramodotsavai-
rāruhyāttaphalai: sadā navanavai: saṃpīḍitasyādhvagai: |
jānātyāśritavatsalasya sulabhādhārasya sarvārthinā
śākhābhañjanamoṭanaprasaraṇakleśāvalīṃ kastaro: ||49||
iti yatnātsubhadreṇa yācito’pi puna: puna: |
taṃ nirānandamānanda: pratiṣedhaṃ gatervyadhāt ||50||
bhagavānapi sarvajña: śayyāṃ prāpya surālayāt |
uccairānandamavadatsubhadra: praviśatviti ||51||
labdhapraveśa: sugataṃ dṛṣṭvā nidhimivādhana: |
jagāda sāśruvadana: subhadra: praṇipatya tam ||52||
bhagavan bhuvanasyāsya keyaṃ bhāgyadaridratā |
saṃtyaktasyādya bhavatā nirālokasya kā gati: ||53||
ko nāma tvāṃ vinā mitraṃ jñānālokai: kariṣyati |
mohanidrāptamudrasya jagatpadmasya bodhanam ||54||
kṛtvā sā samastajagatāmupakāramakāraṇam |
prayāsi sarvasulabha: kathaṃ durlabhatāṃ mama ||55||
ityukta: praṇayāttena samunnāmya mukhāmbujam |
prasannakāntirbhagavān sasmitastamabhāṣata ||56||
imāṃ vatsa na vetsi tvaṃ kiṃ tu nityāmanityatām |
kṣaṇikā: sarvasaṃskārā: ko’yaṃ dehagrahāgraha: ||57||
dūraṃ prayānti dinakṛdbhramanirgatāni 
yāni kṣapāśabalitāni sadā dināni |
etāni tāni nipatatpṛthukālacakra-
saṃśātitāni śakalāni nṛjīvitānām ||58||
@474
dalantyete śailā jaladhivalaya: śuṣyati paraṃ
sahodbhūtaibhūtairbhūvanasaraṇirbhraśyatitarām |
asāre saṃsāre cakitahariṇīlocanacale 
cirasthāyī nāyaṃ bahuparicaya: kāyanicaya: ||59||
abhidhāyeti bhagavān subhadrasya praśāntaye |
prasādānandinīṃ cakre vyaktasatyapathāṃ kathām ||60||
tridaṇḍakuṇḍīsaṃbhāraṃ tyaktvā bhāramivādhvaga: |
pravrajyāṃ śāsane śāstu: subhadro’pyādade tata: ||61||
arhatpadamathāsādya sa sarvakleśasaṃkṣayāt |
acintayadaho neyamucitā śiṣyatā mama ||62||
paśyāmi parinirvāṇamagre bhagavata: katham |
tasmātpūrvamahaṃ dehaṃ vihāya svapadaṃ bhaje ||63||
iti saṃcintya sa śanai: pañcādhiṣṭānasaṃśraya: |
phaṇinirmokakalayā parinirvṛtimāptavān ||64||
tasyātha dehasatkāre bhikṣūṇāṃ saha tīrthikai: |
kasya sa brahmacārīti vivāda: samajāyata ||65||
tasyātha śivikāṃ voḍhumaśakteṣu kriyāvidhau |
tīrthikeṣu prayāteṣu sarvabhikṣugaṇo’bhyadhāt ||66||
śarīranicaye stūpaṃ kṛtvā tasyātha bhikṣava: |
papracchu: sugataṃ pūrvaṃ parinirvāṇakāraṇam ||67||
sa tānuvāca vipro’sau vārāṇasyāmabhūtpurā |
aśoka: kāśyapākhyasya śāstu: prāṇasama: suhṛt ||68||
sa tasmāddharmavinayaṃ paryantaśayanasthite: |
devatāprāpitaṃ prāgraṃ ślādhyamarhattvamāptavān ||69||
sa bhaktiśīla: svaguroragre vigrahamatyajat |
taṃ dṛṣṭvā devatā tatra praṇidhānamathākarot ||70||
yathāyaṃ kāśyapasyāgre sukṛtī parinirvṛta: |
tathāhamapi bhūyāsaṃ guroragre’gragāminī ||71||
sā devatā subhadro’yaṃ mamāgre tyaktavigraha: |
tena śraddhāviśuddhena praṇidhānena satkṛta: ||72||
krakucchandasya śāstuśca paścime śayane purā |
prāptārhatpadamālokya munīnāṃ śatapañcakam ||73||
@475
svayaṃ devatayānītaṃ bhaktyāgre tyaktavigraham |
tadvidhapraṇidhānena saiva yātā subhadratām ||74||
dehe svabhāvajāmetāṃ paryantāyatanāṃ vyathām |
mayā prasahamānena nirvyatha: prapita: padam ||75||
brahmadatto nṛpa: so’bhūdahamaśvaśca saṃśaye |
sa mayā śatruvitrastaśchinnāntreṇāpi tārita: ||76||
kanyakubjavane pūrvamabhavaṃ mṛgayūthapa: |
abhūtsubhadraśca mṛgo yūthamadhye mṛgānuga: ||77||
mṛgayāptena saṃruddhe vane karṇena bhūbhujā |
trastānāṃ taṭinītīre mṛgāṇāṃ nāgatirbhavet ||78||
avatīrya sarinmadhye niścalena mayā tata: |
matpṛṣṭhanyastacaraṇāste bhītāstāritā mṛgā: ||79||
tatkhurāghātadalite yāte mayi mumūrṣatām |
eka: sa eva hadiṇa: plavannevaṃ tadāptavān ||80||
tamahaṃ trāsataralaṃ vyathāṃ saṃstabhya du:sahām |
tūrṇaṃ saṃtārya kāruṇyātpuline nidhanaṃ gata: ||81||
sa eva savyathenādya subhadrastārito mayā |
ityuktvā bhagavān maunamālalamba śamonmukha: ||82||
bhikṣubhi: kuśalāvāptau supriyasyāpi kāraṇam |
pṛṣṭa: provāca sarvajña: śanai: praṇayivatsala: ||83||
kāśyapasya sudhīrnāma śāsturāsīdupāsaka: |
tatprasādāptaparyāptaśikṣāpadaprasannadhī: ||84||
sa dṛṣṭvā gītikuśalaṃ gāndharvikagaṇottamam |
praṇidhānaṃ pravidadhe gandharvādhipatiṃ prati ||85||
sa tena praṇidhānena supriyatvamupāgata: |
saṃprāptadharmavinaya: śikṣāpadaparigrahāt ||86||
subhadrasupriyāvetau kṛtau kuśalinau mayā |
purābhimatakṛtyeṣu nirvyathā: sarvathā vayam ||87||
ajitodayasaṃjñe’bhūnnāgare svargasaṃnibhe |
śatakraturiva śrīmān vijayantābhidho nṛpa: ||88||
tasya puṇyapravṛttasya dharmyamārgānuyāyibhi: |
vrajadbhistridivaṃ paurai: pūritā: surabhūmaya: ||89||
@476
rājña: puṇyānubhāvena svargamāpūritaṃ narai: |
dṛṣṭvā yuktiṃ cakārāsya sattvaṃ jñātuṃ sureśvara: ||90||
tatastannirmitā: krūrasattvāstaṃ pṛthivīpatim |
māṃsaṃ śarīraniṣkṛttaṃ rudhiraṃ ca yayācire ||91||
nirvikāramatistebhya: sa datvābhimataṃ nṛpa: |
asthiśeṣaṃ pravidadhe praṇidhānaṃ mahāyaśā: ||92||
śarīradānapuṇyena tāraṇāya śarīriṇām |
etenānuttarāṃ samyaksaṃbodhimahamāpnuyām ||93||
ūce śakrastametyātha rājan pravyathitasya te |
api dehapradāne’bhūdvikāra: satyamucyatām ||94||
iti pṛṣṭa: surendreṇa narendrastamabhāṣata |
arthisaṃpūraṇodbhūtapraharṣotphullalocana: ||95||
vyathāyāṃ nirvikāro’haṃ yadi satyena tena me |
saṃrūḍhavraṇasacchāya: svastha evāstu vigraha: ||96||
ityudīritamātreṇa kāntaṃ svasthamabhūdvapu: |
tasya meghavinirmuktaṃ bimbaṃ tārāpateriva ||97||
vijayanto nṛpa: so’haṃ parakāryeṣu nirvyatha: |
ityuktvā bhagavān dhyānanilīnanayano’bhavat ||98||
acalacalanairmanthakleśacchaṭāmamṛtāmbudhi:
suragaṇakṛte tāṃ tāṃ sehe prasahya mahāśaya: |
vimalamanasāṃ kāyāpāyakṣaṇe’pyavikāriṇāṃ
parahitavidhau saṃbaddhānāṃ vyathāpi sukhāyate ||99||
iti kṣemendraviracitāyāṃ bodhisattvāvadānakalpalatāyāṃ
subhadrāvadānamaśītitama: pallava: ||
@477
81 hetūttamāvadānam |
kṣetre sukṛṣṭe’lpataraṃ yaduptaṃ
kṛtaṃ kṛtajñasya hitāya yacca |
samarpitaṃ yacca guṇonnatāya 
śākhāsahasraistadupaiti vṛddhim ||1||
śrāvastyāṃ bhagavān bhavye purā jetavane jina |
kathāprabandhopagataṃ bhikṣusaṃghamabhāṣata ||2||
viphalaṃ sarvamevaitatsvabhogāya yadarjyate |
tadeva saphalaṃ loke yatsamarpitamarhate ||3||
dakṣiṇā dakṣiṇatayā satpātrapratipāditā |
asaṃkhyaguṇatāmeti satsaṃgatirivākṣayā ||4||
purā pāṭaliputrīyā vaṇijaścandanārthina: |
mahāpravahaṇārūḍhāścandanadvīpamāyayu:||5||
gośīrṣacandanacayaṃ samādāya tatastata: |
hṛṣṭā: pratinivṛttāste prāpurmadhyaṃ mahodadhe: ||6||
vipulākālavātālīvalitormibalairabhūt |
tatra pravahaṇaṃ kāladolākeliviśṛṅkhalam ||7||
trāṇārthini vaṇikcakre tridaśastotrakāriṇi |
abhajyata pravahaṇaṃ sahasārthamanoratham ||8||
puṇyasenābhidhastatra viṣame prāṇasaṃśaye |
acintayatparitrāṇaṃ sākampa: sārthanāyaka: ||9||
asti madveśmanikaṭe dharmabodhirupāsaka: |
hetūttamaṃ kleśakāle stauti śāstārameva sa: ||10||
iti saṃcintya manasā tameva śaraṇaṃ gata: |
ūce sārthapati: sāsra: sādhvasāyāsagadgada: ||11||
hetūttamāya mahate saṃbuddhāyārhate nama: |
kalyāṇakalpavṛkṣāya sakalakleśaśarmaṇe ||12||
ityukte tena sahasā samabhyetyāgnidevatā |
sārthaṃ pratyāgataprāṇaṃ cikṣepa jaladhestaṭe ||13||
tasmānmahābhayānmuktāste svadeśamupāgatā: |
hetūttamanamaskāraniratā: sarvadābhavan ||14||
tasminnavasare śāstu: karmaśeṣeṇa kenacit |
gātre hetūttamasyābhūttīvratāpasthitijvara: ||15||
ye svasthatāṃ bhavamahābhayabheṣajena
kurvanti sarvajagatāmavalokanena |
@478
te’pi prasaktanijakarmalatāvaśeṣe
śeṣādhivāsakalanāṃ na parityajanti ||16||
gośīrṣacandanaṃ tasya tīvrasaṃtāpaśāntaye |
rājā candrāvalokākhya: sarvatrānveṣṭumāyayau ||17||
lakṣaiścaturbhirbhūpena sa sārthapatirarthita: |
gośīrṣacandanamalaṃ na dadau bhuvidurlabham ||18||
bhaktyā svayaṃ samabhyetya smṛtimātropakāriṇa: |
śāstu: sārthapatiścakre vapuścandanacarcitam ||19||
tena hāratuṣāraughaśaśiśaityopahāsinā |
svatha: svakīrtiśubhreṇa candanenābhavajjina: ||20||
tena puṇyānubhāvena puṇyasena: śaśiprabha: |
śrīmān babhūva sarvāṅgaprodbhūtādbhutasaurabha: ||21||
tasya candanaraktādicyutaṃ yatsāgarāmbhasi |
tatsarvaṃ svagṛhopāntakūpamadhyātsamudgatam ||22||
nijaṃ nijaṃ sa matvā ca vaṇijāṃ candanādikam |
bhojyaratnāmbarairgehe bhikṣusaṃghamapūjayat ||23||
atha sārthapaterdivyaprabhāvābharaṇāṃ śriyam |
dṛṣṭvopasthāpakenāgre pṛṣṭastatsukṛtaṃ jina: ||24||
hetuttamo’tha bhagavān sasmitastamabhāṣata |
prāptā śrī: sārthavāhena limpatā candanena mām ||25||
kṛtaṃ sukṛtaśīlena puṇyasenena karma tat |
amṛtatvamavāptasya yasyaitā leśavipluṣa: ||26||
pāke kuśalamūlānāmeṣa janmani paścime |
pravrajyānuttarāṃ samyaksaṃbodhiṃ samavāpsyati ||27||
candanaśrīriti khyāta: puṇyacandanaśākhina: |
evaṃ mūle viśālasya bhaviṣyati tathāgata: ||28||
iti hetūttama: prāha bhagavān jñānalocana: |
ityukte śākyamuninā bhikṣavo vismayaṃ yayu: ||29||
arhatkṣetrasamarpaṇātpariṇatau vairāgyalakṣmīphala:
śraddhādānakaṇāṅkura: sukṛtināṃ śākhāśatairvardhate |
yasyaitāstridaśādhipatyaviśadacchatrodayā: saṃpada:
puṇyāmodamadapramodasuhṛda: pratyagrapuṣpodbhavā: ||30||
iti kṣemendraviracitāyāṃ bodhisattvāvadānakalpalatāyāṃ
hetūttamāvadānamekāśītitama: pallava: ||
@479
82 mārakapūrvikāvadānam |
loka: kiṃ paralokadhī: prakurute putrāya mithyāspṛhāṃ
tatpuṇyaṃ kriyate svayaṃ yaducitaṃ nānyai: kṛtaṃ bhujyate |
putrastadvidadhāti kaścidasamakrūrakriyākovida:
pāpādyena nipātabhagnavadana: sīdatyaśeṣānvaya: ||1||
purābhavadgṛhapate: śrāvastyāṃ śrutavarmaṇa: |
jāyāyāṃ jayasenāyāṃ bhavavarmābhidha: suta: ||2||
tau dampatī śiśau tasmin vardhamāne śanai: śanai: |
vaṃśotkarṣaviśeṣāśāviniveśaṃ pracakratu: ||3||
kālena kālavaśage janake bhavavarmaṇa: |
jananī snehamohārtā saṃvardhanaparābhavat ||4||
prātiveśyavayasyena saha līlāviśṛṅkhala: |
yauvanastha: sa babhrāma niraṅkuśa iva dvipa: ||5||
vrajantaṃ rājamārgeṇa bhujaṃgasubhaṭāṅganā |
dadarśa sundarī nāma ta harmyaśikharasthitā ||6||
sā tena sābhilāṣeṇa savilāsaṃ vilokitā |
utsasarja smarasakhīṃ tanmūrdhni kusumasrajam ||7||
tayo: savibhramākūtaṃ sa dṛṣṭvā prātiveśika: |
saṃbhogasūcakaṃ sarvaṃ sa saṃketamamanyata ||8||
sa gatvā cakita: prāha jananīṃ bhavaśarmaṇa: |
suhṛda: snehasaṃtapta: śaṅkamāna: parābhavam ||9||
putraste kṛtasaṃketa: spaṣṭaṃ subhaṭayoṣitā |
rajanyāmavinīto’dya svairacārī gamiṣyati ||10||
caranta: saṃsāravyasanagahane’sminnaramṛgā
bhṛśaṃ bhogavyagrā nikhilasukhaśasyapraṇayina: |
vināśavyāpārasmaraśabarapāśe nipatitā 
labhante paryante viṣayaśitaśastrairviśasanam ||11||
vāsare rakṣitastāvanmayāyaṃ capalāśaya: |
rakṣaṇoyastvayā rātrāvityuktvā prayayau suhṛt ||12||
athāntargṛhasuptasya putrasya dvāraśāyinī |
mātā niśi prabuddhaiva saṃrakṣaṇaparābhavat ||13||
vāriśaucāpadeśena yācamānasya nirgamam |
na nirgantuṃ dadau tasya jananī snehamohitā ||14||
@480
so’cintayadaho ramyarāmāratnasamāgame |
keneyaṃ vidhnajananī jananī mama nirmitā ||15||
bhāgyairme janakastāvadyauvane nidhanaṃ gata: |
iyaṃ tvapuṇyai: kaṅkālī kālavyālī gṛhe sthitā ||16||
gacchāmyenāṃ samullaṅghya nidrāvirahitāṃ yadi |
tadasyā: kalahālāpairjano’pi pratibudhyate ||17||
prāya: kṣapā parikṣīṇā dūre kāntā karomi kim |
sulabhā bhāgyahīnasya kathaṃ sā subhagā mama ||18||
harmyotsaṅgatayā vilokanarasānnamrānnāmbhoruhā
srastasya śravaṇotpalasya nayanacchāyāṃ diśanto pade |
tāṭaṅkadyutibhi: kapolayugale patrāvalīṃ bibhratī
bhāgyairbhogabhuvaṃ prayāti subhagā bhavyassa sā sundarī ||19||
iti cintāturaṃ dvāraṃ yācamānaṃ puna: puna: |
atraiva kriyatāṃ śaucamiti mātā tamabravīt ||20||
atha mātu: śiraśchittvā khaṅgena sa yayau javāt |
rāgopadiṣṭapāpānāṃ kimakāryaṃ durātmanām ||21||
rātrāvagaṇitāyāsa: sa gatvā sundarīgṛham |
raha:saṃbhogasaṃnaddhāṃ vidagdhāmāsasāda tām ||22||
sa tasyai svakṛtaṃ pāpamādarāya nyavedayat |
tenaiva mūrkhā: ślāghante yenaivāyānti nindyatām ||23||
tasya mātṛvadhakrūrapāpaśravaṇakampitā |
śvapākasyeva saṃsparśe vimukhī sābhavatparam ||24||
harmyādhirohaṇavyājātsā jagāma tadantikāt |
sābhilāṣo’pi pāpānāmācāreṇa virajyati ||25||
uccaharmyasamārūḍhā prauḍhapāparāparāṅmukhī |
cauraścauro’yamityuccaiścukrośa cakiteva sā ||26||
pradhāvite parijane bhayadigdha: sa vidruta: |
yayau javānnijagṛhaṃ kṛtakolāhala: śvabhi: ||27||
hatā me jananī caurairiti tārapralāpavān |
prabhāte vidadhe mātu: sa śarīrādisatkriyām ||28||
pracchannapāpasaṃtāpadahyamāna: sa cintayan |
sutīvranarakāpātaṃ babhrāma bhuvi bhūtavat ||29||
@481
prāyaścittaṃ dvijāstena pṛṣṭā: pātakavādinā |
ūcurmātṛvadhakrūrapātake nāsti niṣkṛti: ||30||
atha jetavanaṃ gatvā tatra bhikṣugaṇoditam |
śuśrāva dharmādhyayanaṃ sarvapāpapraṇāśanam ||31||
dhīmān pravrajitastatra svādhyāyanirata: param |
tatastripiṭakādhyāyī sa dharmakathiko’bhavat ||32||
sarvajño’bhyetya bhagavān bhikṣusaṃghamathābravīt |
kiṃ bhavadbhi: sapāpāya pravrajyāsmai samarpitā ||33||
tena mātṛvadhakrūrakilbiṣeṇa pramādina: |
pratyāsannāsya paryante taptāvīcau cirasthiti: ||34||
ukte tathāgateneti so’pyupādhyāyatāṃ gata: |
kālena kālaparyante ghoraṃ narakamāptavān ||35||
tatrāvīcicayodañcattīvravahniśikhāśatai: |
pacyamānaściraṃ cakre sa khedaṃ narakaukasām ||36||
kopānnarakapālena mudgarāghātacūrṇita: |
sa cirātprāpa pākagniparipakvatanu: kṣayam ||37||
cāturmahārājikeṣu so’tha deveṣvajāyata |
pravrajyāyā: prabhāveṇa divyābharaṇabhūṣita: ||38||
atha sa vimalamālāmaulikeyūrahāra-
prasṛtamaṇimayūkhollikhyamānādbhutaśrī: |
agamadamaravandyo vandanāyendukānti:
sugatamanugatābhirbhrājamāna: prabhābhi: ||39||
tatpādapadmayugamādaravandanodya-
dānandasundaravibuddhamukhāravinda: |
dharmopadeśakathayaiva babhūva śāstu-
runmṛṣṭamānasa ivāśrutadṛṣṭasatya: ||40||
dīrghopabhogacalitavyasanasya kāle
pāpapradoṣatimiroparame janasya |
ityātanoti vimalā sukṛtaprabhāva-
velāviśālakuśalātiśayaprakāśam ||41||
iti kṣemendraviracitāyāṃ bodhisattvāvadānakalpalatāyāṃ
mārakapūrvikāvadānaṃ dvyaśītitama: pallava: ||
@482
82. rāhulakarmaplutyavadānam |
garbhasthitasya nisṛtasya tata: śiśośca |
yūna: śanai: sthaviratāmatha saṃśritasya |
nāsau calatyatulakālagajoddhṛtasya
jantormṛṇālakalayā kila karmatantu: ||1||
śuddhodanena bhagavān bhaktyā bhoktuṃ nimantrita: |
bhikṣubhi: sahitacakre tasya bhojyapratigraham ||2||
bhuktottaramathāsīna: prasanna: pṛthivīpate: |
anugraheṇa vidadhe sa śuddhāṃ dharmadeśanām ||3||
tatra tatkṣaṇadṛṣṭo’pi śiśunā rāhulena sa: |
bhikṣumadhye parijñāya modakenārcita: pitā ||4||
bhagavantaṃ kṣaṇe tasmin praṇatā: sarvabhikṣava: |
bālapraṇayamālokya papracchu: sakutūhalā: ||5||
ṣaḍbhirvarṣairayaṃ jāta: śiśu: kukṣinipīḍita: |
kena karmavipākena pratibimbavapustava ||6||
bhūyasā garbhabhāreṇa paribhūtā divāniśam |
pīḍāṃ cirataraṃ sehe kasmāddevī yaśodharā ||7||
sarvajño bhagavān pṛṣṭa: praṇayāditi bhikṣubhi: |
tānuvāca kṣaṇaṃ dhyātvā śrūyatāmatra kāraṇam ||8||
mithilāyāṃ videheṣu puṣpadevasya bhūpate: |
sūryacandrābhidhau putrau puṇyaśīlau babhūvatu: ||9||
pitari tridivaṃ yāte tau tapovanasaspṛhau |
sāmrājyabhāragrahaṇe mithaścakraturarthanām ||10||
rājyaṃ sūryeṇa vairāgyātsarvathaiva samujjhitam |
candra: kathaṃcittatrāha jyeṣṭhaśāsanayantrita: ||11||
sūryastu gatvā rājarṣi: śamaślādhyaṃ tapovanam |
saṃtoṣarājyasukhitaścakre cirataraṃ tapa: ||12||
sa kadācitpariśrānta: saṃtaptastīvratṛṣṇayā |
Kamaṇḍalujalaṃ mohādanuktvaiva papau mune: ||13||
sa saṃjātamatirvidvānadattādānapātakam |
kalayan mlānavadana: paścāttāpādacintayat ||14||
@483
karmapāśasamākarṣavivaśai: samavāpyate |
anicchayaiva sukṛtaṃ duṣkṛtaṃ vā śarīribhi: ||15||
jana: śubhre’pyasmin sukṛtacarite duṣkṛtakaṇā-
nnidhatte yenāsau malinavadana: śocatitarām |
spṛhānikṣiptānāṃ kṣaṇabhavasukhe du:khanicaye 
praviśyānta:śoṣaṃ diśati śataśākho hyanuśaya: ||16||
gacchāmi nṛpateragre pāpamāvedayāmyaham |
rājaśāsanaśuddhānāmanṛṇo dharmasaṃcaya: ||17||
śāstraṃ dharmapravṛttānāṃ rogārtānāṃ cikitsaka: |
varṇāśramagururnetā nṛpati: pāpakarmaṇām ||18||
sa vicintyeti saṃtāpādbhūpaterbhrāturantikam |
gatvā nyavedayattūrṇamadattādānapātakam ||19||
jyeṣṭhabhrātaramabhyarcya taṃ bhūmipatirabravīt |
ājanmaśuddhabhāvasya na pāpaṃ vidyate tava ||20||
susūkṣmamapi ya: kṛtvā daivātkiṃcidasāṃpratam |
paścāttāpaṃ vahatyantastasya saiva viśuddhatā ||21||
iti kṣitipatervākyaṃ śrutvā sūryastamabhyadhāt |
kalaṅkaśeṣaṃ na sahe saddharmadhavalāṃśuke ||22||
daṇḍamevārthaye rājan suvicārya vidhīyatām |
pūyate pāvakeneva rājadaṇḍena kilbiṣam ||23||
ityāgraheṇa bahuśo yācamānaṃ svaśāsanam |
tamuvācānujo rājā prāta: kartāsmi yatkṣamam ||24||
asmin pratīkṣyatāṃ tāvadbhavānudyānakānane |
ityuktvā paurakāryāya niryayau pṛthivīpati: ||25||
tatra pratīkṣamāṇe’tha munau niyamaniścale |
rājā vismṛtatatkṛtya: ṣaḍbhirabhyāyayau dinai: ||26||
kṛśākāraṃ nirāhāramatha dṛṣṭvāgrajaṃ nṛpa: |
nindan svabuddhisaṃmohaṃ cakre tasya prasādanam ||27||
brāhmaṇai: sahita: kṛtvā sa tatpāpapramārjanam |
ṣaḍdinakleśadānena yāte tasminnatapyata ||28||
ahaṃ sa sūryo rājarṣiścandor rājāpyayaṃ śiśu: |
jāta: saṃvatsarai: ṣaḍbhi: ṣaḍdinakleśakṛnmune: ||29||
@484
ābhīrabhāryā bhadrākhyā hariṇyā sutayā saha |
nagarābhimukhī bhadrā takraṃ vikretumāyayau ||30||
tatsutā taruṇī bhāraṃ nijaṃ gurutaraṃ ghaṭam |
datvā jananyai vṛddhāyai laghuṃ jagrāha tadghaṭam ||31||
vāhitā yojanaṃ sārdhaṃ jananī jaratī kṛśā |
sā duhitrā puropānte pariśrāntatarābhavat ||32||
ābhīrataruṇī seyaṃ mātu: kleśādyaśodharā |
ṣaṭkrośatulyavarṣeṇa garbhabhāreṇa pīḍitā ||33||
divi bhuvi phaṇiloke śaiśave yauvane vā
jarasi nidhanakāle garbhaśayyāśraye vā
sahagamanasahiṣṇo: sarvathā dehabhājāṃ
na hi bhavati vināśa: karmaṇa: prāktanasya ||34||
iti rāhulapūrvakarmayuktāṃ
kathitāṃ citrakathāṃ tathāgatena |
avadhārya babhūva bhikṣusaṃgha:
kṣitipāla: sa janaśca vismayāḍhya: ||35||
iti kṣemendraviracitāyāṃ bodhisattvāvadānakalpalatāyāṃ
rāhulakarmaplutyavadānaṃ tryaśītitama: pallava: ||
@485
84 madhurasvarāvadānam |
aucityena karoti ya: sumanasāmānandasāndraṃ mana:
krūrāṇāmapi śīryate paricitaṃ yasyānubhāvottama: |
eka: ko’pi sa jāyate jitajagannāthaprabhāvodbhava:
puṇyaṃ yasya na yāti mānakalānāṃ ni:saṃkhyasaṃkhyāpadai: ||1||
śrīmān purā sudhīrasya śrāvastyāṃ gṛhamedhina: |
jāyāyāmīkṣita: sūnu: sunetrāyāmajāyata ||2||
jātamātra: samudbhūte divyaratnavibhūṣite |
upaviṣṭa: svapuṇyāṅkey a: paryaṅke vyarocata ||3||
tasya janmani ratnāni puṣpai: saha payodharā: |
madhurasnigdhanirghoṣā vavṛṣurmadhuvarṣiṇa: ||4||
pūrṇa: kumāra: kauberai: sa nidhānaśatairvṛta: |
madhuvṛṣṭiprapatanānmadhurasvara ityabhūt ||5||
tenādaridratāṃ nīte bhuvane ratnavarṣiṇā |
śvetakāka iva kvāpi naivādṛśyata yācaka: ||6||
sa kadācidgṛhāyātaṃ praśānteryāpathasthitam |
ānandaṃ bhikṣumālokya papraccha pitaraṃ pura: ||7||
tāta vrataviśeṣo’sya ko’yaṃ vaimalyaśālina: |
yasya saṃdarśanenaiva mana: sadya: prasīdati ||8||
putrasyeti vaca: śrutvā sudhīrastamabhāṣata |
putra sattvaprakāśo’yaṃ śāntivrataparigraha: ||9||
ya: setu: sarala: samastajagatāṃ saṃsāraghorārṇave
krodhavyādhicikitsaka: śamasudhāsāreṇa tṛṣṇāpaha: |
doṣotsiktatamovirāmataraṇirbuddha: prabuddhadyuti:
tasya śrāvaka eṣa śāntamanasāmānandanāmāgraṇī: ||10||
abhidhānaṃ bhagavata: śrutvaiva madhurasvara: |
babhūvodbhūtaromāñca: prāgjanmakuśalodayāt ||11||
ānandamatha sānanda: praṇamya praṇayonmukha: |
sa bhikṣusaṃghai: sahitaṃ sarvabhogairapūjayat ||12||
autsukyātsaha tenaiva gatvā jetavanaṃ tata: |
dadarśa sa tviṣāṃ rāśiṃ bhagavantaṃ tathāgatam ||13||
@486
phullapadmapalāśākṣaṃ divyalakṣaṇalakṣitam |
lāvaṇyalalitākāraṃ hematālamivonnatam ||14||
limpantamamṛteneva taṃ dṛṣṭvā harṣanirbhara: |
mālāmivādade mūrdhni sa tatpādanakhadyutim ||15||
praṇayārthanayā tasya prītyai praṇayivatsala: |
gatvā cakāra bhagavān gṛhe bhogaparigraham ||16||
abhyarcite bhagavati prayāte jetakānanam |
janatāṃ ratnasaṃpūrṇāṃ cakāra madhurasvara: ||17||
nijairapuṇyairni:svānāṃ ratnarāśirgṛhe gṛhe |
tadvitīrṇa: kṣaṇenaiva jagāmāṅgārarāśitām ||18||
tadvṛttāntamathākarṇya du:khito madhurasvara: |
tāmuvāca purā naiva bhavadbhi: sukṛtaṃ kṛtam ||19||
adatvā dayayā dānamakṛtvā saṃghabhojanam |
bhagavantamanabhyarcya na labhyante vibhūtaya: ||20||
sugatapramukha: saṃghastasmādyuṣmābhirarcyatām |
sarvopabhogasāmagrīmahaṃ saṃpādayāmi va: ||21||
iti te preṣitāstena saṃbhāraistadupāhṛtai: |
sasaṃghamaṃhasa: śāntyai bhagavantamapūjayan ||22||
tataste kṛtakalyāṇāstatkṣaṇakṣīṇakalmaṣā: |
dadṛśu: svagṛhaṃ dīptai: saṃpūrṇaṃ ratnarāśibhi: ||23||
tata: pravṛddhavairāgya: praśāntyai madhurasvara: |
pravrajyāmādade dhīmān gatvā bhagavato’ntikam ||24||
sa śāstu: śāsanattyaktvā śrāvastīṃ niyatavrata: |
jagāma janaparyantaṃ vihāraṃ karvaṭāśrayam ||25||
dattaśikṣāpadastena tatra kārvaṭiko jana: |
ratnatrayaṃ kleśaviṣapraśāntyai śaraṇaṃ yayau ||26||
asminnavasare caurā: kānanāntanivāsina: |
uktaṃ durgopahārāya naramanveṣṭumāyayu: ||27||
te taṃ vihāramāsādya piśunena pradarśitam |
babandhurbhikṣusaṃghātaṃ daṇḍīśabdasamāgatam ||28||
eka evopahārāya bhikṣurasmākamīpsita: |
ityukte coracakreṇa jagadurbhikṣava: kramāt ||29||
@487
māmādāyopahārārthaṃ mucyantāṃ sarvabhikṣava: |
ukto vṛddhai: krameṇeti provāca madhurasvara: ||30||
ahamevopahārārha: saṃgha: sarvo vimucyatām |
ityākarṇya varākāraṃ te samādāya taṃ yayu: ||31||
baddha: sa vadhasaṃnaddhairnītastairnirvikāradhī: |
durgāyatanamatyugraṃ dadarśa gahanodare ||32||
balisajjīkṛtai: sthūlaśakalairmāhiṣaiśca tat |
kalpāntameghai: svasutopahārairiva pūjitam ||33||
vyāptaṃ vādaśilāśaktarururaktacchaṭāśatai: |
sragdāmabhirbhaṭotsṛṣṭairbandhujīvamayairiva ||34||
ghaṇṭāgrālambibhirvīraśirobhi: parivāritam |
kṛtadvārārcanaṃ phullakamalairiva mṛtyunā ||35||
pratyagranararaktāktai: sopānairaruṇaprabham |
śabarīcaraṇanyāsasaṃktālaktakairiva ||36||
asaṃprāptopahārābhi: kirātastrībhirādarāt |
svaśiśūtkṛttahṛtpadmakīrṇaprāṅgaṇavedikam ||37||
sa dṛṣṭvā prāṇisaṃghātaṃ vaiśasāyāsadu:saham |
udvegasāraṃ saṃsāraṃ pradadhyau madhurasvara: ||38||
tata: sākṣātkṛtārhattva: sarvakleśaparikṣayāt |
traidhātuko vītarāga: so’bhūttulyapriyāpriya: ||39||
so’cintayadaho śāstu: prabhāvo’yaṃ bhavacchida: |
prāpto’yaṃ yatprasādena ni:saṃsārasukhāṃ bhuvam ||40||
mohaśchino nibiḍanigaḍa: khaṇḍitā dṛṣṭiśailā: 
tīrṇā tṛṣṇā viṣayataṭinī proddhṛtā janmavṛkṣā: |
prāptaṃ dhāma vyasanaśamanaṃ tatprasādena śāstu:
yasmin bāṣpaṃ dadhati na puna: śocanālocanāni ||41||
iti dhyātvā sa sattvābdhistasthau śaila ivācala: |
nibaddhavadhyamālāṅkaścaurai: krodhodyatāyudhai:||42||  
taistasyāpahṛte vaster gātrātkāñcanarociṣa: |
anyadanyadabhūdvāsastaiśca rāśi: puro’bhavat ||43||
atrāntare samudbhūtairbhūtānāṃ pañcabhi: śatai: |
sā devī niścalaṃ cakre taccauraśatapañcakam ||44||
@488
cyute tadāyudhacaye puṣpavṛṣṭirnabhastalāt |
papāta ratnarucirā madhurasvaramūrdhani ||45||
gāhamānamatha vyoma taṃ vilokya ca dasyava: |
spṛṣṭāstasyānubhāvena tameva śaraṇaṃ yayu: ||46||
so’vatīrya tata: śāntyai caraṇanyastamastakān |
dharma ramadhvaṃ saṃtyajya duṣkṛtānītyuvāca tān ||47||
atha te jātavairāgyā: pravrajyāṃ vṛjinojjhitā: |
ādāyārhatpadaṃ prāpu: saṃsārasravaśāntaye ||48||
tatastai: sahito’rhadbhistaiśca karvaṭavāsibhi: |
yayau jetavanaṃ draṣṭuṃ śāstāraṃ madhurasvara: ||49||
tatra divyajanānītairbhogaistridaśasādhitai: |
sa sudhārasasaṃskārairbhagavantamapūjayat ||50||
śuddhaprasādajananīṃ bhagavān dharmadeśanām |
hitāya vidadhe teṣāṃ mokṣamārgāgradūtikām ||51||
sudhīro’pyamṛtaprāptyai jñātvā putrasya pātratām |
hemābjaṃ sukṛtotpannaṃ prāpya jetavanaṃ yayau ||52||
sa tenābhyarcya sugataṃ caraṇālīnaśekhara: |
dṛśā tasya prasādinyā sa saṃmṛṣṭa ivābhavat ||53||
tatastamūce bhagavānāsannakuśalodayam |
pādanyāsoditasvarṇakamalastvaṃ bhaviṣyasi ||54||
padmottara iti khyāta: samyaksaṃbuddhatāṃ gata: |
sattvasaṃtāraṇaṃ kṛtvā parinirvāṇameṣyasi ||55||
sarvajñenetyabhihita: sudhīra: satyadarśinā |
jagatkalyāṇakalanāmanorathamathādade ||56||
bhavatyā yairbhavabhedino bhagavata: puṇyapraṇāmakṣaṇe
śāstu: svasti kṛtaṃ kṛtaṃ sukṛtibhi: pādopadhānaṃ śira: |
aṅke te jananījanasya na punastṛptiprayuktā: stana-
stanyottānitadantaśūnyavadanā: kurvanti mūḍhasmitam ||57||
iti kṣemendraviracitāyāṃ bodhisattvāvadānakalpalatāyāṃ 
madhurasvarāvadānaṃ caturaśītitama: pallava: ||
@489
85. hitaiṣyavadānam |
ye rāgarogaṃ nayanānubandhaṃ
vidveṣaśūlaṃ hṛdayaprasaktam |
sarvāṅgasaṃsarpitapāpakuṣṭhaṃ
haranti tebhyo’stu namo bhiṣagbhya: ||1||
tapovanāntaviśrāntaṃ kathānte’tha tathāgatam |
bhikṣava: kautukākṣiptā: papracchu: svacchamānasam ||2||
bhagavan bhavata: sarvalokaśokāpahāriṇa: |
bhavārtibhiṣaja: kasmādrogiṇo’pyadhikaṃ priyā: ||3||
sa tānuvāca satyaṃ me rogiṇo’dhikavallabhā: |
kāyapīḍāsama: puṃsāṃ nāstyanya: śokasaṃcaya: ||4||
janmāntareṣvapi paraṃ prakṛtyā dainyabhūmiṣu |
ātureṣveva satataṃ pakṣapāto mamābhavat ||5||
nagaryāṃ śikhighoṣāyāṃ śibirnāmābhavannṛpa: |
praviṣṭa: sattvacintāsu sadbāndhava ivārthinām ||6||
sarve sarvatra rogārtāścikitsyā: sarvathā mayā |
ityabhūtsatataṃ tasya satyasattvasya niścaya: ||7||
kadācidātura: pauraiściraroganipīḍita: |
taṃ yayāce samabhyetya cikitsāmārtavatsalam ||8||
svāsthyāya tasya bhiṣaja: pṛṣṭā: arve mahībhujā |
pravṛddhavyādhivaidhuryaṃ vicārya ciramūcire ||9||
durlabhaṃ bheṣajaṃ rājan rogasyāsya garīyasa: |
ājanmakṣamiṇa: puṃsa: śoṇitenaiṣa śāmyati ||10||
etadākarṇyaṃ nṛpati: karuṇākīrṇamānasa: |
acintayattadādiṣṭaṃ svāsthyāya cirarogiṇa: ||11||
bālasyāpi na me kopa: kadācidabhavatkvacit |
mayi garbhasthite’pyāsījjananī krodhavarjitā ||12||
tasmādakrodhana: kaścilloke’sminnāsti madvidha: |
mamaiva raktapūreṇa vyādhirasya praśāmyati ||13||
ityudyatamati: sarvairvāryamāṇo’nujīvibhi: |
sadā śirodbhavaṃ tasmai dadau rājā svaśoṇitam ||14||
@490
raktena svāsthyamāyāta: ṣaḍbhirmāsairathātura: |
jagāma paripūrṇāśa: kṛśamāmantrya bhūpatim ||15||
tata: kadācidbhūpālasūnorvyāyāmaśīlanāt |
pārśvaśokakṣayāśaṃsī prādurāsīddhitaiṣiṇa: ||16||
viparītasvabhāvo’yaṃ vipāka: puṇyakarmaṇām |
svasthānāmaśanaṃ nāsti śrīmatāṃ rogasaṃgati: ||17||
upadiṣṭaṃ tatastasya svāsthyāya bhiṣajāṃ varai: |
sahasrapākasaṃsiddhaṃ sarvasārābhidhaṃ ghṛtam ||18||
sarvadravyāttasāreṇa jīvaṃjīvasya pakṣiṇa: |
snānāmbukvāthayogena ghṛtaṃ yatnena bhūyasā ||19||
siddhaṃ dvādaśabhirvarṣai: kumāre pātumudyate |
pratyekabuddha: śokārtastadyācitumathāyayau ||20||
sarvairnivāryamāṇo’pi kumāra: sattvasāgara: |
bhaṅktvā sarvaṃ dadau tasmai sarvasāradhṛtaṃ hitam ||21||
svastha: pratyekabuddho’tha prasanna: praṇidhānavān |
kumāraṃ vidadhe svasthamamṛtaṃ sādhusevanam ||22||
hitaiṣī rājaputro’sāvahameva tadābhavam |
rogiṇāmārtiśamanaṃ svabhāvenaiva me priyam ||23||
iti śrutvā jinaṃ sarve papracchurbhikṣava: puna: |
karmaṇā kena tau tulyarogau svāsthyamupāgatau ||24||
iti tairbhagavān pṛṣṭa: sarvajñastānabhāṣata |
brahmadatta: kṣitipatirvārāṇasyāmabhūtpurā ||25||
nandopanandanāmānau tasya putrau babhūvatu: |
jyeṣṭha: kīrtiviśeṣārthī rājyakāmastathāpara: ||26||
upanandanastata: prāha purohitasutaṃ raha: |
ātharvayogakuśalaṃ vayasyaṃ kuhanābhidham ||27||
eṣa jyeṣṭho mama bhrātā janarañjanatatpara: |
janātkīrtipravādena rājyamāsādayiṣyati ||28||
niraṃśo’haṃ bhaviṣyāmi dhvasta: sarvajanojjhita: |
vijane nidhanaṃ ślādhyaṃ nāvadhūtasya jīvitam ||29||
jyeṣṭhasyaiva tava bhrātu: paurohityaṃ kramāgatam |
araṇyagamanaṃ yuktamāvayo: samadu:khayo: ||30||
@491
śrutveti rājaputrasya vaca: śokapralāpina: |
hitaṃ tava karomīti purohitasuto’bravīt ||31||
so’tha dravyaprayogena vyaṅgaṃ tasyāgrajaṃ vyadhāt |
yenāsau janakasyānte kanīyān rājyamāptavān ||32||
prāptarājya: sa kālena dṛṣṭvā bhrātaramagrajam |
vyaṅgaṃ yaṣṭīkarālambaṃ paścāttāpaṃ samāyayau ||33||
purohitasutaṃ so’tha paurohityaniveśitam |
uvācoṣṇaṃ vini:śvasya gūḍhaṃ pātakaśaṅkitam ||34||
aho nu rājyabhogena mayā dharmamajānatā |
jyeṣṭho bhrātā pitṛsama: prāpita: kudaśāmimām ||35||
kṣaṇakṣayisukhākṣiptā: pāpaṃ kṛtvā kṣayeṣvaho |
kṣipanti du:khesvātmānamasamīkṣitakāriṇa: ||36||
iti tasya vaca: śrutvā jātatāpa: purohita: |
tamuvāca mamāpyeṣa rājannanuśayajvara: ||37||
taṃ punardravyayogena svasthaṃ cakre nṛpātmajam |
svasthāya pradadau tasmai nijarājyaṃ sa cānuja: ||38||
upanando’tha kālena purohitasutaśca sa: |
kārāṃ pratyekabuddhāya kṛtvā dehāntamāpatu: ||39||
śiberbhūmipate: prāpa rājaputra: sa putratām |
pratyekabuddhatāṃ lebhe purohitasutaśca sa: ||40||
tena tau gūḍhapāpena tulyarogau babhūvatu: |
vyaṅgasya svāsthyakaraṇād yugapatsvāsthyamāgatau ||41||
ityākarṇyātītajanmānubaddha-
māpannārtitrāṇabandhorjinasya |
nityāsaktaṃ sattvakāruṇyavṛttaṃ
hṛṣṭā: prāpurnirvṛtiṃ bhikṣavaste ||42||
iti kṣemendraviracitāyāṃ bodhisattvāvadānakalpalatāyāṃ
hitaiṣyavadānaṃ pañcāśītitama: pallava: ||
@492
86 kapiṃjalāvadānam |
vandante sthavirakrameṇa niyataṃ ye dharmaśikṣāvida:
pūjyān pūjyaguṇā: praṇāmavinayaiste prāpnuvantyunnatim |
darpānuddhatayā viśṛṅkhaladhiyā mohādadha:pātināṃ
jyeṣṭhātikramiṇāmayaṃ sa ca paro loka: saśoka: sadā ||1||
jyeṣṭhapūjāprasaṅgena bhikṣubhirbhagavān puna: |
yathāvṛddhavidhiṃ pṛṣṭa: sarvajña: punarabravīt ||2||
brahmadattābhidha: pūrvaṃ vārāṇasyāmabhūnnṛpa: |
yasya puṇyānubhāvena dharmāraṇyamabhūjjagat ||3||
tasya kāle puropāntavane prākpuṇyalakṣaṇāt |
pravṛttamānuṣālāpāścatvāra: prāṇino’bhavan ||4||
kapiṃjalo’tha śaśaka: kapirgajavarastathā |
te babhūvu: sadācārā: snehabaddhā: parasparam ||5||
kadācitsukhasaktāste kathānte jagadurmitha: |
jyeṣṭhakramaṃ vināsmākaṃ kathaṃ pūjā pravartatām ||6||
yathāvṛddhikayā sadbhi: satkāro’tha pravartita: |
kalayan kila kalyāṇaṃ kuśalāyaiva kalpate ||7||
jyeṣṭha: kastāvadasmākaṃ yo’rcya: sthaviragauravāt |
iti teṣāṃ bruvāṇānāṃ jagād gajayūthapa: ||8||
yo’yaṃ jīrṇamahāśākha: purāṇo dṛśyate vaṭa: |
tulyamenaṃ svakāyasya smarāmi navapallavam ||9||
markaṭo’pyatha tānūce vane vicaratā mayā |
svakāyatulya evāyaṃ dṛṣṭa: svalpataro vaṭa: ||10||
śaśako’pyavadatpūrvaṃ mayā patradvyāṅkita: |
avaśyāyalavārdro’yaṃ līḍha: pañcāṅgulo vaṭa: ||11||
tai: krameṇeti kathite paścātprāha kapiṃjala: |
mamaivāyaṃ śakṛdbījājjāta: prājyataro vaṭa: ||12||
atha jyeṣṭhakramaṃ jñātvā te sadā gauravocitām |
snehānuvṛttiniratā: pūjāṃ cakru: parasparam ||13||
prāṇāpaharaṇāccauryādagamyāgamanāttathā |
asatyānmadyatulyāmlaphalasaṃbhakṣaṇācca te ||14||
@493
viratā: sukṛtāsaktā: svapadācāraśikṣayā |
cakru: puṇyānubhāvena tulyavṛttān vanaukasa: ||15||
atha teṣāṃ prabhāveṇa nityapuṣpaphaladrumā: |
sphītaśasyābhavadbhūmi: kālavarṣī ca vārida: ||16||
taddṛṣṭvā mahadāścaryaṃ bhuva: sa kṛtalakṣaṇam |
mene svapuṇyajaṃ sarvaṃ brahmadatto mahīpati: ||17||
taṃ mithyāmānasaṃ tuṣṭaṃ pañcābhijño munirnṛpam |
uvāca tvatprabhāveṇa nāyaṃ puṣpaphalodaya: ||18||
kānane kapinā sārdhaṃ śaśadvipakapiṃjalā: |
sthitā: saddharmaśīlānāṃ teṣāmeṣa guṇodaya: ||19||
te vratai: pañcabhi: śuddhā yathāsthavirapūjakā: |
kapiṃjalagirā sarve saddharmasamayaṃ śritā: ||20||
iti śrutvā munervākyaṃ rājā jātādara: param |
sapaurānta:purāmātyastadbheje vratapañcakam ||21||
kapiṃjalo’hamevāsau śāriputra: śaśo’bhavat |
kapiśca mudgarāpatya ānandau gajayūthapa: ||22||
te prāpurdharmavaimalyaṃ yathājyeṣṭhakramārcanāt |
tasmātpraṇāmapūjāsu draṣṭavya: sthavirakrama: ||23||
śrutveti śāsturvinayopadeśaṃ
jyeṣṭhārcanaṃ prāpya tapoviśeṣam |
sagauravāṃ parṣadi bhikṣavaste
pūjāṃ yathāvṛddhikayaiva cakru: ||24||
iti kṣemendraviracitāyāṃ bodhisattvāvadānakalpalatāyāṃ
kapiṃjalāvadānaṃ ṣaḍaśītitama: pallava: ||
@494
87 padmakāvadānam |
yatsārpaṃ parisarpi darpaviṣamaṃ krūraṃ ca yanmārakaṃ
yaccātyutkaṭakālakūṭavikaṭāṭopasthirasthāvaram |
yānyanyāni citāni du:sahaviṣāṇyekīkṛtāni sphuṭaṃ
vākpāruṣyaviṣayasya taikṣṇyatulayā nāyānti leśopamām ||1||
śrāvastyāṃ mānasākhyasya padmagarbhanibhaprabha: |
abhūdgṛhapate: sūnurguṇavān padmakābhidha: ||2||
suśīlasyeva niyama: sādhoriva guṇādara: |
so’vardhata gṛhe tasya viveka iva dhīmata: ||3||
sa nave yauvanārambhe rūpakandarpahāsini |
bhogodyogavirāgeṇa vairāgyābhimukho’bhavat ||4||
upasenābhidhānasya sa bhikṣo: kṣānticetasa: |
śāsane praśamaślādhyāṃ pravrajyāṃ samupādade ||5||
sa pātrapāṇi: saṃsaktacīvara: śuśubhe param |
saṃsāre kṣaṇavairāgyādvirakta iva candramā: ||6||
tata: kadācidekākī janacārikayā vrajan |
vihārārāmarucirāṃ mathurāmāsasāda sa: ||7||
sa tatra piṇḍapātārthī navatvādanabhijñayā |
veśyāyā: śaśilekhāyā: praviveśa gṛhāṅgaṇam ||8||
sā tasyāsanasatkāraṃ kṛtvā kuvalayekṣaṇā |
taṃ jagādādaravatī rūpālokanavismitā ||9||
iyaṃ te lalitā mūrtirnavayauvanaśālinī |
karotyamṛtasaṃbhogadīkṣāṃ kasya na cakṣuṣo: ||10||
asmin vayasi rūpe’smin kena kāmavirodhinā |
kaṣṭaṃ samupadiṣṭaṃ te vairāgyaṃ sthavirocitam ||11||
lalanāvasanotkarṣakucasparśasukhocite |
pāṇau saṃbhogapātrasya pātraṃ tava na śobhate ||12||
ahaṃ kucabharākrāntā tvaṃ tāruṇyataraṃgita: |
ucitevākyo: prīti: saṃprati kṣamatāṃ vratam ||13||
utsṛjyāyatalocanādharadalasvādapramodotsavaṃ
saṃbhogāmṛtani:spṛha: śamadamābhyāsena śāpādiva |
@495
ya: kāntākucakuṅkumāṅkitarucirdhatte na rāgaṃ hṛdi
kleśaklinnatṛṇāśine janavane dāntāya tasmai nama: ||14||
yadi me prītilubdhāyā vacanaṃ na kariṣyasi |
tadetatte balātkāntaṃ pāsyāmi vadanāmbujam ||15||
etadākarṇya saṃtrasta iva karṇau pidhāya sa: |
tāmūce nocitaṃ mātarmama śāsanadūṣaṇam ||16||
uttasatāmupagataṃ sugaṃtavratasya
sattvaśriya: śucitayā tilakāyamānam |
sarvātmanā sucaritābharaṇasya puṃsa:
śīlopamaṃ na hi vibhūṣaṇamasti kiṃcit ||17||
ityuktvā saṃyata: śūnyapātra eva jagāma sa: |
apāyaśalyaviṣamāṃ pūjāmutsṛjya satvaram ||18||
atha mantrabalāṃ nāma caṇḍālīṃ veśakāminīm |
vaśyākarṣādiniryantramantratantrāditatparām ||19||
āhūya vinivedyāsyai nijaṃ smaraparābhavam |
yayāce dhanasaṃtuṣṭāṃ rāgārtā priyasaṃgamam ||20||
athamantrabalākṛṣṭastathā sapadi padmaka: |
vivaśastāṃ samabhyetya kiṃ karomītyabhāṣata ||21||
sā tamūce śaśimukhī bhaja praṇayinīmimām |
puṇyairupanatāṃ kāntāṃ dīptaṃ vā vahnimāviśa ||22||
tāṃ padmako’vadad dṛṣṭvā jvalitaṃ pāvakaṃ pura: |
jātasajja: samutsṛjya vastraṃ tattvasitāṃśuka: ||23||
viśāmi pāvakaṃ dīptaṃ rāgāgniṃ na tvapāvakam |
puṃsāṃ madanadagdhānāṃ dāho janmaśatānuga: ||24||
iti tasya vaca: śrutvā caṇḍālī khaṇḍitāśayā |
akāryakaraṇodvignā paścāttāpaṃ samāyayau ||25||
sa tayā kṣāntinilaya: praṇayena prasādita: |
veśyayā ca savairāgyaśamaśītalayā dhiyā ||26||
vidadhe janmasaṃśuddhyai tayo: saddharmadeśanām |
te sarvakleśaśamanādyayārhattvamavāpatu: ||27||
svayaṃ cārhattvamāsādya bhagavantaṃ tathāgatam |
padmaka: prayayau draṣṭuṃ śrāvastīṃ svastimān purīm ||28||
@496
jinaṃ jetavanāsīnaṃ tatra dṛṣṭvā praṇamya sa: |
kṛtakṛtya: svavṛttāntaṃ bhikṣūṇāmabravītpura: ||29||
bhikṣubhirbhagavān pṛṣṭastatpuṇyodayavismayāt |
veśyāpadmakacaṇḍālīprāgvṛttamavadajjina: ||30||
purā bhagavata: śāstu: kāśyapākhyasya śāsane |
mitranāmā gṛhapati: pravrajyāṃ samupādade ||31||
tasya nandā sunandā ca bhārye pravrajite puna: |
bhartṛtulyānubhāvena vihāre cakratu: sthitim ||32||
vākpāruṣyeṇa mahatā kalahe bhikṣuṇīgaṇa: |
tābhyāmudvejitastatra svabhāva: kila dustyaja: ||33||
caṇḍālīvacanenaikā veśyāvādena cāparā |
bhikṣuṇīnāmadhikṣepaṃ kṛtvā pāpamavāpatu: ||34||
vāgdoṣātsaiva caṇḍālī jātā veśyā tathāparā |
pravrajyāyā: prabhāveṇa puna: kuśalamāśrite ||35||
sa tu mitro gṛhapati: padmako’yaṃ dṛḍhavrata: |
vibhātyarhatpadāvāptyā śuciśīlavibhūṣaṇa: ||36||
pauṣpika: puṣpasenākhya: padmako’pyanyajanmani |
babhūva puṣpanicayai: pūritārthijana: sadā ||37||
pratyekabuddhaṃ so’bhyarcya bhogenācchādya vāsasā |
kamalotpalakahlārakusumai: samavākirat ||38||
tena puṇyena jāto’yaṃ padmagarbhanibhaprabha: | 
padmaka: śāsanārho me sukṛtodārasaurabha: ||39||
rūpaṃ śīlavibhūṣaṇaṃ śuci yaśaścandrāvadātaṃ kulaṃ
ceta: pakvavivekanirmalataraṃ saṃsāravāma: śama: |
etatpuṇyamahodayasya kṛtināṃ dṛṣṭikṣamaṃ lakṣaṇaṃ
jātirnindyatamā manaśca malinaṃ duṣkarmacihnaṃ nṛṇām ||40||
iti sarvajñakathitai: karmapākakathādbhutai: |
babhūva harṣasaṃsparśī bhikṣūṇāṃ vismayodaya: ||41||
iti kṣemendraviracitāyāṃ bodhisattvāvadānakalpalatāyāṃ
padmakāvadānaṃ saptāśītitama: pallava: ||
@497
88 citrahastiśayyātiputrāvadānam |
dṛṣṭyā tīvrataraṃ haranti niyamaṃ naiva kṣamante śamaṃ
karma kṣipramanoramaṃ himasamaṃ paryantadāhakṣamam |
etā bibhrati sarvameva viṣamaṃ svapnopamaṃ vibhramaṃ 
tyaktvā kāryabhiya: pravartanadhiya: saṃsārasakhya: striya: ||1||
bimbisārasya nṛpate: pure rājagṛhe purā |
citrākhyo hastiśayyātiputro’bhūdgajasainyapa: ||2||
sa rājatulyaṃ vibhavaṃ gṛhaṃ ca saparicchadam |
tyaktvā yuvaiva pravrajyāṃ vairāgyābhimukho’grahīt ||3||
patnī tasya surūpākhyā prabhūtavibhave gṛhe |
bhartṛsaṃbhogarahitā ciraṃ cintāturābhavat ||4||
atha kālena paryantacārī paricitādarāt |
sa citro hastiśayyātiputra: svapuramāyayau ||5||
abhyāgatasya tasyātha sānugamya nimantraṇam |
pūjāpura:saraṃ cakre patnī praṇayaśālinī ||6||
sācintayattamālokya dūrādhvaśramani:sukham |
aho batāsya lāvaṇyaṃ yauvanenaiva dhāryate ||7||
asmin vayasi bhogārhe parityajya gṛhaśriyam |
mithyaiva kimanenātmā nirvicāreṇa pīḍita: ||8||
snehaśeṣo’sya nādyāpi jāne śāntastapasvina: |
gehaṃ sapakṣapātena cakṣuṣā yannirīkṣate ||9||
athavā dhairyamevādau parīkṣya sthairyakāraṇam |
asya jānāmi vairāgyaṃ calaṃ viśrāntameva vā ||10||
gṛhe bhogagaṇaistṛpta: sarva: kānanamīhate |
vijane tu sukhabhraṣṭamātmānamanuśocati ||11||
iti saṃcintya sā tasya bhojanāvasare pura: |
svayaṃ tatyāja harmyāgrātsaśabdaṃ tāmrabhājanam ||12||
tena śabdena saṃtrasta ivālokya diśa: kṣaṇam |
kimetaditi papraccha citrastāṃ saṃbhramonmukha: ||13||
tata: smitamukhī kiṃcitpatitaṃ tāmrabhājanam |
prauḍhā nivedya sā tasmai harṣātpunaracintayat ||14||
@498
ayaṃ tāvadasaṃprāptanirvikārapadasthiti:|
śithilaṃ līlayaivāsya tūrṇamākṛṣyate mana: ||15||
ya: pātraśabdamātreṇa saṃtrāsākulatāṃ gata: |
kiṃ kiṃ na kriyate tasya viṣayairavimarṣiṇa: ||16||
sarva: praṇasyati payomucaśabdamātra-
saṃtrāsaluptadhṛtibandhana eva haṃsa: |
te santi ke’pi kamalāsanarājahaṃsā
ye puṣkarābhragurugarjitaniṣprakampā: ||17||
iti niścitya manasā sā śanairmṛduvādinī |
tamuvāca samabhyetya bhrūlatālāsyalīlayā ||18||
tṛṇāvanmāṃ parityajya tvayi dūrataraṃ gate |
sapatnībhirivākrāntaṃ vipadbhi: paśya me gṛham ||19||
asminnapi mahārambhavibhave bhogavarjitā |
tvaddarśanāśayaivāhaṃ dhṛtā sakhyeva ni:sukhā ||20||
yadapyanucitaṃ vaktuṃ du:khāttadidamucyate |
vadantī maunakāmeyaṃ jāne jihvāpi lajjate ||21||
nūnaṃ gṛhādhipatinā patnyā: śīlasya viplava: |
dṛṣṭo’sya jātaṃ vairāgyamakāle kathamanyathā ||22||
iti sthitamukha: sarva: parasparavilokanai: |
vadatyanyaguṇaglānigaṇanānipuṇo jana: ||23||
viyogataptāṃ māṃ loka: svasthacitteti manyate |
kleśe’pyakliṣṭarūpāhaṃ tāruṇyasya karomi kim ||24||
gṛhe parijanaścāyaṃ mamocchṛṅkhalatāṃ gata: |
asvāmikānāṃ nārīṇāmagre śvāpi pragalbhate ||25||
dāsasūnurmayaivāyamutsṛṣṭena vivardhita: |
paśyājñādānakopānme keśākarṣaṇamīhate ||26||
ityuktvā kṛtasaṃketā tadā dāsaparābhavam |
bhartuścittavikārāya sā pratyakṣamadarśayat ||27||
spṛhāmakliṣṭarūpeti vaiklavyaṃ ni:sukheti ca |
īrṣyāṃ jātāpavādeti krūraṃ dāsārditetyapi ||28||
sa tāṃ vilokayan prāpya saṃtyaktavratayantraṇa: |
tulyaṃ saṃsāradoṣāṇāṃ sarveṣāṃ vaśamāyayau ||29||
@499
pātracīvaramutsṛjya khaḍgamākṛṣya bhīṣaṇam |
priyānikārakrauryeṇa sa dāsaṃ hantumudyayau ||30||
praṇayādvārita: patnyā sadya: sa vadhavaiśasāt |
līnaṃ punargṛhasukhaṃ bhojanena jigīṣayā ||31||
so’bhūdbhogaparigraheṇa lalanāsaṃbhogasaubhāgyabhū-
rnānākāranikārakāraṇakathāpṛtyeṣu kopākula: |
kāma: karṣati saṃyamaṃ kṣapayati krodha: kṣaṇena kṣamāṃ 
no mithyāvrataśoṣitena manasā vairāgyamāsādyate ||32||
atha hastimahāmātrapadaṃ rājñārpitaṃ puna: |
āsādya vibhavodāra: so’bhūdabhyadhikodbhava: ||33||
atrāntare piṇḍapātamādāya nagarāntarāt |
bhagavantaṃ vanāsīnaṃ jinamabhyetya bhikṣava: ||34||
viṣaṇṇavadanāstasmai praṇipatya nyavedayan |
citrasya hastiśayyātiputrasyānucitaṃ vratam ||35||
bhagavānatha sarvajña: sasmitastānabhāṣata |
apakvakuśalenaiva kṛtastena vratagraha: ||36||
ye niṣpannavivekapāpakalanāni:śeṣitāśālatā-
ste nāyānti puna: purāṇaviṣayāsvādasmṛtervaśyatām |
ye tvarthapratiṣiddhagarvaśithilatyaktaprasaktādarā-
steṣāmantarasīmni kāmasamayo dolāyamānaṃ mana: ||37||
janmābhyāsaniṣakta eṣa viṣayasparśābhilāṣa: paraṃ
vidvāṃso’pi parityajanti niyamaṃ yenāvaṭe pātitā: |
rāgodagraviṣā viśanti viṣamadhvāntāṃ bhuvaṃ bhogina: 
kāma: kasya karoti kīrṇaviśikhāsāre vikāre kṣamām ||38||
ityuktvā bhagavān gatvā citrasya bhavanaṃ jina: |
dehaprabhābhistimiraṃ bāhyamunmūlayan pura: ||39||
anugrahaprakāśena kṛtvāsya vimalaṃ mana: |
kṛtapraṇāmasatkāraṃ taṃ nināya nijāśramam ||40||
punastatrāsya nirvyājapravrajyāvarjanājuṣa: |
jina: pravidadhe siddhyai śuddhasaddharmadeśanām ||41||
sa prāptārhatpade tasmin sakalakleśasaṃkṣayāt |
tatpūrvavṛttaṃ bhagavān pṛṣṭo bhikṣubhirabhyadhāt ||42||
@500
janmāntare purā tena bhaktyā satatamarciṃta: |
pratyekabuddhaścaityaṃ ca tasyānte vihitaṃ mahat ||43||
tatpuṇyapraṇidhānena dhanyo’yaṃ mama śāsane |
pravrajyāṃ samupādāya citro’rhatpadamāśrita: ||44||
kāraṇaṃ śrūyatāmasya puna: kāmapravartane |
eṣa pratārita: patnyā pūrvasminnapi janmani ||45||
babhūva brahmadattasya vārāṇasyāṃ mahīpate:|
paripūrṇaguṇa: śrīmān haridatta: purohita: ||46||
niṣpannavidyāvinayau putrau tasya babhūvatu: |
haridrāyaṇa ityekastathā hariśikho’para: ||47||
tau vivekāptavairāgyau bhavabhogaparāṅmukhau |
tapovane parivrajya pañcābhijñatvamāpatu: ||48||
tau vyaumacāriṇau rājñā pūjyamānau janena ca |
prāpatu: praśamaślāghyau munīnāmapi mānyatām ||49||
kadācidbhūpabhavanaṃ sthite hariśikhe nṛpa: |
kanyāṃ lāvaṇyavatyākhyāmūce digvijayonmukha: ||50||
vatse tvayā munerasya gauraveṇa garīyasā |
pūjyasya pūjanaṃ kāryaṃ satkārārho hyayaṃ mama ||51||
sutāmiti samādiśya prayāte pṛthivīpatau |
rājaputrī sadaivābhūtpūjāpraṇayinī mune: ||52||
hemacchedacchaviparicitāṃ kāntimaṅge dadhānaṃ
taṃ paśyantī kamalanayanaṃ sābhilāṣābhavatsā |
kāma: kāmaṃ ruciraviṣayālambana: saṅgamāśāṃ
pratyāsattyā kimapi hṛdaye baddhamūlāṃ karoti ||53||
sā ni:śvasantī smarasaṃbhrameṇa
bālānilenākulitā lateva |
aṅgairanaṅgasya muneścakāra
sānandamāliṅganamānatāṅgī ||54||
navakucamukhalagnenāṅgarāgeṇa tasyā
hṛdi madananṛpājñālekhyamudrāṃ dadhāna: |
munirabhavadakāṇḍe saṃyamālānabhaṅgā-
dabhimatanavalīlocchṛṅghalastatkṣaṇena ||55||
@501
vṛṣavyapāyānmithunakriyāyāṃ 
samudyata: karkaṭadurgraheṇa |
sa rājasiṃhasya gṛhe'rkatulya-
stāpāya kanyāgamanotsuko’bhūt ||56||
na mantrairutsāryaṃ na ca rucimayai: śāstramaṇibhi-
rna yogairna dhyānairna ca śamaviśeṣauṣadhirasai: |
muhurmūrcchāmohapraṇayamayamāliṅganavidhau 
bhujaṃgīnāṃ nūnaṃ viṣamaviṣamaṅge nivasati ||57||
nipātita: prītimaye mṛgākṣyā 
sa cauryasaṃbhogarase mamajja |
manīṣiṇāmapyavivekajanmā 
dhairyāntakṛnmanmathasaṃnipāta: ||58||
rāga: saṅgaparāṅmukhe hṛdi japādhāre’dhare cumbanaṃ 
dhyānālambivilocane praṇayinaulāvaṇyapānotsava: |
pāṇau pātrapavitrite kucayugaṃ puṣpāyudhārādhane 
tasyā: saṃyamadīkṣayaiva navatāṃ sarvaṃ jagāma vratam ||59||
tasyādbhūdbhūpatisutā bhujapañjaravartinī |
dīptā seṣryeva sahasā tapa:siddhiparāṅmukhī ||60||
na taṃ vijñātavṛtto’pi bhītyānta:puriko jana: |
mahatyavinaye tasmin kaścinnovāca kiṃcana ||61||
cirapratyāgatasyātha bhūpatervijayotsava: |
babhūvādbhutasaṃbhāraprabhūtavibhavodbhava: ||62||
sa pūrvaṃ bhaktivinata: svayaṃ hariśikhaṃ muni: |
bhūpatiṃ bhūmipālārhai: sarvabhogairapūjayat ||63||
bhuñjānasya kṣitipatau praṇayātpurata: sthite |
munerlāvaṇyavatyagre paricaryāparābhavat ||64||
tatastāṃ hemabhṛṅgāravyagrapāṇiyugāṃ muni: |
ehīti vismṛtadhṛti: prasārya bhujamabravīt ||65||
tasya smaravikāraṃ taṃ dṛṣṭvaiva kupito nṛpa: |
pāpapratikriyāyoge nigrahe vidadhe matim ||66||
krūrakopaṃ piturvaktraṃ dṛṣṭvā lāvaṇyavatyapi |
kaṇṭhalagnaṃ munerbhakṣyamityuktvāsya dadau paya: ||67||
@502
pāpāpahnavavaicitryapratyutpannagira: param |
māyāmaye vinimaye bṛhaspatidhiya: striya: ||68||
duhiturvacasā tena sahasaiva prasannatām |
nṛpa: katakacūrṇena jalāśaya ivāyayau ||69||
atrāntare munestasya jyeṣṭho bhrātā vanasthiti: |
vinaṣṭāṃ divyadhīrjñātvā luptarddhirgagane gatim ||70||
du:khita: svayamabhyetya taṃ nītvā nijamāśramam |
pañcābhijñaṃ punaścakre caturdhyānaparāyaṇam ||71||
narapatirapi jñātvā rāgodadhau patitaṃ muniṃ 
viṣamaviṣayakleśāvartātpunaśca vinirgatam |
bahūtaratapastejodagdhasmarasmṛtipātakaṃ 
ruṣamupacitāṃ tyaktvā dhīmān prasādamupāyayau ||72||
harihāyanasaṃjño’sāvahameva tadābhavam |
citro hariśikhaścābhūttatpatnī ca nṛpātmajā ||73||
avitathāṃ prathitāṃ svakathāmimāṃ 
kathitavāniti tatra tathāgata: |
prasabhameva bhavābhibhave mati: 
kimapi bhikṣugaṇasya yayābhavat ||74||
iti śrīkṣemendraviracitāyāṃ bodhisattvāvadānakalpalatāyāṃ 
citrahastiśayyātiputrāvadānamaṣṭāśītitama: pallava: ||
@503
89 dharmarucyavadānam |
udbhūtabhairavaghanānilanirmitormi- 
saṃpūritākhiladigantaraghauraghoṣa: |
durvāravārivikṛtirmakarākaro’pi 
saumyatvameti sugatasmaraṇena puṃsām ||1||
śrāvastyāṃ svastaye sarvajagatāṃ satatodyate |
jine jetavanārāmavihāranirate purā ||2||
vipuladvīpayātrāyāmutsāhena kṛtakṣaṇa: |
ratnārthī vaṇijāṃ sārthastīraṃ prāpa mahodadhe: ||3||
tata: pravahāṇarūḍhe sārthe gurutaraṃ bharam |
vicintya karṇadhārastānūce majjanaśaṅkita: ||4||
keyaṃ yuṣmākamautsukyādārohaṇaparaṃparā |
tuṅgattaraṃgaśṛṅgo’yaṃ na gṛhāṅgaṇamambudhi: ||5||
sadyastāvatpravahaṇe bhavadbhi: kriyatāṃ bhara: |
ratnarāśirna kasyeṣṭa: kiṃ tvabdhirbahuviplava: ||6||
anyatrormiprabandha: kharamakarakulavyākulo’nyatra vega: 
kīrṇo’nyatrāntarādristhiraśikharaghanodghātasaṃpākatoya: |
anyatrodyatkṛtāntaśvasitataramarutsaṃnipātabhramo’bdhe- 
ścaṇḍo’nyatrāstyakāṇḍakṣayanibiḍaśikhāmaṇḍalo vāḍavāgni: ||7||
śrutveti karṇadhāreṇa kathituṃ rūpamambudhe: |
avaruhya yayu: kecittasthu: kecinmahāśayā: ||8||
ratnadvīpamathāsādya yāte sārthe kṛtārthatām |
anukūlānile kāle pratyāvṛtte śanai: śanai: ||9||
dadṛśurvaṇija: sarve pura: saṃpūritāmbaram |
visāritāsyakuharaṃ mandarādrimivodgatam ||10||
sakūrmamīnamakara: salīla: sakalo’mbudhi: |
tasyaivābhimukhaṃ vegātprasthita: śvabhrapātavat ||11||
kṛtāntavaktrakuharāsanne pravahaṇe tata: |
papracchurvaṇija: karṇadhāraṃ viplavavihvalā: ||12||
abhūtapūrvamudbhūtaṃ bhūtaṃ kimidamadbhutam |
uditaṃ mūrdhni caṇḍāṃśuyugalaṃ yatra dṛśyate ||13||
@504
asyābhimukhametatkiṃ salilaṃ parisarpati |
kṛṣyamāṇaṃ pravahaṇaṃ yasya vegena ghūrṇate ||14||
ityākāṇḍakṣayārambhabhayasaṃbhramakātarai: |
vaṇigbhi: saṃśaye pṛṣṭa: karṇadhāra: samabhyadhāt ||15||
timiṃgilagilirmatsya: sattvasaṃhārakṛnmahān |
saṃmoha iva saṃsāre nivasatyeṣa sāgare ||16||
asya kalpāntaghorasya netrayugmaṃ pradṛśyate |
dvādaśārkodayārambhe sūryadvayamivoditam ||17||
asyāsyaśvabhraparyante śubhrābhraparivāritā |
mahādriśṛṅgamāleva lakṣyate daśanāvalī ||18||
pravāheṇa pravahaṇaṃ kṛṣṭamasyāsyapātinā |
viṣayābhimukhaṃ cittamiva dhartuṃ na śakyate ||19||
smaryatāṃ daivataṃ kicijjanmāntaraśubhapradam |
pratikriyāsminnāstyeva nidhane karmanirmite ||20||
ityuktaṃ karṇaṃdhāreṇa śrutvā sarve vaṇiṅnarā: |
namo buddhāya buddhāyetyūcu: sākrandanādina: ||21||
nādaṃ teṣāṃ bhayārtānāṃ bhagavān bhūtabhāvana: |
divyaśrotreṇa śuśrāva jino jetavane sthita: ||22||
buddhābhidhānaṃ śrutvaiva tama:praśamana: timi: |
śanairnimīlayan vaktraṃ sattvopaplavaśāntaye ||23||
saṃvṛtāsye śanaistasmin prativegaughaviplavāt |
kālavaktrātpravahaṇaṃ muktaṃ satatamāyayau ||24||
tata: kuśalina: sarve tīrṇāstīvratarādbhayāt |
śrāvastīṃ ratnasaṃpūrṇāṃ vivaśurviśrutaśriya: ||25||
te gatvā bhaktisaṃyuktā vyasanatrāṇakāriṇam |
jinaṃ jetavanāsīnaṃ bhagavantaṃ vavandire ||26||
te tasya darśanenaiva chinnasaṃsārabandhanā: |
sadya: prasādamāsādya pravrajyārhattvamāyayu: ||27||
abhavan kāśyapākhyāsya śāstu: śāsanavartina: |
ete janmani pūrvasmin provāca bhagavāniti ||28||
timiṃgilagilistvabdhau virata: sattvasaṃhṛte: |
prāpa kṣaṇena tīkṣṇāgnikṣutkṣata: prāṇasaṃśayam ||29||
@505
klinnaṃ kalevaraṃ tasya durāmodāsahiṣṇubhi: |
sodvegairbalibhirnāgai: kṣiptaṃ jalanidhestaṭe ||30||
sa śuṣkāsthimaya: kāya: kālena kṣālito’mbubhi: |
tuṣārarāśisaṃchanna: śailakūṭa ivābabhau ||31||
śrāvastyāṃ brāhmaṇasyātha summate: putratāṃ gata: |
mātu: sa cakre garbhasthastīvrāṃ kṣuddu:khavedanām ||32||
sa jāta: strīśatastanyaistṛptiṃ na kṣudhito yayau |
sa śanairvardhamānaśca saṃbhṛtairbhūribhojanai: ||33||
atṛptyā paramudvigna: sa gatvā bhikṣusaṃgamam |
pravrajyāṃ samupādāya tṛptiṃ na prāpa piṇḍakai: ||34||
bahubhugviśruta: so’tha vipulai: saṃghabhojanai: |
śraddhānimantraṇaistaistairna kvacittṛptimāyayau ||35||
atrāntare gṛhapati: śrīmān dānavratābhidha: |
nimantraṇāya bhikṣūṇāṃ śraddhyā samupāyayau ||36||
saṃghe’nyatra gate bhoktuṃ tameva bahubhojanam |
ekameva sa saṃprāpya bhojyaṃ tasmai nyavedayat ||37||
tasmin kṣaṇena bhuñjāne prabhūtapuruṣāśanam |
dadau gṛhapatistasmai samastaṃ saṃghabhojanam ||38||
andhasāṃ śakaṭe tena mukte vismayakāriṇā |
bhītyā gṛhapatirbhūtaśaṅkārta: samacintayat ||39||
aho mayāyaṃ saṃprāpta: sukumāro’lpakāśana: |
ni:śeṣaṃ bhuktamekena yena saṃghasya bhojanam ||40||
prasaṅgena na yakṣo’yaṃ yāvanmāmapi khādati |
datvāsmai dakṣiṇāṃ tāvajjavādapasarāmyaham ||41||
iti saṃcintya sāśaṅkastasmai datvā sa dakṣiṇām |
paścādāgamanatrāsād yayau vivalitānana: ||42||
gatvā bhagavate sarvaṃ tadvṛttāntaṃ nivedya sa: |
ko’sau yakṣo nu rakṣo vetyapṛcchatsugataṃ pura: ||43||
bhagavānapi taṃ prāha nāsau yakṣo na rākṣasa: |
eṣa dharmarucirnāma bhikṣurarhattvameṣyati ||44||
atha dharmaruciṃ śāstā svayaṃ nītvā vihāyasā |
adarśayannijaṃ tasya vikarālaṃ kalevaram ||45||
@506
tadaparyantamālokya saṃsāramiva bhīṣaṇam |
kimetaditi papraccha khedāddharmarucirjinam ||46||
tamavocatsa sarvajña: kiṃcitsmitasitānana: |
ayaṃ bhayaṃkara: kāya: śuṣka: sthūlāsthipañjara: ||47||  
bhaja dharmaruce śāntiṃ tyaja bhāvaparigraham |
sthavīyasī tavaiveyaṃ pṛṣṭhasthūṇāsthiśṛṅkhalā ||48||
śrutvaitatsugatenoktaṃ kalayan svakalevaram |
bhavabhrame dharmaruci: paraṃ nirvedamāyayau ||49||
so’cintayadaho mohamārge saṃsaratāṃ nṛṇām |
kṣaṇapratiśraye kāye pānthānāṃ nijavāsanā ||50||
visaṃsthāsthisthūṇa: prakaṭadaśanaśreṇivikaṭa: 
pranaṣṭa: kāyo’yaṃ kṛmikulacitacchidranalaka: |
imāstā: sāpāyā: pralayabhayamāyāpraṇayiṇāṃ 
nṛṇāṃ rohatsnehā: sarasaviṣayāsvādanabhuva: ||51||
iti saṃjātavairāgyaṃ svakalevaradarśanāt |
vyomnā jinastamādāya yayau jetavanaṃ puna: ||52||
tatrāsya cakre bhagavān dayayā deśanāṃ yayā |
srota:sakṛdanāgāmi sa yadarhattvamāptavān ||53||
sarvakleśavinirmukta: sa praṇamya tathāgatam |
prāgjanmanicayasmṛtyā prayayau sasmitānana: ||54||
tata: kadācidāyātaṃ taṃ bhikṣugaṇasaṃnidhau |
jagāda bhagavān prītyā sarvajñaśchinnabandhanam ||55||
cirasya kiṃ dharmaruce mahatā sucireṇa ca |
kleśādhvavipule kāle cirācciratareṇa ca ||56||
vada dharmaruce kacciccirasaṃcārasaṃcitai: |
tairapāraparikleśairna śrānto’si nirantarai: ||57||
iti dharmaruci: pṛṣṭa: sarvajñena satāṃ pura: |
prāgjanmasmṛtidātāraṃ bhagavantamabhāṣata ||58||
cirasya tāvadbhagavan mahatā sucireṇa ca |
kleśādhvavipule kāle cirācciratareṇa ca ||59||
nānākārairgurutarabharairgarbhaśayyāmalāṅkai: 
bhrānta: śrāntaścirataradhṛte: kāyakanthāsamūhai: |
@507
tvāṃ labdhvāhaṃ vyasanakaruṇābāndhavaṃ du:khitānāṃ 
prāpta: sarvāvaraṇarahitāṃ hanta viśrāntimetām ||60||
iti dharmarucestatra jinasya ca kathāntare |
kautukādbhikṣubhi: pṛṣṭastadvṛttaṃ sugato’bhyadhāt ||61||
pūrvasmin bhagavān kalpe kṣemanāmni mahīpatau |
kṣemaṃkarākhya: sugata: kṣemavatyāmabhūtpuri ||62||
tasya kāle gṛhapatirdharmaśīlābhidho’bhavat |
samudrayātrāsaṃrabdharatnairvaiśravaṇopama: ||63||
kṛtvā sarvaṃ jagatkāryaṃ tasminnatha tathāgate |
nirvāṇadhātusaṃlīne kālenāmitatejasi ||64||
dharmaśīlo gṛhapatistadviyogāgnitāpita: |
bhaktyā bhagavatastasya stūpaṃ kartuṃ samudyayau ||65||
maṇikāñcanasaṃbhāraṃ stūpārambhe mahātmana: |
jinaśāsanavidveṣādviprāstasya nyavārayan ||66||
viprāṇāṃ dharmavighnānāṃ rājño vṛttaṃ nivedya sa: |
taddattaṃ subhaṭaṃ prāpya pratiṣedhakavāraṇam ||67||
nāmnā sahasrayodhīti sa rājasubhaṭa: kṛtī |
nirbhartsya vidadhe viprān daṇḍatrāsaparāṅmukhān ||68||
hemastūpaṃ gṛhapatirnicitaṃ maṇimauktikai: |
vītavighnaṃ tata: kṛtvā praṇidhānaṃ samādadhe ||69||
sattvasaṃtāraṇāsaktāṃ sudhāsiktāmanuttarām |
anena kuśalenāhaṃ samyaksaṃbodhimāpnuyām ||70||
sahasrayodhī tenoktametadākarṇya sādara: |
śrāvako’haṃ tavaiva syāmityūce praṇidhānavān ||71||
dharmaśīlastamavadat sa prāpya jñānalocanam |
prabhūtapāpa: kṛcchreṇa śrāvakastvaṃ bhaviṣyasi ||72||
bahuvarṣe gate kāle viśālakukṛtakṣayāt |
buddhābhidhānamākarṇya kuśalaṃ samavāpsyasi ||73||
dharmaśīlo gṛhapati: so’hameva tadābhavam |
sahasrayodhī yaścābhūtso’yaṃ dharmaruciścirāt ||74||
dvitīyakalpe bhagavān dvīpākhye pṛthivīpatau |
dīpaṃkarābhidha: śāstā dīpavatyāmabhūtpuri ||75||
@508
tapovanarucirbhaktyā kadācittena bhūbhujā |
jina: purapraveśāya sa gatvā svayamarthita: ||76||
praṇaye nṛpatestasmin vātsalyena prasādinā |
sugatenābhyupagate saṃbhāra: samavartata ||77||
sa rājā kāśīnagarīṃ vāsavākhyasya bhūpate: |
suhṛda: prāhiṇoddūtaṃ bhagavān dṛśyatāmiti ||78||
atrāntare vāsavena rājñā dvādaśavārṣike |
yajñe samāpte vidhivatkalpitā: pañca dakṣiṇā: ||79||
taṃ devatāvadadbhūpaṃ viprau tvāmāgamiṣyata: |
sumatiśca matiśceti dānārha: prathamastayo: ||80||
athādhyayanaparyante gurave dakṣiṇārthine |
yajñakṣetraṃ kṣitipatestau samājagmaturdvijau ||81||
vāsavo’pi mahīpālastannāmaśravaṇādarāt |
dadau hṛṣṭa: sumataye yajñānte pañca dakṣiṇā: ||82||
catūratnamayīṃ śayyāṃ haimau daṇḍakamaṇḍalū |
suvarṇaratnapātrīṃ ca hiraṇyaśatapañcakam ||83||
alaṃkṛtāṃ ca svasutāṃ nṛpe dātuṃ samudyate |
sumatirnāgrahītkanyāṃ brahmacaryamudāharan ||84||
kanyāpi sundarī nāma taṃ dṛṣṭvā kanakadyutim |
sābhilāṣā samutsṛjya lajjāṃ cakre tadarthanām ||85||
pratyākhyātā tatastena sā kanyā brahmacāriṇā |
vairāgyādbandhuvimukhī yayau dvīpavatīṃ purīm ||86||
tatrālaṃkāraratnānāṃ kurvāṇā vikrayaṃ śanai: |
sā mūlyakrītakusumai: sadā cakre surārcanam ||87||
sumatirgurave datvā dakṣiṇāptaṃ samīhitam |
hiraṇyaśeṣaṃ tatpatnyā nirdiṣṭaṃ svayamagrahīt ||88||
tasyāmeva vibhāvaryāṃ svapnān daśa dadarśa sa: |
pānaṃ sudhāsamudrasya gamanaṃ gaganena ca ||89||
candrārkasparśanaṃ rājñāṃ munīnāmatha yājanam |
śvetebhahaṃsasiṃhādriśikhirārohaṇaṃ tathā ||90||
so'tha prabuddha: svapnānāṃ phalaṃ śrotuṃ mahāmune: |
jagāma vañcābhijñasya parṇādasya tapovanam ||91||
@509
sa tena pṛṣṭa: provāca tvatsvapnānāṃ phalodayam |
jino jānāti bhagavān dvīpavatyāṃ puri sthita: ||92||
tacchrutvā sumatistūrṇaṃ svapnavyākaraṇotsuka: |
sahaiva matinā bhrātrā yayau dvīpavatīṃ purīm ||93||
tasminnavasare rājā dvīpena vipulotsave |
sā praveśe bhagavata: purī ratnāmbarairvṛtā ||94||
yatpūjāpuṣpasaṃbhāre saṃbhṛte tatra bhūbhujā |
krayavikrayavīthīṣu naivādṛśyata puṣpakam ||95||
tata: sā sundarī kanyā puṣpaṃ durlabhatāṃ gatam | 
pūjāvicchedadu:khārtā mālākāramavocata ||96||
tata: sumatipuṇyānāṃ prabhāvādapyapaṅkaje |
hrade babhūva kasmiṃmaścittatkālakamalodbhava: ||97||
tāni rājabhayāttasyai lubdha: pracchādya mālika: |
dadau sāpyambukumbhāntarnikṣipya tvaritaṃ yayau ||98||
sumatirjinapūjāyai sukumārthī paribhraman |
tāṃ phullapadmabahulāṃ dadarśa pathi sundarīm ||99||
puṇyānubhāvāttasyaiva kumbhābhyantarasaṃvṛtai: |
sajīvitairiva mukhaṃ darśitaṃ kamalaistata: ||100||
arthyamānā hiraṇyena sā tena kamalārthinā |
sābhilāṣā parijñāya sasmitā tamabhāṣata ||101||
tyaktāhaṃ bhavatā pūrvaṃ kusumānyadya yācase |
kanyāsaṃbhāṣaṇaṃ sādho na yuktaṃ brahmacāriṇa: ||102||
tava puṣpapradānena bhāryā syāmanyajanmasu |
ityevaṃ praṇidhānena dadāmyetāni nānyathā ||103||
evamastviti tenokte pañca parvāṇi sā dadau |
tasmai svayaṃ ca pūjāyai jagrāha kamaladvayam ||104||
atha dvīpakṣitipatirvāsavaśca mahīpati: |
bhagavantaṃ samāyāntaṃ bhaktyā pratyabhijagmatu: ||105||
tasya ratnaśalākāṅkaṃ dīptaṃ chatramathāgrahīt |
cāmaraṃ candradhavalaṃ vāsavo vasudhādhipa: ||106||
surasiddharṣigandharvai: pūjyamānasya sarvata: |
purapraveśe tasyāsītsarvasattvasukhotsava: ||107||
@510
nibiḍe janasaṃpāte jinasaṃdarśanotsuka: |
sumatistatprabhāveṇa kathaṃcinmārgamāptavān ||108||
kṣiptvā śāstuścaraṇayo: kamalāni kṛtāñjali: |
sa taṃ vavande sānanda: kṣitau kīrṇajaṭābhara: ||109||
tasya padmāni vaipulyaṃ sukṛtānīva tatkṣaṇāt |
avāpya cakruścakrābhyāṃ sarvāṃ saṃcāriṇīṃ pura: ||110||
sundaryā sādarotsṛṣṭaṃ bhaktyā bhagavato’grata: |
phullāravindayugalaṃ yayau karṇāvataṃsatām ||111||
jaṭākaṭapra: summate: sugatena praṇāmina: |
vyaśīryata padākrānta: prādurāsīttathāpara: ||112||
labdhākāśagatau tasmin prayāte kṛtakṛtyatām |
śṛṇvata: sarvalokasya babhāṣe bhagavāñjina: ||113||
samyaksaṃbodhimāsādya summate tvamanuttarām |
loke śākyamunirnāma bhaviṣyasi tathāgata: ||114||
udīrite jineneti puṣpavarṣe divaścyute |
jaṭāṃ stūpapratiṣṭhāyai jagṛhu: sarvamantriṇa: ||115||
bhagavaccaraṇākrāntā bhrāturdṛṣṭvā jaṭā: kṣitau |
śrotriyatvābhimānena mati: kopākulo’bhavat ||116||
nivārya sumatistasya vikāraṃ mohasaṃbhavam |
tenaiva sahita: śāstu: pravrajyāmagrahītpura: ||117||
tata: kālena sumatirdehānte tuṣitābhidham |
avāpa devanilayaṃ matiśca narakaṃ yayau ||118||
so’haṃ sumatirevādya matiśca mativiklavāt |
ayaṃ dharmaruci: kliṣṭa: sundarī sā yaśodharā ||119||
tṛtīye bhagavān kalpe krakucchandastathāgata: |
anuttarajñānanidhirjambudvīpe purābhavat ||120||
babhūva samaye tasminnujjayinyāṃ mahādhana: |
vaṇikcandanadattākhya: prakhyātakrayavikraya: ||121||
tasya kāmabalākhyāyāṃ jāyāyāṃ madanadyuti: |
aśvadattābhidhāno’bhūtputra: kāya iva priya: ||122||
arthārthī sa jagāmābdhiṃ patnīnyastagṛhasthiti: |
dhanena dhanināṃ tṛṣṇā lavaṇeneva vardhate ||123||
@511
tatpatnī proṣite patyau yauvanonmādamohitā |
gṛhacintā: parityajya kāmadhyānaparābhavat ||124||
kumāramaśvadattaṃ sā nidhāya dhanakarmaṇi |
sadā prāsādaśṛṅgasthā rājamārgaṃ vyalokayat ||125||
svairāvakāśarahitā bahubhṛtyajane gṛhe |
vṛddhadhātrī: samabhyetya dīrghocchvāsājjagāda sā ||126||
vibhave bahubhoge’sminnājñādhīnajane gṛhe |
svairasaṃcārahīnāyā māta: satyaṃ na me rati: ||127||
nādhikārairna satkārairnālaṃkārairna bhojanai: |
vinā puruṣasaṃbhogaṃ bhajante lalanā: sukham ||128||
tasmādgṛhaṃ parityajya gacchāmi cchandacāriṇī |
bālye jāta: suto’pyeṣa na snehāyatanaṃ mama ||129||
kulakūladvayābaddhā bandhubandhanayantraṇām |
na sahante taraṃgiṇyo ratiśīlā hi yoṣita: ||130||
iti bruvāṇāṃ tāmūce dhātrī vātsalyaviklavā |
vatse na gamanaṃ yuktaṃ tyaktvā suvipulāṃ śriyam ||131||
bahukṛtye gṛhe tvasmin guptacaryā niyujyate |
kṣaṇena svairacaritaṃ rājamārgeṣu dhāvati ||132||
kathaṃ rakṣasi cāritraṃ saṃtaptā yauvanoṣmaṇā |
kathaṃ gṛhanidhānaṃ ca pādenotsārya gacchasi ||133||
ita: kāmaviṣāveśa: śvabhrapāta: kṣaṇādita: |
asminnubhayasaṃdehe na jāne kiṃ kariṣyasi ||134||
tāvatprāṇapaṇenāpi capalā: sakutūhalā: |
parastriyaṃ prārthayanti na yāvadvastramujjhati ||135||
na na neti samutkampirasanāṃśukakarṣaṇe |
gacchāmi muñca muñceti kvaṇantī kasya nepsitā ||136||
dṛṣṭvā vivasanāṃ vṛttakartavya: sarvathā jana: |
bhujapañjaranirmukta: śukavṛttyā palāyate ||137||
timire raticaureṇa kṣaṇārdhasukhasaṃgama: |
puna: praviratāloke paralokasamāgama: ||138||
sā naṣṭā niṣphalākṛṣṭā lajjākaṣṭādadhomukhī |
kumārge hāritaṃ yānto śīlaratnamivekṣyate ||139||
@512
sā roditi prasṛtaduścaritāpavādā 
sthūlāsrabindubhiramandaviṣādakandai: |
kāmaśramatruṭitanirmalaśīlahāra-
muktāphalairiva dharāṃ paripūrayantīṃ ||140||
bālasyāpi tuṣāraraśmiruciraṃ saṃcintayantyā: smitaṃ 
mlāyantyā: sahasā nimīlitatano: padmānanāyā: param |
gehānta: svakathāṃ mitha: kathayatāmākarṇayantyā bahi: 
svairiṇyāstṛṇapallave’pi valite sāśaṅkaśaṅkaṃ mana: ||141||
rūpadarpeṇa niryānti taruṇya: pativeśmana: |
paścātparīkṣya tvajyante puṇyasthāne parīkṣakai: ||142||
tasmādgṛhasthitāyāste yathā puruṣasaṃgama: |
loke bhavatyaviditastathā yuktiṃ vadāmyaham ||143||
aśvadatta: kumāro’sau kiṃcidāsannayauvana: |
janasyāśaṅkanīyatvāt sukhabhogya: paraṃ tava ||144||
evaṃ vidagdha: sumukha: kāntimān prāpyate kuta: |
nirapāya: parkārā’yaṃ yadi tāvatpravartate ||145||
iti dhātrīvaca: śrutvā sāpi yuktamamanyata |
tīvrarāgaprakārāndha: pāpapātaṃ na paśyati ||146||
dhātrī tata: kumārasya saṃbhogasukhavarṇanām |
svairaṃ vidhāya vidadhe viṣayābhimukhaṃ mana: ||147||
tamavocata sāśaṅka kṛtvā kāmapratāraṇam |
asti vatsa tvaducitā kācitproṣitabhartṛkā ||148||
śūnye veśmani nirdīpe rātrau maunāvalambinī |
lajjāvatī sā sutarāṃ tvayā saṃgamamicchati ||149||
iti tasyā: vaca: śrutvā sābhilāṣo vaṇiksuta: |
sadā guptagṛhe bheje jananyā ratisaṃgamam ||150||
satataṃ sevamānāyā: pracchannabhavane ratim |
vardhamāna: paraṃ tasyā rāgāgnirna śamaṃ yayau ||151||
sācintayadimāṃ nityaṃ pracchādanakadarthanām |
na sahe rūpabhogasya parkāśa: kila jīvitam ||152||
@513
anyonyavadanāmbhojavilokanarasaṃ vinā |
na cumbane na surate kaścidasti sukhotsava: ||153||
tasmātpracchadanāyāsaṃ kumārasya prayatnata: |
bhaṅktvā prasabhasaṃbhoge pradiśāmi pragalbhatām ||154||
iti saṃcintya sā rātrau prabhāte vyaktavigrahā |
yayau vastraparāvṛttiyuktyā tasya parkāśatām ||155||
sa nijāṃ jananīṃ dṛṣṭvā chinnamūla iva druma: |
papāta pānakaviṣāveśena vivaśīkṛta: ||156||
tayā śītāmbunā sikta: śanai: saṃjñāmavāpya sa: |
vilalāpa pṛthuśvabhre vibhraṣṭa iva du:khita: ||157||
tamuvāca pariṣvajya bhujābhyāṃ kāmamohitā |
bhrūlatāṃ sā samunnāmya narakāpātadūtikām ||158||
mithyā kimayamasthāne viṣādastava du:saha: |
kiṃ na jānāsi nārīṇāmasatyadharmayantraṇām ||159||
na tvayotpāditaṃ du:khaṃ hṛtaṃ vā kasyaciddhanam |
sādhārasukhabhoge’smin keyaṃ te pāpavāsanā ||160||
saritsādhāraṇā nāryastaraṃgiṇyāṃ nirargalam |
yasyāmeva pitā snāti tasyāṃ na snāti kiṃ suta: ||161||
pathā yena pitā yātastena putro’pi gacchati |
sāmānyagamanā eva vartanīsaṃnibhā: striya: ||162||
ekabhogyaiva lalanā na parasparamarhati |
īrṣyālubhi: kṛtaṃ kaiścidetatsamayamātrakam ||163||
naiva kācidagamyāsti ratyarthaṃ paramārthata: |
ekapātropabhogyā hi pitu: putrasya ca striya: ||164||
iti yatnena sa tayā saṃbhogābhimukha: kṛta: |
sa jātarāga: satataṃ siṣeve jananīṃ paśu: ||165||
tata: kālena pitaraṃ pratyāyātaṃ mahodadhe: |
sa gūḍhe prerito mātrā viṣeṇa vidadhe vyasum ||166||
tata: sā rāgavṛddhyaiva nirargalasukhaiṣiṇī |
svairaṃ kumāraṃ praṇayāduvāca snehamohitam ||167||
@514
sāradraviṇamādāya niryantraṇasukhāptaye |
ehi deśāntaraṃ tāvadgacchāva: kaṇṭakojjhitam ||168|| 
iti tadvacanaṃ śrutvā cirakālasamīhitam |
sāradraviṇamādāya sa yayau sahitastayā ||169||
deśāntare kṛtapadau paraṃ pracchannapātakau |
jāyāpatitvaṃ vikhyāpya tau nirvṛtimavāpatu: ||170||
tata: kadācittadgehaṃ svadeśapratyabhijñayā |
bhikṣu: paricito’bhyetya vātsalyāttamabhāṣata ||171||
kaccitte kuśalaṃ mātu: kaccijjanmamahīṃ muhu: |
tyaktāṃ cintayataścittaṃ nāyātyanuśayavyathām ||172||
iti bhikṣorvaṃca: śrutvā śilayeva sa tāḍita: |
pratyabhijñānacakitastāṃ tāṃ yuktimacintayat ||173||
sa mātrā saha saṃmantrya mantrabhedabhayākula: |
bhikṣuṃ nimantrya niryantryastaṃ śasterṇa gṛhe’vadhīt ||174||
arhadbhikṣuvadhe’pyasya nākampata manāṅmana: |
nṛśaṃsā: pātakairyānti vajrādapi kaṭhoratām ||175||
dharmādriśṛṅgāgraparicyutānāmadhomukhānāmataṭāvaṭeṣu |
bahubhramaśvabhraśatāhatānāṃ bhavatyalaṃ pātaparaṃparaiva ||176||
sutena ramamāṇāpi sā saṃbhogaparāyaṇā |
sundarākhyaṃ vaṇikputraṃ dṛṣṭvābhūttatra saspṛhā ||177||
iti paricitairbhogābhyāsai: smara: parivardhate 
kimapi bhajate lobha: prauḍhiṃ pravṛddhadhanodayai: |
lavaṇasalilāpānaistṛṣṇā prayātyatitīvratāṃ 
jvalati vipulajvālo’gādhairjalairvaḍavānala: ||178||
tāṃ gūḍhasaṃgatāṃ tena rāgiṃṇā navakāminā |
dṛṣṭvāśvadatta: khaḍgena jaghāna jananīṃ krudhā ||179||
ānantaryaistribhi: pāpabhārai: sa gurutāṃ gata: |
niṣkāśita: purāttūrṇaṃ devatāpreritairjanai: ||180||
sa jātānuśayastīvraṃ gatvā bhikṣugaṇān bahūn |
du:khādyayāce pravrajyāṃ nivedya nijaduṣkṛtam ||181||
@515
tasmai na kaścitpravrajyāṃ patitāya dadau yadā |
tadā dadāha sa dveṣātsuptaṃ bhikṣugaṇaṃ niśi ||182||
ekastu bodhisattvāṃśo bhikṣustasya dayārdradhī: |
tadā dineśa pravrajyāṃ śikṣāpadavivarjitām ||183||
śikṣāpadāni nirbandhādyācamānaṃ prayatnata: |
bhikṣustamūce nārho’si śikṣāpadaparigrahe ||184||
namo buddhāya buddhāyetyetadeva sadā vada |
jinābhidhānaṃ śrutvaiva kalpānte muktimeṣyasi ||185||
athāśvadatto dehānte ghoraṃ narakamāviśat |
yasyāgre prabalottāla: śītala: pralayānala: ||186||
so’yaṃ dharmaruci: pṛṣṭaścirasyeti cirānmayā |
abhidhāyeti bhagavān virarāma tathāgata: ||187||
vātālī jananī taraṃgataralā ni:śaṅkamāli ṅgitā 
prāpya prauḍhimadarśanaṃ sa janakastejonidhi: prāpita: |
arhatsattvapadaprakāśavibhavastīvrakrameṇāhato 
dhūmenātimalīmasena na paraṃ kiṃ kiṃ kṛtaṃ duṣkṛtam ||188||
iti kṣemendraviracitāyāṃ bodhisattvāvadānakalpalatāyāṃ 
dharmarucyavadānamekonanavatitama: pallava: ||
@516
90. dhanikāvadānam |
mana:śuddhividhānena dānenātilaghīyasā |
bhavantyalaṅghyā: saṃkalpe: saṃpada: sattvaśālinām ||1||
purā vṛjiṣu vaiśālyāṃ markeṭākhyahradāntike |
kūṭāgāraguhāvāse jine bhagavati sthite ||2||
babhūva dhaniko nāma śriyā gṛhapatirvṛta: |
samagrapuṇyasaṃyogātpuruṣottamatāṃ gata: ||3||
patnī dharmasakhī tasya śīlavatyabhidhābhavat |
vadānyākhyaśca tanaya: snuṣā satyavatī tathā ||4||
saṃhatā: samayaṃ cakrustatra vaiśālikā dvijā: |
nimantraṇīyo bhagavān sarvai: saṃbhūya nānyathā ||5||
ekaścetkurute vittamadājjinanimantraṇam |
sarvairnirvāsanīyo’sau pareṣāṃ dharmavighnakṛt ||6||
teṣāṃ samayamajñātvā puṇyavān dhanika: svayam |
divyasaṃpadyutaścakre gatvā jinanimantraṇam ||7||
sa bhaktimān bhagavatā gṛhābhigamane svayam |
sasaṃghenābhyapagate hṛṣṭa: svabhavanaṃ yayau ||8||
sa tatra divyavibhava: saṃbhāraistridivocitai: |
ratnāsanopakaraṇāṃ sajjāṃ bhojyabhuvaṃ vyadhāt ||9||
atrāntare dvijā: sarve gatvā bhagavato’ntike |
saṃbhūya kṛtasaṃbhārāścakrurbhaktyā nimantraṇam ||10|| 
tānuvācātha bhagavān prasādaviśadāśaya: |
pūrvameva sasaṃgho’haṃ dhanikena nimantrita: ||11||
etadākarṇya yāteṣu teṣu svabhavanaṃ śanai: |
paraṃ pratīkṣamāṇeṣu dinaṃ bhagavato’rcane ||12||
dhanikasya gṛhaṃ gatvā bhagavān saha bhikṣubhi: |
divyādbhutarddhisaṃbhāraṃ cakre bhojyapratigraham ||13||
anyedyurapi tatpatnī tattulyaṃ vipulaśriyā |
divyopabhogasaṃbhārairbhagavantamapūjayat ||14||
tatputreṇa tṛtīye’hni caturthe snuṣayā jina: |
āścaryavibhavābhogairupabhogairnimantrita: ||15||
alabdhapūjāvasara: śāsturvaiśāliko gaṇa: |
dhanikāya paraṃ kruddhaścakrurniṣkāsanodyamam ||16||
@517
śāsanātsugatasyātha dhanikena dvijātaya: |
na mayā jñāta ityuktvā tena sarve prasāditā: ||17||
sapatnīko’tha dhanika: saputraśca snuṣānvita: |
dharmadeśanayā śāstu: satyadarśanamāptavān ||18||
tatpūrvapuṇyavṛttāntaṃ mahāvibhavavistaram |
bhikṣubhirbhagavān pṛṣṭa: sarvajñastānavocata ||19||
vārāṇasyāmabhūtpūrvaṃ mālika: kamalābhidha: |
durbhikṣakṣapite kāle parāṃ durgatimāpita: ||20||
patnī pallavikā nāma putra: kuvalayābhidha: |
pāṭalākhyā snuṣā ceti babhūvustasya saṃmitā: ||21||
kadācitkusumārāme dinānte tadgṛhāntike |
pratyekabuddha: saṃtoṣakānte viśrāntimāptavān ||22||
te tvekavasanā: sarve paryāyeṇa nṛpālaye |
puṣpāṇi datvā saṃprāptā dadṛśustaṃ prabhāmayam ||23||
tejonidhiṃ tamālokya prātastatpūjanotsukā: |
nirdhanāste vyathāṃ prāpuśchinnapakṣā: khagā iva ||24||
caturṇāṃ vidyate’mākamekaṃ sarvasvamambaram |
ācchādayāmastenaiva pūjyasyāsya varaṃ vapu: ||25||
nādya rājakulaṃ nagnā gacchāma: kiṃ bhaviṣyati |
iti te samayaṃ kṛtvā vastreṇa tamapūjayan ||26||
tatpuṇyapraṇidhānena dhaniko’yaṃ sa mālika: |
jāto divyaprabhāvarddhi: patnīputrasnuṣānvita: ||27||
sarvajñeneti kathitaṃ śrutvā sapadi bhikṣava: |
menire cittavaimalyamūlāṃ dānaphalaśriyam ||28||
tataste brāhmaṇā: sarve saṃbhūya śucibhojanai: |
bhagavantaṃ samabhyarcya babhūbu: kuśalojjvalā: ||29||
helārpitaṃ ratnavanaṃ tṛṇāgraṃ 
śraddhāvitīrṇaṃ tṛṇamapyanarghyam |
anekaśobhānubhavaṃ na vittaṃ 
cittaṃ nimittaṃ śubhasaṃbhavānām ||30||
iti kṣemendraviracitāyāṃ bodhisattvāvadānakalpalatāyāṃ 
dhanikāvadānaṃ navatitama: pallava: ||
@518
91 śibisubhāṣitāvadānam |
subhāṣitaṃ satyapathaprakāśanaṃ 
karotyanālokapade sudīpavat | 
sadopakārādata eva vallabhaṃ 
vivekacaryāsu mahātmanāmapi ||1||
kuśipuryāṃ bhagavatā yadā mallajanāspade |
arhatpadaṃ bhikṣugaṇa: prāpita: kuśalaiṣiṇā ||2||
tadā kathayatāṃ dharmaṃ bhikṣūṇāṃ madhuraṃ mitha: |
svayaṃ śuśrāva sugata: prītiyukta: subhāṣitam ||3||
subhāṣitavyasanitāṃ tāṃ dṛṣṭvā tasya bhikṣava: |
tamūcustava sarvajña kathamasmadvaca: priyam ||4||
ityukte bhikṣusaṃghena bhagavānabhyadhājjina: |
janmāntareṣvapi paraṃ vallabhaṃ me subhāṣitam ||5||
śivavatyāṃ purā puryāṃ śibirnāma nareśvara: |
vabhūva sarvabhūtānāṃ dayādayitabāndhava: ||6||
tatpuṇyaśāsanāsīnai: svargamāpūritaṃ narai: |
dṛṣṭvā śatakraturjñātuṃ sattvaṃ tasya samāyayau ||7||
ratnaprāsādaśikharākrāntaṃ nṛpatimetya sa: |
rakṣorūpaṃ vidhāyograṃ tadagrābhimukho’bravīt ||8||
anityā: saṃsārāstaralataravidyuddyutinibhā: |
samutpannotpannapralayapariṇāmapraṇayina: ||9||
subhāṣitārdhamityuktvā tūṣṇīmāsītsa rākṣasa: |
taṃ praṇamya kṣitipati: kṛtāñjalirabhāṣata ||10||
sādho subhāṣitasyārdhaṃ śeṣaṃ śaṃsa mana:sukham |
vāṇīṃ bodhyaṅgabhūtāṃ te śiṣyo bhūtvā śṛṇomyaham ||11||
iti bruvāṇaṃ vinayānnṛpaṃ provāca rākṣasa: |
tvayā śiṣyeṇa rājendra niṣphalena karomi kim ||12||
pipāsāparibhūto’haṃ kṣuṇṇakukṣirbubhukṣayā |
naitanmamepsitaṃ rājan kevalaṃ gurugauravam ||13||
kṣuttṛṣṇāvyākulatayā yatkiṃcitpralapāmyaham |
śeṣaṃ vaktuṃni śaknomi mā kṛthā me kadarthanām ||14||
@519
mādhuryadhuryāṇi rasocitāni 
saṃcāryamāṇāni subhāṣitāni |
naiva kṣudhaṃ na kṣapayanti tṛṣṇā- 
metāni tṛptasya sukhapradāni ||15||
śrutaṃ gītaṃ kāvyaṃ śramaparicaya: kautukavidhi: 
maṇijñānaṃ bhūtagrahagadaviṣonmādaśamanam |
nṛṇāṃ bhūbhṛtsevā jaladhitaraṇaṃ hemakaraṇaṃ 
tadetatparyante gaṇitamakhilaṃ bhojanaphalam ||16||
sadya:kṛttasya rudhiraṃ māsaṃ ca mama tarpaṇam |
ahiṃsābaddhaniyamāt tvattastadatidurlabham ||17||
gacchāmi yācituṃ kaṃcit tvatsamīpe karomi kim |
krīḍākathāśca śobhante tulyāhāravihārayo: ||18||
ityuktastena nṛpatistamabhāṣata sādara: |
nijadehasamutkṛtaṃ sāsṛṅmāṃsaṃ dadāmi te ||19||
tvaṃ pratītyasamutpādapūrvārdhaṃ samudāhara |
nirvāṇanagarasyāgrya: panthāstava subhāṣitam ||20||
ityukte rājacandreṇa tamuvāca kṣapācara: |
śrūyatāṃ summate pūrṇaṃ dīyatāṃ ca pratiśrutam ||21||
anityā: saṃsārāstaralataravidyuddyutinibhā: 
samutpannotpannapralayapariṇāmapraṇayina: |
tadutthairjantūnāṃ bhramaṇaparivartai: śramavatāṃ 
nirodhādviśrānti diśati vivaśānāmupaśama: ||22||
etadākarṇya nṛpati: praharṣotphullalocana: |
dadau svadehamutkṛtya tasmai māṃsaṃ saśoṇitam ||23||
utkṛtyotkṛtya padata: svamāṃsāni mahīpate: |
nirvikāreṇa sattvena vismito’bhūnniśācara: ||24||
sa datvā sarvagātrebhya: piśitaṃ piśitāśine |
praṇidhānaṃ vyathātsarvasattvasaṃtāraṇe nṛpa: ||25||
tatastaṃ praṇayādūce rakṣorūpa: puraṃdara: |
api te marmavicchede viṣādajananī vyathā ||26||
pṛṣṭastridaśarājena rājarājastamabravīt |
na viṣādo’sti me dehe paropakaraṇīkṛte ||27||
@520
vyathāyāṃ nirvikāro’haṃ yadi satyena tena me |
nirvraṇasvasthamevāstu pūrvarūpamidaṃ vapu: ||28||
iti bruvāṇasya bhuva: patyu: satyopayācanāt |
sahasaiva vapu: pūrvarūpaṃ nirvraṇatāṃ yayau ||29||
taṃ puṣpavarṣairvipulaiśchādyamānaṃ nabhaścarai: |
rakṣorūpaṃ parityajya praśaśaṃsa sureśvara: ||30||
prasādya nṛpatiṃ yāte dṛṣṭasatye śatakratau |
acintayatsudhāsvādaṃ bhūpatistatsubhāṣitam ||31||
śibirnareśvara: so’hamabhavaṃ pūrvajanmani |
iti prāṇapaṇenābhūdvallabhaṃ me subhāṣitam ||32||
tathāgatena kathitāṃ janmāntarakathāṃ nijām |
ākarṇya bhikṣava: sarve praśaśaṃsu: savismayā: ||33||
dṛṣṭādṛṣṭasukhe subhāṣitarucirmārge pradīpāyate 
saṃvādena subhāṣitāmṛtarasa: prītiṃ parāṃ vindati |
sarvajño’pi subhāṣitārthaviṣaye yātyarthanīyo'rthitāṃ 
tasmānnāsti subhāṣitena sadṛśaṃ kiṃcitsatāṃ vallabham ||34||
iti kṣemendraviracitāyāṃ bodhisattvāvadānakalpalatāyāṃ 
śibisubhāṣitāvadānamekanavatitama: pallava: ||
@521
92. maitrakanyakāvadānam |
gurūṇāmapyagre gurutarapade saiva mahatī 
sadā sadbhi: pūjyā tridaśataṭinīpāvanatanu: |
dharitrī bhūtānāṃ sakalarasasāraprasavinī 
śarīraṃ puṣṇāti praṇayamiva mātā na vasudhā ||1||
śrāvastyāṃ vistarataraṃ dharmaṃ jetavane jina: |
pratipādya punarbhikṣusaṃghaṃ saṃkṣiptamabravīt ||2||
pitarau paramaṃ brahma jaṅgama: puṇyasaṃgama: |
kulāni tāni dhanyāni yeṣāṃ dharmastadarcanam ||3||
satyopamaṃ nāsti tapastriloke 
na kvāpyahiṃsāsadṛśo’sti dharma: |
gururgarīyānna pitu: paro’sti 
mātu: paraṃ daivatamasti nānyat ||4||
sevitaṃ prasabhabhaktinirbharai: 
pādapuṣkarayugaṃ gurorna yai: |
te paraṃ jalarucaiva kevalaṃ 
sarvatīrthagamane’pi niṣphalā: ||5||
sevya: sukhairavimukha: satataṃ kṣamābhū: 
tīvravratādiniyamairavitīrṇaśoṣa: |
alpe’pyanalpaphalada: praṇayopacāre 
mātu: pituśca na samo’sti gurustṛtīya: ||6||
ācārya: sukṛtārthadeśikatayā kairnābhivandya: sadā 
prāṇānāṃ janaka: kathaṃ na janaka: pūjyo gurūṇāṃ guru: |
tatrāpi kṣaṇagarbhadhāraṇabharakleśasya mātu: paraṃ 
kenānṛṇyavidhānapuṇyanicayenāsādyate nirvṛti: ||7||
māturnikārakaṇamapyavivekapāka- 
saṃprāptapātakuśala: kila ya: karoti |
tasya jvalajjvalanajālaśikhākalāpa: 
pāpavrate bhavati mūrdhniṃ jaṭākaṭapra: ||8|| 
vikārakāriṇā māturmayāpyaparajanmani |
pāpaśāpamayastāpa: prāpta: paryāyavaiśasa: ||9||
@522
vārāṇasyāṃ gṛhapatirmaitro nāma purābhavat |
patnī vasuṃdharā nāma tasyābhūdativallabhā ||10||
jātamātreṣu putreṣu tasyā: prāpteṣu pañcatām |
paścime vayasi śrīmāneka: sūnurajāyata ||11||
vipattibhītyā tasyāpi kanyānāmākarotpitā |
maitrakanyakanāmāsau tenābhūdviśruta: śiśu: ||12||
samudragamane tasya janake nidhanaṃ gate |
ekaputraiva jananī nidhitulyaṃ rarakṣa tam ||13||
kulakramāgatāṃ tasya dvīpayātrāṃ nivārya sā |
ādideśa svadeśārhāṃ svalpavikrayajīvikām ||14||
sa pūrvavikrayotpannaṃ kārṣāpaṇacatuṣṭayam |
tato dbiguṇamanyasmin dine’pyatha caturguṇam ||15||
tataścāṣṭaguṇaṃ lābhaṃ sarvaṃ mātre nyavedayat |
kulocitāṃ dvīpayātrāṃ śrutvābhūdatha sotsuka: ||16||
samudragamanārambhasaṃbhārarasasādara: |
sa mātrā vāryamāṇo’pi nāmanyata nivartanam ||17||
tata: sa pādapatitāṃ jananīṃ śokavihvalām |
dṛpta: śriyamivotsārya caraṇena viniryayau ||18||
pīyūṣaṃ skhalitārdhavarṇalalitālāpai: śiśurvarṣati 
prītiṃ sphītatarāṃ manorathaśatairdhatte vineyastata: |
paścādutkaṭayauvanoṣmavikaṭāhaṃkāravādī paṭu: 
duṣputra: sphuṭakālakūṭakaṭuka: kaṣṭāṃ karoti vyathām ||19||
vipulaṃ jananīśokamiva prāpya sa sāgaram |
samāruhya pravahaṇaṃ yayau ratnārjanotsuka: ||20||
makarasphāranakharakrūrakrakacadāritam |
tatastasya pravahaṇaṃ kūle prājyamabhajyata ||21||
tasyotsiktamatermāturāśābhaṅgagurorbharāt |
bhagne pravahaṇe tasmin moha: śāpa ivābhavat ||22||
tata: phalahakāvāptyā śanai: saṃjñāmavāpya sa: |
tīramāsādya jaladherjagāhe gahanaṃ mahat ||23||
ekākī hāritadhṛti: sa vrajan vijane cirāt |
ramyaṃ ramaṇakaṃ nāma nagaraṃ divyamāptavān ||24||
@523
apsarobhiścatasṛbhirvadanendutviṣāṃ cayai: |
jyotsnāpūraṃ sṛjantībhi: kṛtātithya: sa sādaram ||25||
hemapuṣkariṇītīre ramye ratnalatāvane |
maṇimandiraśayyāsu tatra saṃbhogavānabhūt ||26||
vipada: sukhaparyantā: kleśaprāptāśca saṃpada: |
avartinyo bhavantyeva paryāyeṇa śarīriṇām ||27||
ratibhogapraṇayinā tāstena hariṇekṣaṇā: |
ramamāṇāściraṃ prāpu: saubhāgyasya kṛtārthatām ||28||
nagare dakṣiṇa: panthā varjya: sarvātmanā tvayā |
ityuktastābhiradhikaṃ so’pyabhūdgamanotsuka: ||29||
kāmaṃ niyamavāmasya svādhīnānabhilāṣiṇa: |
prāyeṇa vardhate jantorniṣedhenādhikādara: ||30||
tata: sa kautukākṛṣṭastena dakṣiṇavartmanā |
vrajan prāpa sadāmattaṃ nāma divyaṃ puraṃ param ||31||
aṣṭāvapsarasastatra tadvadbhogyatvamāgatā: |
tasyopacāraracanāṃ ciraṃ cakrustato’dhikām ||32||
tābhi: krameṇa tenaiva niṣiddhe dakṣiṇe’dhvani |
sa kautukādgata: prāpa tṛtīyaṃ nandanaṃ puram ||33||
ṣoḍaśāpsarasastasya ratibhogopabhogyatām |
tatra krameṇa tenaiva yayurlīlāvilāsina: ||34||
tābhirniṣiddhena punardakṣiṇena pathā vrajan |
brahmottarākhyaṃ prāsādamāsasāda sa sādara: ||35||
dvātriṃśadeva saṃprāpya tatrāpyapsarasa: parā: |
saṃbhogasubhagastadvadyayau dakṣiṇavartmanā ||36||
sa vrajannagaraṃ prāpa durgaprāyamayomayam |
paruṣaṃ khalasauhārdamivāyāsacayāśayam ||37||
tasya tatra praviṣṭasya karmāddvārāṇi bhūmiṣu |
kenāpi pihitānyeva yayurni:saṃdhibandhatām ||38||
tadantare mahākāyaṃ so’paśyatpuruṣaṃ sthitam |
sakalakleśadoṣāṇāṃ vistīrṇamiva bhājanam ||39||
jvālāvalayitaṃ cakraṃ tasya mūrdhni paribhramat |
tīkṣṇaṃ dadarśa cakrasya saktaṃ raktapravāhiṇa: ||40||
@524
svaśira:prasrutai: pūyaśoṇitairvihitāśanam |
taṃ dṛṣṭvā tīvranirvedādavadanmaitrakanyaka: ||41||
kastvaṃ krūravyathākrānta: kasyedaṃ karmaṇa: phalam |
pṛṣṭasteneti kāruṇyātpuruṣastamabhāṣata ||42||
mātu: kṛtāpakāro’haṃ tasyedaṃ karmaṇa: phalam |
etadākarṇya so’pyāsītpāpasaṃvādaśaṅkita: ||43||
so’cintayanmamāpyasti pāpaṃ mātu: kṛtāgasa: |
ayaṃ pāpasahādhyāyī dṛṣṭa: smaraṇakṛnmayā ||44||
nūnaṃ tenaiva kṛṣṭo’haṃ pāpena sukhamaṇḍalāt |
saunikena caran kāmaṃ mṛga: śaṣpavanādiva ||45||
iti cintākule tasmin baddhadvārapurasthite |
uccacārāmbarādvāṇī hṛdayākampakāriṇī ||46||
cirabaddhā: pramuñcyantāṃ nibadhyantāṃ navāgatā: |
baddhamuktinavāvandheṣvayaṃ prāpto'vadhikṣaṇa: ||47||
ityudīrṇe diva: śabde mukta: sa puruṣa: kṣaṇāt |
dīptaṃ taccakramapatanmaitrakanyasya mastake ||48||
navabaddha: sa tatkālaṃ marmacchedavyathātura: |
taṃ muktabandhamavadatpuruṣaṃ maitrakanyaka: ||49||
tyaktvā purāṇi maṇimandirasundarāṇi 
tānyapsara:sarasabhogamanoharāṇi |
kṛṣṭa: prakṛṣṭatarapātakabhogyakāle 
kālena kalpitaphalā kila karmavallī ||50||
sūnāmiva kṣitimimāṃ paśurāgato’smi 
karṣatyalaṃ balavato bhavitavyataiva |
kṛṣṭastayaiva ca viśatyavaśo manuṣya: 
yatrāsya tiṣṭhati pura: paripākabhogyā ||51||
kleśabhogāvadhau kāla: kiyānmātu: kṛtāgasām |
apyāgamiṣyati nava: kaścidasmadvidho jana: ||52||
iti jvalitacakrāgradīryamāṇasya dāhina: |
tasyārtasya vaca: śrutvā puruṣastamabhāṣata ||53||
ṣaṣṭivarṣasahasrāṇi ṣaṣṭivarṣaśatāni ca |
asya kleśopabhogyasya niyati: pāpakarmaṇām ||54||
@525
ihāparāṇi ghorāṇi santi sthānāni pāpinām |
mātu: kṛtāgasāmanye ye sameṣyanti tadvidhā: ||55||
śrutveti du:sahataraṃ tenoktaṃ maitrakanyaka: |
svavyathādu:khasaṃvādātparārtidayayāvadat ||56||
adhunā ye sameṣyanti narā: pātakakāriṇa: |
teṣāmarthe mamaivedaṃ cakraṃ tiṣṭhatu mastake ||57||
kathaṃ sahante te tīvrāṃ dīrghāmevaṃvidhāṃ vyathām |
ekasyaiva vyathā me’stu sarve tiṣṭhantu nirvyathā: ||58||
parārthe dhārayiṣyāmi cakraṃ bhuktvā nijaṃ phalam |
paravyathāṃ vijānāti na jana: svavyathāṃ vinā ||59||
ityukte karuṇārtena tena sattvahitaiṣiṇā |
satsaṃkalpaprabhāveṇa taccakramagamannabha: ||60||
tāpaṃ pallavitā nihanti tanute śubhraṃ yaśa: puṣpitā 
sadya: saurabhabhavyabhogasubhagā lakṣmīṃ vidhatte puna: |
kāruṇyārdratayā yadeva hṛdaye sadbhi: samāropitā 
satsaṃkalpalatā sadaiva sarasaṃ kiṃ kiṃ na sūte phalam ||61||
kāruṇyātpuṇyamāhātmyāttatkṣaṇātkṣatakilbiṣa: |
sa babhūva parityajya dehaṃ deva: surālaye ||62||
so’hamevābhavaṃ pūrvaṃ maitrātmā maitrakanyaka: |
pādenotsāraṇānmātu: prāptastāṃ du:khavartinīm ||63||
kārṣāpaṇārpaṇānmātu: prāptaścāpsarasāṃ padam |
ityūce bhagavān mātu: śuśrūṣādharmamuttamam ||64||
mātā maṅgalamālikā guṇamayī vātsalyamauli: pitā 
tau yeṣāṃ śirasi priyāya kuruta: pādāmbujāropaṇam |
sarvāśāparipūraṇodyatayaśa:saṃpatprakāśodayā- 
ste puṇyābharaṇā: prayānti jagatāṃ nityotsavā: pūjyatām ||65||
iti kṣemendraviracitāyāṃ bodhisattvāvadānakalpalatāyāṃ 
maitrakanyakāvadānaṃ dvānavatitama: pallava: ||
@526
93. sumāgadhāvadānam |
ślādhyā jayanti jinabhaktiviśeṣabhājāṃ 
śraddhāsudhāprasaranirjharaśīkarāste |
niścetano'pyucitacetanatāmivaiti 
ya: pūjyapūjanavidhau kusumādivarga: ||1||
śrāvastyāṃ vijanāsīnaṃ jinaṃ jetavane purā |
anāthapiṇḍado’bhyetya bhagavantamabhāṣata ||2||
tvadbhaktiriva sarvatra mahārhaguṇaviśrutā |
bhagavan prauḍhimāyātā kanyā mama sumāgadhā ||3||
śrīmata: sārthanāthasya nagare puṇḍravardhane |
sūnurvṛṣabhadattākhyastatpāṇigrahamiṣyate ||4||
kanyāṃ dadāmi tāṃ tasmai bhagavan yadi manyase |
tvadadhīnadhanaprāṇastvadājñāśaraṇo hyaham ||5||
ityukte tena bhagavān vātsalyavimalāśaya: |
ko doṣastanayā tasmai dīyatāmityabhāṣata ||6||
śāstu: śāsanamādāya sādaraṃ praṇipatya tam |
anāthapiṇḍada: śrīmān prayayau jinamandiram ||7||
tata: sumāgadhāṃ kanyāṃ vibhavena mahīyasā |
ahāryaṃ sa dadau tasmai bhūriratnāmbaraprada: ||8||
dattā dūrataraṃ deśamatha yānto sumāgadhā |
bhagavaccaraṇasmṛtyā sabāṣpanayanābhavat ||9||
cireṇa sā samāsādya nagaraṃ puṇḍravardhanam |
śuśrūṣābhiratā patyu: sadā bhartṛgṛhe’vasat ||10||
kadācidatha tāṃ śvaśrūrbhojyasaṃbhārakāriṇo |
uvāca dhanavatyākhyā saṃkhyātītavyayodyatā ||11||
pūjyopakaraṇaṃ sajjaṃ kuru sarvaṃ sumāgadhe |
gṛhānna: prātarāgantā jagatpūjyaguṇo jina: ||12||
guravo gauravapadaṃ pūjyā: sarvajanasya te |
sameṣyanti kṣapaṇakā: saṃmohakṣapaṇodyatā: ||13||
ityuktā sā tayā tatra babhūvārambhatatparā |
jñātvā bhikṣugaṇāyeva tāṃ pūjāṃ parikalpitām ||14||
@527
athāpare’hni viviśurnagnā: kṣapaṇakā gṛham |
ulluñcitakacaśmaśrusaṃkleśaniśitavratā: ||15||
tānalajjānavasanānavalokya sumāgadhā |
māṣaśaṣpāśanābhyāsapīvarān mahiṣāniva ||16||
lajjitā vāsasācchādya vadanaṃ gurusaṃnidhau |
khedanirvedavinatā śvaśrūjanamabhāṣata ||17||
aho batāyamācāra: sucirādavalokita: |
digambarāṇāmapyagre yadihāste vadhūjana: ||18||
ete bhavadgṛhe’dāntā bhuñjate śṛṅgavarjitā: |
amānuṣatvānnaiteṣāṃ lajjante nūnamaṅganā: ||19||
asthāne bhavatāṃ bhakti: ko’yamucchṛṅkhala: karma: |
na tyaktamaśanaṃ yena sa kathaṃ vastramujjhati ||20||
keśonmūlanakarmaṇaiva niśitaṃ nairghṛṇyamāveditaṃ 
kaupīnāṃśukavarjanena sujane śīlasya vārtaiva kā |
dambhārambhabhayaṃkare ca vadane krodha: svayaṃ lakṣyate 
nagnānāmaśanaiṣiṇāṃ niyamināmeṣāṃ paśūnāmiva ||21||
yatraite paśava: pūjyāstatrotsāryā bhavanti ke |
athavā deśadoṣo’yaṃ gatānugatikā sthiti: ||22||
iti bruvāṇāṃ tāṃ śvaśrūrviṣaṇṇā pratyabhāṣata |
pituste bhavane bhadre pūjyate vada kīdṛśa: ||23||
sāvadanmatpiturgehe pūjyate bhagavāñjina: |
kāruṇyātsarvajagatāṃ kuśalātiśayodyata: ||24||
dhyānādhīna: stimitanayana: pūrṇalāvaṇyasindhu: 
nāsāvaṃśaṃ vipulasaralaṃ setubhūtaṃ dadhāna: |
bhūṣāśūnyaprasṛtarucimatkarṇapāśābhirāma: 
kāntyaivāsau kimapi viduṣāṃ śāntimantastanoti ||25||
śirasi sahajaprājyālokaprasekamayaṃ maṇiṃ 
karipatikarākārau bāhūkavatkanakadyuti: |
karatalagatāṃ lekhāṃ śaṅkhadhvajāmbujamālikāṃ 
śamayamamahāsāmrājyārhaṃ bibharti sā lakṣaṇam ||26||
tasyābhilāṣajanakasya mahāmunīnāṃ 
sarvābhilāṣakalanārahita: svabhāva: |
@528
ni:śeṣitasmṛtibhuva: pramadāśrayasya 
rāgojjhitasya sutarāmadhara: sarāga: ||27||
mūrtirnirbharasaṃgamapraṇayinī maitrī mana:śāyinī 
kṣāntistanmayakāriṇī hṛdi dayā gāḍhaṃ samāśleṣiṇī |
sarvāśābharaṇasya bhūridayitāsaktasya saṃlakṣyate 
tasyāpūrvamaṇerananyamahimā vairāgyagarbha: śama: ||28||
pūjya: sa bhavane’smākaṃ yasya pravrajyayā satām |
dhatte śīladukūlānāṃ nirāvaraṇatāṃ mana: ||29||
viśvarakṣāmaṇeryasya smṛtyāpi bhavabhoginā |
rāgadveṣogradaṃṣṭreṇa bādhyate na punarjana: ||30||
iti tasya vaca: śvaśrū: śrutvā śrotrarasāyanam |
sadya: prasādaviśadā tāṃ jagāda pramodinī ||31||
api taddarśanopāya: kaścidasti varānane |
api tvatpuṇyasaṃbandhādvayamapyamṛtāspadam ||32||
iti sānunayaṃ śvaśrvā sā sādaradhiyārthitā |
taṃ va: saṃdarśayāmīti babhāṣe bhaktimāninī ||33||
mahāpratijñāsaṃbhārabharanirvahaṇaiṣiṇī |
sā saṃśayatulārūḍhā kṣaṇaṃ dhyānaparābhavat ||34||
tata: prāsādamāruhya bhagavatsevitāṃ diśam |
praṇipatyāsṛjatpūjyapūjārhakusumāñjalim ||35||
puṣpadhūpodakairarcāṃ sā kṛtvā tatpadonmukhī |
ānandabāṣpasaṃruddhavistīrṇanayanāvadat ||36||
anukampyaiva bhagavan ratnatrayavivarjitā |
tavāśramamṛgīvāhaṃ dūraṃ deśamimaṃ gatā ||37||
tvatpādapadmayugalaṃ śaraṇaṃ prapannāṃ 
dūrasthitāmapi dṛśā spṛśa māṃ dayālo |
vātsalyapeśaladhiyāṃ mahatāṃ pravāsa- 
dūrīkṛteṣu karuṇā na tanutvameti ||38||
bhagavan dāsasutayā tvaṃ mayādya nimantrita: |
prātarāgamanenaiva mānaṃ vitara me vibho ||39||
ityudīrya tayotsṛṣṭā vicitrakusumāvalī |
sajīviteva prayayau nabhasā bhaktidūtikā ||40||
@529
sā śvetaraktaharitāsitapuṣpapālī 
khe dhūpadhūmaśabalā śanakai: prayāntī |
bālāmbudapraṇayinī suciraṃ cakāśe 
saṃcāricāpalatikeva śacīdhavasya ||41||
atha jetavanaṃ prāpya kṣaṇena kusumāvalī |
sā bhaktiśālinī śāstu: papāta caraṇābjayo: ||42||
bhagavānapi sarvajña: sarvaṃ jñātvā samīhitam |
sumāgadhāyā: kāruṇyādānandamavadatpura: ||43||
prātargantavyamasmābhirnagaraṃ puṇḍravardhanam |
sumāgadhā prārthayate sasaṃghasya mamārcanam ||44||
śataṃ ṣaṣṭyadhikaṃ tatra yojanānāmita: param |
ekenāhnā ca gantavyaṃ na vilambo’tra yujyate ||45||
vyomnā mahaddharyā śaknoti gantuṃ yo ya: prabhāvavān |
nimantraṇaśalākāṃ tvaṃ tasmai tasmai samarpaya ||46||
prerita: sugateneti sa bhikṣubhyo nyavedayat |
ekāhagamanaprāpyaṃ śalākābhirnimantraṇam ||47||
śalākāsu gṛhītāsu tatra sarvairmaharddhibhi: |
pūrṇa: kumbhopadhānīya: sthaviro’pyagrahītkramāt ||48||
tena prāptaprabhāveṇa śalākāyāṃ prasārite |
pāṇau prāha tamānanda: kiṃcitsmitasitānana: ||49||
anāthapiṇḍadagṛhaṃ na gantavyaṃ padadvayam |
saṣaṣṭiyojanaśataṃ dinārdhenaiva laṅghyate ||50||
ityukta: sthavirastena vailakṣyavinatānana: |
acintayatsvavargāgre nyūnabhāvo hi du:saha: ||51||
anādikālopacitā: kleśajanmajarādaya: |
hantuṃ sapatnai: śakyante prāptumṛddhipadaṃ kiyat ||52||
iti cintayatastasya tīvrasaṃvegayā dhiyā |
prādurāsītkṣaṇenaiva maharddhi: śuddhacetasa: ||53||
atha rātryāṃ vyatītāyāṃ prabhāte sarvabhikṣava: |
nānātridaśaveṣeṇa vimānairnabhasā yayu: ||54||
atrāntare mahārambhasaṃbhāraparipūrite | 
sumāgadhā bhartṛgṛhe bhagavaddarśanotsukā ||55||
@530
saha prāsādamāruhya śvaśrūśvaśurabhartṛbhi: |
tasthau kusumadhūpārdhyaracanāsaṃgrahonmukhī ||56||
bhikṣurājñātakauṇḍinyastato’śvaramāsthita: |
divyarddhivividhāścarya: prathamaṃ pratyadṛśyata ||57||
taṃ dṛṣṭvā sūryasaṃkāśaṃ vismitā: śvaśurādaya: |
ūcu: sumāgadhāṃ prītyā kimeṣa bhagavāniti ||58||
sāvadadbhagavānnāyaṃ dṛśyate taraṇiprabha: |
ayamājñātakauṇḍinyo bhikṣurakṣuṇṇadīdhiti: ||59||
apātatsu krameṇātha ratheṣu śvaśurādaya: |
kimayaṃ kimayaṃ bhadre bhagavāniti tāṃ jagu: ||60||
sābravīnnaiva śāstāyamete tacchāsanocitā: |
bhikṣava: praśamaślādhyāstapodīptaratviṣa: ||61||
ya: kāntahemadrumaramyaśaila- 
śṛṅgādhirūḍha: parato’bhyupaiti |
āścaryakṛnmūrta iva prabhāva: 
śrīmān mahākāśyapa eṣa bhikṣu: ||62||
pañcānanasyandanamāsthito ya: 
satoyajīmūtagambhīraghoṣam |
vyomnā samabhyeti guṇai: pragīta: 
sa eṣa bhikṣurbhuvi śāriputra: ||63||
āruhya kailāsamivātiśubhraṃ 
dvipaṃ caturdantamanantakānti: |
āyāti ya: puṇyavatāṃ jagatsu 
maudgalyānāmā ca sa eṣa bhikṣu: ||64||
vaidūryanālaṃ kanakāravinda-
māruhya ratnāṅkurakesarāḍhyam |
upaiti ya: saurabhapūritāśa: 
sa eṣa bhikṣu: prathito’niruddha: ||65||
yaścāmbarāgraṃ garuḍādhirūḍha: 
pakṣānilotsāritavārivāha: |
vigāhate sphītavanena bhikṣu-
rmaitrāyaṇīsūnurayaṃ sap ūrṇa: ||66||
@531
anantamāsthāya niśāntaśānta-
mīryāpathaṃ sattvamahodadhirya: |
prabhāmṛtai: sarpati tarpitāśa: 
prabhāvavāneṣyajideṣa bhikṣu: ||67||
vilolavallīvalayābhirāmaṃ 
viśālamāruhya suvarṇatālam |
ya: pūṇyapūrṇadyutirabhyupaiti 
sa eṣa bhikṣurmatimānupālī ||68||
āruhya vaidūryavimānaśṛṅgaṃ 
suvarṇaratnojjvalapatralekham |
limpannivāgacchati ya: prabhābhi: 
kātyāyano nāma sa eṣa bhikṣu: ||69||
śarīriṇaṃ dharmamivādhiruhya 
vigāhate khaṃ vṛṣavāhano ya: |
preṣṭha: pratiṣṭhāpariniṣṭhitānāṃ 
gariṣṭhadhī: kauṣṭhila eṣa bhikṣu: ||70||
vimānahaṃsadyutibhirmuhūrtaṃ 
smitormiramyaṃ muhurantarīkṣam |
kurvan samabhyeti taponidhirya: 
pilandavatsāhvaya eṣa bhikṣu: ||71||
yo’yaṃ samutphullatāvitāna-
vanāntarāle viharannupaiti |
sa śroṇakoṭi: śruta eṣa bhikṣu-
rakṣuṇṇalakṣmīrgṛhanirvyapekṣa: ||72||
yaścakravartī divi bhāti so’yaṃ 
śāstu: suto rāhulakābhidhāna: |
hemaprabhābhūṣitadigvibhāga: 
saṃlakṣyate merurivānyarūpa: ||73||
ete giribhyo’tha digantarebhya: 
kṣmāmaṇḍalādvyomataṭāntarācca |
āyāntyasaṃkhyādbhutabhikṣusaṃghā
vicitraratnāsanavāhanasthā: ||74||
@532
tayā krameṇeti nivedyamānaṃ 
te bhikṣusaṃghaṃ vimukhaṃ vilokya |
yayu: praharṣādbhutasaṃbhramāṇāṃ 
vidheyatāṃ tulyamananyalakṣmyā ||75||
atha jvalatkāñcanacūrṇavarṇaṃ 
jagadbabhūvārkaśataprakāśam |
aśeṣasaṃtāpaviśeṣaśāntyā 
śītāṃśumālāśataśītalaṃ ca ||76||
atha dhanapatiśakrabrahmamukhyairamartyai-
rvipulagaganayātrādattasevānuyātra: |
amarapurapurastrīkorṇapuṣpaprabhāvā-
nnayanapathamayāsītpuṇyabhājāṃ jinendra: ||77||
aṣṭādaśadvārapathā puraṃ tat 
sa tulyamaṣṭādaśamūrtireva |
praviśya cakre śaśikāntaratna-
śikhāmayaṃ veśma sumāgadhāyā: ||78||
abhyarcitastatra bahuprakārai: 
pūrṇopacārai: praṇipatya sarvai: |
apūjayatpaurajana: samantāt 
bahiśca bhittipratibimbitaṃ tam ||79||
sumāgadhāyā dayayā dayālu: 
pūjāṃ gṛhītvā bhagavān sasaṃgha: |
anugrahālokanasaṃvibhāgai: 
sarvānvavāyā vidadhe prasādam ||80||
sumāgadhā saśvaśurādivargā 
sahāparai: paurajanaiśca sarvā: |
śāstustayā deśanayā babhūvu: 
śuddhāśayāstatkṣaṇadṛṣṭasatyā: ||81||
sumāgadhāyā: kuśalānubandhaṃ
puṇyaṃ prabhāvaṃ vipulaṃ vilokya |
te bhikṣavastatra kutūhalena 
papracchū ramyaṃ jinamādivṛttam ||82||
@533
pṛṣṭa: sa tai: saṃsadi sarvadarśī 
sumāgadhāyā: kuśalasya hetum |
dantaprabhābhi: kakubhāṃ mukheṣu
diśan parkāśaṃ bhagavān babhāṣe ||83||
vārāṇasyāmabhūtpūrvaṃ kṛke: kāntasya bhūpate: |
sutā kāñcanamālākhyā kucakāñcanamālikā ||84||
kāśyapākhyāsya śāstu: sā satataṃ bhaktiśālinī |
paricaryāṃ vyādhātsārdhaṃ sakhīnāṃ pañcabhi: śatai: ||85||
sa kadācinnarapatirvikṛtasvapnadarśanāt |
bhayasaṃśayasaṃbhrānta: papraccha phalakovidam ||86||
te taṃ rājasutādveṣānnimittajñā babhāṣire |
atipriyasya hṛdayaṃ hutvāgnau labhyate śivam ||87||
iti teṣāmanādṛtya vaca: krūrataraṃ nṛpa: |
bhagavantaṃ yayau draṣṭuṃ kāśyapaṃ duhiturgirā ||88||
sa tametyāvadatsvapna: savikāra: paraṃ mayā |
dṛṣṭo’dya sarvaṃ sarvajña tatphalaṃ vaktumarhasi ||89||
vātāyanena nirgacchan ruddhapuccho mayā gaja: |
tṛṣitasya tathā paścātkūpo dhāvan vilokita: ||90||
tṛptaśca saktuprasthena mauktikaprasthavikraya: |
samīkṛtāni dṛṣṭāni kudārūṇi ca candanai: ||91||
kalabhena mahāhastī samāhūtastathāhave |
parānaśuciliptāṅga: pralimpan vipluta: kapi: ||92||
sphītarājyābhiṣiktaśca kucāpalanidhi: kapi: |
paṭo’ṣṭādaśabhi: kṛṣṭa: puruṣairapyasaṃkṣaya: ||93||
ramyatuṣpaphalārāmaścaureraipi viluṇṭhita: |
dveṣopahāsakalahāsaktaśca vipulo jana: ||94||
svapnādbhutānāmeteṣāṃ manye ghorataraṃ phalam |
iti pṛṣṭa: kṣitibhujā bhagavān kāśyapo’bravīt ||95||
śatāyuṣi jane śāstā śānta: śākyamunirjina: |
bhaviṣyatyamṛtāmbhodhi sad ṛṣṭa: kuñjarastvayā ||96||
tasyāpi paścime kāle śrāvakā: kalisaṃśrayāt |
tyaktaśīlaguṇācārā bhaviṣyanti saviplavā: ||97||
@534
apakvālpavivekānāṃ balātte gṛhavāsinām |
svayaṃ sevāṃ samālambya kāriṣyanteva deśanām ||98||
arthanīyo’rthibhāvena yasmātsevāsu dhāvati |
tṛṣitasya vrajan paścātkūpastasmādvilokita: ||99||
te kariṣyanti lobhāndhā: saṃmohopahatā: param |
bodhyaṅgamuktāprasthasya saktuprasthena vikrayam ||100||
tīrthavākyakudārūṇi buddhabhāṣitacandanai: |
sāmyamāpādayiṣyanti te maugdhyādaviśeṣiṇa: ||101||
kvacidbhadraṃ samāsādya vinītaṃ bhikṣukuñjaram |
du:śīlakalabho bhikṣu: spardhayā dhikkariṣyati ||102||
cāpalāśuciliptāṅga: suśīlān bhikṣumarkaṭa: |
anulimpan svadoṣeṇa kariṣyatyātmasaṃnibhān ||103||
ṣaṇḍhakasyābhiṣekaśca bhaviṣyati kaperiva |
saṃbuddhaśāsanapaṭaṃ kṛṣyamāṇaṃ na naṅkṣyati ||104||
saṃghadravyaphalārāmeṣvapi yāsyanti cauratām |
mitha: kalahaśīlāśca bhaviṣyantyapavādina: ||105||
tava svapnavipākānte phalānyetāni bhūtale |
iti śāsturvaca: śrutvā vismito’bhūnmahīpati: ||106||
sānugasyātha nṛpate: sa śāstā dharmadeśanām |
kṛtvā kāñcanamālāyā dideśa kuśalārhatām ||107||
janmāntare cakārārcāṃ stūpe nāraṅgamālayā |
sā tena sukṛtenaiva jātā hemasrajāṅkitā ||108||
seyaṃ sumāgadhā puṇyaprabhāveṇa mahīyasā |
prāptādya janakāyasya samyakkuśalasetutām ||109||
abhidhāyeti bhagavānnabhasā bhikṣubhi: saha |
rucā saṃpūrayannāśāṃ yayau jetavanaṃ jina: ||110||
puṃsāṃ satkulabhūtaye balavatī mithyaiva putraspṛhā 
sūnuścedaguṇastadeva vikalaṃ tatkiṃ na sarvaṃ kulam |
sā kanyā kila jāyate guṇavatī puṇyaprabhāvādyayā 
saṃsārorusaritpatau kulayugaṃ nāveva saṃtāryate ||111||
iti kṣemendraviracitāyāṃ bodhisattvāvadānakalpalatāyāṃ 
sumāgadhāvadānaṃ trinavatitama: pallava: ||
@535
94. yaśomitrāvadānam |
taralatarataraṃgodgāragambhīratoye 
dadhati jagati kecittaptatāṃ bhagnabhāgyā: |
kharamaruparitāpe kecidutsaktapuṇyā: 
sahajasalilasāraistīvratṛṣṇāṃ tyajanti ||1||
śrāvastyāṃ puṇyamitrasya sūnurgṛhapaterabhūt |
yaśomitra iti khyāta: pratimānaṃ yaśasvinām ||2||
tasya janmakṣaṇe puṇyai: pīyūṣakiraṇatviṣa: |
avṛṣṭiprabhavā vāgbhi: śaśāma viṣamā vipat ||3||
sa yuvaiva vaśī gatvā bhavabhogaparāṅmukha: |
jinaṃ jetavanāsīnaṃ siṣeve kuśalodyata: ||4||
dharmadeśanayā śāstu: pravrajyārhatpadaṃ śrita: |
tulyakāñcanapāṣāṇa: so’bhūnmuktapriyāpriya: ||5||
daṃṣṭrābhyāṃ sarasaṃ tasya drutasphaṭikanirmalam |
susrāva vāri yenāsau vītatṛṣṇa: sadābhavat ||6||
kadācidbhikṣava: sarve bhagavantaṃ kutūhalāt |
tṛṣṇāvyuparame tasya papracchu: puṇyakāraṇam ||7||
so’bravītkāśyapākhyasya śāstu: kāśipure purā |
abhūtpravrajita: śreṣṭhisuta: sundarakābhidha: ||8|| 
sa kadācittṛṣākrānta: saṃtāpaklāntavigraha: |
nidāghe cātaka iva na kvacijjalamāptavān ||9||
śūnyatāṃ toyapātrāṇi kūpā nirjalatāmapi |
srotāṃsi sahasā śoṣaṃ tasyāpuṇyai: samāyayu: ||10||
dehatyāgodyatasyātha tasya tṛṣṇāpralāpina: |
upādhyāyena salilaṃ dattaṃ prāyādadṛśyatām ||11||
śāsanātkāśyapasyātha sa śāsturjalabhājanam |
akṣayatvamivāyātaṃ saṃghe ciramacārayat ||12||
kāruṇyāttasya bhagavān kāśyapa: śreyasāṃ nidhi: |
prasannapāṇipadmena cakre vāripratigraham ||13||
@536
dṛṣṭvā savismayastatra janasaṃgha: samāgata: |
toyamakṣayatāṃ yātaṃ satyadarśanamāptavān ||14||
tatpuṇyapraṇidhānena so’yaṃ kuśalamūlavān |
yaśomitra: śrita: śāntiṃ daṃṣṭrodbhūtapayobhara: ||15||
iti janmāntarodantaṃ yaśomitrasya sādarā: |
jinena kathitaṃ śrutvā bhikṣavo vismayaṃ yayu: ||16||
saṃsāramaruparibhramatṛṣṇātāpaṃ tyajati jinasevā |
sukhavimalasalilāṃ kalitāṃśamahimakallolinīṃ prāpya ||17||
iti kṣemendraviracitāyāṃ bodhisattvāvadānakalpalatāyāṃ 
yaśomitrāvadānaṃ caturnavatitama: pallava: ||
@537
95 vyāghryavadānam 
utsārya pāpavipulaṃ timirāvatāraṃ 
sadya:prakīrṇakaruṇākiraṇaprakāśa: |
doṣāpahaśca paritāpaharaśca ko’pi 
sagmārgamādiśati buddhasahasraraśmi: ||1||
purā pure rājagṛhe bhagavān veṇukānane |
kalandakanivāpākhye vijahāra tathāgata: ||2||
tasmin pure sārthapaterarthadattasya dārakau |
abhūtāṃ niśitākhyāyāṃ jāyāyāṃ yugapadyathā ||3||
tau śaṅkusaṃdhidattākhyau yāte pitari pañcatām |
kṣīṇe dhane parijane mātrā kṛcchreṇa vardhitau ||4||
tau māturvacasā bālau śanakai: prativeśinām ||
cauryapravṛttau svalpārthabhāṇḍānāṃ cakratu: kṣayam ||5||
mātu: pituśca niyamena bhavanti yogyā: 
śvabhre patantyavinaye tadupekṣayaiva |
pūrvoditasvajanavāsanayaiva viddhā 
bālāstilā iva paraprakṛtiṃ bhajante ||6||
krameṇa vardhamānau tau prauḍhacauratvamāgatau |
ullaṅghasaṃdhicchedādyai: paurāṇāṃ jahraturdhanam ||7||
ajātaśatruṇā rājñā cārairvijñāya tatkriyām |
visṛṣṭau vadhyavasudhāṃ tau mātrā sahitau kṣaṇāt ||8||
yadbhujyate paradhanena nipīyate yat 
saukhyāśayā viṣamavartma vigāhyate yat |
tasyāvicāraramaṇīyasukhodarasya 
prāṇāvasānapaṇadāruṇa eva pāka: ||9||
saṃjāyate viṣayapānamadākulānāṃ 
yaścauryadāhavadhalabdhadhanena rāga: |
niryātyasau pariṇata: karapādapāta- 
śūlādhirohaṇaparisrutaraktapūrai: ||10||
tatastau vadhyamālāṅkau nīlaraktāmbarāvṛtau |
prekṣāgatajanākīrṇau vadhyasthānamupāgatau ||11||
@538
jñātvā dayāvān sarvajña: svayamabhyetya tāṃ bhuvam |
prasādānugraheṇaiva cakre vigatabandhanau ||12||
sarvajñasyājñayā rājñā tau tyaktau muktapātakau |
pravrajyayā bhagavata: śāsane’rhattvamāpatu: ||13||
jananīsahitau dṛṣṭvā tau jñānavibhavojjvalau |
tatkathākautukātpṛṣṭo bhikṣubhi: sugato’bhyadhāt ||14||
mayaiva rakṣitāvetau pūrvasminnapi janmani |
etayorjananī vyāghrī ghorarūpā tadābhavat ||15||
tasmin kāle kṛpābandhurbodhisattva: śarīriṇām |
ahaṃ karuṇarekhākhya: kṣitipālasuto’bhavam ||16||
kadācidetau kṣutkṣāmā potakau bhoktumudyatā |
svaśarīraṃ mayā datvā vyāghrī sā vinivāritā ||17||
adya tāveva cauratvaṃ karmaśeṣādupāgatau |
mayā saṃrakṣitau vyāghrī mātā saiveyametayo: ||18||
ityuktvā karuṇāsindhurbhagavān bhūtabhāvana: |
bhikṣusaṃghena sahita: prayayau jetakānanam ||19||
amṛtarasavṛṣṭiriṣṭā dṛṣṭiraniṣṭāpahā satāṃ jayati |
patiteva patitamapi yā kurute puṇyonnatiṃ ślādhyām ||20||
iti kṣemendraviracitāyāṃ bodhisattvāvadānakalpalatāyāṃ
vyāghryavadānaṃ pañcanavatitama: pallava: ||
@539
96 hastyavadānam |
hlāda: śaśāṅkasya rave: prakāśa: 
tāpa: kṛśāno: pavanasya vega: |
paropakāra: karuṇāratānāṃ 
mahājanānāṃ sahaja: svabhāva: ||1||
udyāne kelirasika: śrīmānudayana: purā |
avantiviṣaye rājā vijahāra vadhūsakha: ||2||
tasya puṣpoccayāsaktā: kāntā: kuvalayekṣaṇā: |
yadṛcchayāgatairdṛṣṭā munīnāṃ pañcabhi: śatai: ||3||
tān priyānyastanayanānīrṣyāmanyuparāyaṇa: |
sa cakre pāṇicaraṇacchedāsṛkpaṅkaśāyina: ||4||
tānārtanādinastīvramarmacchedavyathāturān |
dadarśa bhagavān buddha: karuṇāsnigdhalocana: ||5||
taddṛṣṭyāmṛtavṛṣṭyeva spṛṣṭāste dhṛtajīvitā: |
saṃśliṣṭapāṇicaraṇā: samuttasthurgatavyathā: ||6||
tatasteṣāṃ prapannānāṃ bhagavān dharmadeśanām |
vyadhādyayāśu te prāpuranāgāmiphalodayam ||7||
taddṛṣṭvā bhikṣubhi: pṛṣṭa: sāścaryairbhagavān jina: |
jagād pūrvamapyete dayayaiva mayoddhṛtā: ||8||
vārāṇasyāṃ purā rājñā brahmadattena mantriṇām |
śatāni pañca bhinnānāṃ nirastāni kṛtāgasām ||9||
te rājabhītyā saṃtaptā marumārgapravāsina: |
grīṣme nirudakacchāye nipetustīvratṛṣṇayā ||10||
vilokya bodhisattvastān bhadro nāma mahādvipa: |
tatpralāpeṣu nirbhinna: kāruṇyātsavyatho’bhavat ||11||
dūrātsalilamādāya sa hastena mahīyasā |
tān vītatṛṣṇān vidadhe payomūlaphalaprada: ||12||
tenaiva satataṃ pṛṣṭhānnirdiṣṭaprāṇadhāraṇā: |
viśrāntiṃ tatra te prāpu: praśāntavipulaśramā: ||13||
@540
kālena tyaktadehasya tataste tasya dantina: |
kṛtyā śarīrasatkāraṃ pūjāṃ cakru: surocitām ||14||
kuñjareṇa mayāraṇye ta ete mantriṇa: purā |
kṛcchrātsaṃtāritāstasmānmunayaścādya vaiśasāt ||15||
ityuktvā bhagavān sarvasattvasaṃtāraṇavrata: |
pūjyamāno munigaṇairjagāma svaṃ tapovanam ||16||
akhilasukhakuśaladūtī bhavamarusaṃtāpaśītalacchāyā |
jayati jananīva jananī karuṇāmṛtavāhinī śāstu: ||17||
iti kṣemendraviracitāyāṃ bodhisattvāvadānakalpalatāyāṃ 
hastyavadānaṃ ṣaṇṇavatitama: pallava: ||
@541
97. kacchapāvadānam |
vidveṣadoṣaviṣadūṣitamānasānāṃ 
yatsādhubādhanavidhau niśita: prayatna: |
syāccettadujjvalaguṇānukṛtau sa eva 
tatko bhavetpṛthuparābhavavān bhave’smin ||1||
jine rājagṛhopānte veṇuvijanacāriṇi |
vidveṣāddevadattena preritāstāpasā: purā ||2||
bhrūbhaṅgabhīmavadanāstaddattavividhāyudhā: |
abhyādravan susaṃrabdhā: krodhavidhvastasaṃyamā: ||3||
pañcabhistāpasaśatai: kṣiptāste’strapravṛṣṭaya: |
yayurbhagavata: kāye kamalotpalajālatām ||4||
niśitānyapi śastrāṇi śrayante yatsumārdavam |
vidveṣaviṣadigdhāni na tu cittāni pāpinām ||5||
prādurāsīnmaṇimayaṃ kūṭāgāraṃ nabha:prabham |
śarīracchādanaṃ śāsturna tu dṛṣṭinivāraṇam ||6||
tataste tāpasā: śrāntā lajjāvanamitānanā: |
nipetu: pādayo: śāstu: kṣamāsindho: prasādina: ||7||
bhagavānapi putrāṇāmiva teṣāṃ prasādinām |
nikāreṇāpi nirmanyurvidadhe dharmadeśanām ||8||
akṣobhavibhramasukhaṃ śamamāśritāni 
puṇyakṣamāsalilanirmalaśītalāni |
no mānasāni mahatāmahitapravṛtta- 
durvṛttimanyurajasā kaluṣībhavanti ||9||
dharmadeśanayā śāstu: pravrajyonmārjitāśayā: |
te sarvāśramanirmuktamarhattvaṃ pratipedire ||10||
atrāntare samāyātairbhikṣubhi: śrutatatkathai: |
kimetaditi sāścaryai: pṛṣṭastānavadajjina: ||11||
kṛtāpakārā: sutarāṃ pūrvasminnapi janmani |
mayaite nirvikāreṇa prasādādavalokitā: ||12||
ete samudrayātrāyāṃ vaṇija: kāśideśajā: |
bhagne pravahaṇe prāpu: purā jīvitasaṃśayam ||13||
@542
kacchapena mayā tatra pṛṣṭhamāropya tāritā: |
pāramāśādya viśrāntiṃ bhejire labdhajīvitā: ||14||
tattāraṇapariśrānte mayi nidrāvṛte kṣaṇam |
manmāṃsāhārakāmāste sarve māṃ hantumudyayu: ||15||
tadutsṛṣṭāśmavṛṣṭyāpi mahatyā piṇḍitākṛte: |
kāye dṛḍhakapāṭasya na me kācidabhūtkṣati: ||16||
tatastān kṣutparikṣāmān dṛṣṭvāhaṃ karuṇākula: |
svayaṃ tebhyastanuṃ datvā prayāta: kṛtakṛtyatām ||17||
ta ete vaṇija: pūrvamadya tāpasatāṃ gatā: |
kṛtāgaso’pi kāruṇyātprāpitā: kuśalaṃ mayā ||18||
te śāstu: śāsane pūrvaṃ kāśyapasya mahāmune: |
pravrajyāṃ prāpya saṃjātāstatphalasyādya bhāgina: ||19||
tathāgatena kathitaṃ śrutvaitadbhikṣava: kṣamā: |
praśaśaṃsu: paraṃ tasya kṣamāmiva bharakṣamām ||20||
yeṣāṃ nirmalaśīlaśītalajalā sattvāśayāśvāsinī 
nityaṃ vairaraja:pramārjananadī kṣānti: sthitā cetasi |
durvārārinikārakopadahanajvālāvalīviplava- 
plāvodbhūtapṛthuvyathāparicitāṃ nāyānti te vikriyām ||21||
iti kṣemendraviracitāyāṃ bodhisattvāvadānakalpalatāyāṃ 
kacchapāvadānaṃ saptanavatitama: pallava: ||
@543
98 tāpasāvadānam |
atyunnateṣu śikhareṣu kulocalānāṃ nimneṣu cāśucicayāvakarotkareṣu |
āloka eṣa nipatatyaviśeṣavṛttyā tulyopakāramahimā dinanāyakasya ||1||
jinaṃ veṇuvanāsīnaṃ pure rājagṛhe purā |
durbhikṣe kṣutparikṣāmā mallā: śaraṇamāyayu: ||2||
datvābhimatamāhāraṃ karuṇākalpapādapa: |
durdaśāśāntaye teṣāṃ vidadhe dharmadeśanām ||3||
anugrahādbhagavata: saṃprāptakuśalodayā: |
arhatpadaṃ samāsādya te jagatpūjyatāṃ yayu: ||4||
nīcānabhyunnatiṃ yātān dṛṣṭvā tān puravāsina: |
babhūvurmatsarāsteṣāṃ nityajātyapavādina: ||5||
aho bhagavatā mlecchamallānāṃ śuddhaśāsanam |
arhatpadamanarhāṇāṃ nirdiṣṭamiti te’vadan ||6||
alpasyānalpavibhavaṃ navotsāhāsaha: param |
karoti lajjājananaṃ jano janmaprakāśanam ||7||
jinājñayā kurudvīpe vyomnā kṛtagatāgatān | 
prabhāvānnṛpatirmallān sajanastānapūjayat ||8||
tata: prasāditā: paurairmānitāśca praṇamya te |
suguṇairguṇavatpūjyairbhikṣūṇāmagryatāṃ yayu: ||9||
bhikṣubhistatprabhāveṇa vismitairbhagavāṃstata: |
tatpuṇyakāraṇaṃ pṛṣṭa: sarvajñastānabhāṣata ||10||
abhavaṃ kāśideśānte pañcābhijñastapovane |
ahaṃ kuśalaśīlākhya: pūrvajanmani tāpasa: ||11||
koṭamallāśca tatraiva babhūvurmunaya: purā |
te mayā diṣṭakalyāṇā: pañcābhijñatvamāgatā: ||12||
tatpuṇyavāsanābhyāsaprītyasminnapi janmani |
ta ete saṃsṛtikleśānmallā: saṃtāritā mayā ||13||
ete pravrajitā: śāstu: kāśyapasyāntike purā |
babhūvu: kaṭukālāpā yātāstenādya mallakā: ||14||
iti prāgjanmavṛttāntaṃ mallānāṃ sarvadarśinā |
śrutvoditaṃ bhagavatā bhikṣavo vismayaṃ yayu: ||15||
timirabharanimīlitānāṃ sujanānāṃ vibudhaśekharārhatvam |
api bhavati paṅkajānāṃ ālokānugrahādgrahādhipate: ||16||
iti kṣemendraviracitāyāṃ bodhisattvāvadānakalpalatāyāṃ 
tāpasāvadānamaṣṭānavatitama: pallava: ||
@544
99 padmakāvadānam |
kāyikaṃ harati mānasaṃ tathā 
dehināṃ bhavamayaṃ mahābhayam | 
buddha eva bhagavān sudhānidhi: 
sarvalokaparalokabāndhava: ||1||
śrāvastyāṃ bhagavān pūrvaṃ rogākrāntajanaṃ jina: |
vidadhe bhikṣusaṃghaṃ ca svasthamālokanāmṛtai: ||2||
vātsalyavismitaṃ so'tha bhikṣusaṃghamabhāṣata |
mayā yūyaṃ kṛtā: svasthā: pūrvasminnapi janmani ||3||
abhavaṃ padmakākhyo’haṃ vārāṇasyāṃ nṛpa: purā |
sarvārtiharaṇāsakta: prajānāṃ janakopama: ||4||
kadāciddaivadoṣeṇa vaiṣamyāddeśakālayo: |
du:saha: sarvapaurāṇāmabhūdvyādhisamudbhava: ||5||
bhiṣagbhaiṣajyasaṃbhārairmāyāvihitasaṃpada: |
śāntisvastikayogaiśca n ate svāsthyaṃ samāyayu: ||6||
rohitākhyo mahāmatsyasteṣāṃ roganivṛttaye |
lakṣajñavaidyairādiṣṭa: kaiścitprāpto na dhīvarai: ||7||
abhāve tasya matsyasya janānāṃ prāṇasaṃśaye |
mayā du:khārttakāruṇyāttatpralāpāsahiṣṇunā ||8||
rohita: syāmahaṃ matsya: pathyārha: sarvarogiṇām |
praṇidhānabaleneti kṣiptaṃ harmyāttadā vapu: ||9||
tenārtipraṇidhānena vārāyā: sarito’mbhasi |
kṣaṇenaivāhamabhavaṃ sumahān rohitastimi: ||10||
tanmāṃsenopayuktena sarve te puravāsina: |
sahasaiva yayu: svāsthyamṛteneva pūritā: ||11||
ta eva bhikṣavo yūyamadya rogānmayoddhṛtā: | 
rogatrāṇena sattvānāṃ sadaivāhaṃ nirāmaya: ||12||
saṃsāravyadhivaidyana sugateneti bhāṣitam |
svasthāste bhikṣava: śrutvā harṣotsāhaṃ prapedire ||13||
avirataparahitamanasāṃ ko’pi sa samavatvavikāśa: |
tanurapi tanutṛṇatulayā datto yatra * * vilāsa: ||14||
iti kṣemendraviracitāyāṃ bodhisattvāvadānakalpalatāyāṃ 
padmakāvadānaṃ navanavatitama: pallava: ||
@545
100 puṇyaprabhāsāvadānam |
sattvodadhi: ko’pi sa vandanīya: 
karoti puṇyairamṛtāgradūtī |
yasyāśaye’nuttarabodhivāñchā 
śītāṃśulekheva navāvatāram ||1||
jinaṃ jetavanāsīnaṃ papraccha praṇata: purā |
kautukapraṇayī śrīmān kosalendra: prasenajit ||2||
bhagavan kathyatāṃ kasmin prathamaṃ te pṛthudyute: |
pūrvajanmani saṃjātā samyaksaṃbodhivāsanā ||3||
bhagavāniti bhūpena pṛṣṭastaṃ pratyabhāṣata |
śucimānasahaṃsālīṃ darśayan daśanadyutim ||4||
puryāṃ purā prabhāvatyāṃ prabhāso bhūbhujāṃ nidhi: |
yadāhamabhavaṃ samyagbodhidhīma tadābhavat ||5||
kariṇīpremapāśena samākṛṣṭa: sa kuñjara: |
yadā vigāhya gahanaṃ rāgī punarupāgata: ||6||
tadā hastimahāmātra: saṃyātastamabhāṣata |
pratyāyāta: kṣitipate kuñjara: śikṣayā mama ||7||
eṣa rāgasamākṛṣṭa: kāyavismṛtasaṃyama: |
jagāma vikriyāṃ hastī viśrambhaguṇamaṇḍala: ||8||
asūryāgnistāpa: kṣatadhṛtiraśāpaśca niraya: 
tamaścānuktāndhyaṃ viṣamaviṣamadravyabhujagam |
asahyaṃ kṣībatvaṃ nipatanamanimnaṃ tanubhṛtā- 
mabhūcconmāda: sa smarajanitarāga: smṛtihara: ||9||
saṃyāteneti kathite nṛpastaṃ pratyabhāṣata |
apyasti rāga: saṃsāre kaścidviṣayani:spṛha: ||10||
iti pṛṣṭa: kṣitīśena saṃyātastamabhāṣata |
ni:saṃsārā jagatyasmin vītarāgastathāgata: ||11||
satpātrāṇāṃ guṇavatāṃ sarvasattvopakāriṇām |
rājan buddhapradīpānāṃ rucā viśvaṃ prakāśyate ||12||
@546
etadākarṇya bhūbhartu: paraṃ cittaprasādina: |
prādurbabhūva hṛdaye sadya: saṃbodhivāsanā ||13||
pūrvapuṇyaprabhāveṇa saṃprāptakuśalodaya: |
samyaksaṃbodhilābhāya praṇidhānaṃ cakāra sa: ||14||
so’bhūdgṛhapatirnāma kulāla: pūrvajanmani |
snehe guḍodanaistena dīnena pūjito jina: ||15||
tatpuṇyapraṇidhānena tasyāptasya prabhāsatām |
bodhiraṅkuratā cite phaliteyaṃ mamādhunā ||16||
kathitamiti tathāgatena tatra 
prathamataroditaśuddhabodhicittam |
amṛtamiva pinīya kosalendra: 
śruticulukai: sa jagāma rājadhānīm ||17||
iti kṣemendraviracitāyāṃ bodhisattvāvadānakalpalatāyāṃ 
puṇyaprabhāsāvadānaṃ śatatama: pallava: ||
@547
101 śyāmākāvadānam |
kalpa: sarvajanapriya: satatamāsaktaprakāśodaya: 
ślādhyo vāsara eṣa yasya jananī pūjyā prabhātadyuti: |
yaścāgre janakasya caṇḍamahasa: pādopasevādhṛti: 
loke’sminnaparatra vā tadanuga: spṛṣṭastamobhi: kvacit ||1||
yāte yaśa:śeṣadaśāṃ kṣitīśe 
śuddhodane śuddhavaraprakāśe |
bhaktyā cakārāsya śarīrapūjāṃ 
tathāgata: stūpamakārayacca ||2||
alokasāmānyaviviktavṛttaṃ 
yadṛcchayālokapathapravṛttam |
saṃpūrita: saṃśayavismayābhyāṃ 
papraccha taṃ bhikṣugaṇa: sametya ||3||
anuttarānatyayabodhidhāmna: 
spṛhāprahāṇorjitalokavṛtte: |
jagadguroste gurugauraveṇa 
keyaṃ pravṛttā vyavahāracaryā ||4||
tān dharmadarśī bhagavān babhāṣe 
pūjyau gurūṇāmapi gauravārhau |
kāyasya kalyāṇaniketanasya 
nimittabhūtau pitarau budhānām ||5||
dharmo’pyadharmatvamupaiti teṣāṃ 
jñānadyutirvyāmalatāṃ prayāti |
samastapuṇyaprathamāvatarau 
na pūjitau yai: pitarau sadaiva ||6||
janmāntare’pyādaragauraveṇa 
tapa:pravṛttau pitarau mayāndhau |
ārādhitau tyaktagṛhaspṛheṇa 
saparpayā daivatavatsadaiva ||7||
dvijanmana: kāśipure subandho: 
patnyāṃ purā gomatikābhidhāyām |
@548
putra: pavitrīkṛtaśuddhavaṃśa: 
śyāmākanāmā matimān babhūva ||8||
tau dampatī vṛddhatayāndhyamāptau 
yatau sutanyastagṛhau vanāntam |
manīṣiṇāmeva jarāvatāre 
paraṃ vivekastaruṇatvameti ||9||
tatsūnurācāraguṇena rājñā 
purohitatvaṃ bhṛśamarthito’pi |
pitro: saparyārasikastadeva 
yayau yuvā puṇyatapovanaṃ tat ||10||
tena prayatnātparicaryamāṇau 
manīṣiṇā mūlaphalai: satoyai: |
saṃtoṣasaṃjātamana: prasādā-
davāpatustatpitarau pramodam ||11||
tata: kadācinmṛgayāvihārī 
tadāśramopāntasarittaṭānte |
mahīmahīnāṃ mahiṣadvipendrai- 
stāṃ brahmadatto nṛpatirjagāhe ||12||
atrāntare tatra mṛgājināṅka- 
mambhobhṛtaṃ kumbhamapādadānam |
śyāmākamākarṇabhṛtena rājā 
jaghāna dūrādiṣuṇā mṛgārthī ||13||
aśarmakarmopanatena tena 
śitena viddha: khalanarmaṇeva |
marmāvasannena śareṇa tīvraṃ 
vighūrṇamāna: sa śanairjagāda ||14||
aho batānāryatareṇa kena 
niṣkāraṇaṃ niṣkaruṇāśayena |
akāryasaṅgādavicārya pāpaṃ 
prāṇāpahārī prahita: śaro’yam ||15||
pitrorvane dehadhṛtorniviṣṭe 
dṛṣṭipralopānmayi yaṣṭibhūte |
@549
kaṣṭaṃ hate tau nihatau nirāśau 
kasyāyamugrastrivadhe prayatna: ||16||
iti vyathāviskhalitapralāpaṃ 
vipraṃ navaśmaśrunilīnalekham |
nṛpa: sabhṛṅgaṃ navacūtamagrata: 
taṃ kāṣṭhikacchinnamivāluloka ||17||
śaraṃ gurukleśaviśeṣacintā- 
saṃtāpadīptāgniśikhāyamānam |
pakṣāṅkitaṃ prāṇavipakṣabhūtaṃ 
suvarṇapuṅkhaṃ hṛdaye vahantam ||18||
viceṣṭamānaṃ taṭinītaṭānte 
dṛṣṭvā tamākṛṣṭadhṛtirnarendra: |
hata: pratīpopagatena tena 
svasāyakenaiva pṛthuvyatho’bhūt ||19||
sa taṃ babhāṣe na mune mayā tvaṃ 
mṛgājinācchāditapūrvakāya: |
pramādadoṣābhihatena sādho 
śāpagninā nārhasi māṃ nihantum ||20||
śrutveti vākyaṃ vyathitasya rājña: 
tīvravyathāṃ sattvanidhirniyamya |
tamabravītkarṇajaṭākalāpa: 
svabhāvanirmanyumanā: kumāra: ||21||
alaṃ tapa:śāpabhayena rājan 
ahaṃ vimanyu: pitarau mamāndhau |
asminnapi prāṇaharāpakāre 
śāpopasaṅgaṃ na kariṣyataste ||22||
sukhāya du:khāya guṇodayāya 
doṣāya śāpāya vadhāya kāle |
karmāṇyasaṃbhrāntaphalāni janto: 
svayaṃ kṛtānyeva bhave bhavanti ||23||
sanmārgeṇa śanairvrajannipatita: prāpto’tibhaṅgaṃ tano-
rya: śvabhreṣu paribhramotpathagaterdhāvan viśatyakṣata: |
@550
yatsīdatyasakṛtpratyatnacatura: śrīsaṃśrayaścālasa: 
tadvaicitryamabhitticitraracanaṃ sarvātmanā karmaṇām ||24||
apaścimatsveṣa mamāmbukumbha- 
stṛṣṇārtayorjīvitameva pitro: |
saujanyamālambya dhiyā dayārdra 
gatvā tvayā tūrṇataraṃ pradeya: ||25||
uktveti kaṇṭhāntaravartijīva: 
śvāsaprayāsasthagitānyavarṇa: |
maunī sa cakre vinatānanasya 
vailakṣyadakṣāmiva sāyakasya ||26||
kumbhaṃ samādāya tata: kṣitīśa: 
tadāśramaṃ prāpya bhṛśaṃ pratapta: |
tāvekaputrau sthavirau vilokya 
tadantikaṃ naiva śaśāka gantum ||27||
putreti dūrātpadaśabdadatta- 
kaṇṭhau samutkaṇṭhitamānasau tau |
snehād bruvāṇāvupasṛtya rājā 
jagāda śāpātkṣayamīhamāna: ||28||
na pāpabhāgī yuvayo: suto’haṃ 
saujanyavallīkaṭhina: kuṭhāra: |
mātaṅgavṛtyābhrataruṃ nipātya 
mattena yenonmathita: kumāra: ||29||
matsāyakasyūtatanu: sa śete 
yuṣmatsuta: kṛcchragatastaṭānte |
nidhīyatāṃ mūrdhni mamograśāpa: 
sa śītalo’smātpṛthupāpatāpāt ||30||
ityuktamātre vasudhādhipena tau 
vajrāgnirugṇāviva bhagnadheyau |
bhītyeva śokasya sudu:sahasya 
mahīyasīṃ mohaguhāṃ praviṣṭau ||31||
siktau tata: śītajalena rājñā 
tau labdhasaṃjñāvayavau kathaṃcit |

@551
putrāntikaṃ bhūpa naya tvamāvā-
mityūcatūstau karuṇapralāpau ||32||
nītau tatastena saritsamīpa-
madvīpadīpe vyasane nimagnau |
hastena saṃspṛśya sutaṃ śarāptaṃ 
tadvāṇaviddhāviva petatustau ||33||
kasmādakasmādguruvatsalo’pi
vṛddhāvanāthau pitarau tvamandhau |
tyaktvā divaṃ gacchasi putraketi
gāḍhaṃ pariṣvajya tamūcatustau ||34||
ārādhitau bhaktisaparyayaiva 
nirvyājamāvāṃ gurudaivatena |
tvayāgnihotrābhiratena putra
satyena tenāstu bhavān viśalya: ||35||
ityuktamātre karuṇārtisatya-
vattvopapanne vacane gurubhyām |
śakra: samabhyetya sudhāprasekai-
rajīvayannirvivaraṃ kumāram ||36||
śyāmākanāmā sa mune: kumāra: 
tadābhavaṃ tadvinayavrato’ham |
tāveva me śākyakulodbhave’pi
pūjyasya pūjyau pitarau prayatnāt ||37||
iti vividhadharmamūlaṃ gaditaṃ sugatena bhikṣava: śrutvā |
gurusevāvratasadṛśaṃ nānyamamanyanta sadvṛttam ||38||
iti kṣemendraviracitāyāṃ bodhisattvāvadānakalpalatāyāṃ 
śyāmākāvadānamekādhikaśatatama: pallava: ||
@552
102. siṃhāvadānam |
dānena dīnajanatāvyasanāni hanti
śīlena toṣayati sajjanamānasāni |
prajñābalena ca haratyavivekamohaṃ 
vīryeṇa vārayati bhīrubhayāni dhīra: ||1||
śrāvastyāṃ sattvakuśalaṃ diśantaṃ dharmaśāsanai: |
jinaṃ jetavanāsīnaṃ papracchurbhikṣava: purā ||2||
bhagavan bhavatā śakro bimbisāraśca bhūpati: |
bhikṣuścājñātakauṇḍinya: prāpitā: satyadarśanam ||3||
lakṣadvayaṃ devatānāṃ tathāyutacatuṣṭayam | 
tatprasaṅgena saṃprāptaṃ satyadarśanapātratām ||4||
svabhāva: sahajo vāyaṃ guṇa: puṇyānvayo’pi vā |
janmābhyastaprasādo vā tava viśvopakāriṇa: ||5||
ityuktaṃ bhikṣubhi: śrutvā bhagavān pratyabhāṣata |
sahajaiva mamābhyāsātparopakṛtaye mati: ||6||
asmiñjanmani kiṃ citraṃ mama sattvahite rati: |
apyabhūtsatatābhyāsātsiṃhahastyādijanmasu ||7||
dākṣiṇātyā: purā sārthavāhā gāḍhāgrahāstraya: |
jagmurjalanidhestīraṃ sārdhalakṣadvayānugā: ||8||
tasmin kāle jagadgrāsavyagra: kāla ivāpara: |
abhūdajagaro ghora: kaṅkākhya: sphāravigraha: ||9||
te taṃ sarvajanāyāsaṃ saṃtrāsamiva du:saham |
vinaṣṭadhairyā dṛṣṭaiva babhūvurghaṭṭitā iva ||10||
bhogena bhoginānena samantādveṣṭite pathi |
niśceṣṭā: kālavakrāgravartinaste pracukruśu: ||11||
teṣāmaśeṣatridaśastavai: śaraṇarāviṇām |
ākranda: sarvadigvyāpī prodyayau karuṇasvana: ||12||
yaśa:kesarasaṃjño’tha siṃha: śailaguhāśaya: |
taṃ śabdaṃ mandara: śrutvā tadvayasyaśca kuñjara: ||13||
@553
āpannatrāṇasaṃnaddhau karuṇākṛṣṭamānasau |
ghorāvājagmatu: sārthasaṃrakṣaṇakṛtakṣaṇau ||14||
tata: siṃha: samāruhya gajendraṃ girivigraham |
vegānnipatyājagaraṃ cakāra gatajīvitam ||15||
prāṇapravāsasamaye tasya ni:śvāsamāruta: |
cakāra dahanodgārī bhasmasātsiṃhakuñjarau ||16||
tayo: śarīrapūjāyai tataste sārthanāyakā: |
stūpaṃ vidhāya prayayurdiśastadyaśasā saha ||17||
ahameva tadā siṃha: sārthatrāṇaprado’bhavam |
mahāhirdevadatto’sau śāriputraśca kuñjara: ||18||
tattasya sattvaśaśina: sukṛtaprakāśaṃ 
viśvopakāracaturaṃ caritaṃ mahārham |
śrutvā jinena kathitaṃ prathamaṃ saharṣā-
ste bhikṣava: pratipadaṃ praśaśaṃsureva ||19||
iti kṣemendraviracitāyāṃ bodhisattvāvadānakalpalatāyāṃ 
siṃhāvadānaṃ dvyadhikaśatatama: pallava: ||
@554
103. priyapiṇḍāvadānam |
tārahāravaravastraśekhara-
cchatracāmarasitasmitā: śriya: |
divyabhogasubhagā: sukhotsavai: 
sūcayanti sukṛtaṃ mahātmanām ||1||
pravṛddhadharmavibhavaprabhāvodbhavadarśanāt | 
vismitaṃ bhikṣusaṃghātaṃ babhāṣe bhagavān purā ||2|| 
aprāptānuttarajñānamahaso’puyanjanmani | 
babhūvurmama sāścaryā: sukṛtavyañjakā: śriya: ||3||
vajravatyabhidhānāyāṃ nagaryāmuttarāpathe | 
vajracaṇḍābhidho rājā vajrapāṇirivābhavat ||4|| 
gaṅgādhipatye nagare meruṃ jitvā mahīpatim |
tatsutāṃ rohiṇīṃ nāma sa sudhāṃśurivāptavān ||5||
tasyāmajījanatputraṃ sa mitrasadṛśaprabham | 
citraṃ yasya maṇicchatraṃ sahajātaṃ vyarājata ||6||
tasya puṇyaprabhāveṇa saṃkalpopanata: sadā |
divyābharaṇavastrānnabhogo’bhūtpuravāsinām ||7||
bhogapiṇḍai: priyaistena yasmātsaṃpūritaṃ puram |
sa tasmātpriyapiṇḍākhya: kṣmāpaterabhavatsuta: ||8||
piturante samaṃ prāptarājya: prājyayaśā diśām |
dideśa sarvabhūtānāṃ svacchandāṃ bhogasaṃpadam ||9||
durmatirdurmatirnāma mantrī tasya viraktatām |
prayayau guṇavidveṣa: svabhāvo hi durātmanām ||10||
meruṃ mātāmahaṃ tasya gūḍhalekhai: sa bhūpatim |
pūrvāpakārasmṛtyeva cakāra samaronmukham ||11||
sa dūtai: sahasodbhūtamanyu: prajvalita: param |
saṃdideśa balotsekāddauhitranidhanodyata: ||12||
dauhitra: śatruputrastvaṃ tvatpitrā madanātmanā |
maṇḍalaṃ khaṇḍatāṃ nītvā hṛtā kīrtirivātmajā ||13||
ācchinnāmurvarīmetāṃ prayaccha svecchayā na cet |
svayametya karomi tvāṃ pratyastaśaraṇātithim ||14||
@555
mātāmahena saṃdiṣṭametadākarṇya bhūpati: |
janasaṃkṣayakāruṇyāttaṃ prasādayituṃ yayau ||15||
saṃdhivigrahasaṃnaddha: sa naubhirdūrasainika: |
mātāmahapuraṃ prāpa gaṅgāpulinasaṃśrayam ||16||
sāmātyabhṛtyavargaṃsya tasya saṃkalpalilayā |
udbhūtaṃ divyamāhāraṃ dṛṣṭvā merurmahīpati: ||17||
devo’yamiti taṃ matvā svayaṃ gatvā tadantikam |
kaṇṭhagrahocchaladvāṣpa: sarvaratnairapūjayat ||18||
praṇayānmānitastena sa gatvā nagarīṃ nijām |
divyabhogodbhavodagraṃ jambudvīpajanaṃ vyadhāt ||19||
taccaritaṃ jina: pṛṣṭo bhikṣubhi: saṃpadaṃ prati |
sarvajño’pyavadatteṣu tasya saṃpattikāraṇam ||20||
vārāṇasyāṃ sa vipro’bhūnmūlikākhyo’nyajanmani |
tena pratyekabuddhasya rogaglānasya bheṣajam ||21||
svāsthyāvadhi kṛtaṃ citracchatraṃ ca ghṛtamātape |
tatpuṇyācchatravān rājā so’bhūddivyopabhogabhāk ||22||
priyapiṇḍo’hamevāsau devadattaśca durmati: |
śrutvetyuktaṃ bhagavatā bhikṣavo vismayaṃ yayu: ||23||
yadvismayāvahamaho vibhavaprabhāva-
divyopabhogasubhagaṃ bhuvanādhipatyam |
dīrghāmayāśrayaghanavyasanāvasanna-
saṃvāhanoddharaṇapuṇyavijṛmbhitaṃ tat ||24||
iti kṣemendraviracitāyāṃ bodhisattvāvadānakalpalatāyāṃ 
priyapiṇḍāvadānaṃ tryadhikaśatatama: pallava: ||
@556
104. śaśakāvadānam |
sanmārgasaṃbhṛtamanorathasiddhisūta: 
ślāghya: satāṃ sukṛtanirmalatīrthyapūta: |
saṃsāraghoramakarākarasetubhūta:
satsaṅga eva śubhasarganisargahetu: ||1||
śrāvastyāṃ kamalākhyasya putraṃ gṛhapate: purā |
haṃsābhidhaṃ bhagavatā yatnenārhatpade ghṛtam ||2|| 
dṛṣṭvā prasādaviśadai: karuṇālokanāmṛtai: |
anugrahāgrahavyagraṃ tamabhāṣanta bhikṣava: ||3||
bhagavan kulaputro’yaṃ pravrajyāpi gṛhonmukha: |
babhūva vāsanāśeṣādaśāntaviṣayasmṛti: ||4||
sa prayatnena bhavatā vinayaṃ viniyojita: |
aho mahānugraheṇa saṃmoharahita: kṛta: ||5||
ukte harṣāmṛtāsiktairvismitairiti bhikṣubhi: |
tānabhāṣata sarvajño bhagavān bhaktavatsala: ||6||
pūrvamapyeṣa kuśalaṃ mayā yatnānniṣevita: |
tapovane munirasau suvratākhya: purābhavat ||7||
tasmin kāle sphuṭālāpa: śaśako’haṃ tadāśrame |
tatkathājātaviśrambha: prītimānavasaṃ sadā ||8||
athāvṛṣṭihate kāle śuṣkamūlaphalodake |
so’bhūnmunirvanodvegādgrāmāntagamanonmukha: ||9||
sa mayā praṇayenokta: sādho tava vipaścita: |
tapovanaparityāga: kathaṃ yuktastapodhana ||10||
viyogavividhodveganimagnajanasaṃkulā: |
gṛhamohagrahāyāsasaṃgrahā grāmabhūmaya: ||11||
strīśṛṅkhalāmukharadu:sahaputrapāśa-
bhṛtyākulā nibiḍabāndhavabandhajālam |
tyaktaṃ puna: spṛśati ka: khalasaṃghaghoraṃ 
dhīmān gṛhaṃ kumatibandhamahāndhakāram ||12||
vidadhati muhurmohaṃ nānāviyogaghanā: śuco
draviṇalavaṇāhāraistṛṣṇā paraṃ parivardhate |
viṣamaviṣayasnehābhyāsairjaḍīkṛtacetasāṃ 
vrajati kuśalaṃ kleśakṣetre kṣaye vasatāṃ kṣayam ||13||
@557
na dhīrmadavighūrṇitā viṣayabhogarāgāsavai-
rna bāṣpakalilā: dṛśa: priyaviyogadhūmodgamai: |
na dāhanivahavyathā: kalahakopatāpodbhavai-
rbhavanti vijane vane śamaviśeṣasaṃtoṣiṇām ||14||
grāmaspṛhā vanodvegādgrāmodvegādvanasmṛti: |
puṃsāṃ praśamavaimukhyātprasaṅgenaiva jāyate ||15||
grāme niyamavāme tvaṃ mā kāmena matiṃ kṛthā: |
prāgeva viṣayasnigdhān badhnāti grāmasaṃgati: ||16||
ihaiva tava kālena phalalābho bhaviṣyati |
śuddhai: saṃprati manmāṃsai: kriyatāṃ prāṇadhāraṇam ||17||
ityuktvāhaṃ samāsanne vahnau nipatita: svayam |
sa ca tūrṇaṃ samutkṣipya pariṣvajya jagāda mām ||18||
kimetatsāhasaṃ tīvraṃ viruddhaṃ bhavatā kṛtam |
na gacchāmi vanādasmāt tvatprītirlabhayate kuta: ||19||
praṇayāditi tenokte vyomni cālokite mayā |
papāta vṛṣṭi: sahasā saphalā bhūrabhūdyayā ||20||
pañcābhijñatvamāsādya sa tata: sādaro muni: |
māmūce śuddhasattvena kimanena mahīyase ||21||
praṇayāditi tenāhaṃ pṛṣṭastamavadaṃ tata: |
janena caritaṃ nāhaṃ samyaksaṃbodhimarthaye ||22||
saṃtāraṇāya jagatāṃ jina: syāmanyajanmani |
mayetyukte sa māmāha bhaviṣyasi tathāgata: ||23||
yadā tu samyaksaṃbuddha: sarvajñastvaṃ bhaviṣyasi |
tadā mamānyadehasya kartavyo’nugrastvayā ||24||
etattasya: vaca: sādho: snehādaṅgīkṛtaṃ mayā |
saṃprāpta: śaśaka: so’hamasmin janmani buddhatām ||25||
suvratākhyo muni: so’yaṃ haṃso gṛhapate: suta: |
pūrvasmṛtyaiva yatnena prāpita: kuśalaṃ mayā ||26||
prapannavatsaleneti kathitaṃ sarvadarśinā |
jinena nijavṛttāntaṃ śrutvā te vismayaṃ yayu: ||27||
avikalaphalaprasava: śubhacaritai: sahavāsa: |
dinapatiparicayanicitaruce: śrīrasamā himabhāsa: ||28||
iti kṣemendraviracitāyāṃ bodhisattvāvadānakalpalatāyāṃ 
śaśakāvadānaṃ caturadhikaśatatama: pallava: ||
@558
105 raivatāvadānam | 
kauryeṇa ye dvirasanā: śuciceṣṭitānāṃ 
mithyāpavādaviṣayaṃ viṣamutsṛjanti |
te pāpaśāpaparitāpaparaṃparārtā: 
tīvravyalīkatimiraṃ vivaraṃ viśanti ||1||
purā raiṣatako nāma kāśmīreṣu śucivrata: |
bhikṣu: śailavihāre’bhūtsarvadhūtadayāśraya: ||2||
tarutvaca: kaṣāyeṇa sa kadācid ghaṭāntare |
viviktākānanoddeśe cakre cīvararañjanam ||3||
atrāntare dhenuvatsān naṣṭānanveṣṭumāyayau |
brāhmaṇa: piśuno nāma gobhakṣyajanaśaṅkita: ||4||
sa dūrāccīvarakvāthapāke vahnisamudgatam |
parvate dhūmamālokya vatsapākamamanyata ||5||
tata: śailaṃ samāruhya sahita: śastrapāṇibhi: |
abhyetya raivataṃ bhikṣuṃ papraccha vinayāddvija: ||6||
kimetadārya kriyate pṛṣṭasteneti gauravāt |
tatra cīvararāgo’yamiti taṃ raivato’bravīt ||7||
asminnavasare tasya pūrvakarmavipākata: |
gomāṃsaraktasalila: sa pāka: samapadyata ||8||
sukhaṃ du:khatvamāyāti śuklamapyeti kālatām | 
vidhau vidhuratāṃ yāte dharmo’pyāyātyadharmatām ||9||
mithyāpāpaprakaṭanaṃ janakopa: padacyuti: |
apuṇyaparipākāṇāmetatpratyakṣaṇalakṣaṇam ||10||
doṣa: samunmiṣati yātyaguṇa: prakāśaṃ 
kāryaṃ viparyayamupaiti viśīryate dhī: |
puṃsāṃ purā vihitaduṣkṛtapākakāle 
ke ke na nāma nipatanti mahābhighātā: ||11||
viruddhāmiṣagandhena rudhireṇa ca śaṅkita: | 
so’paśyadbrāhmaṇa: kumbhaṃ cīvaraṃ māṃsatāṃ gatam ||12||
pratyakṣaṃ doṣamālokya sa krodhavikṛtānana: |
tamabhāṣata nirbhartsya tīvravaiśasakampita: ||13||
aho bata sadācāra: sthito’yaṃ vijane vane |
yasyedṛśāni karmāṇi na kaścidiha paśyati ||14||
@559
pravrajyārañjita: kāya: kriyā mlecchajanocitā |
jānāti cchannapāpānāṃ ka: kūṭavrataśāntatām ||15||
ityukte tena sākṣepaṃ raivata: samacintayat |
doṣe pratyakṣalakṣye’smin kiṃ bravīmi niruttara: ||16||
mama daivopaghāto’yamityukte ko’numanyate ||
hāsyāyatanatāmeti pratyakṣāpahnvī jana: ||17||
upasthitaṃ sahe sarvaṃ maunamālambya kevalam |
ayaṃ me niṣpratīkāra: salilādagnirutthita: ||18||
doṣe guṇātiśayamāśu guṇe’pi doṣaṃ 
pīyūṣadhāmni viṣayamapyamṛtaṃ viṣe ca |
saṃdarśayatyaniśamadbhutarūpameva
kālendrajālikavadhūrbhavitavyateyam ||19||
iti cintayatastasya maunātkruddho’dhikaṃ dvija: |
mūrdhina pāpamiva sthūlaṃ laguḍaṃ samapātayat ||20||
taṃ baddhvā bhūpatisabhāṃ nītvā raktāktamagraja: |
tadvatsamāṃsaṃ saṃdarśya cakre kārāgṛhātithim ||21||
nirdoṣa: kleśamaśnāti jṛmbhate guptapātaka: |
ka: kasya śuddhiṃ jānāti citrākāreṣvasākṣiṣu ||22||
nibaddhe bandhanāgāre tasmin kālena vismṛtam |
prāpya vatsān dvija: kiṃcinnoce daurjanyalajjayā ||23||
atha dvādaśabhirvarṣairvyomavāṇīvibodhita: | 
mumoca bandhanādbhikṣuṃ tacchiṣyasmārito nṛpa: ||24||
kārāgārātkṛśākāra: kaṅkāla iva dhūsara: |
ūrdhvakeśo vivasana: sa preta iva niryayau ||25||
aho grāvāgralikhitā niścalā karmasaṃtati: |
prāptābhijño’pi yatprāpa krūrakleśakadarthanām ||26||
tīvrānuśayasaṃtaptastaṃ dṛṣṭvānandabhūpati: |
nininda mandapuṇyatvaṃ pramādodbhūtamātmana: ||27||
sa bhikṣupādapatita: prasādyācchādya vāsasā |
uvācājñānajaṃ doṣaṃ mamārya kṣantumarhasi ||28||
ta eva vatsakā: sarve labdhāstena dvijanmanā |
tvadbandhanaṃ tu pāpasya mohena mama vismṛtam ||29||
@560
parijñāta: sabhāyāṃ tvaṃ mandabhāgyena kenacit |
daṇḍa: patati śuddheṣu prāptapāpe mahīpatau ||30||
ityukte kṣitināthena kṣāntiprakṣālitāśaya: |
taṃ raivato’vadanmanyurmama rājanna vidyate ||31||
na tvayāpakṛtaṃ kiṃcidvipulakleśapātinā |
tanmamopanataṃ pāke svakarmasadṛśaṃ phalam ||32|| 
yatsotkaṇṭhatayeva sarvavipada: kurvanti kaṇṭhagrahaṃ 
sarvāṅgaprasabhopabhogasubhagā: kliśyanti yatsaṃpada: |
yatsvācchandyasukhāspadaṃ viharaṇaṃ dīrghaṃ ca yadbandhanaṃ 
tatpuṃsāṃ nijakarmapākaśabalaṃ saṃsāravallīphalam ||33||
iti bruvāṇaṃ nṛpatistamavocatkutūhalāt |
tavāpi sumate kasya phalametatkukarmaṇa: ||34||
so’bravīdabhavaṃ pūrvaṃ vārāṇasyāṃ kuṭhābhidha: |
gocaura: krūracaritastanmāṃsavihitāśana: ||35||
kadācidgovighātāttamāṃsaṃ māṃ bhayavidrutam |
gorakṣiṇa: sānucarā: kopātsamabhidudruvu: ||36||
tatsamīpe vinikṣipya pratyakṣapiśitaṃ mayā |
pratyekabuddhaścauro’yamiti teṣāṃ pradarśita: ||37||
sarvairgovadhapāpograkrodhai: piśitadarśanāt | 
vadhyo’yamiti yatnena nibaddho bandhane dhṛta: ||38||
paścāttāpāttathābhyetya mayā dvādaśabhirdinai: |
kṛtapāpo’hamityuktvā kārāgārātsa mocita: ||39||
tatpāpapākaṃ narakeṣvanubhūya mayā ciram |
janmanyasminnapi prāpta: kleśo dvādaśavārṣika: ||40||
ityuktvā nṛpamāmantrya praṇāmāptasurāsurām |
ṛddhiṃ pradarśya prayayau raivata: saha bhikṣubhi: ||41||
asatyadoṣeṇa viśeṣayuktyā 
pratyakṣalakṣīkṛtalakṣaṇena |
alaṃkṛta: sādhujana: khalena 
kiṃ vakti vikrīta ivānyadeśe ||42||
iti kṣemendraviracitāyāṃ bodhisattvāvadānakalpalatāyāṃ 
raivatāvadānaṃ pañcottaraśatatama: pallava: ||
@561
106 kanakavarmāvadānam | 
vijigīṣava iva tarasā du:sahasaṃsāraripubalaṃ hatvā |
āsādayanti dhīrā: prājyaṃ saddharmasāmrājyam ||1||
yadā sūtraṃ bhagavatā vyākhyātaṃ nagaropamam |
tato’sya kautukātpṛṣṭo bhikṣubhistānabhāṣat ||2||
abhūtkanakavatyākhyā jinasvargaprabhā purī |
tasyāmāsīnnarapatirdyutimān kanakābhidha: ||3||
tasya pravṛddhamānasya prītyaikāyatanaṃ param |
putra: kanakavarmābhūtsutā ca kanakaprabhā ||4||
kālena yauvanarūḍhā stanastabakaśobhinī |
lateva sā babhau kāntā vasantalatikākṛti: ||5||
bālaprītyā paricitastāṃ mantritanayo yuvā |
kāmasārabhidha: svairamakāmayata kāmuka: ||6||
pravṛtte puṣpasamaye dhairyahāriṇi yauvane |
bhṛṅga: prasaṅgasaṃcārī mañjaryā: kena vāryate ||7||
tanayāṃ naṣṭacaritāṃ jñātvā mānī mahīpati: |
tulyaṃ viveśa viṣamaṃ śokakrodhānaladvayam ||8||
kanyāvihīnāni kulāni puṇyai-
rbhavanti mānyānyabhimānabhājām |
ayācyayāñcaiva sukhaṃ kṣaṇena 
kulaṃ hi kanyā malinīkaroti ||9||
śāsanādatha bhūbhartu: kanyā mantrisutaśca sa: |
ākṛṣya vadhyavasudhāṃ nītau śāsanakāribhi: ||10||
yācamānau paritrāṇaṃ tatastau karuṇākula: | 
rājaputra: svanagarānnināya nagaraṃ param ||11||
tata: kruddha: kṣitipatiṃ putraṃ śatrumivotkaṭam |
niṣkāsya niṣkṛpaścakre pratyantagahanātithim ||12||
pitrā nirasta: sattvābdhirbhrāntvā tīrthavanāvanau |
ramyodyānābjinīkāntaṃ puraṃ prapa sa nirjanam ||13||
dadarśaikākinīṃ tatra bhaginīṃ kanakaprabhām |
khinnāṃ janaviyogena nagarasyeva devatām ||14||
@562
sā bhrātaraṃ parijñāya prītyā bāṣpāmbuvarṣiṇī |
śūnyatākāraṇaṃ tena pṛṣṭā taṃ pratyabhāṣata ||15||
bhrātarnirjanatāṃ nītaṃ purametatprahāribhi: |
ṣaṣṭisaṃkhyairmahānāgairyakṣairnyagrodhasaṃśrayai: ||16||
saṃpratyasmin kṣaye śeṣāvahaṃ mantrisutaśca sa: |
adhunā tvadbhūjabalaprabhāvastrāṇameva nau ||17||
iti śvasurvaca: śrutvā rājaputra: samāgata: |
ekayakṣāvaśeṣāṃ tāṃ cakre yakṣāvalīṃ śarai: ||18||
sa yakṣa: koṭaro nāma tameva śaraṇaṃ gata: |
prapannadāsabhāvo’sya vidadhe jayaghoṣaṇām ||19||
puna: paurai: samākīrṇe pure tasminnaviplavam |
nṛpaṃ rājasutaścakre mantrisūnuṃ svasu: patim ||20||
putraprabhāvaṃ sāścarya: śrutvā cārairniveditam |
kanaka: kṣmāpatirlekhapraṇayenānināya tam ||21||
sa baddhamukuṭa: pitrā yuvarāja: pratāpavān |
vaśe vaśyendriyaścakre caturdvīpavatīṃ mahom ||22||
śrīmān rājakumāro’sāvahameva tadabhāvam |
saṃsārasyeva yaścakre śatruvargasya saṃkṣayam ||23||
utsāhādupaviśya sattvarucire saddharmasiṃhāsane 
śīloṣṇīṣavatā vivekasalilaprāptābhiṣekaśriyā |
hatvā śatruparaṃparāṃ pṛthubhavakleśāvalīmakṣayāṃ
sā labdhapraśamena viśvajayinā nirvāṇabhūrbhujyate ||24||
nagaropamamalataraṃ nirvāṇaṃ yakṣasaṃnibhān śatrūn |
kleśānakṣapayitvāptaṃ kaiścidbhagavānuktveti virarāma ||25||
iti kṣemendraviracitāyāṃ bodhisattvāvadānakalpalatāyāṃ 
kanakavarmāvadānaṃ ṣaḍdhikaśatatama: pallava: ||
@563
107. śuddhodanāvadānam |
guṇe spṛhā na driviṇe kadācit 
yoge’bhiyoga: prasabhaṃ na bhoge |
puṇyojjvalānāṃ viśadāśayānāṃ 
rajovirāgābhiratirna kāme ||1||
puṇyaprabhāvaṃ bhagavān puṇyaśīlastathāgata: |
babhāṣe bhikṣubhi: pṛṣṭastatpuṇyādaravismitai: ||2||
vārāṇasyāṃ mahīṃ rājñi brahmadatte praśāsati | 
śuddhodano gṛhapatirbabhūva dhanadopama: ||3||
tasyārthikalpavṛkṣasya samudragamanārjitai: |
maṇimauktikasaṃbhārai: paripūrṇamabhūdgṛham ||4||
ratnadvīpāntarāyāta: sa kadācinmahīpatim |
draṣṭuṃ yayau samādāya muktāhāramupāyanam ||5||
pratyudgatena praṇayānmānita: sa mahībhujā | 
tārahāraṃ dadau tasmai līlāhāsamiva śriya: ||6||
sa raśmisūtrasaṃsaktatārakānikaropama: |
bhūmibharturguṇī hāraścakāra hṛdayagraham ||7|| 
asminnavasare rājña: sutā bālasarasvatī |
subhāṣitaṃ bhavyagirā harmyotsaṅgagatā jagau ||8||
sūktaṃ gṛhapati: śrutvā śravaṇāmṛtamīpsitam |
pulakāṅkuritākārastanmaya: svagṛhaṃ yayau ||9||
tyaktāhāravihāro’tha subhāṣitakṛtāśaya: |
nidrādaridra: svagṛhe sa ciraṃ samacintayat ||10||
aho nu rājaputryā tadgītaṃ sādhu subhāṣitam |
aparyālocitenāpi yenāmṛtamivārpitam ||11||
mayā dvādaśabhirvarṣairvipulo ratnasaṃcaya: |
sa prāpta: sūktaratnaṃ tu na kutaścidupārjitam ||12||
ratnai: kimaśmagurubhi: prayatnaśatasaṃcitai: |
sanmārgālokane ratnaṃ tadvidhaṃ tu subhāṣitam ||13||
iti saṃcintya puruṣaṃ visṛjya nṛpamandiram |
sa cakre rājaduhitu: sūktayāñcāmayācaka: ||14||
sā babhāṣe smitamukhī sūktaṃ mūlyena labhyate |
tasyārghatulyaṃ draviṇaṃ dīyatāṃ yadi śakyate ||15||
yāvaddvādaśabhivarṣaistena tadratnasaṃcaya: |
vihita: satyaśīlena paṇyārho’sau samarpyatām ||16||
@564
etadbhūpāladuhitu: saṃdeśaṃ dūtabhāṣitam |
śrutvā gṛhapati: sarvaṃ ratnānyādāya sādara: ||17||
svayaṃ rājagṛhaṃ gatvā datvāsyai tṛṇalīlayā |
sūktaratnaṃ tadādāya papāṭhotkaṇṭhito muhu: ||18||
yadyatkiṃcitsukhamanupamaṃ bāhyamābhyantaraṃ vā 
yo ya: sattvaprasavavilasadvismaya: siddhiyoga: |
ye ye tṛṣṇāpraśamavimalā: saṃtatānandalābhā: 
pākotsikta: samaphalabhara: puṇyakalpadrumasya ||19||
audāryanidhinā tena suratnena subhāṣitam |
gṛhītaṃ nṛpati: śrutvā papraccha taṃ savismaya: ||20||
ratnāni kasmādutsṛjya sūktamātramidaṃ tvayā | 
gṛhītaṃ bālikāvākye sarala: pratyayī bhavān ||21||
pūrṇā subhāṣitairbhūmirdhanaṃ kṛcchreṇa labhyate |
na bhaktavirahe bhuktaṃ sūktaṃ śaktena kenacit ||22||
iti śrutvā gṛhapati: snehāduktaṃ mahībhujā |
sūktena tena mahatā, saṃtuṣṭastamabhāṣata ||23||
rājan kiṃ kriyate ratnairyatnarakṣairvināśibhi: |
sarpāṇāmiva yai: puṃsāṃ rāgadveṣo viṣopama: ||24||
vaimalyopacitāṃ ruciṃ racayata: sanmārgadīpopamāṃ 
bhavyānāṃ hṛdaye subhāṣitamaṇergāḍhaṃ guṇālambina: |
pākottīrṇasuvarṇasundarapadaprāptaprabandhasthite: 
mūlyaṃ sāgaramekhalā vasumatī pādāṃśake’pyalpakam ||25||
iti śrīmān gṛhapatirnigadya kuśalodyata: |
suvarṇapatralikhitaṃ sūktaṃ dikṣu nyaveśayat ||26||
śuddhodano gṛhapati: so’hameva tadābhavam |
sūkte: puṇyopadeśārthe sarvasvenāpi sādara: ||27||
śāriputro’pyayaṃ bhikṣu: sā bhūpatisutābhavat |
ityuvācākhilajagatkuśalāya tathāgata: ||28||
ādya: kanda: kuśalanalinīmūlabandhaprasūte-
rnānāsaṃpannavanavalatāsaṃbhavodyānabhūmi: |
tṛṣṇātāpapraśamanahimasmeragaṅgāpravāha:
sanmārgāgraprakaṭanapaṭu: puṇyameva prakāśa: ||29||
iti kṣemendraviracitāyāṃ bodhisattvāvadānakalpalatāyāṃ
śuddhodanāvadānaṃ saptottaraśatatama: pallava: ||
@565
108 jīmūtavāhanāvadānam | 
upakrama: |
eṣā jinendravihitoruvihāravarya-
caityāṅgaṇe kanakacitraguhāgṛheṣu |
citrāmṛtapracitalekhyamayī babhūva
buddhāvadānavividhādbhutakalpavallī ||1||
saiveyaṃ kuśalāya pūrṇasukṛte citte vihāre satāṃ 
kṣemendreṇa viśeṣacitraracanāramyāvadānāvalī |
ākalpapratimāsahasravikasatpuṇyaprabandhojjvalā
mā bhūttadvirahākulaṃ jagaditi vyaktaṃ pratiṣṭhāpitā ||2||
saptottaraśatametattena kṛtaṃ bodhisattvacaritānām |
maṅgalasaṃkhyāpūraṇamekaṃ kāryaṃ prayatnena ||3||
somendranāmā tanayo’tha tasya 
kavirniruddhāparanāmadheya: |
asmin jinodārakathāprabandhe 
saṃpūrayiṣyatyavadānaśeṣam ||4||
bandha: keralakāminīkucabharākāra: paraṃ saṃhata:
kāñcīkāntakapolakomalatara: ko’pi prasādodaya: |
kārṇāṭīnayanacchaṭāparicitā karṇāntarāsaṅginī
bhaṅgiryasya taraṃgiṇī rasanidhervandya: sa sūktodadhi: ||5||
oṃ^kārātkuṭilatvameva paramaṃ yai: śikṣitaṃ līlayā 
yasya [yeṣāṃ] svastipadaṃ kadācidapi na spaṣṭaṃ mukhānnirgatam |
krodhādhmātatayā vivarṇavadanāstīvrāpārādhopamaṃ 
te vidyānidhaya: kathaṃ pṛthukathaṃ kāvyaṃ kṣamante khalā: ||6||
kṛtvemāmavadānakalpalatikāṃ kṣemendranāmā kavi: 
saddharmapraṇidhānametadadhunā dhatte dhiyā dhīdhana: |
puṇyaṃ yatsamupārjitaṃ jinaguṇākhyānaprabandhānmayā 
bhūyāttena samastasattvakuśale nityodyato’yaṃ jana: ||7||
saṃsārorupariśramasya dadhata: kāmāsavakṣībatā-
rohaṃ mohatamonimīlitadṛśa: suptasya luptasmṛte: |
saṃnaddhaṃ jagata: prabodhanavidhau ni:śeṣadoṣāpahaṃ 
bhāsvantaṃ bhagavantameva satataṃ buddhaṃ prabuddhaṃ numa: ||8||
@566
ānandabandhumasakṛtpṛthumānasānāṃ 
suktāṃśubhirvihitasarvasukhopadeśam | 
kṣemendramujjvalanijābhijanābdhicandraṃ 
kīrtiprakāśajanakaṃ janakaṃ namāmi ||9||
vākpākapāvanavidhānajināvadāna-
nirmāṇapuṇyakalanākuśalābhiyoge |
asmin kṛta: sukṛtinā diśatā niyogaṃ 
saṃpūraṇāya guruṇā mama saṃvibhāga: ||10||
yeṣāṃ suvarṇapratimāpratāna-
jināvadānānyabhavan guhāsu |
saṃsaktanetrāmṛtacitracitrā: 
kālena te te’pi gatā vihārā: ||11||
sarasvatītūlikayā vicitra-
varṇakramai: saṃkalitāvadāna: |
tātena yo’yaṃ vihitī mahārtha: 
sannandana: puṇyamayo vihāra: ||12||
na tasya nāśo’sti yugakṣaye’pi 
jalānalollāsapariplavena |
dikṣu pratiṣṭhāpitapuṣpapālī-
sthiraprasaktapratimāgaṇasya ||13||
tasmin mayāpyakṣayapuṇyalobhā-
dekāvadānapratimārpiteyam |
mahātmanāṃ prauḍhapadānusārī 
svalpo’pyayatnena mahattvameti ||14||
mādhuryadhuryamamṛtaṃ śrutipātrapeya-
māmodasadmamukhapadmapade dhvanantīm |
bhṛṅgāṅganāmiva pitu: praṇipatya vāṇīṃ
saṃpūrayāmi pṛthukāvyaviśeṣaśeṣam ||15||
@567
kāntāṃ nūtanasaṃgamotsavavatīṃ divyaprabhāvāṃ śriyaṃ 
tāruṇyābharaṇopabhogalaharīṃ tyaktvā tṛṇakrīḍayā |
prāṇatrāṇavidhau parasya kṛpayā kurvanti ye sādarā 
nirvyājaṃ nijadehadānamacalāstāneva vandāmahe ||1||
babhūva kāñcanapure śrīmān vidyādhareśvara: |
jīmūtaketurjīmūta iva tāpaharo’rthinām ||2||
yasya kalpadrumodbhūtā: sadā navanavā śriya: |
cakāśire yaśa:puṣpā: puṇyasaurabhanirbharā: ||3||
jīmūtavāhanastasya putraścandra ivodadhe: |
abhūdatyugrapuṇyānāṃ pratyagra iva saṃcaya: ||4||
guṇavān vinayeneva tyāgeneva vibhūtimān |
sa babhau tena putreṇa sukṛteneva sajjana: ||5||
kalpadrumaṃ sasāmrājyaṃ putrāya pratipādya sa: |
tapase śāntinilayaṃ malayaṃ prayayau nṛpa: ||6||
jāyāsakhe śriyaṃ tyaktvā yāte tāte tapovanam |
jīmūtavāhana: prāptavibhava: samacintayat ||7||
gurusevāviyuktasya mama ni:sukhatāṃ gatā |
iyaṃ śrīrnetrahīnasya citraśāleva niṣphalā ||8|| 
tātasya pādapatane nakharaśmimālā-
vibhrājamānamukuṭasya yathā purābhūt |
tacchāsanaśravaṇakuṇḍalamaṇḍitasya 
no cakravartivibhave’dya tathā mama śrī: ||9||
iti saṃcintya sa nijaṃ kṛtvā kanakavarṣiṇam |
sarvalokopakārāya saṃnaddhaṃ kalpapādapam ||10||
prājyaṃ sāmrājyamutsṛjya prayayau piturāśramam |
trailokyasāramaiśvaryaṃ tṛṇaṃ vipulacetasām ||11||
tasmin sāmrājyamutsṛjya prayāte malayācalam |
hemnā kalpadruma: pṛthvīṃ paripūrya divaṃ yayau ||12||
jīmūtavāhana: prāpya giriṃ śrīkhaṇḍamaṇḍanam |
viyogatāpaṃ tatyāja pitro: pādābjasevayā ||13||
atrāntare candanavallarīṇāṃ dideśa bālānilalolitānām |
uchvāsinīnāmabhilāṣadīkṣāṃ jṛmbhājuṣāṃ kāmasuhṛdvasanta: ||14||
@568
adakṣiṇa: proṣitakāminīnāṃ 
vavau muhurdakṣiṇamātariśvā |
jagajjayāyeva jhaṣadhvajena 
vāyavyamastraṃ sahasā prayuktam ||15||
asūtranai: ṣaṭpadamaṇḍalānāṃ 
ghanaprasūnairgurutāṃ prayātā: |
cūtadrūmāścakrurabhinnamudrā-
bandhena yūnāmabhilāṣadīkṣām ||16||
vasantalakṣmīśravaṇāvataṃsā-
ścakāśire śailataṭeṣvaśokā: |
pādaprahārairiva nāgarīṇāṃ 
saṃkrāntarāgā navapallaveṣu ||17||
dhanyasya kāntāvadanāsavena 
mamaiva ramya: smaradohado’yam |
itīva jātā bakuladrumasya 
harṣasmitaśrī: kusumacchalena ||18||
mānaṃ samutsṛjya vihāya maunaṃ 
pādapraṇāmena manasvinībhi: |
prasādyamānaṃ dayitaṃ vilokya
jahāsa puṣpairiva sinduvāra: ||19||
vasantasiṃhasya palāśapālī
babhau sphuratkesarabhārabhāja: |
manasvinīmānagajāvaghāta-
raktā ca siktā nakharāvalīva ||20||
karṇe kvaṇatkokilakāminībhi: 
sparśe śirīṣairdṛśi karṇikārai: |
ghrāṇe saratkesarareṇupūrai-
rvavarṣa harṣaṃ kusumotkaraśrī: ||21||
tasmin madhukṣībavighūrṇamāna-
bhṛṅgāṅganāvibhramabhogakāle |
utphullavallīṣu vanasthalīṣu
cacāra vidyādhararājasūnu: ||22||
@569
sa tatra hemapratibaddhadhāmni
siddhapratiṣṭhāpitaratnamūrtim |
abhyarcya gaurīmupavīṇayantīṃ 
dadarśa kanyāṃ kalikāmivendo: ||23||
gauryā: samārādhanasaṃvidhāna-
baddhasthitiṃ manmathajīvanāya |
vilokya tāṃ kāmavadhūmivānyāṃ 
jīmūtavāha: pṛthuvismayo’bhūt ||24||
śanairathāṅkādavatārya vīṇāṃ 
gītāvasāne hariṇāyatākṣī |
lajjānatā tyaktaśarasmarābhaṃ 
dadarśa vidyādhararājaputram ||25||
parasparālokanavibhrameṇa 
netrāṃśuśobhābharaṇo’bhilāṣa: |
gatāgatānīva tayoścakāra
madhye mana:saṃdhinibaddhadūta: ||26||
sā kāmapadmākararājahaṃsī
sapakṣapātā navadarśane’pi | 
janmāntarābhyāsarasādivāsya
svasthaṃ mahanmānasamāviveśa ||27||
śaśāṅkaratnaṃ vimalaṃ śaśīva 
kanyākulaṃ lakṣyamiva smareṣu: |
tasyā: sarāgaṃ sa viveśa citta-
mindindira: phullamivāravindam ||28||
abhyetya tāṃ bālasakhīdvitīyāṃ 
lajjānimajjannavakāmajṛmbhām |
vidyādharendurvijane jagāda
dhīro’pi rūpādbhutakṛṣyamāṇa: ||29|| 
saṃbhāṣaṇena kriyate na kasmāt 
subhru tvayābhyāgatasaṃvibhāga: |
bibharti bhavyābhijanānurūpaṃ 
rūpaṃ sadācāraguṇena śobhām ||30||
@570
idaṃ navālaṅkaraṇaṃ smarasya 
tavānavadyāṅgi śaśāṅkakāntam |
divyaṃ vapu: kasya samunnatasya
vaṃśasya muktāmaṇitāmavāptam ||31||
tavāthavā sundari darśanena 
vayaṃ sudhārdreṇa kṛtopacārā: |
karoti lāvaṇyavitīrṇaharṣā
saṃbhāṣaṇaṃ kasya śaśāṅkalekhā ||32||
idaṃ tu na: kautukamātrameva
prītyāpanetuṃ bhavatī bravītu |
satpakṣapātābhimukhena dhātrā 
kasyānvayasyābharaṇīkṛtāsi ||33||
dhyātveti vidyādharaśekharasya 
vacastadautsukyavibhāgagarbham |
hriyābhavanmaunavatī yadāsau
tadā sakhī mālatikā jagāda ||34||
kumāra vidyādhararājavaṃśa-
sudhābdhicandrastvamiva prasiddha: |
asmatpure siddhavilāsinībhi-
ryadgīyase vigrahavānanaṅga: ||35||
prakhyātakalpadrumadānaśīlaṃ 
guṇaprabhāvābharaṇaṃ yaśaste |
asyāśca mitrāvasunānujena 
karṇāvataṃsīkṛtaminduśubhram ||36||
sa tvaṃ mahāsattva kathaṃ kathārha: 
prauḍhopacārakriyayaiva sakhyā: |
bhavanti lajjāvijitasvabhāvā 
viśeṣato’gre mahatāṃ hi kanyakā: ||37||
siddhānvayāmbhodhisudhādhikasya 
viśvāvaso: siddhapate: suteyam |
udyānakelīṣu karoti yasyā: 
sarvaiva kānti: kusumāvabodham ||38||
@571
navamalayajavallarīva tanvī
prathamasamudgatapallavāruṇoṣṭhī |
iyamamṛtamayī surāsurāṇāṃ 
malayavatī satatābhilāṣabhūmi: ||39||
iti tasyāṃ bruvāṇāyāṃ sthaviro’bhyetya kañcukī |
tvarāgamanasocchavāsa: prāha siddhādhipātmajām ||40||
kalyāṇamitrāvasunā sahito’nta: purasthita: |
tvadvivāhakathāsakta: pitā tvāṃ draṣṭumicchati ||41||
ityuktvā sahasā tena saha sakhyā sulocanā |
jīmūtavāhananyastamānasā sā śanairyayau ||42||
tasyāṃ paścātsthitasakhīkathāvyāje: puna: puna: |
kāntaṃ nirīkṣamāṇāyāṃ vrajantyāmalasai: padai: ||43||
tatpathe dattanayana: kumāra: samacintayat |
navotkaṇṭhāśrayo dhṛtyā tyajyamāna iverṣyayā ||44|| 
aho nu mṛgaśāvākṣyā vrajantyā piturantikam |
sarāgaṃ tadbhayeneva mayi nyāsīkṛtaṃ mana: ||45||
śvāsāyāsanirodhayatnaniratā ni:śabdasaṃvādinī
sotkampā vijane’pi darśanabhayādatyantaśaṅkākulā | 
tanvī manmathamārgaṇābhipatane vailakṣyalīnasthiti: 
no jāne katamena sā mama pathā corī praviṣṭā mana: ||46||
ciraṃ vicintyeti śilātalastha: 
sa manmathājñāviṣayaṃ prayāta: |
saṃkalpavartyā purato’bhilikhya
muhurmṛgākṣīṃ stimitekṣaṇo’bhūt ||47||
athāyayau puṣpaparāgareṇu-
pūrṇe vane pādasarojamudrā: |
cakradhvajāṅkā vijane’nusṛtya 
tasyāntikaṃ narmasuhṛtsubandhu: ||48||
sa taṃ vilokyābhinavābhilāṣa-
viśeṣacintāpratibaddhacittam |
vikrītadhairyaṃ smaraśāsanena 
papraccha sāścaryavikārahetum ||49||
@572
ko’yaṃ sakhe dhairyanidhestavāpi
nitāntasaṃtāpapadopadeṣṭā |
cintāśrayānniścalalocanasya 
vibhāvyate ko’pyadhṛtiprakāra: ||50||
iti prayatnapraṇayena pṛṣṭo
viśrambhadhāmnā suhṛdā kumāra: |
tamabravīnniśvasitānumeya-
sapakṣapātasmarabāṇapāta: ||51||
sakhe sakhedasya purāṇasarge 
varge vidhernūtanarūparekhā |
dṛṣṭā mayā kāntimayīva kanyā 
siddhānvayāmbhodhisudhāṃśulekhā ||52|| 
indostadvadanāravindavilasallāvaṇyaluptadyute: 
sāraṅgasya ca tadvilocanarucipratyastanetraśriya: |
manye’haṃ samadu:khayo: pratiniśaṃ vailakṣyalīnātmano-
ścintāniścala eṣa śāntayaśaso: saṃdṛśyate saṃgama: ||53||
karṇāvataṃśīkṛtanetrakānti: 
nave’pi saṃdarśanavibhrame sā |
vibhāvyamānābhinavābhilāṣaṃ 
mayi svabhāvaṃ prakaṭīcakāra ||54||
tasmin kampataraṃgiṇivyatikaraṃ vyāhāriṇīṃ mekhalāṃ 
mūkīkṛtya susāntvitāmiva bhayādvastrapradānairmuhu: | 
lajjāmaunavatī vinamravadanā sā srastakarṇotpalo-
dañcaccañcuracañcarīkavirutaiścakre mama svāgatam ||55||
vaktre candraśatāni locanayuge nīlotpalānāṃ vanaṃ
bāhvorbālamṛṇālikāścaraṇayorutphullapadmākarā: | 
nirmāṇe paramāṇutāṃ varatano: kāmena cetprāpitā-
statkiṃ vahnimayīva sā dahati me snehānuviddhaṃ mana: ||56||
sa kāpi kāmakumudākaracandralekhā 
dṛṣṭā mayā nayanapadmavikāsahetu: |
yatkāntivibhramasudhātaṭinī nipītā 
mūrcchāṃ viṣoṣmapiśunāmaniśaṃ tanoti ||57||
@573
viśvāvasorvimalasiddhakulākhyavārdhi-
tārādhavasya tanayeti mayā śrutā sā |
bālā vilāsajananī kusumāyudhasya 
līlāgurormalayavatyabhidhā mṛgākṣī ||58||
śrutveti vidyādhararājasūno-
rvākyaṃ navodbhūtamanobhavasya |
uvāca gandharvakumārakastaṃ 
viśrambhabhūmi: praṇayī subandhu: ||59||
diṣṭyā sakhe tulyaguṇānubhāvāt
sthāne tavāyaṃ prasṛto’bhilāṣa: |
bhavatyavaśyaṃ sukṛtocitānāṃ 
manoratha: satpathapāntha eva ||60||
dhanyeva lokatrayalakṣyabhūtā
sā vaijayantī rativallabhasya |
surāṅganālokananiścalasya 
yayā dhṛtiste taralā kṛteva ||61||
paraṃ rājatyekā jagati jayinī pūrṇarajanī
varaṃ śyāmāvarge vahati vibhavaṃ saiva subhagā |
yayā hīna: kṣīṇadyutiramṛtaraśmi: pratiniśaṃ 
śanairdhatte tanvīnatanakhamukhollekhatanutām ||62||
bhajasva dhairyaṃ tava vāñchitaṃ yat
tadaprayatnopanataṃ karāgre |
viśvāvaso: siddhapatesvadarthe 
kanyārthitā tvajjanakena sā hi ||63||
dhanyo’smi yasya tanayā trijagatpriyeṇa 
saṃyujyate dyutimatā śaśinā niśeva |
uktveti siddhapatirādaraharṣapūrṇa: 
kanyāvivāhamahatparatāmavāpta: ||64||
prāta: sakhe sa bhavitā vipulotsavaste 
kāntāsamāgamasudhāsaphalo vivāha: |
yasmin samānaguṇasaṃgamadarśanena 
dhātu: kariṣyati jana: sucirātpraśaṃsām ||65||
@574
iti suhṛdvacanaṃ sahasocchala-
dvipulaharṣamaya: sa niśamya tat |
nijapadaṃ prayayau kalayan dhiyā
divasaśeṣamanekayugopamam ||66||
atha saṃdhyāvadhūsaṅgādiva saṃkrāntakuṅkuma: |
jagāma gaganodyāne tigmāṃśurgādharāgatām ||67||
dinānte padminīkānte viśrānte’stataṭāntare |
pādasaṃvāhanāsaktā saṃdhyā tasyāntike babhau ||68||
tataśca paścimāmbhodhiṃ praviṣṭe vāsareśvare |
khamapūryata nakṣatraistadutthairiva śīkarai: ||69||
śanai: stokatama:śyāmā śyāmā bhuvanabhājanāt |
saṃdhyārāgāsavaṃ pītvā kṣībevāghūrṇata kṣaṇam ||70||
tata: prācī śacīkāntavilāsavasati: kakup | 
āsannendūdayālokacandanena virājitā ||71||
athodyayau sudhāsūti: śyāmāmukhaviśeṣaka: |
bhogināṃ bhogasaubhāgyalīlāsukhaviśeṣaka: ||72||
vilāsahāsābhimukhīmindorvīkṣya kumudvatīm |
manyulīneva nalinī nimimīla galaddyuti: ||73||
pratyagracandratilakā tārānikaravāhinī |
kāmaṃ jagāma sā śyāmā munisaṃyamavāmatām ||74||
tasyāṃ niśāyāṃ sotkaṇṭhā harmye malayavatyatha |
jīmūtavāhanadhyānanirnidrā samacintayat ||75||
iyaṃ mama samāsannavivāhāntaravartinī |
na parikṣīyate vāmā śatayāmeva yāminī ||76||
aho nu gaganodyāne śaśisaṃgamanirvṛtā |
tārakā kusumasmeraṃ rajanī na vimuñcati ||77||
āyāminī yāminīyaṃ yātā me priyavighnatām |
svayaṃ sukharasāsakta: ko jānāti paravyathām ||78||
iti cintānubandhaina tasyā: saṃtāpakāriṇā |
sānurodheva rajanī jagāmādarśana śanai: ||79||
athāruṇāṃśukavatī tvarāsrastendudarpaṇā |
āsannotsavasajje prabhā prābhātikī babhau ||80||
@575
udite padminīkānte śānte tamasi śārvare |
babhūva sarvabhūtānāṃ sukhāya nayanotsava: ||81||
tata: pravṛtte padminyā divākarakaragrahe |
udyayurbhṛṅgalalanāsaṅgamaṅgalagītaya: ||82||
tata: siddhādhināthasya bhavane bhūrisaṃpada: |
sutāpariṇayārambhasaṃbhāra: samavartata ||83||
atha siddhapuraṃdhrībhirdivyāṃśukavibhūṣaṇai: |
dṛṣṭvā prasādhitāṃ kanyāmūcurapsaraso mitha: ||84||
hāro’syā: kucayorbhāra: parihāra: paraṃ ruce: |
lāvaṇyavyavadhānena bhūyasā bhūṣaṇena kim ||85||
tanvaṅgyā sakhi kiṃ kṛta: stanataṭe ratnāvalībhirbhara: 
citraṃ maṇḍanamaṇḍitāsi sudṛśa: kiṃ vāñjanenāmunā |
ramyānañjanadurgraheṇa vihitā vakrendubimbe tvayā 
paśyeyaṃ kurute kalaṅkakalanāṃ kastūrikāmañjarī ||86||
sakhībhiriti saṃkalpajalpairākalpite bhrama: |
kalpito maṅgalāyaiva svalpo’pyasyā vyarājata ||87||
athāyayau vimānena maṇimālāṃśumālinā |
hariharmyāyamānena vyomnā jīmūtavāhana: ||88||
jagattrayīpūjyaguṇādareṇa 
siddhādhināthena sa pūjyamāna: |
vidyādharaśreṇiśatānuyāta: 
sajjīkṛtāṃ maṅgalabhūmimāpa ||89||
athāyayau ratnavimānasusthā 
kanyā manojanmavilāsavallī |
vivāhaharṣadyutisaṃvibhāgai-
rvibhūṣaṇānīva diśāṃ diśantī ||90||
sakhīkarāndolitacāmarāgra-
visrastakarṇotpalapallavena |
kapolalagnena babhau kṣaṇaṃ sā
nyastāṅkacandrābharaṇā niśeva ||91||
tata: pravṛtte vidhivadvivāha-
mahotsave siddhanṛpātmajāyā: |
@576
pāṇigrahasparśanavāmṛtena 
nananda vidyādhararājasūnu: ||92||
tau dampatī hāramahārharatna-
saṃkrāntadehau babhaturvivāhe |
prītyeva labdhvā hṛdaye'vakāśaṃ 
parasparaṃ svasthatayā praviṣṭau ||93||
nirvartitodvāhavidhiprabandhau
tau gītanṛtyocitanākakāntam |
vinyastaratnāsanamarghyabhājau
rājāṅgaṇaṃ jagmaturutsavārham ||94||
athotsavotsāhaviśeṣanṛtta-
khinneva pītvā madhu śātapatram |
viśrāntimastādritaṭe niṣaṇṇā
bheje śanairaṃśumatoṃ’śumālā ||95||
tata: samādāya karāvalambanāṃ 
dinaśriyaṃ rāgavatīṃ ca saṃdhyām |
udyānalobhādiva raśmimālī
merorjagāmāparapārśvabhūmim ||96||
nīlāmbarādṛśyata vāsarānte 
vilolatārā rajanī mṛgākṣī |
vilokayantī bhayasaṃbhrameṇa 
muhurdigantānabhisārikeva ||97||
athodayādre: śikharaṃ śaśāṅka: 
karāvalīsphāṭikajālapaṭṭam |
mahotsave siddhapuraṃdhrinṛtyaṃ 
draṣṭuṃ mahāharmyamivāruroha ||98||
prakīrṇatārākṣatalājapuṣpe 
tasminniśācandramasorvivāhe |
abhūnmadhukṣībamadhuvratānāṃ 
ko’pi pramoda: kumudākarāṇām ||99||
mahotsavotsāharase’tha tasmin 
vilolaphenojjvalamālyahāra: |
@577
nṛtyan babhau siddhapuraṃdhriloka: 
candrodayodbhūta ivāmṛtābdhi: ||100||
tata: prabhāte pariṃvardhamāne 
mahotsave mitrasamāgamena |
bālātape siddhapure babhūva 
sindūrapūrairiva paurakeli: ||101||
śanai: prayāteṣu dineṣu ṣaṭsu
mahotsavasyādbhūtaharṣabhūme: |
girestaṭe saptamavāsarāgre 
cacāra vidyādhararājasūnu: ||102||
dadarśa tatra sphuṭaraśmijāla-
phaṇāmaṇisphītakṛtaprakāśam |
mātrānuyātaṃ paripūrṇacandra-
bimbānanaṃ nāgakumāramagre ||103||
tasyā: prasarpaddhanabāṣpabindu-
mālāvakīrṇastanamaṇḍalāyā: |
atyugraśokāhatikampitāyā: 
śuśrāva tāraṃ karuṇapralāpam ||104||
hā vatsa pātālamaṇipradīpa-
samīpamāpto’si kathaṃ kṣayasya |
drakṣyāmi krāntaṃ kva punastaveda-
mānandasaṃdohamivānanābjam ||105||
asmin priyaprītilatāvasante 
kiṃ yauvane manmathasaṃdhibhūte |
hā bhakṣyase bāndhavajīvabhūta 
kāladvipākrānta ivāsi putra ||106||
kasmāttavāyaṃ ghanadu:khaśaṃsī
māta: prajāta: prasabhaṃ pralāpa: |
kiṃ tīvramākampakamasya sādho: 
kalyāṇamūrterabhiśaṅkayetkam ||107||
vapūṃṣi kāmaṃ kuśalocitāni
saujanyasaṃvādasukhapradāni |
@578
evaṃvidhāni pratiyātanānāṃ 
naivāspadatvaṃ vipadāṃ prayānti ||108||
saṃkrāntataddu:khaviṣākulena 
pṛṣṭeti sā tena dayāmayena |
tamabravītkīlitalocaneva 
viyogabhītyā vadane sutasya ||109||
kiṃ niṣpratīkārasamudgamena
śrutena te sadvyasanānalena |
akālapātī mama du:saho’yaṃ 
duṣkarmapākopanataprakāra: ||110||
viśālakīrtyujjvalaśaṅkhapāla-
kulāṅkure vatsatare mamāsmin |
mūlābhighātī vidhureṇa dhātrā 
sajjīkṛto’yaṃ kaṭhina: kuṭhāra: ||111||
eka: sadābhakṣaṇadīkṣitasya 
tīrkṣyasya sarvakṣayarakṣaṇāya |
vāreṇa nāga: phaṇināyakena 
visṛjyate pāṭalapaṭṭacihna: ||112||
yo’yaṃ tuṣārācalasaṃniveśa:
saṃdṛśyate rāśiradṛśyapāra: |
sa eṣa bhuktojjhitabhogikāya-
kaṅkālamālākalito’sthikūṭa: ||113||
vārakrameṇādya mamāsya sūno: 
kṛtastadadyāntikamāgatasya |
prāpto’yamasmatkulamūlaghātī
gṛhītaśoṇāṃśukaśāsanasya ||114||
iti bruvāṇā vinayena tūrṇa-
māśvāsyamānā tanayena tena |
sā taṃ pidhāyāṃśukapallavena 
cukrośa tāraṃ karuṇasvareṇa ||115||
hā śaṅkhacūḍa tvarase kimevaṃ 
gantuṃ jaganmaṇḍanavadhyabhūmim |
@579
uktveti sā kaṇṭhagṛhītaputrā 
tatskandhavinyastamukhī mumoha ||116||
dṛṣṭvāptasaṃjñāṃ śanakai: kumāra-
stāṃ kātarāṃ dhenumivaikavatsām |
acintayaddu:khadavānale’syā
nivāraṇopāyadhiyā dayārdra: ||117||
aho batāyaṃ patageśvarasya 
krauryānubandhī malina: prayatna: |
puṣṇāti nityaṃ karuṇāvihīna:
paropaghātena śarīrakaṃ ya: ||118||
viyujyamānā tanayena neyaṃ 
jīvatyavaśyaṃ jananī vivatsā |
ayaṃ kumāra: sukumāramūrti-
rmayaiva rakṣya: svatanupradena ||119||
kṣaṇaṃ vicintyeti sa tāmuvāca
mātarvraja tvaṃ sasutā svabhūmim |
gacchāmyahaṃ pannagavadhyadhāma 
prayaccha śoṇāṃśukacihnametat ||120||
ityuktamātre sadayena tena 
sā kampamānāṅgalatā tamūce |
na vācyametadbhavatā viruddhaṃ 
tvaṃ śaṅkhacūḍādadhika: suto me ||121||
ahaṃ tu mohormimagādhasindhu-
maśarmakarmopanataṃ viśāmi |
akālayantropaladu:sahāni 
du:khānyalaṃ duṣkṛtina: patanti ||122||
sādho sudhāsaṃnidhirāśritānāṃ 
sattvodadhe svastimatī tanuste |
bhūyājjagallocanajīvabhūtā 
kalpakṣaye’pyakṣayasākṣiṇīyam ||123||
ityucyamāna: sa tayā prayatnāt 
baddhānubandha: svatanupradāne |
yadābhavanniścalacittavṛtti-
staṃ śaṅkhacūḍo’pi tadā jagāda ||124||
@580
tārkṣyasya bhakṣyā vayamādisarge
siddhā: kimatra kriyate vidhātu: |
mithyaiva niṣkāraṇavatsalatvā-
nna kartumarhasyapade’tra cittam ||125||
idaṃ guṇālaṃkaraṇaṃ vapuste
saṃpūrṇasaujanyasudhānidhānam |
trailokyajīvairapi rakṣaṇīyaṃ 
tyājyaṃ tṛṇasyeva kathaṃ mamārthe ||126||
bhavanti nityaṃ bhavakānane’smin 
asmadvidhā: kāśapalāśatulyā: |
bhavadvidhasyāmṛtasodarasya
na pārijātasya puna: prasūti: ||127||
prasīda janmāntarapuṇyapaṇyai-
rdṛṣṭo’si saujanyasudhāsudhāṃśu: |
asmadviṣādena mana:prayāsa: 
sarvātmanāyaṃ bhavatā na kārya: ||128||
gatvārṇavaṃ svasvaniviṣṭamūrti 
gokarṇasattvaṃ praṇipatya tūrṇam |
pātālagehaṃ jananīṃ visṛjya 
gacchāmi tāṃ tārkṣyaśilāmakhinna: ||129|| 
uktveti nāga: praṇipatya mūrdhnā 
jīmūtavāhaṃ jananīsahāya: |
jagāma gokarṇataṭaṃ mahābdhi-
taraṃgahastārpitaphenamālam ||130||
vidyādharādhīśasutastu tatra 
tatprāṇasaṃrakṣaṇaniścayena |
vrajan dadarśāruṇapaṭṭapāṇi-
māyāntamanta:purikaṃ purastāt ||131||
sa varṣavarya: praṇipatya tasmai 
datvātha tanmaṅgalapaṭṭayugmam |
āgamyatāmutsavasaptarātra-
snānāya sajjo vidhirityuvāca ||132||
@581
bhadra tvamagre vraja nirvilamba-
mavehi māmāgatameva paścāt |
tūrṇaṃ tamuktveti visṛjya harṣā-
dacintayatsattvadhiyā kumāra: ||133||
diṣṭyā mayā pannagavadhyacihnaṃ 
samīhitaṃ pāṭalapaṭṭayugmam |
yatnādvināvāptamidaṃ vrajāmi 
kṣiptāṃ śilāmeva bhujaṃgaśatro: ||134||
dhyātveti cūḍāmaṇidīptaraśmi-
puñjopamaṃ mūrdhni nidhāya paṭṭam |
hṛtottarīyapraṇaya: pareṇa
sa tārkṣyapātāṅkaśilāṃ jagāma ||135||
āsādya tāṃ śoṇitaśoṇapārśvā-
māśyāmalīnāhivasāvasekām |
āruhya tārkṣyāgamanābhikāṅkṣī
tasthau sa saṃchāditapūrvakāya: ||136||
atha dravatkāñcanavīciroci-
ścaṇḍastaḍitpuñjaghanaprakāśa: |
samudyayau yena namo babhūva
savāḍavodgāramivārṇavāmbha: ||137||
pakṣīndo’dṛśyatārādatha taraṇikarākrāntahemācalābha: 
pakṣākṣepapravṛttapratataparisaranmārutakṣobhitābdhi: |
yatsaṃpātāvahelāśakalitasakalānokahabhraṣṭabhūbhṛ-
tprāgbhārasphāraghoṣavyatikaracakitevākulā bhūrbabhūva ||138||
bhogīndraśatru: sthiravigrahasya 
tasyātha vajrogranakhāṅkuśāgra: |
ghorāśanisphoṭa ivācalasya 
papāta pṛṣṭhe kaṭhinaprahāra: ||139||
kumārastārkṣyeṇa kṣatadalitagātro’pi sahasā
paraprāṇatrāṇaprabalapulakālaṃkṛtatanu: |
pradadhyau du:khārtavyasanigaṇarakṣopakaraṇaṃ 
śarīraṃ me bhūyātsatatamṛtamityāyatadhṛti: ||140||
nirghātaghorataraghoṣamukhābhighāta-
nirdārite’pyacalasattvadṛḍhe’tha tasmin |
@582
ko’yaṃ bhujaṃga iti tatra vihaṃgarāja: 
saṃsaktavismayaviniścayaniścalo’bhūt ||141||
atha punarabhipatyoccaṇḍamārtaṇḍamālā-
kapilavipulateja:puñjapiñjīkṛtāśa: |
khagapatiraruṇāṃśuvyaktaraktapravāha-
prakaṭamaṇimakārṣītkhaṇḍamasyāśu mūrdhna: ||142||
asminnavasare bālaharicandanakānane |
jīmūtaketurāsīna: patnyā sārdhaṃ snuṣānvita: ||143|| 
putradarśanasotkaṇṭhaścandrotsuka ivodadhi: |
śaṅkāviṣaṇṇahṛdayaścintākrānta ivābravīt ||144||
aho bata kimadyāpi vatso jīmūtavāhana: |
na dṛśyate girivaraprāntālokanakautukī ||145|| 
dīptā garuḍaveleyaṃ pravṛttāsya girestaṭe |
yayā vibhāvyate vyoma digdāhodgāradāruṇām ||146||
bhayabhagnāṅgabhujagagrāsagṛdhra: phaṇidviṣa: |
āviddhāpātanirghātaghoro’yaṃ vartate kṣaṇa: ||147||
ityunmeṣiṇi sātaṅkaśaṅkāśāyini saṃśaye |
tasyāgre nyapatadraktasiktaścūḍāmaṇirdiva: ||148||
taṃ nirīkṣya pura:kīrṇamāṃsakesaraśoṇitam |
durnimittamivāsahyaṃ sahasaiva mumoha sa: ||149||
cūḍāmaṇiṃ cyutaṃ dṛṣṭvā patyurmalayavatyapi |
papāta mohabhihatā śvaśrvā saha mahītale ||150||
śanai: saṃjñāṃ samāsādya jāyāmāśvāsya sasnuṣām |
uvāca saṃśaye dhyātvā dhīmān vidyādharādhipa: ||151||
paśyāmyahaṃ svayaṃ gatvā vatsaṃ nirjanacāriṇam |
ghorā garuḍaveleyaṃ dehasaṃdehadāyinī ||152||
cūḍāmaṇiścyutaścāyaṃ niścayāya na kalpate |
eṣa saṃbhāvyate tārkṣyabhakṣyamāṇasya bhogina: ||153||
evaṃvidhā: patantyeva maṇaya: phaṇināṃ sadā |
utpātavātanirghātataralāstārakā iva ||154||
ityuktvā sahitastābhyāṃ sānuga: kṣitibhṛttaṭīm |
vidyādharendra: prayayau bhogivadhyaśilāvatīm ||155||
atrāntare śaṅkhacūḍa: śoṇavadhyapaṭānvita: |
gokarṇamarṇavataṭe praṇamyāśu samāyayau ||156||
@583
sa dṛṣṭvā garuḍāghātadīrṇaṃ jīmūtavāhanam |
hā hato vañcito’smīti papāta vilapan bhuvi ||157||
sa cukrośa bhṛśaṃ bāṣpavigaladgadgadasvara: |
kurvan muhurgiriguhā: sapralāpā: pratisvanai: ||158||
hā niṣkāraṇabāndhava vyasanināṃ kāruṇyapuṇyāvadhe
keyaṃ peśalatā parārtiśamane prāṇapradānonmukhī |
hā saujanyanidhe tvayā virahitaṃ jātāndhakāraṃ jagat 
rāhugrastasudhāmayūkhagaganacchāyāṃ samālambate ||159||
prāṇatrāṇavidhau pareṣu kṛpayā hā jīvitatyāgina:
saṃjātaiva yaśomayī tava tanu: kalpāntarasthāyinī |
pāpa: pātakaśaṅkusaṃkulatare ghorāpavādodare
kṣipta: saṃkṣayadhāmni nityanidhane kiṃ śaṅkhacūḍastvayā ||160||
iti pralāpamukhara: prasarpan garuḍāntikam |
jīmūtaketumāyāntamapaśyatsānugaṃ phaṇī ||161||
tasmai nivedya vṛtāntaṃ nāga: śokaviśṛṅkhala: |
babhāṣe bhujamutkṣipya sākṣepa: pakṣipuṃgavam ||162||
alamalamavicāraprāptaparyāptapāpa-
vyasanasaraṇibhājā sāhasenāmunā te |
phaṇisamucitacihnaṃ kiṃcidevānavekṣya
kṣatanirata hata: kiṃ tārkṣya vidyādharo’yam ||163||
etadākarṇya jīmūtaketurdīrṇatanu: pura: |
jīmūtavāhanaṃ dṛṣṭvā mumoha mahiṣīsakha: ||164||
priyaṃ pataṃgarājograprahāradalitākṛtim |
dṛṣṭvā malayavatyagre kaṇṭhaprāptārdhajīvitam ||165||
sthitāpyadhaścyutaivādrerahatāpyāhataiva sā |
sajīvitāpyajīvaivaṃ samudbhrāntāpi niścalā ||166||
ruddhā sarvāṅgamāliṅgya gāḍhaṃ sakhyeva mūrchayā |
muhūrtaṃ mohavivaśā sā viveda na kiṃcana ||167||
śanakairlabdhasaṃjñeṣu sarveṣvārtapralāpiṣu |
vairāgyālakṣyavailakṣyaviṣādī garuḍo’bhavat ||168|| 
gṛhītadhairyastatkālaṃ jīvitatyāganiścayāt |
ūcaturjanakau srastagātraṃ jīmūtavāhanam ||169||
@584
parakāruṇyaśīlasya keyaṃ putra kaṭhoratā |
tava pravṛttā kāye’sminnāvayorjīvahāriṇī ||170||
idamāpannajanatārakṣāratnamarakṣatā |
śarīraṃ bhavatā putra kiṃ nāma sukṛtaṃ kṛtam ||171||
iti bruvāṇau pitarau śira:kampena ni:saha: |
sa praṇamyoccalatprāṇa: prakīrṇākṣaramabhyadhāt ||172||
tavājñayā vinā tāta mamedaṃ kurvata: svayam | 
apaścima: praṇāmo’yaṃ tvatprasādanalakṣaṇa: ||173||
kṣaṇakṣayiṇi kāye’sminnalakṣyapariṇāmini |
paropakārasāraiva janmayātrā śarīriṇām ||174||
javanapavanalīlāvallivallīdalodya-
tsalilalavavilolaṃ dehināmetadāyu: |
sthirapadamamṛtāptyā saṃtatārtopakāre 
kṛtaparikarabandhaṃ puṇyadhāmni prayāti ||175||
ityuktvā janakau sāsrau pura:prāptaṃ khageśvaram |
āha tāpena mahatā nindantaṃ nijaduṣkṛtam ||176||
vairāgyaguruṇā sattvapraṇayena prasahya sa: |
cakāra sthirasaṃkalpaṃ nāgāśananivṛttaye ||177||
tata: paryantaviṣamaśvāsapraskhalitākṣara: |
sattvaprakāśaśeṣo’bhūtsa nimīlitalocana: ||178||
athocitāṃ suracitāṃ puṣpāṃśukacitāṃ citām |
praveṣṭuṃ tatpriyā bahneragrametya samabhyadhāt ||179||
bhaktyā mayā bhagavatī toṣitā bhavavallabhā |
ādiśanme varaṃ sarvavidyādhṛkcakravartinam ||180||
tadidaṃ vitathaṃ kasmājjātaṃ mama satīvaca: |
yadahaṃ saptarātreṇa bālavaidhavyabhāginī ||181||
janmāntare’pi me bhūyādayamevocita: pati: | 
uktveti sāgnau cikṣepa mandārakusumāñjalim ||182||
tata: pīyūṣakalaśavyagrapāṇisaroruhā |
svayamabhyetya girijā prītyā jīmūtavāhanam ||183||
ayaṃ jīvati te putri patirityabhidhāyinī |
ajīvayatsudhāsārai: pūritāśāmukhāṃśubhi: ||184||
@585
antarhitāyāṃ pārvatyāṃ svastho jīmūtavāhana: |
tārkṣyaṃ yayāce nāgānāṃ hatānāṃ jīvitaṃ puna: ||185||
tata: sarve samattasthustatsṛṣṭāmṛtavṛṣṭibhi: |
sālokā: phaṇina: sphītaphaṇāmaṇimarīcibhi: ||186||
tata: praharṣādbhatamantharāṇāṃ
tulyābhiyogena vighūrṇamānā |
samāyayau siddhasutā samīpaṃ 
saṃcāriṇī kalpa(la)teva patyu: ||187|| 
yāte tamabhyarcya tata: kumāraṃ 
khageśvare pakṣavatīva merau |
jīmūtavāhābhimukhasya dṛṣṭi-
rna śaṅkhacūḍasya jagāma tṛptim ||188||
atha surapatikāntāpāṇipadyaprayuktā
vikacakusumavṛṣṭirbodhisattvasya mūrdhni | 
nyapatadamalaratnāsārasaṃpūritāśā
kṛtaguṇanutiśabdevākulālisvanena ||189||
vanditvā pitarau tadaṅghrikamalavyāsaktacūḍāmaṇi: 
harṣāśrusrutibhistayo: suvihita: premābhiṣekotsava: |
sattvābdhi: paripūrṇapuṇyanivahairjīmūtavāha: kṣaṇā-
dratnāni sphuṭacakravartikamalācihnāni sa prāptavān ||190||
atha surapatinā sametya harṣāt 
praṇayavatā svayamāsane’bhiṣikta: |
śriyamabhajata vandyamānakīrti: 
tridaśagaṇai: sa cirāya cakravartī ||191||
iti svajanmāntaravṛttametat 
puṇyopadeśe kathitaṃ jinena |
kṛtvā māgryaṃ kuśalaṃ yadāptaṃ 
tatsarvasattvābhyudayāya bhūyāt ||192||
iti kṣemendraviracitāyāṃ bodhisattvāvadānakalpalatāyāṃ tadātmajasomendrakṛtaṃ 
jīmūtavāhanāvadānamaṣṭottaraśatatama: pallava: ||
@586
prāṇidhānam |
{1. This colophon is contained in the Nepalese manuscripts
of the Second Valume, which only was extant in Nepal during
king Anant Malla’s reign.} sarvonnatāya sugatāya guṇānvitāya 
bhadrāya bhūritaravīryabalakṣamāya |
unmūlitākuśalamūlabhavadrumāya
tasmai namo bhagavate madavāraṇāya ||1||
yāvattārā taruṇakaruṇālokinī bhaktibhājāṃ 
kalyāṇānāṃ kulamavikalaṃ siddhaye saṃnidhatte |
loke yāvadvimalakuśaladhyānadhīrlokanātha: 
tāvadvauddhī vibudhavadanāmodinīyaṃ kathāstām ||2||
yāvadbuddha: sakalabhuvanottāraṇāya prabuddho
yāvaddharma: sukṛtasaraṇisvairaratnapradīpa: |
yāvatsaṃgha: śaraṇamanasāṃ dattakalyāṇasaṃgha: 
sthīyāttāvajjinaguṇakathākalpavallī naveyam ||3|| 
yāvadbhūrbhūribhūbhṛtsrutasalilacalanmālikā śeṣaśīrṣe
māyūracchatraśobhāmanubhavati phaṇāratnaraśmipratānai: |
dhatte yāvatsumeru: kṣititalakamale karṇikākārakāntiṃ
śāstustāvatkatheyaṃ kalayatu jagatāṃ karṇapūrapratiṣṭhām ||4||
samāptā bodhisattvāvadānakalpalatā || kṛtiriyaṃ mahākave: kṣemendrasya ||
* * * 
netrākṣyabdhiyutābdake ca samaye rādhe site pakṣake
āśāyāṃ ca tithau divākaradine vāhadviṣaṭpakṣake |
śrīmadbuddhasutāvadānaśatakaṃ vasvaṅkitaṃ mokṣadaṃ 
rājye śrīmadanantamallanṛpaterlakṣmyā vyalekhi svayam ||
lakṣmībhadrakavervidhāya vidhivadvyākhyānamatyadbhutaṃ 
kṣemendreṇa kṛtaṃ gabhīramadhuraṃ buddhāvadānaṃ mayā | 
nepāle bhuvi mañjubhadrasudhiyā yatpuṇyamāsāditaṃ 
sattvāstena bhavābdhimadhyapatitā buddhā bhavantu sphuṭam ||
śubhamastu ||
@587
viṣeṣanāmasūcī | 
[sthūlākṣarāṇi viśeṣanāma, sūkṣmākṣarāṇi ca tadarthaṃ sūcayanti | sthūlāṅko’vadāna-
saṃkhyāṃ sūkṣmāṅkaśca ślokasaṃkhyāṃ sūcayata: | asyāṃ sūcyāṃ bhagavān, tathāgata:, śākyasiṃha:, 
jina:, sugata:, ityādīni pade pade dṛśyamānāni buddhanāmāni naiva nirdiṣṭānīti jñeyam |]
akalyāṇa (kumāra)-31. 4
akṛtajña (kumāra)-45. 14, 16. 19, 24,
47, 52
agnimitra (brāhmaṇa)-18. 6
aṅga (gṛhapati)-77. 20
aṅgana (gṛhapati)-77. 20
ajapatha (parvata)-64. 264
ajātaśatru (rājā)-9. 53; 11. 61; 28. 
3; 44. 3, 14, 25; 95. 8
ajita (tīrthya)-13. 5
ajitodaya (nagara)-80. 88
ajiravatī (nadī)-76. 2
añjana (yakṣa)-66. 50
atighoṣā (nagara)-45. 14
atibala (nāga)-46. 5
adīnapuṇya (rājā)-52. 4, 9, 34, 39,
53, 71, 72, 73
anaṅgana (gṛhapatiṃ)-9. 86, 88, 90, 91,
95
anavatapta (sara:)-50. 3, 9 
anāthapiṇḍada (upāsaka)-17. 2; 19. 2;
21. 5, 9, 12, 21, 34, 56, 60,
71, 75; 35. 2, 32, 39, 42, 48,
63; 36. 37; 93. 2, 7, 50
aniruddha (śākyakumāra)-22. 63; 26. 64 
aniruddha (bhikṣu)-93. 65
anupamā (rājñī)-8. 44, 60
anulomapratiloma (samudra)-6. 68
anuśākha (kumāra)-32. 4
abhirati (nāgakanyā)-46. 5
amṛtā (śākyakanyā)-26. 23, 26
amṛtovana (śākya)-22. 61; 26. 22, 25
amogha (pāśa)-64. 61, 73, 82, 206
amoghā (auṣadhi)-6. 69, 75
aya:śaṅku (parvata)-6. 86
ariṣṭā (nagara)-2. 2
aruṇa (rājā)-10. 143
aruṇāvatī (nagara)-10. 143
arkaśālā (sabhā)-80. 41
arthada (vaṇik)-19. 135
arthadatta (sārthavāha)-50. 53, 55
arthapati (sārthavāha)-95. 3
alolamantra (kumāra)-66. 8
alpāśvāsa (nāga)-77. 10
avairā (buddhavidyā)-6. 82
aśoka (rājā)-32. 3; 54. 23; 59. 2,
4, 90 (a); 69. 2 ; 73. 2; 74. 2
aśoka (bhikṣu)-80. 68
aśvajit (bhikṣu)-62. 52
aśvadatta (vaṇikputra)-89. 122, 125, 144, 179, 186
avanti (deśa)-96. 2
aṣṭādaśavakra (parvata)-6. 87
aṣṭādaśavakrā (nadī)-6. 87
atita (muni)-24. 19, 40
ājñātakauṇḍinya (bhikṣu)-93. 57, 59;
102. 3
ādarśamukha (kumāra)-17. 39, 41, 44, 51
ānanda (buddhaśiṣya)-7. 15, 79; 13. 39;
17. 13; 28. 23, 48, 57, 61, 
6; 68; 39. 22; 70. 2; 76. 9;
80. 41, 42, 47, 50, 51; 84. 7,
10, 12; 86. 22; 93. 43, 49
ānanda (śākya)-26. 25
ānanda (rājā)-105. 27
āmrapālī (gaṇikā)-20. 51, 98, 102
āvarta (samudra)-6. 70
@588
āvarta (parvata)-6. 71
āṣāḍha (anāthapiṇḍada)-21. 82
ikṣvāku (śākyarāja)-26. 14
indra (bhikṣu)-73. 8, 19
indramāla (guhā)-78. 15
indrasoma (brāhmaṇa)-27. 56
uccairgati (pakṣī)-51. 23
ujjayinī (nagara)-76. 10; 89. 121
utkarika (=vaṇik)-4. 114
uttara (māṇava, bhaviṣyadbuddha)-50. 121
uttara (buddha)-76. 21
uttarakuru (dvīpa)-4. 50
utpalaka (vyādha)-64. 65
utpalavarṇā (bhikṣuṇī)-14. 8, 15, 144
utpalākṣa (rājā)-51. 17
utpalāvatī (nagara)-51. 6, 17
udaka (kumāra)-37. 26
udayana (rājā)-35. 3, 63; 96. 2
udāyī (bhikṣu)-14. 14, 144
udāyī (śākya)-22. 5, 9, 18
udumba (yakṣa)-38. 2
udumbaravana (udyāna)-80. 8, 10, 29
udrāyaṇa (rājā)-40. 4, 10, 24, 36,
64, 76, 98, 182, 190
upaghāṭa (yakṣa)-55. 2
upagupta (vaṇikputra, bhikṣu)-72. 2, 4, 6,
23, 25, 30, 38, 40, 51, 57, 
66, 67, 70
upacailā-20. 24, 25, 37, 40
upatiṣya (buddhaśiṣya)-18. 3
upananda (kumāra)-85. 26, 27, 39
upanandaka (nāma)-33. 5, 23, 25;
34. 2; 50. 16
upasena (bhikṣu)-37. 8, 12, 17, 87. 5
upaskīlā (nadī)-6. 86
upariṣṭa (pratyekabuddha)-50. 58
upālī (kalpaka, buddhaśiṣya)-22. 74, 100;
93. 68
upoṣadha (rājā)-4. 2
upoṣadha (śākyarāja)-26. 11
urumuṇḍa (parvata)-71. 13; 72. 27
urvaśī (apsarā)-20. 66
ṛddhibala (kumāra)34. 10 
ekadhāra (parvata)-64. 266
ekaśṛṅga (kumāra)-65. 18
eṣyajit (bhikṣu)-93. 67
kakuda (tīrthya)-13. 5
kaṅka (ajagara)-102. 9
kaṇṭhaka (aśva)-24. 148
kanaka (buddha)-21. 81; 46. 6
kanaka (rājā)-106. 3, 21
kanakaprabhā (kumārī)-106. 4, 14
kanakamuni (buddha)-56. 28
kanakavatī (nagara)-106. 3
kanakavarṇa (rājā)-42. 3, 23, 24
kanakavarmā (kumāra)-106. 4
kanakā (nagara)-42. 4
kandara (vaṇikputra)-44. 56
kandala (dyūtakāra)-43. 18
kapila (muni)-26. 15
kapila (makara)-39. 13, 15, 45, 60,
61, 78, 99
kapila (brāhmaṇa)-63. 20, 21, 35
kapila (purohita)-64. 133, 134, 138, 
163
kapilapiṅgala (cāṇḍāla)-55. 40
kapila-vastu-vāstu (nagara)-7. 2; 10. 2;
11. 2; 26. 2, 16
kaphiṇa (muni)-77. 18
kamala (gṛhapati)-104. 2
kamala (mālākāra)-90. 20
karadaṇḍī (yogha)-28. 59, 60, 61
karuṇarekha (kumāra)-95. 16
@589
kalaṅkavatī (rājñī)-32. 10, 37
kalandakanivāsa (vihāra)—9. 5; 12. 25; 
18. 2; 28. 2; 40. 2; 60. 30; 
95. 2
kali (rājā)-38. 9, 20
kaliṅga (deśa)—8. 27; 32. 3
kalyāṇakārī (kumāra)-31. 4, 5, 48, 65,
69
kabikumāra (kumāra)-66. 17, 101
kaśeru (dvīpa)-14. 36, 77, 104
kācarā (kapilajananī)-39. 61
kāñcanapura (nagara)-108. 2
kāñcanamālā (kumārī)-93. 84, 107
kāñcanamālikā (rājaputrī)-59. 10, 120
kātyāyana (=nārada)-24. 50
kātyāyana (bhikṣu)-19. 54, 63, 78, 87, 
97, 106, 120, 123; 40. 35,
36, 144, 146, 159, 172, 175, 
181, 198; 93. 69
kāntā (brāhmaṇī)-11. 41, 42
kāntimatī (rājñī)-3. 12
kāntimatī (brāhmaṇī)-14. 82
kāmabalā (vaṇivastrī)-89. 122
kāmarūpa (parvata)-64. 265
kāmasāra (mantriputra)-106. 6
kāmpilya (nagara)-66. 4, 79; 68. 9
kāraṇḍavā (nadī)-14. 135
kāla (kumāra)-13. 37
kālapāśa (vyādha)-40. 183
kālikā (strī)-50. 37
kāśi (deśa)-10. 147, 148; 97, 13;
98. 11
kāśipura (=vārāṇasī)-22. 80; 63. 63;
65. 8; 94. 8; 101. 7
kāśirāja (rājā)-76. 22
kāśisundara (kumāra)-29. 3, 4, 42
kāśīpura (nagara)-59. 165
kāśīnagarī (=vārāṇasī)-89. 78
kāśmīra (deśa)-70. 2; 105. 2
kāśya (rājā)-66. 8, 69
kāśyapa (buddha)-10. 148; 17. 4; 18. 
24; 19. 132; 21. 82; 26. 13;
28. 45; 33. 22, 24 ; 36. 78;
39. 24, 78; 41. 70, 83, 86,
88; 43. 16; 46. 6; 56. 28; 
61. 21; 62. 102; 63. 59; 67. 
67, 72; 77. 11, 12, 21; 80. 
68, 71, 84; 89. 28; 93. 85,
88, 95; 94. 8, 12, 13; 97. 19;
98. 14
kāśyapa (gotra)-63. 22, 59
kāśyapa (rājarṣi)-65. 16, 77
kiṣkindhādri (parvata)-24. 19
kukūla (parvata)-64. 262
kukkuṭārāma (vihāra)-74. 7
kuñjarakarṇa (rājā)-59. 59, 90 (a)-
kuṭilaka (vyādha)-30. 19, 29, 44, 50
kuṭha (gocaura)-105. 35
kuṇāla (haṃsa)-59. 6
kuṇāla (kumāra)-59. 6
kundara (vaṇikputra)-44. 54
kumāra (skanda)-3. 31
kurudvīpa (dvīpa)-98. 8
kuvalaya (mālākāra)-90. 21
kuśalaśīla (tāpasa)-98. 11
kuśalātmā (kumāra)-17. 31
kuśipurī (nagara)-15. 2; 80. 8, 34, 39,
40; 91. 2
kūṭāgāraguhā (vihāra)-90. 2
kṛki (rājā)-10. 147; 19. 133; 26. 
13; 33. 22; 39. 25; 43. 16;
62. 102; 63. 64; 68. 100;
93. 84
@590
kṛtajña (kumāra)-45. 14, 15, 17, 18, 
22, 24, 46, 49, 54 
kṛṣṇa (muni)-36. 74 
kṛṣṇā (kumārī)-23. 28
ketakī (vaṇigbhāryā)-36. 4 
keśinī (araṇya)-55. 2 
kaineyaka (muni)-77. 14, 19 
koṭamalla (munijāti)-98. 12
koṭara (yakṣa)-106. 19
kolita (buddhaśiṣya)-18. 3 
kosala (deśa)-13. 15; 46. 2, 9, 29; 
52. 20
kauṇḍinya (buddhaśiṣya)-29. 2, 85
kauśāmbī (nagara)-35. 3, 47, 53
kauśika (brāhmaṇa)-79. 45, 61
kauṣṭila (bhikṣu)-73. 70 
krakucchanda (buddha)-21. 81; 46. 6; 56.
28; 78. 28; 80. 73; 89. 120
krūra (brahmarākṣasa)-64. 196
krūraka (vyādha)-53. 27
kṣāntirati (muni)-38. 7, 20
kṣāntivādī (= kāśisundara)-29. 42, 51, 
61, 62, 73, 85
kṣema (rājā)-89. 62
kṣemavatī (nagara)-89. 62
kṣemaṃkara (buddha)-89. 62
khaṇḍa (amātya)-20. 3
khaṇḍadvīpa (dvīpa)-8. 27
khaṇḍapoṣadha (brāhmaṇa)-35. 43
kharvaṭa (gṛhapati)-50. 35
khādira (parvata)-64. 270
gaṅgapāla-22. 98, 100 
gaṅgā (nadī)-16. 2
gaṅgādhipatya (nagara)-103. 5
gaṇḍa (cāṇḍāla)-2. 112
gandhamādana (pavata)-
gavāṃpati (kumāra)-62. 88 
gupta (vaṇik)-72. 2
gṛdhrakūṭa (parvata)-8. 6; 44. 2; 50. 7, 12
gṛhapati (kulāla)-100. 15
gokarṇa (tīrtha)-108. 129, 130, 156 
gotama (buddha)-21. 31
godānīya (dvīpa)-4. 50
gopa (amātyaputra)-20. 10, 26, 29, 31, 
70, 76, 80, 84
gopālaka (nāga)-56. 6
gopā-pikā (śākyakanyā)-24. 62
gomatikā (brāhmaṇī)-101. 8 
goviṣāṇa (mantrā)-66. 11, 21, 44
gautama (muni)-3. 168; 36. 74
ghāṭa (yakṣa)-55. 2
ghoṣila (gṛhapati)-35. 64; 40. 166, 
167
caṇḍāla (grāma)-57. 10
caturaka (suhṛt)-63. 15
candanadatta (vaṇik)-89. 121
candanadvīpa (dvīpa)-81. 5
candanamāla (prāsāda)-36. 65, 72
candanaśrī (buddha)-81. 28
candra (kumāra)-83. 9, 11, 29
candraprabha (rājā)-2. 110; 5. 6 
candraprabha (yakṣa)-6. 136 
candraprabhā (rājñī)-30. 4, 20; 40. 5, 40
candrāvaloka (rājā)-81. 17 
capalaka (kumāra)-50. 59 
campaka (nāga)-66. 33
cārāyaṇa (amātya)-11. 53, 55, 57
citra (nāga)-64. 33, 39, 60, 64
citra (hastipāla)-88. 2, 5, 13, 35, 
39, 44, 73
cīvarakanyā (rājaputrī)-48. 9, 85, 96
cunda (bhikṣu)-35. 54 
@591
cunda (śrāvaka)-80. 19 
cūḍi (suparṇa)-77. 10 
caitraratha (udyāna)-4. 82
cailā-20. 23, 25, 40
chandaka (sārathi)-24. 148, 152, 167, 
174
janakalyāṇikā (rājakanyā)-45. 17, 49
jambuka (brāhmaṇa)-23. 52
jambudvīpa (dvīpa)-6. 188 
jamburavaṇa (dvīpa)-4. 45
jayakuṃjara (gaja)-23. 12, 36
jayanta (rājñī)-3. 31
jayaprabhā (rājñī)-2. 31, 38, 45,131
jayasenā (gṛhiṇī)-19. 4
jayasenā (gṛhapatibhāryā)-82. 2 
jalasattva (rājā)-20. 2
jālī (kumāra)-23. 28
jāhnavī (nadī)-16. 11
jinarṣabha (yakṣa)-44. 24
jīmūtaketu (vidyādhara)-108. 2, 143, 161, 
164
jīmūtavāhana (kumāra)-108. 4, 7, 13, 
24, 42, 75, 88, 130, 145, 
157, 164, 169, 183, 185, 
188, 190 
jīvaka (kaumārabhṛtya)-9. 30 
jīvaśarmā (brāhmaṇa)-72. 2, 61
jeta (kumāra)-21. 55, 57
jetavana (udyāna)-13. 24; 17. 2; 19. 
2, 123; 22. 4; 33. 2; 35. 2; 
36. 2, 75, 77; 37. 2; 41. 2, 
6; 42. 2; 43. 2, 6; 45. 2, 9; 
47. 2; 48. 81; 60. 11, 14; 
79. 30; 81. 2; 82. 31, 84. 
13, 17, 49, 52; 87. 29; 89. 
2, 22, 26, 52; 92. 2; 93. 2, 
42, 110; 95. 19; 100. 2. 
102. 2
jetā (kumāra)-11. 133
jñātiputra (tīrthya = mahāvīra)-13. 5
jyotiṣka-20. 47
jyotiṣka (kumāra)-9. 37, 44, 51, 52, 
55, 57, 58, 59, 60, 84, 95
ḍambara (yakṣa)-57. 9 
ḍambara (grāma)-57. 9 
takṣavāsī (brāhmaṇa ?)-17. 47
takṣaśilā (nagara)-59. 59, 61, 75, 89, 
90, 90 (a), 140, 164
tagaraśikhī (buddha)-63. 63
taralikā (rājñī)-40. 120
taralikā (brāhmaṇī)-79. 4
tāmrākṣa (ajagara)-6. 79
tāmrāṭavī (araṇya)-6. 78
tiktamukha (vaidya)-50. 124
tiṣya (śākya)-26. 24; 45. 7
tiṣya (gṛhapati)-40. 38, 130, 135, 
139, 140
tiṣyarakṣā (rājñī)-59. 22, 77, 156
tuṭṭi (rājā)-28. 58
trapusa (vaṇik)-25. 79
triśaṅku (rājā)-17. 36
triśaṅku (parvata)-6. 84
triśaṅku (nadī)-6. 86
triśaṅku (kaṇṭaka)-6. 85
daṇḍa (amātya)-40. 70, 83, 172
daṇḍin (brāhmaṇa)-17. 46
datta (gṛhapati)-21. 2
dadhīca (muni)-4. 61
daśaratha (śākyarāja)-26. 20
dānavrata (gṛhapati)-89. 36
divaukasa (yakṣa)-4. 18
dīpaṅkara (buddha)-89. 75
dīrghaṅkara (buddha)-89. 75
dīrghadṛṣṭi (vāyasa)-30. 9, 14, 33
dīrghamati (amātya)-68. 81
@592
durgata (yācaka)-41. 72, 81, 82, 84, 90 
durmati (mantrā)-103. 10, 23
durmukha (muni)-4. 62
duṣprasaha (rājā)-3. 57, 92, 96, 103, 
118, 149, 151
du:khamātṛka (=virūḍhaka)-11. 48
devadatta (śākya)-22. 51, 65, 66, 68, 
70, 73, 78; 23. 2, 53; 24. 53, 
60, 61; 26. 25; 28. 11, 12, 
21, 33; 30. 2, 50; 31. 69; 
32. 2, 53; 38. 20; 44. 4; 45, 
2, 54, 55; 55. 56; 66. 2; 97. 
2; 102. 18; 103. 23
devasena (gṛhapati)-43. 2
devātideva (buddhanāma)-24. 39 
dyutimān (kumāra)-10. 149
druma (kinnararāja)-64. 71, 119, 255
droṇā (śākyakanyā)-26. 23, 26
droṇodana (śākya)-22. 61, 63; 26. 22, 
24
dvīpa (rājā)-89, 75, 94, 105
dvīpavatī (nagara)-89. 75, 86, 92, 93 
dhana (rājā)-64. 9, 22, 26, 133
dhana (nāga)-60. 2
dhanapālaka (gaja)-28. 10 
dhanavatī (vaṇigbhāryā)-14. 20, 93, 11
dhanavān (gṛhapati)-50. 123
dhanasaṃmata (rājā)-16. 19 
dhanādhipa (=kubera)-77. 5, 13
dhanika (gṛhapati)-46. 41; 90. 3, 7, 11, 
13, 16, 17, 18, 27 
dharmadūta (amātya)-35. 61
dharmabodhi (upāsaka)-81. 10 
dharmaruci (bhikṣu)-89. 44, 45, 46, 48, 49, 
56, 57, 58, 61, 74, 119, 187
dharmaśīla (gṛhapati)-89. 63, 65, 72, 74
dhārāmukha (yakṣa)-56. 2 
dhīra (gṛhapati)-41. 2
dhūmanetra (parvata)-6. 88
dhṛtarāṣṭra (mahārāja, deva)-77. 5, 6, 13
nagaropama (sūtra)-106. 2, 25
naṭa (vaṇikputra)-71. 15
naṭabhaṭa (caitya)-71. 16
nanda (gṛhapati)-40. 191
nanda (nāga)-33. 5, 23, 25; 34. 2; 
50. 16
nanda (brāhmaṇa)-19. 95
nanda (rājā)-17. 39
nanda (śākyakumāra)-10. 4, 8, 9, 15, 18, 
28, 32, 33, 60, 61, 62, 67, 
69, 75, 83, 84, 85, 87, 96, 
98, 100, 110, 116, 117, 118,
122, 126, 128, 130, 133, 139, 
140, 141, 149, 150, 151; 
24. 54; 26. 23; 85. 26
nandabalā (kanyā)-25. 4
nandā (kanyā)-25. 5
nandā (gṛhiṇī)-87. 32
nalinī (rājakanyā)-65. 9, 12, 20, 22, 
80
nārada (muni)-24. 19, 40, 48, 50
nimi (rājā)-17. 38
nirañjanā (nadī)-25, 32
nirañjanī (nadī)-25. 28
nirājanā (nadī)-25. 12
niśitā (sārthavāhastrī)-95. 3
niṣṭhura (kumāra)-19. 96
nīla (yakṣa)-6. 131
nīlagrīva (rākṣasa)-6. 74
nīloda (samudra)-6. 73, 74
nṛpura (śākyarāja)-26. 19
nyagrodha (udyāna)-22. 62; 66. 2
@593
nyagrodhakalpa (brāhmaṇa)-63. 2, 22, 28, 
49
nyagrodhārāma (udyāna)-7. 2; 10. 2; 62. 
2; 65. 2
pañcaśikha (gandharva)-78. 16
pañcāla (deśa)-66. 4 
paṇḍita (kumāra)-41. 3, 20, 23, 30, 
36, 37, 57, 65, 90, 91
pataṅgā (nadī)-64. 276
padaka (cāra)-66. 34, 36, 41
padmaka (vyādha)-64. 48
padmaka (kumāra)-87. 2, 21, 23, 28, 30, 
36, 37, 39
padmaka (rājā)-99. 4
padmacūḍa (kumāra)-3. 53
padmamukha (kumāra)-14. 44, 45, 63
padmākara (koṣāgārapati)-35. 60
padmāvatī (rājñī)-3. 52, 72, 87, 90, 
126, 169, 185; 59. 5
padmāvatī (munikanyā)-68. 27, 62, 69, 
95, 109 
padmottara (buddha)-84. 55
parṇāda (muni)-89. 91
parvatadvīpa (dvīpa)-12. 34
pala (cāṇḍāla)-2. 112
pallavikā (mālākārastrī)-90. 21
pāṭala (grāma)-57. 13
pāṭalā (mālākārastrī)-90. 21
pāṭaliputra (nagara)-31. 3; 59. 2, 114; 
69. 2; 73. 2; 81. 5
pāṇḍukambala (śilātala)-14. 2
pārvatī 3. 31 
pāṣāṇa (parvata)-56. 5; 8; 57. 5
piṅgalaka (vyādha)-66. 53
pippalāyana (kumāra)-63. 5, 31, 39, 48
pilandavatsa (bhikṣu)-93. 71
piśuna (brāhmaṇa)-105. 4 
puṇḍravardhana (nagara)-93. 4, 10, 44
puṇyabala (rājā)-58. 3, 32
puṇyamitra (gṛhapati)-94. 2
puṇyavatī (nagara)-58. 4
puṇyasena (rājā)-31. 6, 49, 68
puṇyasena (vaṇik)-81. 9, 21, 26
puraṃdara (rājā)-31. 3
puraṃdara (indra)-80. 2
puṣkara (purohita)-64. 133, 138, 167 
puṣkarāvatī (nagara)-32. 34, 40 
puṣkalāvatī (nagara)-58. 2
puṣpadeva (rājā)-83. 9
puṣpasena (mālākāra)-87. 37
puṣpilā (rākṣasī)-54. 2
puṣya (=anāthapiṇḍada)-21. 80
puṣya (gṛhapati)-40. 38, 130, 135, 
139, 140
pūrṇaka (kumāra)-62. 88 
pūraṇa (tīrthya)-13. 5
pūrṇa (dāsīputra)-36. 8, 9, 11, 13, 25, 
27, 49, 56, 58, 59, 60, 63, 
64, 65, 66, 77, 78, 81, 83
pūrṇa (supūrṇa maitrāyaṇīputra-bhikṣu)-93. 48, 66 
pūrṇamukha (rājahaṃsa)-28. 49, 50, 57
pūrvavideha (dvīpa)-4. 48
potala (rājā)-27. 3, 21
potala (gṛhapati)-57. 13
paulomī (śacī)-3. 31; 62. 34
prabhāsa (rājā)-1. 7; 100. 5, 16
prabhāvatī (nagarī)-1. 4; 100. 5
praśākha (kumāra)-32. 4
prasarā (auṣadhi)-6. 139
prasenajit (rājā)-11. 20; 13. 15; 17. 
12, 17; 34. 3; 41. 38; 44. 
62; 46. 9, 26, 31; 48. 8, 76; 
61. 17; 100. 2
@594
priyapiṇḍa(kumāra)-103. 8, 23
priyasena (vaṇik)-6. 35
priyaṃkara (yakṣiṇīputra)-12. 30, 34, 48
badaradvīpa (dvīpa)-6. 63, 65, 95, 107, 
113, 127, 187
bandhumatī (nagara)-4. 114; 9, 86; 27.
54; 50. 117
bandhumān (rājā)-9. 86; 48. 88
bala (nāga)-46. 5
bala (malla)-50. 138
balasena (gṛhapati)-19. 3
bali (rājā)-4. 61
bahuputra (caitya)-63. 60
bālasarasvatī (kumārī)-107. 8
bālāha (aśva)-6. 189
bālokṣa (deśa)-57. 6
bālokṣīya (stūpa)-57. 8
bimbisāra (rāja)-9. 2, 27; 12. 2; 13. 
13; 20. 34, 36, 63, 67, 70, 
94, 97; 27. 16; 28. 3; 40. 3, 
10, 24, 35, 49, 50, 57, 63; 
44. 3, 24, 63, 65; 88. 2; 
102. 3
buddharakṣita (gṛhapati)-67. 2
bṛhaspati (=anāthapiṇḍada)-21. 81
brahmadatta (rājā)-6. 34, 190; 8. 44; 
14. 50, 54; 22. 82, 100; 28. 
50; 29. 3, 43; 37. 23; 52. 6, 
64, 69, 70, 71; 56. 3; 62. 
96; 68. 9, 48, 102; 80. 76; 
85. 25; 86. 3, 17; 88. 46; 
96. 9; 101. 12; 107. 3
brahmamatī (puṣkariṇī)-28. 50
brahmaratha (purohita)-3. 81
brahmāvatī (rājñī)-37. 24
brahmottara (nagara-prāsāda)-92. 35
bhaṭa (vaṇikputra)-71. 15
bhadra (hastī)-96. 11
bhadraka (śākya)-22. 61, 64, 69, 73, 76
bhadragiri (gaja)-3. 34, 82, 92
bhadraśilā (nagara)-5. 2, 31
bhadrā (gaṇikā)-22. 80, 89; 50. 72, 
76, 75, 82, 86, 96, 101, 112
bhadrā (brāhmaṇakanyā)-63. 20, 39, 44, 
50, 52, 53, 54
bhadrā (gṛhiṇī)-63. 61
bhadrā (ābhīrī)-83. 30
bhadrika (śākya)-26. 24
bharadvāja (bhikṣu)-50. 62, 70
bhallika (vaṇik)-25. 79
bhadrāṇi (śākya)-26. 26
bhava (vaṇika)-36. 3
bhavadatta (=anāthapiṇḍada)-21. 81
bhavanandī (kumāra)-36. 4
bhavabhadra (kumāra)-36. 4
bhavabhūti (muni)-3. 35
bhavavarmā (gṛhapati)-82. 2, 4, 9
bhavila (kumāra)-36. 4, 50, 55; 64
bhārgava (muni)-3. 57, 168
bhiruka (amātya)-40. 6, 69, 112, 153, 
165, 170
bhiruka (nagara)-40. 170, 199
bhokkānaka (nagara)-40. 179
makarikā (dāsī)-50. 79
magadha (deśa)-6. 4
madha (vaṇik)-6. 94, 99, 107, 116, 
119
maṭhara (brāhmaṇa)-50. 118
maṇicūḍa (kumāra)-3. 29, 32, 121, 128
mati (brāhmaṇa)-89. 80, 93, 116, 118, 
119
matighoṣa (rājā)-45. 17, 32
mathurā (nagara)-71. 2, 13, 15; 72. 2, 
39; 87. 7
@595
madalekhā (kanyā)-40. 191
madhuskandha (brāhmaṇa)-21. 7, 36
madhurasvara (kumāra)-84. 5, 19, 24, 30
38, 45
madhūdaka (nagara)-52. 4
manasa (brāhmaṇa)-19. 75
manoramā (rājakanyā)-31. 6, 50
manoharā (kinnarakanyā)-64. 71, 76, 84, 
98, 159, 168, 187, 192, 198,
226, 232, 286, 292, 293, 
296, 315, 329, 330, 332, 
335
mantrabalā (cāṇḍālī)-87. 19, 21
mandara (hastī)-102. 13
marīci-ca (muni)-3. 84, 113, 168, 
169, 176
markeṭa (hrada)-90. 2
malayamañjarī-19. 76
malaya (parvata)-108. 6, 12
malayavatī (siddhakanyā)-108. 39, 58, 57, 
150, 165
mallā: (kṣatriya)-15. 2, 19, 28; 98. 
2, 6, 8, 13, 14, 15; 80. 40
mallā: (gaṇa)-91. 2
mallikā (dāsī)-36. 6
mallikā (cāṇḍālī)-57. 10
mahākāśyapa (buddhaśiṣya)-17. 3; 93. 62
mahākāśyapa (muni)-63. 59, 62, 65
mahācandra (amātya)-5. 15, 57
mahādhana (vaṇik)-7. 81; 14. 20
mahādhana (gṛhapati)-21. 8; 28. 9
mahān (grāmaṇī)-20. 49
mahān (śākyaputra)-7. 5; 11. 2, 32; 22. 
63; 24. 157, 165; 26. 24; 
44. 62
mahāpraṇāda (rājā)-16. 7
mahāmati (kumāra)-18. 14
mahāmāyā (=māyādevī)-24. 6
mahāmaudgalyāyana (buddhiśiṣya)-11. 105
mahārājakāyika (deva)-4. 73
mahāśvāsa (nāga)-46. 5; 77. 10
mahāsaṃmata (śākyarāja)-26. 10
mahīdhara (amātya)-5. 17, 57
mahendravatī (nagara)-54. 4
mahendrasena (rājā)-30. 3; 54. 5; 64. 13, 
25; 79. 34, 42, 44, 47, 49, 61
maheśā (devatā)-6. 57, 150
maheśvara (yakṣapati)-36. 53
maskarī (tīrthya)-13. 5
māgadha (grāma)-63. 2
māṭhara (vidyādharamuni)-66. 65
mādrī (rājñī)-23. 28, 30, 34, 44
mādhyantika (bhikṣu)-70. 2
mānava (brāhmaṇa)-14. 80
mānava (gṛhapati)-87. 2
māyāvana (udyāna)-77. 2
mālatikā (dāsī)-108. 34
mālatī (udyānapālī)-20. 99
mālika (śākya)-26. 25
mālikā (dāsī)-11. 3, 33, 47, 59, 60
mālādhara (deva)-4. 72
māṃdhātā (rājā)-4. 15, 56, 96, 117; 
17. 28; 26. 12
miṭisvara (suparṇa)-77. 10
mitra (gṛhapati)-87. 31, 36
mitrāvasu (siddha)-108. 36, 41
mithilā (nagara)-17. 38; 20. 2; 83. 9
milindra (rājā)-57. 15
muktālatā (rājakanyā)-7. 48, 59, 80, 83
mugdha (gṛhapatiputra)-50. 36
mugdha (gṛhapatiputra)-50. 36
mugdha (vaṇikkumāra)-59. 167
mudgara (amātya)-40. 70, 83, 172
mudgarāpatya (=maudgalyāyanabhikṣu)-86. 22
mūkapaṅgu (udakakumāra)-37. 32
@596
mūlika (brāhmaṇa)-103. 21
mṛgajā (śākyakanyā)-24. 113
mṛṇāla (viṭa)-50. 73,85, 97, 100, 
101, 102, 114, 115
medha (pratyantanṛpa)-64. 146, 150
menakā (apsaras)-66. 85
meru (rājā)-103. 5, 11, 17
maitra (brāhmaṇa)-10. 144
maitra (gṛhapati)-92. 10
maitrakanyaka (vaṇika)-92. 12, 41, 48, 49, 
56, 63
maitreya (purohita)-16. 14, 15, 16, 29
maitreya (buddha)-21. 83
maudgalya (=maudgalyāyanabhikṣu)-22. 52; 
18; 93. 64
maudgalyāyana (buddhaśiṣya)-18. 25; 21. 17;
27. 8; 33. 8, 12; 34. 5; 36. 76;
46. 20, 22, 24; 50. 12, 15, 22
mauryavaṃśa 59. 90 (a)
yantra (parvata)-64. 272
yaśas (sthavirabhikṣu)-69. 4
yaśasvī (kumāra)-62. 102
yaśa:kesara (siṃha)-102. 13
yaśoda (kumāra)-62. 45, 63, 64, 77,
88, 89, 91, 94, 101, 104
yaśodharā (bodhisattvapatnī)-24. 56, 124, 
139, 144; 64. 3, 7, 335, 65.
3, 7, 80; 68. 3, 8, 109; 83.
7, 33; 89. 119
yaśomitra (kumāra)-94. 2, 15, 16
raktākṣa (rākṣasa)-6. 73
raktākṣa (paṇḍita)-21. 59, 61, 63, 64,
65, 67
rakṣa:saṃkaṭa (parvata)-6. 77
raghu (=anāthapiṇḍada)-21. 80
ratisoma (rājā)-45. 14
ratnagarbha (udyāna)-5. 67
ratnacchada (mayūra)-8. 47
ratnadvīpa (nagara)-6. 48, 51, 193
ratnadvīpa (dvīpa)-47. 15 
ratnaparvata (parvata)-6. 123
ratnavatī (vaṇikpatnī)-7. 81
ramaṇaka (nagara)-92. 24
ratnaśikhī (buddha)-16. 22, 27, 29
raviprabha (pratyekabuddha)-42. 17
rākṣasadvīpa (dvīpa)-47. 29
rājagṛha (nagara)-8. 2; 9. 2; 11. 61;
12. 2; 13. 2; 18. 2; 20. 34,
99; 21. 7, 8; 27. 2; 28. 2;
40. 2; 44. 2; 88. 2; 95. 2;
97. 2; 98. 2
rādhā (dāsī)-35. 55
rāmā (rājñī)-64. 11
rāhula (bodhisattvaputra)-25. 73; 26. 26;
83. 4, 35
rāhulaka (śākya-bhikṣu)-93. 73; 68. 4
rukmavatī (paurāṅganā)-51. 6
rukmavān (=rukmavatī)-51. 18
raivataka (bhikṣu)-105. 2, 6, 7, 16, 31,
41
rodinī (nadī)-64. 276
ro-rauruka (nagara)-40. 4, 100
rohikā (nadī)-24. 58
rohikā-tā (dāsī)-7. 30, 80
rohiṇī (kumārī)-103. 5
rohita (mahāmatsya)-99. 7, 9, 10
rohitaka (nagara)-6. 93, 98
raudrākṣa (brāhmaṇa)-2. 110; 5. 26
lakṣaṇā (rājñī)-66. 5, 7, 10
lalitā (gṛhapatibhāryā)-62. 43
lāvaṇyavatī (rājakanyā)-88. 50, 64, 67,
likhita (ṛṣi)-50. 18, 19, 21, 22
lumbinī (udyāna)-24. 22
vajraka (parvata)-64. 267
vajracaṇḍa (rājā)-103. 4
@597
vajrapāṇi (yakṣa)-56. 24
vajravatī (nagara)-103. 4
vañcā (māṇavikā-kanyā)-50. 27
vadānya (kumāra)-90. 4
varṣakāra (brāhmaṇa)-40. 15
varṣākārā (rājñī)-11. 37, 59, 61
valkalāyana (ṛṣi)-64. 47, 203, 249
valgumatī (nadī)-39. 2
vasiṣṭha (arhat)-50. 61, 64, 67, 68,
vasuṃdharā (gṛhiṇī)-92. 10
vākuḍa (maṇḍala)-11. 119
vādisiṃha (brāhmaṇa)-39. 26, 38, 41
vāyuvega (parvata)-64. 263
vārā (nadī)-37. 73; 62. 73, 83, 95;
99. 10
vārāṇasī (nagara)-6. 31, 190; 7. 81;
8. 44; 14. 20, 48, 49, 80, 88,
111; 19. 132; 24. 50; 25. 2;
28. 50, 58; 29. 3; 30. 3; 33.
22; 35. 58; 37. 23, 37; 39. 
25; 41. 70; 43. 16; 44. 5;
46. 41; 50. 18, 71, 72; 53. 
3; 62. 2; 65. 68. 99; 79. 
34; 80. 68; 85. 25; 86. 3;
88. 46; 90. 20; 92. 10; 93. 
84; 96. 9; 99. 4; 103. 21;
105. 35; 107. 3
vāsava (rājā)-16. 19, 22, 25, 29;
89. 78, 79, 82, 105, 106
vāsavagrāma (nagara)-19. 3, 53, 75, 86, 95
vāsavadattā (gaṇikā)-72. 6
vāsuki (nāga)-1. 19
vāhīka (muni)-3. 84
vijayanta (rājā)-80. 88, 98
vidura (rājā)-76. 6, 10
videha (deśa)-20. 2; 83. 9
vidyādhara (mantraviśārada)- 64. 39
vindhya (parvata)-1. 32
vipaśyī (atītabuddha)-4. 115; 9. 87
vipaśyī (buddha)-10. 143; 21. 79; 27. 
54, 48. 88; 50. 117
vimala (kumāra)-62. 88
virūḍha (mahārājadeva)-77. 6, 13
virūḍhaka (kumāra)-11. 47, 49, 60, 92,
97, 108, 123, 131, 133, 134,
151
virūḍhaka (śākyarāja)-26. 14
virūpākṣa (mahārājadeva)-77. 5, 13
viśākha (kumāra)-32. 4, 9, 15, 53
viśālā (nagara)-20. 17, 37, 49, 80
viśvabhū (buddha)-21. 890
viśvaṃtara (kumāra)-23. 5, 50, 53
viśvā (nagara)-23. 3
viśvāmitra (muni)-5. 24
viśvāmitra (rājā)-23. 49, 50
viśvāmitra (nagara)-2. 49
viśvavasu (siddha)-108. 38, 58, 63
vṛji (deśa)-90. 2
vṛṣabhadatta (kumāra)-93 4
veṇumālinī (nadī)-30. 11
veṇuvana (udyāna)-9. 5; 12. 25; 13. 2;
18. 2; 27. 2, 35; 28. 2, 7;
40. 63; 60. 30; 95. 2, 97. 2;
98. 2
vetrā (nadī)-64. 278
velāma (brāhmaṇa)-17. 30; 34. 16
vaijayanta (prāsāda)-4. 77
vairambha (vāyu)-6. 70
vairambha (parvata)-6. 78
vaiśālikā:-24. 52
vaiśālī (śākya)-26. 26
vaiśālī (nagara)-39. 2; 63. 20; 90. 2,
5, 16
śaṅku (sārthavāhaputra)-95. 4
śaṅkha (ṛṣi)-50. 18, 19, 20, 22
śaṅkha (rājā)-16. 13, 17, 18, 28, 29
@598
śaṅkhacūḍa (nāga)-108. 116, 121, 124,
156, 160, 188
śaṅkhanābha (rākṣasaṃ)-6. 71
śaṅkhanābhi (auṣadhi)-6. 72
śaṅkhapāla (nāga)-108. 111
śaṅkhamukha (śvā)-66. 56, 66, 77
śaśiprabhā (śākyapatnī)-7. 8, 27
śaśilekhā (veśyā)-87. 8
śaṃpāka (śākya)-11. 111, 115
śākya (kṣatriyavaṃśa)-26. 4
śākyapura ( = kapilavastu)-22. 2
śākyamuni (buddha)-89. 114; 93. 96
śākyavardhana (yakṣa)-24. 24
śākha (kumāra)-32. 4
śāṇavāsī (bhikṣu)-71. 2, 4, 5, 6, 12;
72. 3, 40
śāṇḍilya (muni)-68. 15, 27, 67
śāriputra (buddhaśiṣya)-18. 4, 11, 12, 13,
24; 31. 17, 54, 60, 62, 63,
44, 65, 66, 69, 71; 41. 4, 47, 
62, 67; 50. 6, 7, 11, 12, 14,
15, 17, 22; 67. 3, 5, 7; 77. 
18; 86. 22; 93. 63; 102. 18, 
107. 28
śāriyāna (śākya)-44. 61
śikhaṇḍī (kumāra)-40. 5, 67, 81, 198
śikhighoṣā (nagara)-85. 6
śikhī (buddha)-21. 80; 62. 95
śibi (rājā)-2. 109; 85. 6, 40; 91. 
6, 32
śirīṣikā (brāhmaṇī)-11. 41
śivavatī (nagara)-91. 6
śīghraga (kumāra)-14. 84, 86, 98, 104,
144
śītavana (śamaśāna)-9. 26
śīlavatī (gṛhiṇī)-90. 4
śuklā (śākyakanyā)-26. 23, 25
śuklodana (śākya)-22. 60; 26. 22, 24
śuddhā (śākyakanyā)-26. 23, 25
śuddhodana (rājā)-7. 4, 11; 22. 2, 58,
61, 62; 24. 2, 23, 63; 25. 
68; 26. 22, 23; 80. 4; 83. 2;
101. 2
śuddhodana (gṛhapati)-107. 3, 27
śūrpasama (pratyekabuddha)-18. 7
śūrpāra-ka (nagara)-36. 3, 64
śūrpikā (brāhmaṇī)-18. 6
śaṃla (muni)-77. 16, 19
śaṃlavihāra (vihāra)-105. 2
śailā (bhikṣuṇī)-40. 35, 40, 145, 165,
167
śobhāvatī (nagara)-78. 28
śyāmaka (amātyaputra)-40. 164, 178
śyāmāka (kumāra)-101. 8, 13, 37
śyāmāvatī (amātyakanyā)-40. 165
śrāvastī (nagara)-6. 3; 7. 50; 13. 14;
17. 2; 19. 2, 123; 21. 2, 54;
35. 2, 32, 39 49; 36. 2, 32,
37; 41. 2; 42. 2; 43. 2; 45. 2;
46. 2; 47. 2; 48. 2; 50. 2;
60. 11; 61. 2; 67. 2; 75. 2;
76. 2; 79. 2; 81. 2; 82. 2;
84. 2, 25; 87. 2, 28; 89. 2,
25. 32; 92. 2; 93. 2; 94. 2;
99. 2; 102. 2; 104. 2
śrīgupta (gṛhapati)-8. 2, 11, 14, 15,
36, 38, 42, 75, 76, 77, 78
śrīmān (gṛhapatiputra)-50. 123
śrīmān (sārthavāha)-93. 4
śrīsena (rājā)-2. 3, 38
śrutavara (brāhmaṇa)-11. 41
śrutavarmā (gṛhapati)-82. 2
śroṇakoṭi (bhikṣu)-93. 72
śroṇakoṭikarṇa (kumāra)-19. 6, 39, 44,
51, 52, 87, 94, 107, 124,
131, 137
śroṇa-koṭi-viṃśa (kumāra)-27. 6, 12, 18,
19, 21, 30, 36, 39, 48, 53, 58
@599
śroṇāparāntaka (deśa)-36. 44, 61
ślakṣṇa (parvata)-6. 87
śvāsa (nāga)-46. 5
satyayācana (caitya)-62. 9
satyarata (rājā)-66. 4
satyavatī (gṛhiṇī)-9. 4; 90. 4
satyavrata (brāhmaṇa)-51. 28, 36, 50
satyasena (amātya)-4. 29
sattvavara (= rukmavatī, rukmavān)-51. 20
sattvoṣadha (kumāra)-54. 7, 21
sadāmatta (deva)-4. 73
sadāmatta (nagara)-92. 31
sandaraka (vaṇikputra)-44. 55
sarvavibhu (atītabuddha)-4. 112
sarvadada (rājā)-55. 5, 56
sarvārthasiddha (vuddhanāma)-24. 23; 25. 17
sarvārthasiddha (nāga-kumāra)-47. 4, 34, 64
sarvāvatī (nagara)-55. 4
sahasrayodhī (yoddhā)-89. 68, 71, 74
saṃkāśya (nagara)-14. 7
saṃgharakṣita (kumāra)-67. 4, 7, 12, 14,
19, 61, 65, 71, 74
saṃjaya (rājā)-23. 4
saṃjayī (tīrthya)-13. 5
saṃdhidatta (sārvavāhaputra)-95. 4
saṃpadī (rājā)-74. 8
saṃyāta (hastyāroha)-1. 20, 21, 24, 27,
35, 39, 46, 49, 54, 56; 100. 
7, 10, 11
sāketa (nagara)-3. 2
sāgara (nāga)-47. 4, 19
sāhañjanī (tapovana)-65. 16
siddhārtha (rājā)-47. 3
siṃha (amātyaputra)-20. 10, 23, 30
siṃhaladvīpa (dvīpa)-7. 47, 50, 63
siṃhahanu (śākyarāja)-26. 21
sukha (haṃsa)-28. 49
sujāta (kumāra)-21. 9
sudatta (gṛhapati)-34 10, 13, 26, 27, 28
sudatta (=anāthapiṇḍada)–21. 2
sudatta (śākya)-45. 9
sudarśana (nagara)-4. 71
sudarśana (rājā)-17. 29
sudāsa (caṇḍāla)-66. 55
sudhana (= anāthapiṇḍada)-21. 83; 35. 4,
13, 47, 5, 52, 57, 64
sudhana (nāga)-60. 4
sudhana (kumāra)-64. 11, 95, 99, 187,
200, 213, 334, 335
sudharmā (rājñī)-66. 6, 9, 12, 14, 30,
51
sudharmā (devasabhā)-4. 76
sudhā (oṣadhi)-64. 217, 260
sudhāśaila (parvata)-6. 92
sudhī: (upāsaka)-80. 84
sudhīra (gṛhapati)-84. 2, 9, 52, 56
sunandā (brāhmaṇī)-19. 95; 87. 32
sunetrā (gṛhiṇī)-84. 2
sundara-ka (vaṇikputra)-44. 52; 89. 117
sundaraka (daridra)-22. 80, 89
sundaraka (yuvā)-50. 98
sundaraka (bhikṣu)-94. 8;
sundarī (nandabhāryā)-10. 7, 16, 38, 54,
57, 60, 67, 71, 83, 87, 100,
105, 119, 120, 127, 137; 50. 
17
sundarī (viṭabhāryā)-82. 6, 19, 22
sundarī (rājakanyā)-89. 85, 96, 99,
111, 119
sundhāna (gṛhapati)-35. 58, 63
suprabuddha (gṛhapati)-48. 2; 62. 2, 37,
39, 41, 82
@600
suprabuddha (vaṇik)-57. 6, 7
suprabha (sevaka)-62. 96
supraśuddha (śākya)-26. 25
supriya (vaṇik)-6. 36, 97, 100, 103,
106, 114, 121, 149, 156,
159, 193
supriya (gandharvarāja)-80. 2, 4, 12, 13,
14 21, 24, 26, 83, 86, 87
subandhu (brāhmaṇa)-101. 8
subandhu (narmasuhṛt)-108. 48, 59
subāhu (kumāra)-62. 88
subhaṭa (viṭa)-82. 6, 10
subhadra (gṛhapati)-9. 2, 9, 12, 13, 27,
33, 39, 44
subhadra (yati)-80. 8, 11, 16, 21, 22,
30, 35, 43, 47, 50, 51, 52,
60, 61, 72, 74, 77, 82, 87
subhāṣitagaveṣī (rājā)-53. 3, 57
sumati (amātya)-53. 8
sumati (devaputra)-62. 35, 37, 100
sumati (brāhmaṇa)-89. 32, 80, 82, 84,
88, 93, 97, 99, 108, 112,
114, 117, 118, 119
sumāgadhā (kumārī)-93. 3, 8, 9, 12, 13,
43, 48, 55, 57, 78, 80, 81,
82, 83, 109
sumukha (pakṣī)-14. 38 44
sumeru (parvata)-4. 50
suravatī (nagara)-40. 175
surūpā (brāhmaṇī)-63. 3
surūpā (hastipālastrī)-88. 4
suvarṇapārśva (mṛga)-30. 5, 13, 50
suvarṇabhāsa (mayūra)-8. 45
suvrata (muni)-104. 7, 26
sūrya (kumāra)-83. 9, 11, 12, 22, 29
sena (grāmaṇī)-25. 4
senāyanī (grāma)-25. 3
sośumbā (gopakanyā)-14. 61, 105, 117,
122, 126, 127, 134, 142
sauryapatha (ratha)-23. 12
saubhāṣaṇika (ratna)-6. 165
sthāvirā śailagāthā:-36. 33
svastika (brāhmaṇa)-61. 2
hariṇī (ābhīrakanyā)-83. 30
haridatta (purohita)-88. 46
haridrā(hā)yaṇa (purohita)-88. 47, 73
hariśikha (purohita)-88. 47, 50, 63, 73
hastaka (kumāra)-48. 3, 96
hastināpura (nagara)-64. 9, 24, 39
haṃsa (kumāra)-104. 2, 18, 26
hārītikā (yakṣiṇī)-12. 24, 39
hāsinī (nadī)-64. 277
hiṅgumardana (nagara)-56. 2
hitaiṣī (kumāra)-85. 16, 23
himavān (parvata)-64. 262
hiraṇyapāṇi (kumāra)-43. 3, 19, 21
hiraṇyavarmā (rājā)-52. 20
hiruka (amātya)-40. 6, 69, 112, 153,
164, 170
hiruka (nagara)-40. 170, 199
hetūttama (buddha)-81. 10, 12, 14, 15,
25, 29
hemacūḍa (rājā)-3. 5
hemaprada (=anāthapiṇḍada)-21. 84